**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΣΤ΄ - ΣΥΝΟΔΟΣ Α΄**

**ΕΞΕΤΑΣΤΙΚΗ ΕΠΙΤΡΟΠΗ ΓΙΑ ΤΗ ΔΙΕΡΕΥΝΗΣΗ ΚΑΙ ΔΙΑΛΕΥΚΑΝΣΗ ΤΩΝ ΣΥΝΘΗΚΩΝ ΚΑΙ ΤΩΝ ΕΥΘΥΝΩΝ ΠΟΥ ΟΔΗΓHΣΑΝ ΣΤΗΝ ΥΠΑΓΩΓΗ ΤΗΣ ΕΛΛΑΔΑΣ ΣΤΟ ΚΑΘΕΣΤΩΣ ΤΩΝ ΜΝΗΜΟΝΙΩΝ ΚΑΙ ΤΗΣ ΕΠΙΤΗΡΗΣΗΣ ΚΑΙ ΓΙΑ ΚΑΘΕ ΑΛΛΟ ΖΗΤΗΜΑ ΠΟΥ ΣΧΕΤΙΖΕΤΑΙ ΜΕ ΤΗΝ ΕΦΑΡΜΟΓΗ ΚΑΙ ΥΛΟΠΟΙΗΣΗ ΤΩΝ ΜΝΗΜΟΝΙΩΝ**

**Π Ρ Α Κ Τ Ι Κ Ο**

Στην Αθήνα σήμερα, 2 Ιουνίου 2015, ημέρα Τρίτη και ώρα 10.11΄, στην Αίθουσα Προέδρου Γιάννη Νικ. Αλευρά (151) του Μεγάρου της Βουλής, συνεδρίασε η Εξεταστική Επιτροπή για τη διερεύνηση των συνθηκών και των ευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που σχετίζεται με την εφαρμογή και υλοποίηση των Μνημονίων υπό την προεδρία του Προέδρου αυτής, κ. Δημήτριου Βίτσα, με θέμα ημερήσιας διάταξης την εξέταση μαρτύρων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βίτσας Δημήτριος, Κασιμάτη Ειρήνη (Νίνα), Καφαντάρη Χαρούλα (Χαρά), Κουρεμπές Θεοφάνης, Λαπαβίτσας Κωνσταντίνος, Σαντορινιός Νεκτάριος, Συρίγος Αντώνιος, Ψυχογιός Γεώργιος, Αθανασίου Χαράλαμπος, Αναστασιάδης Σάββας, Βορίδης Μαυρουδής (Μάκης), Σταϊκούρας Χρήστος, Γαλέος Γεώργιος, Αμυράς Γεώργιος, Καραθανασόπουλος Νικόλαος, Καμμένος Δημήτριος και Λοβέρδος Ανδρέας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση. Εύχομαι καλό μήνα σε όλους.

Πριν συνεχίσουμε τη συζήτηση με τον κ. Ρομπόλη, όπως είχαμε αποφασίσει, θα ήθελα να σας μιλήσω για δύο ζητήματα. Πρώτον, έχουν διαβιβαστεί και έχουν φωτοτυπηθεί για κάθε κόμμα οι δικογραφίες που έχουν φτάσει στη Βουλή. Φαντάζομαι ότι τις έχετε πάρει. Όσοι δεν τις έχετε πάρει, αναζητήστε τις στις υπηρεσίες.

Δεύτερον, έχω ένα αίτημα από τον κ. Καμμένο, στο οποίο συμφωνώ κι εγώ. Το αίτημα έχει ως εξής: «Αξιότιμε κύριε Πρόεδρε, διά της παρούσης αιτούμαι όπως αποσταλεί από τον ΙΟΒΕ σε επόμενη συνεδρίαση της Εξεταστικής Επιτροπής για μελέτη και έλεγχο το πλήρες σώμα του εργολαβικού, καθώς και του παραδοτέου που είχε αναλάβει, σχετικά με την εκπόνηση ή μέρος της εκπόνησης του σχεδίου ή μέρους του σχεδίου της εργαλειοθήκης του ΟΟΣΑ, καθώς και όλα τα παραστατικά αμοιβών και τα υπόλοιπα υπεργολαβικά που ανέθεσε προς τρίτους, λόγω της κρισιμότητας της υπόθεσης».

Αυτό το αίτημα το έχει υποβάλει ο κ. Καμμένος. Νομίζω ότι μπορούμε να κάνουμε ένα αίτημα στο ΙΟΒΕ, για να μας στείλει αυτά που θα κρίνει. Δεν νομίζω ότι πρέπει να υπάρξει διαφωνία. Συνεπώς, ξεκινάμε τη συνεδρίαση.

Κύριε Ρομπόλη, ο τρόπος εξέτασης έχει διαφοροποιηθεί λίγο. Δηλαδή, είναι δεκαπέντε λεπτά ερωτήσεις και απαντήσεις, με μια ευελιξία χρόνου. Νομίζω ότι την προηγούμενη φορά ήταν να ρωτήσει ο κ. Γαλέος. Συνεπώς, ο κ. Γαλέος έχει το λόγο.

**ΓΕΩΡΓΙΟΣ ΓΑΛΕΟΣ:** Δεν ήμουν εγώ με τον κ. Ρομπόλη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ήταν η κ. Σβερώνη. Άρα, θέλετε να συνεχίσουμε, για να μπείτε στο πνεύμα. Αυτό μου λέτε;

**ΓΕΩΡΓΙΟΣ ΓΑΛΕΟΣ:** Ναι, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε. Καλημέρα.

Κύριε Ρομπόλη, ίσως δεν το ξέρετε, αλλά η διαδικασία έχει αλλάξει από την προηγούμενη φορά. Έχουμε δεκαπέντε λεπτά ερωτήσεων και απαντήσεων.

**ΣΑΒΒΑΣ ΡΟΜΠΟΛΗΣ:** Άκουσα τον Πρόεδρο.

**ΓΕΩΡΓΙΟΣ ΑΜΥΡΑΣ:** Επομένως, θα σας κάνω ερωτήσεις. Αν θέλετε, να είστε περιεκτικός, για να μπορέσω να σας κάνω περισσότερες ερωτήσεις.

Η πρώτη ερώτηση που συνήθως κάνω στους ανθρώπους που έρχονται εδώ να μας κατατοπίσουν είναι ποια είναι η γνώμη τους για το αν η κρίση έφερε το μνημόνιο ή το μνημόνιο την κρίση. Εσείς τι απαντάτε;

(AR)

(OR)

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, νομίζω ότι μέχρι το 2009 η ελληνική οικονομία είχε συσσωρεύσει αρκετές παθογένειες. Όπως σας είχα πει στην προηγούμενη συνεδρίαση, εμείς το 2004, σε ένα κείμενο το οποίο είχε κυκλοφορήσει, είχαμε προβλέψει ότι από το χειμώνα του 2008 η ελληνική οικονομία θα μπει σε κρίση. Επομένως, με βάση αυτό το προηγούμενο, εγώ τουλάχιστον θεωρώ ότι το μνημόνιο την επιδείνωσε την κρίση της ελληνικής οικονομίας και βέβαια τις παθογένειες που είχε από τα προηγούμενα χρόνια.

Απαντάω σύντομα για να σας διευκολύνω, όπως είπατε. Υπάρχει και τεκμηρίωση γι’ αυτό, αλλά περιορίζομαι.

**ΓΕΩΡΓΙΟΣ ΑΜΥΡΑΣ:** Ωραία. Όπου νιώσετε ότι θέλετε περισσότερο χρόνο απαντήστε ελεύθερα.

Για να δούμε λίγο το ελληνικό ασφαλιστικό σύστημα με μια απόσταση χρόνου, θα ήθελα, επειδή είστε αναλυτής χρόνια σε αυτό το θέμα, να μας δώσετε δυο κατατοπιστικά στοιχεία για το ιστορικό των παθογενειών, τις οποίες πριν από λίγο αναφέρατε, αλλά και γενικότερα για την οικονομία, του ελληνικού ασφαλιστικού συστήματα. Δηλαδή, να το απλά, ποιες ομάδες εργαζομένων ήταν οι πρώτες που ασφαλίστηκαν; Πότε ακολούθησαν οι επόμενες και ποια ήταν η συμμετοχή του κράτους στην καταβολή εισφορών για ομάδες εργαζομένων; Θα ήθελα, σας παρακαλώ, την απάντησή σας.

Ευχαριστώ.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, μπορεί να κάνει κανείς μια ανασκόπηση – εγώ θα το κάνω αυτό, γιατί το διδάσκω το μάθημα και είναι από τα πρώτα μαθήματα όταν κάνουμε για την κοινωνική ασφάλιση. Συνηθίζω να κάνω έξι κύκλους στον πίνακα. Θέλω να πω με αυτούς του κύκλους τη διαδοχικότητα οργάνωσης του συστήματος από το 1830 και μετά.

Ο πρώτος κύκλος ήταν ένα ταμείο που φτιάξαμε για τους αξιωματικούς που είχαν λάβει μέρος στον απελευθερωτικό αγώνα του 1821, στη συνέχεια το ΝΑΤ, στη συνέχεια οι δημόσιοι υπάλληλοι, στη συνέχεια οι μηχανικοί, οι δικηγόροι και λοιπά και στη συνέχεια άλλα στρώματα. Γι’ αυτούς οι οποίοι είχαν περισσότερο ανάγκη και ήταν πολυπληθέστεροι, δηλαδή οι εργάτες, οι υπάλληλοι και οι αγρότες, το συναντάει κανείς το 1928 με το πρώτο σχέδιο νόμου του Ελευθερίου Βενιζέλου, το οποίο υλοποιήθηκε το 1936 με τη δικτατορία Μεταξά, και για τους αγρότες το 1961 με την Κυβέρνηση Κωνσταντίνου Καραμανλή.

Επομένως, βλέπει κανείς απ’ αυτήν τη σύντομη ιστορική επισκόπηση οργάνωσης του συστήματος την ταξικότητα, την κοινωνικότητα και την πελατειακή σχέση μέσα στην οποία αυτό το σύστημα έχει δημιουργηθεί.

Το ερώτημα που προκύπτει επομένως εδώ είναι γιατί στη χώρα μας –και αυτό είναι ερώτημα που το κάνουν οι φοιτητές- δεν αντιγράφηκε το μοντέλο των άλλων χωρών, που είχε γίνει πιο μπροστά. Δηλαδή, ο Βίσμαρκ βγήκε στις 17 Νοεμβρίου 1831, αν θυμάμαι καλά, και είπε ότι «αύριο το πρωί έχουμε για όλους ένα ταμείο». Στη Γαλλία βγήκαν και είπαν ότι «έχουμε τρία ταμεία». Επομένως, γιατί η ελληνική πολιτεία τότε δεν επέλεξε ένα μοντέλο ισότητας για όλους και λοιπά; Νομίζω ότι υπάρχουν εξηγήσεις γι’ αυτό. Νομίζω ότι ήταν η οικονομική κατάσταση, η κοινωνική κατάσταση της εποχής κλπ. Νομίζω συνάδελφοι κοινωνιολόγοι και πολιτικοί επιστήμονες το έχουν διερευνήσει αυτό το θέμα.

Αυτό, όμως, που έχει πολύ μεγάλη σημασία είναι ότι μέχρι και πρόσφατα ακολουθήθηκε αυτό το μοντέλο με όλες τις εσωτερικές ανισότητες που περιελάμβανε μέσα του και έχουμε φτάσει τώρα να είμαστε στα δεκατρία ταμεία, δηλαδή πέντε κύρια, έξι επικουρικά και δύο εφάπαξ που έχουν δημιουργηθεί. Βέβαια, νομίζω ότι υπάρχουν ακόμα περιθώρια να πάμε προς τα τρία ταμεία και κάποια στιγμή, άμα ωριμάσουν οι οργανωτικολειτουργικές συνθήκες, γιατί όχι, να πάμε και σε ένα.

**ΓΕΩΡΓΙΟΣ ΑΜΥΡΑΣ:** Οι ασφαλιστικές εισφορές στο δημόσιο από πότε επεβλήθησαν;

**ΣΑΒΒΑΣ ΡΟΜΠΟΛΗΣ (Μάρτυς):** Σε αυτήν την πορεία της ιστορικής επισκόπησης, οργάνωσης και λειτουργίας του ασφαλιστικού συναντά κανείς το 1932 την αδυναμία της τότε Κυβέρνησης του Ελευθερίου Βενιζέλου να καταβάλει μισθούς, λόγω της κρίσης, στους δημοσίους υπαλλήλους, νομίζω αν θυμάμαι καλά για δύο μήνες. Υπήρχαν τότε –για όποιον ασχολείται με την ιστορία του εργατικού κινήματος- απεργίες κινητοποιήσεις κλπ και κάποια στιγμή έρχεται η τότε η Κυβέρνηση και λέει «Δεν σας πλήρωσα δύο ή τρεις μήνες μισθούς», δεν θυμάμαι ακριβώς τον αριθμό, «επομένως από εδώ και στο εξής οι δημόσιοι υπάλληλοι δεν θα πληρώνουν τις εισφορές των ασφαλισμένων και το κράτος θα καλύπτει σαν εργοδότης και σαν κάλυψη των εισφορών».

(CB)

(1AR)

Αυτό έγινε μέχρι τις 31-12-1992. Από 1-1-1993 έχουμε την καταβολή εισφορών από τους δημοσίους υπαλλήλους και από το κράτος βέβαια σαν εργοδότη. Επομένως, αυτό πάλι δείχνει και μια σχέση εσωτερικής ανισότητας στο σύστημα, δηλαδή αυτός που δούλευε στον ιδιωτικό τομέα πλήρωνε τις εισφορές του και αυτός που δούλευε στο δημόσιο δεν πλήρωνε τις εισφορές του. Είναι μια εσωτερική ανισότητα στο εσωτερικό του συστήματος με τους χαρακτηρισμούς που είπαμε προηγουμένως.

**ΓΕΩΡΓΙΟΣ ΑΜΥΡΑΣ:** Μάλιστα, πολύ ενδιαφέρον αυτό.

Κύριε Ρομπόλη, το 2001 η τότε κυβέρνηση Σημίτη προσπάθησε να ανοίξει το ασφαλιστικό με τη γνωστή πρώτα Έκθεση Σπράου και μετά με την προσπάθεια του Γιαννίτση να το κάνει νόμο. Σήμερα, δεκατέσσερα-δεκαπέντε χρόνια μετά, θα ήταν καλύτερα τα πράγματα, αν είχε προχωρήσει εκείνη η κυβέρνηση τότε στο ασφαλιστικό αγνοώντας τις αντιδράσεις του κόσμου; Υπήρχαν θετικά σε εκείνη την προτεινόμενη ασφαλιστική μεταρρύθμιση ή όχι;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, εγώ, επειδή τότε είχα ενεργή συμμετοχή από άποψη επιστημονικής και τεχνικής ανάλυσης και επειδή έχω γράψει και κείμενα και τα έχω υπογράψει προς τη Γενική Συνομοσπονδία τότε, θα σας πω ότι εκείνος ο νόμος δεν αντιμετώπιζε ριζικά τις παθογένειες του συστήματος, ρύθμιζε κάποια πράγματα.

Είχε όμως ένα άρθρο το οποίο ήταν πολύ σοβαρό και επάνω σε αυτό το άρθρο έγιναν κινητοποιήσεις. Για μένα, νομίζω ότι δίκαια έγιναν, γιατί υπέγραψα εγώ ένα κείμενο που συνιστούσα στη διοίκηση της ΓΣΕΕ ότι πρέπει να προχωρήσει σε κινητοποιήσεις, εφόσον δεν αποβεί σε τίποτα η διαπραγμάτευση.

Το άρθρο αυτό ήθελε τη σύνταξη την κατώτατη να την κάνει ανταποδοτική. Δηλαδή με δεκαπέντε χρόνια εργασίας η ανταποδοτική σύνταξη τότε ήταν 67 χιλιάδες δραχμές, δηλαδή σήμερα 200 ευρώ. Και υπήρχε ο νόμος της κυβέρνησης Παπανδρέου του 1982, που έλεγε ότι επειδή δεν μπορεί να ζήσει ένας άνθρωπος με 67 χιλιάδες δραχμές θα του δίνει το κράτος 486 ευρώ και τα 286 ευρώ θα το χρηματοδοτεί ο κρατικός προϋπολογισμός. Βέβαια, στην πορεία κάποιες φορές το χρηματοδοτούσε ο κρατικός προϋπολογισμός, κάποιες φορές το φόρτωνε στο ταμείο. Αυτό που ισχύει αυτή τη στιγμή, τα 486 ευρώ, είναι ακριβώς αυτό που έγινε τότε.

Επομένως, αυτό ήταν που ζητούσε αυτή διάταξη σε αυτόν τον νόμο. Γιατί νομίζω ότι όλες τις άλλες διατάξεις μπορούσε κανείς να τις συζητήσει, ήταν διατάξεις που ανταποκρίνονταν σε κάποια προβλήματα που είχε τότε το ασφαλιστικό, χωρίς βέβαια να του δημιουργεί τις προϋποθέσεις μιας ριζικής αλλαγής στο μέλλον, αλλά μπορούσε κανείς να τις συζητήσει.

Επομένως, οι κινητοποιήσεις που έγιναν τότε, έγιναν γι’ αυτό τον λόγο. Θυμάμαι δηλαδή από τους αριθμούς ότι η κανονική σύνταξη των τεσσερισήμισι χιλιάδων ενσήμων, αν θυμάμαι καλά, ήταν 67 χιλιάδες δραχμές και τη σύνταξη αναπηρίας την είχαμε υπολογίσει στα 97-100 ευρώ, δηλαδή το μισό.

Επομένως, αντιλαμβάνεται κανείς ότι από τη μία πλευρά κι εγώ, όπως σας είπα και στην προηγούμενη συνεδρίαση, έχω μια προσέγγιση τεχνική κι επιστημονική, ότι, εντάξει, να δημιουργούμε προϋποθέσεις οικονομικής εξυγίανσης στο ασφαλιστικό σύστημα, αλλά με κοινωνική αποτελεσματικότητα. Δηλαδή αν είναι να δίνουμε συντάξεις των 200 ευρώ και να υποφέρει ο πληθυσμός, για να λέμε ότι το σύστημα είναι ισοσκελισμένο ή πλεονασματικό, νομίζω ότι αυτό δεν τιμά ούτε έναν επιστήμονα ούτε μία πολιτεία. Το δύσκολο είναι να πετύχεις αυτή την ισορροπία ανάμεσα στην οικονομική βιωσιμότητα και την κοινωνική αποτελεσματικότητα.

**ΓΕΩΡΓΙΟΣ ΑΜΥΡΑΣ:** Σε αλλεπάλληλες εκθέσεις σας έχετε αναφέρει ότι το πρόβλημα του ασφαλιστικού προκλήθηκε από την εισφοροδιαφυγή, τη μη απόδοση τόκων από την Τράπεζα της Ελλάδος στους λογαριασμούς των ταμείων μέχρι τα μέσα της δεκαετίας του 1990 και τώρα πρόσφατα από το κούρεμα του χρέους. Δεδομένου ότι από τα μέσα της δεκαετίας του 1990 αποδίδονται οι τόκοι και το κούρεμα του χρέους είναι πλέον γεγονός, πιστεύετε ότι αυτό που έχει απομείνει ως βασική κατεύθυνση διάσωσης του ασφαλιστικού είναι η εισφοροδιαφυγή και η πάταξη βεβαίως της εισφοροδιαφυγής ή όχι;

**ΣΑΒΒΑΣ ΡΟΜΠΟΛΗΣ (Μάρτυς):** Η εισφοροδιαφυγή έπαιξε έναν πολύ σημαντικό ρόλο απώλειας πόρων, οι οποίοι είναι νομοθετημένοι πόροι, δηλαδή έχουν ψηφιστεί από το ελληνικό Κοινοβούλιο και απλώς δεν εισπράττονται από τα ασφαλιστικά ταμεία για τους χ, ψ λόγους. Και νομίζω ότι αυτή η συσσώρευση επί σειρά ετών –και φαίνεται κάθε φορά που έρχονται οι ρυθμίσεις- δείχνει πόσο μεγάλο ποσό απώλειας των ασφαλιστικών ταμείων συγκεντρώνεται.

(PE)

(CB)

Αυτό είναι κάτι το οποίο συνεχίζει να υπάρχει ακόμη και σήμερα, αλλά με βάση τις πρόσφατες μελέτες, που κάνουμε τώρα και σας έλεγα στην προηγούμενη συνεδρίαση, για την περίοδο 2015-2050 παίζει πολύ μεγάλο ρόλο –ίσως ο συντελεστής βαρύτητας είναι ακόμη μεγαλύτερος και από την εισφοροδιαφυγή- το παρατεταμένο υψηλό επίπεδο της ανεργίας. Γιατί η ανεργία μέχρι το 2025 δεν θα κατέβει κάτω από οκτακόσιες χιλιάδες άτομα.

Και εδώ υπάρχει ένα θέμα και για εσάς, δηλαδή πώς μπορεί κανείς σε μια χώρα πολιτικά και κοινωνικά να διαχειριστεί μια ανεργία που θα κινείται επί δεκαπέντε χρόνια από τις οκτακόσιες χιλιάδες έως το ενάμισι εκατομμύριο, χωρίς να υπάρχουν και επιδόματα ανεργίας κ.λπ. Ένας στους δέκα παίρνει επίδομα ανεργίας και μέχρι δώδεκα μήνες. Αυτό, βέβαια είναι ένα άλλο θέμα. Επίσης, είναι και η γήρανση του πληθυσμού.

Επομένως, εδώ οι βασικοί παράγοντες που κρατούν το σύστημα σε αδυναμία εμπλουτισμού των πόρων του θα είναι η υψηλή ανεργία που έχουμε τα τελευταία πέντε χρόνια με αυτές τις πολιτικές που έχουν ασκηθεί, η ανεργία στο μέλλον που θα συνεχιστεί αυτό το επίπεδο, αλλά ταυτόχρονα και η γήρανση του πληθυσμού.

Εάν θέλετε, μπορώ να σας πω περισσότερες λεπτομέρειες. Βλέπετε σ’ αυτήν την καμπύλη πώς εξελίσσεται η γήρανση του πληθυσμού. Βλέπετε ότι το 2023 με 2028 έχουμε αυτό που λέμε στην κοινωνική ασφάλιση «baby boom», δηλαδή τη μαζική έξοδο συνταξιούχων. Τότε θα πάρουν σύνταξη αυτοί που γεννήθηκαν από το 1960 μέχρι το 1965.

Στην Ελλάδα το 1960 με 1965 γεννήθηκαν επτακόσιες χιλιάδες άτομα. Εμείς έχουμε κάνει μια υπόθεση εργασίας, ότι θα πάρουν σύνταξη περίπου οι μισοί. Οι υπόλοιποι μπορεί να μην έχουν εργαστεί ή να έχουν πάρει πρόωρα σύνταξη ή να είναι αγρότισσες κ.ο.κ.

Οπότε, εκείνη την περίοδο το σύστημα πρέπει να έχει σημαντικούς πόρους, για να χρηματοδοτεί τα τρία εκατομμύρια συνταξιούχους που θα έχει τότε –σήμερα είναι δύο εκατομμύρια επτακόσιες εξήντα χιλιάδες οι συνταξιούχοι- συν αυτούς που θα έρχονται. Αλλά θα έρχονται σε πολύ μεγάλο αριθμό. Μπορεί να έρχονται και εκατόν είκοσι χιλιάδες ή εκατόν τριάντα χιλιάδες ή εκατόν σαράντα χιλιάδες το χρόνο.

Μέχρι το 2009 το σύστημα, ενώ είχε πολλές παθογένειες, κρατούσε μια σχετική ισορροπία, γιατί; Γιατί, αν δείτε μία βάση δεδομένων της αγοράς εργασίας τα τελευταία τριάντα ή σαράντα χρόνια, τι βλέπετε; Ότι έρχονται κάθε χρόνο –την προηγούμενη περίοδο, όταν η ελληνική οικονομία ήταν με αύξηση του ΑΕΠ 2% και 2,5%- ογδόντα χιλιάδες άτομα από όλες τις βαθμίδες του εκπαιδευτικού συστήματος και ζητούν δουλειά. Η ελληνική οικονομία μπορεί και απορροφά μόνο σαράντα χιλιάδες άτομα, ενώ έχουμε και σαράντα χιλιάδες άτομα συνταξιούχους. Έτσι, κρατούσε μια σχετική ισορροπία και άφηνε ένα απόθεμα σαράντα χιλιάδων ανέργων κάθε χρόνο, σε μια περίοδο που το ΑΕΠ αυξανόταν κατά 3% ή 2,5% κ.ο.κ.

Αυτό είναι ένα σοβαρό διαρθρωτικό πρόβλημα που έχει η ελληνική οικονομία, που δεν μπορεί να απορροφήσει παρά μόνο μέχρι το 50% των ανθρώπων που έρχονται από το εκπαιδευτικό σύστημα. Επομένως, στο μέλλον, εκτός από την εισφοροδιαφυγή, θα είναι και η ανεργία και η γήρανση του πληθυσμού μας.

**ΓΕΩΡΓΙΟΣ ΑΜΥΡΑΣ:** Μια που είπατε για την ανεργία, το Ινστιτούτο της ΓΣΕΕ από το 2004 μέχρι σήμερα, για μια δεκαετία δηλαδή, τι προβλέψεις είχε διατυπώσει για την ανεργία;

**ΣΑΒΒΑΣ ΡΟΜΠΟΛΗΣ (Μάρτυς):** Θυμάμαι ότι μέχρι το 2013 είχαμε πει ότι θα είναι 29% και ο απολογισμός είναι ότι είναι 28,5%, δηλαδή είχαμε μια παρέκκλιση 0,5%. Η τρόικα είχε προβλέψει στο πρόγραμμά της ότι θα είναι 17%, οπότε η απόκλισή της ήταν πολύ μεγάλη. Για το 2015 η τρόικα είχε προβλέψει 13,4%, ενώ είναι ακριβώς το διπλάσιο, δηλαδή είναι 26%. Μιλάμε πάντα για τη στατιστική ανεργία, για να μην περάσουμε σε άλλες διαστάσεις και για να συνεννοηθούμε.

Υπάρχει, όμως, και το άλλο πρόβλημα, για το οποίο πρέπει να ξέρετε ότι είναι θέμα ορισμού της ανεργίας. Γιατί και ο ορισμός της ανεργίας ορίζεται από το Συμβούλιο των Αρχηγών, δεν ορίζεται από τις στατιστικές αρχές.

Εμείς κάναμε μια έρευνα στο πανεπιστήμιο και βάλαμε τον ορισμό της ανεργίας της δεκαετίας του 1980, αν είχαμε δηλαδή τον ορισμό της ανεργίας στη δεκαετία του 1980, πώς θα ήταν η ανεργία σήμερα ή αν είχαμε τον ορισμό της δεκαετίας του 2000, πού θα ήταν η ανεργία.

Για να σας βοηθήσω, ο ορισμός τη δεκαετία του 1990 ήταν ότι, για να θεωρηθείς απασχολούμενος, έπρεπε την προηγούμενη εβδομάδα να είχες εργαστεί δεκαπέντε ώρες. Στη δεκαετία του 1980 έπρεπε να είχες εργαστεί σαράντα ώρες. Σήμερα, για να θεωρηθείς απασχολούμενος, πρέπει να έχεις εργαστεί μία ώρα. Αυτό, όμως, δεν το αποφασίζουν οι στατιστικές υπηρεσίες, το αποφασίζει το Συμβούλιο Αρχηγών Κρατών και όπως καταλαβαίνετε, αυτό έρχεται κυρίως από τις βόρειες χώρες, επειδή θέλουν να περιορίσουν τους δικαιούχους στα επιδόματα ανεργίας. Αυτό είναι καθαρό.

(RG)

(PE)

Επομένως, είχαμε κάνει αυτή την πρόβλεψη και είχαμε κάνει και μια πρόβλεψη μέχρι το 2025 στο 17%, το οποίο 17% και από μας, αλλά βλέπω κι από άλλους συναδέλφους και στην Ελλάδα και στο εξωτερικό, θεωρείται ένα πρόβλημα διαρθρωτικό πλέον της ελληνικής οικονομίας. Δεν είναι δηλαδή μια ανεργία του κύκλου, της ύφεσης δηλαδή και της ανάκαμψης. Μπορεί δηλαδή η ελληνική οικονομία να μπει σε μια φάση ανάκαμψης και να έχει μια ανεργία που θα είναι 15%-16%, που είναι πρόβλημα διαρθρωτικό. Είναι ένα πρόβλημα –αυτό που σας έλεγα στην προηγούμενη συνεδρίαση με τη μακροχρόνια ανεργία- ότι όποιος βγαίνει από την αγορά εργασίας δεν ξαναμπαίνει ή πολύ δύσκολα ξαναμπαίνει. Αυτό είναι ένα διαρθρωτικό πρόβλημα της ελληνικής οικονομίας.

**ΓΕΩΡΓΙΟΣ ΑΜΥΡΑΣ:** Κύριε Ρομπόλη, μια που αναφέρατε τις βορειοευρωπαϊκές χώρες και επειδή ξέρω ότι εσείς έχετε σπουδάσει στη Γαλλία –σωστά;- και ξέρετε καλά τη γαλλική περίπτωση, για να κάνουμε λίγο τις συγκρίσεις, παρά το γεγονός ότι τα μεγέθη της οικονομίας σαφέστατα είναι ανόμοια, ποιο είναι το ποσοστό των ασφαλιστικών εισφορών για το Γάλλο εργαζόμενο και το ποσοστό αναπλήρωσης και αντιστοίχως της Ελλάδος;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, εάν δούμε τον πίνακα για τις είκοσι οκτώ χώρες, η πρώτη χώρα είναι η Γερμανία, η δεύτερη η Γαλλία, η τρίτη εμείς. Αυτό, όμως, που έχει πολύ μεγάλη σημασία -γιατί το σύστημα κοινωνικής ασφάλισης, είναι ένα σύστημα εισροών-εκροών, που του δίνεις πόρους, τους επεξεργάζεται και κάνει παροχές- είναι γι’ αυτές τις εισφορές, το 45% ή 48%, που δίνει ο μέσος Γερμανός τι εκροές έχει ή αυτό που δίνει ο Γάλλος τι εκροές έχει και εμείς γι’ αυτό που του δίνουμε τι εκροές έχουμε. Οπότε έχουμε ένα πρόβλημα εκεί. Υπάρχει μια αντιστοιχία. Είναι περιορισμένες οι εκροές οι δικές μας, που σημαίνει δηλαδή ότι το σύστημα με τις εισφορές που παίρνει έχει περιθώρια να παραγάγει περισσότερες παροχές και σε είδος και σε χρήμα.

Τώρα, το ποσοστό αναπλήρωσης: Αυτή τη στιγμή, κάνοντας αυτή τη μελέτη που σας είπα 2015-2050, έχω και την αντίστοιχη μελέτη της Γερμανίας ή της Γαλλίας ή των άλλων χωρών. Βλέπετε ότι στη Γερμανία η εισφορά για τη σύνταξη είναι 18,9%, το ποσοστό αναπλήρωσης του μισθού είναι 48,5% και σ’ αυτή τη μελέτη προβλέπεται ότι το 2019 ή 2020 οι εισφορές θα γίνουν 22% και το ποσοστό αναπλήρωσης θα πάει στο 43%. Εδώ φαίνεται ότι το πρόβλημα που τους δημιουργείται είναι το θέμα της δημογραφίας και της γήρανσης του πληθυσμού.

Μπροστά σ’ αυτά τα δεδομένα, που είναι μαθηματικά δεδομένα …

**ΑΝΔΡΕΑΣ ΛΟΒΕΡΔΟΣ:** Λέτε το συγκριτικό ελληνικό για την αναπλήρωση;

**ΣΑΒΒΑΣ ΡΟΜΠΟΛΗΣ (Μάρτυς):** Το συγκριτικό ελληνικό αυτή τη στιγμή είναι στο 67% και η τρόικα προβλέπει στην αναλογιστική της μελέτη, που είχε κάνει το 2010, ότι το 2050 θα είναι 48% η κύρια και 5% η επικουρική, 53%. Και με αυτόν τον τρόπο το 2050 επιτυγχάνει το στόχο που λέει το άρθρο 11 του ν. 3863/2010, ότι θα πρέπει τότε οι δαπάνες να είναι 15,5% του ΑΕΠ.

Η συλλογιστική δηλαδή είναι ότι σε ένα ΑΕΠ του 2040 ή του 2050 που θα είναι εκατό μονάδες, δεκαπεντέμισι μονάδες πρέπει να πηγαίνουν στη σύνταξη, για να μπορεί η οικονομία να δίνει κάτι παραπάνω αλλού. Αυτό είναι το σκεπτικό. Οπότε σου λέει, πώς θα το πετύχεις αυτό; Θα το πετύχεις έτσι.

Το πρόβλημα τώρα που υπάρχει με τις χώρες του νότου –όχι μόνο στην Ελλάδα- σε σχέση με τις βόρειες χώρες, είναι ότι στις βόρειες χώρες το ποσοστό αναπλήρωσης μπορεί να είναι 48%. Αυτό δηλαδή μου το λένε κι εμένα οι συνάδελφοι στα συνέδρια που πηγαίνω. Όταν δηλαδή τους παρουσίαζα ότι πριν από δέκα, δεκαπέντε χρόνια το ποσοστό αναπλήρωσης ήταν 80% η κύρια και 20% η επικουρική ή εκατό ή ενενήντα, με ρώταγαν «πώς γίνεται αυτό το πράγμα, εμείς έχουμε ποσοστό αναπλήρωσης 60%, εσείς έχετε 100%, πώς βγαίνει»;

Όμως, ποιοτικά από τότε που φτιάχτηκε το σύστημα -που ρωτήσατε προηγουμένως την ερώτηση της ιστορικής επισκόπησης- ο κύριος κορμός των παροχών του συστήματος είναι η κύρια σύνταξη, ενώ σε όλες αυτές τις χώρες, υπάρχει μια διάχυση παροχών. Δηλαδή το νοικοκυριό από το σύστημα δεν παίρνει μόνο την κύρια σύνταξη, παίρνει κι άλλες μορφές παροχών για το παιδί, για τον παιδικό σταθμό, για την εργαζόμενη μητέρα κλπ. Επομένως, αυτή είναι η διαφορά.

Δεν ξέρω, αν είναι τόσο αποτελεσματικό και τόσο χρήσιμο, ώστε να πάμε κι εμείς σε ένα μοντέλο που θα πρέπει να κάνουμε μια διάχυση και να βάλουμε κι άλλες παροχές είτε σε χρήμα είτε σε είδος. Αλλά αυτή είναι η διαφορά.

(ΑΒ)

(1RG)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Αμυρά, κάντε τις ερωτήσεις σας μαζί.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα κάνω δύο ερωτήσεις και τελειώνω.

Πρώτον, θα ήθελα να μου πείτε πώς τοποθετείστε εσείς απέναντι στην πραγματικότητα των πρόωρων συνταξιοδοτήσεων. Και δεύτερον, –μια γενικότερη ερώτηση- το 2009 είχαμε 25 δισεκατομμύρια πρωτογενές έλλειμα. Με ποιον τρόπο ενδεχομένως θα μπορούσαμε να το αντιμετωπίσουμε εκτός μνημονίου; Θα βρίσκαμε τα λεφτά με σταδιακή μείωσή του ή θα μέναμε με το έλλειμα στο χέρι –να το πω έτσι- και με τι λεφτά; Και αν δεν βρίσκαμε, παρά τις προτάσεις που υπήρχαν, τα χρήματα, ποιο ήταν το μέλλον για την ελληνική οικονομία και την ελληνική κοινωνία;

Η τελευταία μου ερώτηση, κύριε Ρομπόλη, είναι η εξής: Ο Πρωθυπουργός έχει ζητήσει τα φώτα σας; Σας έχει καλέσει; Και αν σας καλούσε να σας πει «για πείτε μου παρακαλώ, με δύο κουβέντες, πώς θα πρέπει να στηθεί το Ασφαλιστικό από εδώ και στο εξής, με ποιες τομές, με ποιες αλλαγές, ας έχουν κόστος ή μη» –εννοώ πέραν του οικονομικού και ένα πολιτικό κόστος- τι θα τον συμβουλεύατε;

Ευχαριστώ πολύ.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, για τις πρόωρες συνταξιοδοτήσεις: Εγώ το βλέπω περισσότερο -επειδή τις έχω μετρήσει- σαν ένα ζήτημα ισότητας εντός του συστήματος και λιγότερο πόρων. Αν πούμε σήμερα «καταργούμε τις πρόωρες συνταξιοδοτήσεις», ξέρετε τι όφελος θα έχουμε; Εάν θυμάμαι καλά, 320 εκατομμύρια το χρόνο.

Επομένως, δεν είναι το θέμα τα 320 εκατομμύρια. Το θέμα είναι η ισότητα, δηλαδή ότι κάποιες ομάδες έχουν αυτή τη δυνατότητα και κάποιες ομάδες δεν την έχουν. Αυτό το σύστημα έχει τέτοια προβλήματα στο εσωτερικό του. Βέβαια όταν συζητάμε για πρόωρες συνταξιοδοτήσεις, νομίζω ότι δεν πρέπει να συζητάμε για τα θεμελιωμένα δικαιώματα. Τα δικαστήρια και η νομολογία κ.λπ –εγώ δεν είμαι νομικός, αλλά το παρακολουθώ αυτό το πράγμα- και το Ευρωπαϊκό Δικαστήριο συνιστούν στο νομοθέτη όταν παρεμβαίνει σε αυτό το θέμα ή σε διατάξεις που αφορούν το παρελθόν να είναι προσεκτικός σε ό,τι αφορά τα θεμελιωμένα δικαιώματα.

Όμως δεν ξέρω σε ποιον βαθμό οι συνάδελφοι που διαπραγματεύονται στο εξωτερικό από την πλευρά των δανειστών γνωρίζουν αυτές τις λεπτομέρειες. Η υπάρχουσα νομοθεσία έχει προχωρήσει. Παραδείγματος χάριν, λένε για τους στρατιωτικούς, για τους αστυνομικούς, για τον έναν, για τον άλλον. Μα ήδη η νομοθεσία από 1/1/2015 τους ανεβάζει και αυτούς στα εξήντα. Θέλω να πω ότι ο νομοθέτης είχε μια σταδιακότητα στην προσέγγιση αυτού του θέματος για να τους φέρει κάποια στιγμή με ένα έτος εξήντα επτά ετών, συμβατικό, σε ένα έτος εξήντα δύο.

Πάντως, εάν δούμε τον πίνακα «πρόωρες συνταξιοδοτήσεις» στην Ευρώπη, είμαστε στο 11% όπως είναι σε όλες τις χώρες. Αν δούμε τον συγκριτικό πίνακα, είμαστε στο 11%. Δεν είμαστε όπως ήμασταν –ας πούμε- στη δεκαετία του 1980. Αυτό ήταν τότε πρόβλημα δομικό του συστήματος. Ήταν μια διαρθρωτική παθογένεια του συστήματος. Το έκανε τότε ο νομοθέτης διότι από τη στιγμή που οργανώθηκε ένα σύστημα -όπως είπαμε προηγουμένως από την ιστορική επισκόπηση- που ήταν κατατμημένο, δεν είχε διαδοχική ασφάλιση αστικού τομέα και αγροτικού τομέα.

Επομένως, με την εσωτερική μετανάστευση ήρθαν κάποιοι αγρότες, οι οποίοι ήταν εξήντα ετών, πενήντα οκτώ ετών και εργάστηκαν στον αστικό τομέα στο ΙΚΑ, αλλά επειδή δεν είχαν τότε 4.050 ημερομίσθια δεν μπορούσαν να πάρουν σύνταξη. Τότε υπήρχε ένα κοινωνικό πρόβλημα. Θα γινόταν μια κοινωνική έκρηξη και έρχεται τότε ο νομοθέτης και με έναν τρόπο, ο οποίος προφανώς δεν ήταν ορθολογικός, άμβλυνε την οξύτητα του προβλήματος για να δει πώς θα το καλύψει. Όμως αυτό ήταν ένα πρόβλημα διαρθρωτικό του συστήματος όπως οργανώθηκε από τα προηγούμενα χρόνια. Δεν ήταν ότι ο Έλληνας νομοθέτης αποφάσισε να κάνει αυτό και εκείνο και εκείνο και εκείνο. Ο νομοθέτης διόρθωσε αυτή τη διαρθρωτική παθογένεια του συστήματος.

Επομένως, σήμερα νομίζω ότι είναι γύρω στις 280.000 με 300.000. Η νομοθεσία έρχεται σταδιακά και απορροφά αυτό το πράγμα. Αν δούμε τον πίνακα «πρόωρες συνταξιοδοτήσεις» είμαστε όπως είναι και οι άλλες χώρες, στο 11%.

**ΓΕΩΡΓΙΟΣ ΑΜΥΡΑΣ:** Μάλιστα.

**ΣΑΒΒΑΣ ΡΟΜΠΟΛΗΣ (Μάρτυς):** Α, δεν σας απάντησα για τον Πρωθυπουργό.

**ΓΕΩΡΓΙΟΣ ΑΜΥΡΑΣ:** Θα ήθελα να μου απαντήσετε για τον Πρωθυπουργό και για την εικόνα σας για το 2009, για το αν με πρωτογενές έλλειμμα 29 δισεκατομμυρίων υπήρχε άλλος δρόμος εκτός μνημονίου.

**ΣΑΒΒΑΣ ΡΟΜΠΟΛΗΣ (Μάρτυς):** Δεν σας άκουσα.

**ΓΕΩΡΓΙΟΣ ΑΜΥΡΑΣ:** Λέω, το 2009 είχαμε πρωτογενές έλλειμα 25 δισεκατομμυρίων. Υπήρχε άλλος δρόμος εκτός μνημονίου να πορευθούμε, κατά την άποψή σας; Θα ήθελα να μου απαντήσετε και σε αυτό που σας ρώτησα για τον Πρωθυπουργό.

(AS)

 AB

**ΣΑΒΒΑΣ ΡΟΜΠΟΛΗΣ (Μάρτυς):** Ναι, κοιτάξτε, στην προηγούμενη συνεδρίαση όσον αφορά στο θέμα που υπάρχει, «μνημόνιο ή πτώχευση;», σας είπα ότι δεν πτωχεύουν χώρες με τις προϋποθέσεις, όπως ήταν η ελληνική οικονομία τότε, τόσο εύκολα. Εάν θέλουμε να είμαστε πιο συγκεκριμένοι, εγώ νομίζω ότι θα μπορούσε η τότε Κυβέρνηση να ξεκινήσει μία αθόρυβη και χωρίς τυμπανοκρουσίες συζήτηση με τις δύο τράπεζες, χωρίς φασαρία, χωρίς τίποτα: την «BNP Paribas» και την «Deutsche Bank» που είχαν το μεγαλύτερο μέρος των ομολόγων. Θα ξεκινούσε εκεί να κάνει μία αναδιάρθρωση του χρέους: «Θα σας χρωστάμε αυτά τα λεφτά. Έχετε αυτά τα ομόλογα. Πώς θα τα διορθώσουμε;».

ΑΝΔΡΕΑΣ ΛΟΒΕΡΔΟΣ: Για το έλλειμμα σας είπε, όχι για το χρέος. Αυτό είναι άλλο πράγμα.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, αλλά το έλλειμμα ήταν για το χρέος.

Επομένως, εκεί για το θέμα «μνημόνιο ή πτώχευση;» μπορούσε να γίνει αυτό.

Τώρα, για το θέμα του ελλείμματος, νομίζω ότι θα έπρεπε να μπούμε σε μία διαδικασία μέτρων. Κι όταν λέω «μέτρα» εννοώ μέτρα κυρίως –αυτό δείχνουν οι έρευνες- που παράγουν περισσότερο πλούτο, όχι μέτρα που συστέλλουν τον πλούτο.

Στις δύο σχολές σκέψης αυτή είναι η διαφωνία. Εγώ παρακολουθώ –επειδή για κάποια περίοδο τον είχα και δάσκαλο- τον Ολιβιέ Μπλανσάρ, επειδή ήταν σε αυτό το Πανεπιστήμιο που πήγαινα. Είναι ένας πολύ καλός επιστήμονας, ο οποίος προσεγγίζει πολύ καλά ιδιαίτερα τις οικονομετρικές προσεγγίσεις. Θυμάμαι όταν είχε τελειώσει το πρόγραμμα σε μία ομιλία που είχε κάνει σε ένα αμερικάνικο πανεπιστήμιο, είπε «δεν ξέρω αυτό το πρόγραμμα πώς θα βγει με τις παθογένειες τις διαρθρωτικές που έχει αυτός ο οικονομικός σχηματισμός». Έβλεπε, δηλαδή, τις δυνάμεις από πίσω. Μπορεί να το διαχειρίζεσαι σε επίπεδο δημοσιονομικό, αλλά από πίσω ποια μηχανή θα επιτύχει την ταχύτητα; Αυτό είναι το θέμα. Κι επιλέχθηκε αυτή η άποψη.

Εγώ όμως τις αντιμετωπίζω σε επιστημονικό επίπεδο καθαρά. Η νεοκλασική άποψη αυτό λέει, ότι κάνουμε μία συστολή των παραγωγικών δυνάμεων –τι παράγει η οικονομία- για να περιορίσουμε τα ελλείμματα.

Η άλλη άποψη λέει ότι κάνουμε μία διαστολή. Ακόμη και ο Φρίντμαν έχει πει δύο πράγματα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να μην ξεφύγουμε όμως πολύ.

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

Το ένα που έχει πει για τις δημόσιες επιχειρήσεις που είναι σε εξυγίανση είναι ότι δεν τις κλείνουμε, διότι προσφέρουν ένα δημόσιο αγαθό, το οποίο δεν μπορούμε να το στερήσουμε από τον πληθυσμό, άρα τις εξυγιαίνουμε εν λειτουργία. Το άλλο που έχει πει είναι ότι σε περιόδους ύφεσης δεν κάνουμε συσταλτικές πολιτικές. Ο Φρίντμαν υποτίθεται ότι είναι ο πατέρας του νεοφιλελευθερισμού, των συσταλτικών και των περιοριστικών πολιτικών κλπ..

Επομένως, αυτές είναι οι δύο σχολές. Νομίζω ότι εγώ όντας από τη μία Σχολή θα συνιστούσα μία σχολή διεύρυνσης και δυναμικής ανάπτυξης της οικονομίας κι όχι συστολής κι από εκεί να καλύψεις το έλλειμμα.

Όσον αφορά τώρα για τον Πρωθυπουργό, εγώ να σας πω, επειδή όλη μου την ακαδημαϊκή σταδιοδρομία την είχα μοιράσει στο Ινστιτούτο και στο Πανεπιστήμιο, ήταν και λόγοι αρχής που μου επέβαλαν να μην ενταχθώ μέσα σε δραστηριότητα κομματική ή πολιτική. Επομένως, όλη αυτήν την περίοδο όλοι οι πρωθυπουργοί με καλούσαν κάθε φορά που ανακοινωνόταν μία μελέτη από την πλευρά μας και ζητούσαν τη συμβουλή μου: «Πείτε μας τα αποτελέσματα της μελέτης ποια είναι;».

Επομένως, το ίδιο έγινε και με το σημερινό Πρωθυπουργό. Αυτή τη μελέτη που σας λέω ότι κάνουμε, την κάνουμε για τον Πρωθυπουργό. Βλέπουμε το ασφαλιστικό σύστημα, όχι σε όλες του τις διαστάσεις που βάλατε, δηλαδή την οργάνωσή του -το πώς από τα δεκατρία ταμεία που έχουμε θα πάμε σε τρία και με ποιον τρόπο κλπ.- αλλά μόνο την οικονομική βιωσιμότητά του μέχρι το 2050.

Εδώ, τώρα είναι αυτό που είπα προηγουμένως: Υπάρχει η πρόβλεψη της Τρόικας με 53%. Υπάρχει το ποσοστό αναπλήρωσης αυτό που σας είπα, το 67,5%. Υπάρχει η ομάδα εργασίας που δουλεύει, γιατί αυτές οι δουλειές δεν γίνονται από έναν άνθρωπο, αλλά πρέπει να υπάρχει μία μεγάλη ομάδα εργασίας. Υπάρχουν και διάφορα εναλλακτικά σενάρια που έχουμε για να δούμε μέχρι το 2050 πώς πηγαίνει οικονομικά αυτό το σύστημα, τα ελλείμματά του πώς θα χρηματοδοτηθούν κ.λπ..

Φαντάζομαι εντός των ημερών να ολοκληρωθεί αυτή η μελέτη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, έχετε συναντηθεί κι έχετε αναλάβει κι εργασία.

Το λόγο έχει ο κ. Γαλέος.

**ΓΕΩΡΓΙΟΣ ΓΑΛΕΟΣ:** Καλημέρα και καλό μήνα κι από εμένα.

Πολύ ενδιαφέροντα είναι όσα άκουσα κι όσα διάβασα από το πρωτόκολλο. Θα ήθελα όμως να μας πείτε πώς είναι το μοντέλο το σημερινό και το παλαιό. Δηλαδή, πού βασίζεται; Βασίζεται στο ότι αυτά που παρέχει η σημερινή γενιά αποθηκεύονται για να της δώσουν μελλοντικά τη σύνταξη ή από τις εισφορές της σημερινής γενιάς των εργαζομένων πληρώνονται αυτοί που είναι συνταξιούχοι σήμερα; Πείτε μας ποιο είναι το μοντέλο, με δύο λόγια, απλά.

ΜΟ

(AS)

**ΣΑΒΒΑΣ ΡΟΜΠΟΛΗΣ (Μάρτυς):** Τα βασικά συστήματα κοινωνικής ασφάλισης είναι δύο: Το κεφαλαιοποιητικό και το αναδιανεμητικό. Εάν μείνουμε στο αναδιανεμητικό, οι σημερινοί εργαζόμενοι με τις εισφορές τους χρηματοδοτούν τους σημερινούς συνταξιούχους.

Επομένως, εδώ ο βασικός παράγοντας που επηρεάζει τη δυνατότητα και τη βιωσιμότητα είναι η απασχόληση. Δηλαδή, όσο περισσότερη απασχόληση έχεις, τόσο περισσότερα έσοδα και μπορείς να κρατήσεις αυτή την ισορροπία.

**ΓΕΩΡΓΙΟΣ ΓΑΛΕΟΣ:** Φυσικά και η υπογεννητικότητα παίζει ρόλο, είναι μια μεγάλη υποθήκη.

**ΣΑΒΒΑΣ ΡΟΜΠΟΛΗΣ (Μάρτυς):** Εμπεριέχεται εκεί μέσα.

Νομίζω ότι αυτό που είναι ενδιαφέρον και προκύπτει από αυτή τη μελέτη που κάνουμε τώρα -δεν ξέρω εάν το υπονοούσατε, αλλά μου δώσατε μια αφορμή να σας το πω- είναι ότι εάν δεν προσέξουμε πώς εξελίσσεται η κατάσταση, τότε θα πάμε σε διαγενεακή σύγκρουση.

**ΓΕΩΡΓΙΟΣ ΓΑΛΕΟΣ:** Μάλιστα.

**ΣΑΒΒΑΣ ΡΟΜΠΟΛΗΣ (Μάρτυς):** Δηλαδή, έχω κάνει έναν υπολογισμό ότι πλέον αυτό το σύστημα, ιδιαίτερα στις χώρες κρίσης χρέους, γίνεται πολύ ακριβό. Σαν οικονομικό σύστημα ο καπιταλισμός, ιδιαίτερα στις χώρες με κρίση χρέους, για το μέσο πολίτη είναι πολύ ακριβός.

Υπολογίζω ότι ένας νέος εργαζόμενος, ένας νέος πολίτης πρέπει να δίνει προς το κράτος έξι με επτά μισθούς το χρόνο. Πρέπει δηλαδή να δίνει ένα τμήμα για τη χρηματοδότηση αποπληρωμής του χρέους, ένα τμήμα για τις ασφαλιστικές του εισφορές και ένα τμήμα για το φόρο του.

Όμως, όπως αντιλαμβάνεστε, δεν μπορεί ένας πολίτης από τους δώδεκα μισθούς του χρόνου να δίνει τους έξι ή τους επτά γι’ αυτές τις λειτουργίες. Το βιοτικό του επίπεδο θα είναι πάρα πολύ χαμηλό.

Νομίζω ότι αυτό προκύπτει και από αυτή τη μελέτη, η οποία είναι μια μαθηματική μελέτη και όχι περιγραφική. Και είναι ένα σημαντικό στοιχείο που η ελληνική πολιτεία πρέπει να το προσέξει πάρα πολύ, πώς δηλαδή το σύστημα για τις νέες γενιές δεν θα είναι τόσο ακριβό. Γιατί ποια θα είναι η αντίδραση των νέων γενιών; Η μετανάστευση.

Γι’ αυτό, σε ένα σενάριο από τα πολλά που κάνουμε, που έχουμε αύξηση του ΑΕΠ 0,85% για την περίοδο 2015-2050, ξέρετε τι σας βγάζει η προσέγγιση; Το 2050 ο πληθυσμός θα είναι οκτώ εκατομμύρια εξακόσιες χιλιάδες. Ενώ σε ένα σενάριο που το ΑΕΠ είναι 1,5-2%, ο πληθυσμός θα είναι δεκατρία εκατομμύρια εκατό χιλιάδες. Γιατί, δημιουργεί θέσεις εργασίας, αυξάνεται το ΑΕΠ και ο πληθυσμός μένει.

Προσέξτε, όμως, ανάμεσα στο 1% και στο 0,85%, δηλαδή μία μικρή διαφορά του 0,20%-0,25% πόσο κρατάει την οικονομία σε ύφεση στα επόμενα χρόνια, οπότε ο πληθυσμός, τα νέα παιδιά δηλαδή, φεύγουν. Δηλαδή, γίνεται ακριβό το σύστημα.

Αυτό παρατηρείται κυρίως, από τις άλλες μελέτες που βλέπω, στις χώρες κρίσης χρέους. Θα κληθεί δηλαδή και η γενιά η δική μας αλλά και οι νέες γενιές να ζουν σε ένα ακριβό σύστημα, οικονομικό και κοινωνικό.

 **ΓΕΩΡΓΙΟΣ ΓΑΛΕΟΣ:** Ευχαριστώ πολύ. Ήταν πολύ διαφωτιστικά όλα αυτά που μας είπατε.

Τώρα θα έρθουμε λίγο στο παρελθόν. Είπατε ότι υπήρχε «πελατειακή σχέση». Ο ένας ίδρυε αυτό το ταμείο, ο άλλος το άλλο κ.λπ. Δηλαδή, ισχυρίζεστε ότι οι προηγούμενες κυβερνήσεις, σύμφωνα με το πού βλέπανε ότι έχουν περισσότερους ψηφοφόρους, έφτιαχναν και το συνταξιοδοτικό πρόγραμμα, έτσι όπως άρμοζε για να έχουν περισσότερους ψηφοφόρους, για να προσελκύουν δηλαδή ψηφοφόρους από αυτή τη λεκάνη ψηφοφόρων. Κάνω λάθος σε αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Η ολοκλήρωση του συστήματος, έτσι κατακερματισμένα, έγινε το 1961 και με τους αγρότες. Δεν ξέρω εάν τότε η κάθε κυβέρνηση, δηλαδή από το 1830 έως το 1961, είχε σαν κεντρικό κριτήριο αυτό που είπατε.

Όμως, αυτό που θα μπορούσε να κάνει, για παράδειγμα στο Μεσοπόλεμο το 1922-1923 όταν είχε δημιουργήσει το Ταμείο Νομικών και αργότερα έρχεται μια άλλη επαγγελματική ομάδα και θέλει ένα άλλο ταμείο, που ανήκει σε αυτό το χώρο των ελεύθερων επαγγελματιών, είναι ότι θα μπορούσε να την εντάξει στο προηγούμενο ταμείο που είχε φτιάξει και όχι να φτιάξει ξεχωριστό ταμείο.

(EP)

(AS)

Δεν ξέρω αν ήταν θέμα ψηφοφορίας ή αν ήταν μία αντίληψη κατακερματισμού, μιας πελατειακής σχέσης, γιατί η επαγγελματική ομάδα ζητούσε να την προστατεύσει ή να την επενδύσει κοινωνική προστασία. Θα μπορούσε να του πει ότι αντί να σου κάνω ένα ξεχωριστό ταμείο γιατρών, ξεχωριστό ταμείο μηχανικών, κλπ., από τη στιγμή που έχουμε μία ίδια επαγγελματική ομάδα που έχουμε φτιάξει αυτό το ταμείο, εντάσσεσαι κι εσύ με αυτούς τους όρους εκεί.

Τα πράγματα τότε για τον νομοθέτη τον μετά ή αυτόν που θέλει τώρα να τα ενοποιήσει τα ταμεία θα ήταν πολύ πιο εύκολα και θα γινόταν η ενοποίηση και πολύ πιο γρήγορα.

**ΓΕΩΡΓΙΟΣ ΓΑΛΕΟΣ:** Μάλιστα.

Η επόμενη ερώτησή μου είναι στο ίδιο μοτίβο και θα ήθελα να μου πείτε, εφόσον είδαν το λάθος οι κυβερνώντες αργότερα, γιατί όλη αυτή την περίοδο, τα σαράντα χρόνια μετά την επταετία, δεν προσπάθησαν να κάνουν αυτό το βήμα που όπως λέτε ήταν αναγκαίο; Κι εγώ συμφωνώ πολύ μαζί σας ότι θα έπρεπε να υπάρχουν από ένα έως τρία ταμεία. Τόσα υπάρχουν και στο εξωτερικό. Μήπως αυτή η σχέση ήταν πελατειακή; Φοβόντουσαν το πολιτικό κόστος; Ποια η γνώμη σας; Δεν μπορείτε να ξέρετε, αλλά τη γνώμη σας πείτε.

**ΣΑΒΒΑΣ ΡΟΜΠΟΛΗΣ (Μάρτυς):** Νομίζω ότι περισσότερο θα ήταν το πολιτικό κόστος…

**ΓΕΩΡΓΙΟΣ ΓΑΛΕΟΣ:** Το πολιτικό κόστος.

**ΣΑΒΒΑΣ ΡΟΜΠΟΛΗΣ (Μάρτυς):**...και ίσως και μία αντίληψη, που δεν υπήρχε συνολικά στην ελληνική πολιτεία, για συσπείρωση και συγκέντρωση θεσμών και δυνάμεων.

**ΓΕΩΡΓΙΟΣ ΓΑΛΕΟΣ:** Εάν ξέρετε, θα ήθελα να μου απαντήσετε στο εξής. Θα ήθελα να αναφερθώ σε ένα ταμείο και συγκεκριμένα στο ΝΑΤ, στο Ναυτικό Απομαχικό Ταμείο, το οποίο σύμφωνα με τις μελέτες που έχω διαβάσει, που έκαναν Ελβετοί εμπειρογνώμονες, ήταν ένα από τα πλουσιότερα ταμεία που υπήρχαν και αυτή τη στιγμή είναι ένα ταμείο το οποίο δεν έχει να πληρώσει καλά-καλά αυτά που χρειάζονται. Πώς συνέβη αυτό; Αν γνωρίζετε, ποια ήταν τα αίτια;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, μετά τη μελέτη των Ελβετών έχουν γίνει κι άλλες μελέτες. Η μελέτη των Ελβετών είχε κάνει μια έγκαιρη πρόβλεψη αυτών που θα συνέβαιναν και χωρίς να έχει λάβει υπόψη, γιατί δεν μπορούσε να το φανταστεί η ερευνητική ομάδα των Ελβετών που έκανε αυτή τη μελέτη, ότι θα συνέβαιναν αυτά που συνέβαιναν. Υποθέτω ότι ήταν έξω από την αντίληψή τους. Όμως παρ’ όλα αυτά, παρότι δεν έβαλε κάποιες μεταβλητές μέσα, η μελέτη πραγματικά, αν δείτε τα συμπεράσματα –το λέω επειδή την έχω τη μελέτη, την έχω δει δηλαδή- είχε προβλέψει αυτό το οποίο θα συνέβαινε.

Κοιτάξτε τώρα, αν γνωρίζετε το ΝΑΤ αυτό που είχε συμβεί είναι επειδή δόθηκε η δυνατότητα στη διαδοχική ασφάλιση από εργαζόμενους άλλων τομέων να πάνε στο ΝΑΤ για μερικά χρόνια και να αποκτήσουν το δικαίωμα συνταξιοδότησης ωσάν να ήταν ναυτικοί εδώ και αρκετά χρόνια και ενώ δεν είχαν εισφέρει σε αυτό το σύστημα όσο έπρεπε να είχαν εισφέρει, έπαιρναν τις παροχές του. Αυτός ήταν ο θεμελιώδης λόγος.

Ο άλλος λόγος είναι ότι η αντικατάσταση των ελληνικών πληρωμάτων από ξένους εργαζόμενους στα πληρώματα στέρησε το ΝΑΤ, όπως το στερεί και τώρα, από εισφορές.

Αυτοί είναι οι δύο βασικοί λόγοι, μία μαζικότητα που βλέπετε μετακινούμενων από άλλα ταμεία που πηγαίνουν για ένα, δύο, τρία, τέσσερα χρόνια για να επωφεληθούν από κάποιες διατάξεις διαδοχικής ασφάλισης και με τις ευνοϊκές ρυθμίσεις που είχε το ΝΑΤ, από άποψη ορίων ηλικίας κλπ. και ο άλλος λόγος είναι η αλλαγή της σύνθεσης των πληρωμάτων, που ήταν σε βάρος των Ελλήνων, που αυτοί θα ήταν ασφαλισμένοι στο ΝΑΤ και θα εισέφεραν στο συγκεκριμένο ασφαλιστικό ταμείο.

Και εδώ και αρκετά χρόνια βρίσκεται σε αυτή την κατάσταση, δηλαδή αν ο κρατικός Προϋπολογισμός δεν του δώσει μία χρηματοδότηση, δεν θα μπορεί να ανταποκριθεί στις υποχρεώσεις του.

**ΓΕΩΡΓΙΟΣ ΓΑΛΕΟΣ:** Άρα ίσως η σχέση αυτών που φύγανε και πήγανε στο ΝΑΤ ήταν μία πελατειακή σχέση από πλευράς Κυβέρνησης να τους πάει εκεί για τους συγκεκριμένους λόγους.

Ωραία. Ευχαριστώ.

Τώρα, επειδή έζησα πολλά χρόνια στο εξωτερικό κι εκεί μας λένε ότι δεν υπάρχει σύνταξη στα δεκαπέντε χρόνια, δεν μπορεί κάποιος να συνταξιοδοτείται στα 40 και 45 του, για πείτε μου τη γνώμη σας και τι θα έπρεπε να κάνουμε πάνω σ’ αυτό το θέμα, γιατί, όπως σας είπα, όλοι λένε ότι κανένας εκεί δεν παίρνει σύνταξη, στο εξωτερικό, στη Γερμανία, οπουδήποτε, κάτω από τα 60 ή και τα 65 και τώρα προσπαθούν να το πάνε και στα 67.

Εμείς πώς καταφέρναμε να δίνουμε συντάξεις στα 40 και στα 45; Είναι δικαιολογημένο αυτό το πράγμα; Μπορεί να είχε συμβληθεί, να υπήρχε ένα συμβόλαιο, όπως λένε κάποιοι, αλλά δεν ήταν υπερβολικό;

(AG)

(EP)

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, αυτό συνέβαινε όπως σας είπα προηγουμένως λόγω των ανισοτήτων εντός του συστήματος για ορισμένες κατηγορίες στον ιδιωτικό τομέα, με 4.050 ένσημα, όπως ήταν παλιά, ή 4.500, όπως έγιναν μετά, ή τώρα που υπάρχει συζήτηση -απ’ ό,τι παρακολουθώ και εγώ από την ειδησεογραφία- και που προτείνεται για 6.000 ένσημα. Το όριο ηλικίας ήταν τα εξήντα χρόνια. Δεν ήσουν πενήντα χρονών με δεκαπέντε χρόνια και έπαιρνες σύνταξη.

Σε κάποιες όμως άλλες επαγγελματικές ομάδες συνέβαινε αυτό και το οποίο, εάν το προσεγγίσουμε καθαρά αναλογιστικά και οικονομικά, σήμαινε ότι αυτή η κατηγορία ή αυτός ο ασφαλισμένος που μπαίνει σε αυτήν την κατηγορία στο τέλος παίρνει περισσότερα από αυτά τα οποία έχει δώσει. Άρα του τα χρηματοδοτεί κάποιος άλλος.

Αυτό, όμως, που είναι ενδιαφέρον να πούμε, επειδή λέγονται διάφορα, είναι το εξής: Υπάρχει, παραδείγματος χάριν, η άποψη στο Διεθνές Νομισματικό Ταμείο και στην Ευρωπαϊκή Κεντρική Τράπεζα, αλλά νομίζω και στην Ευρωπαϊκή Επιτροπή, ότι ένας Έλληνας ασφαλισμένος για τριάντα πέντε χρόνια δίνει 100 μονάδες στο σύστημα και το σύστημα του δίνει μια παροχή μέχρι να πεθάνει 275 μονάδες, ενώ, σας λέει, ότι το γερμανικό σύστημα του δίνει 125 μονάδες ή το γαλλικό του δίνει 126.

**ΔΗΜΗΤΡΙΟΣ ΚΑΜΜΕΝΟΣ:** Κάτω από το μέσο όρο.

**ΣΑΒΒΑΣ ΡΟΜΠΟΛΗΣ (Μάρτυς):** Αυτό δεν έχει σχέση με την πραγματικότητα.

Εμείς σε μία αναλογιστική προσέγγιση που κάναμε είδαμε ότι σε έναν ασφαλισμένο στην Ελλάδα, που δίνει για τριάντα πέντε χρόνια τις 100 μονάδες, το σύστημα του επιστρέφει μέχρι να πεθάνει 123,4 μονάδες. Σας δίνω ακριβώς τη μελέτη επειδή την κάναμε εμείς οι ίδιοι. Επομένως, είμαστε εκεί.

 Υπάρχουν, όμως, για τους ιστορικούς λόγους που είπαμε, αυτές όλες οι διαφοροποιήσεις. Νομίζω όμως ότι τα τελευταία χρόνια υπάρχει μια σταδιακή εξομάλυνση αυτών των ανισοτήτων, ιδιαίτερα με τις ενοποιήσεις ταμείων.

Αυτό που δεν πρέπει να μας διαφεύγει –εγώ τουλάχιστον όπου βρίσκομαι και ασκείται μια κριτική για το σύστημα το υπογραμμίζω- είναι ότι από την 1/1/1993 -έχουμε φύγει τώρα εδώ και είκοσι δύο χρόνια- όποιος μπαίνει στο σύστημα είτε είναι καθηγητής πανεπιστημίου, είτε είναι έμπορος, είτε είναι γιατρός ή οτιδήποτε δίνει την ίδια εισφορά και θα πάρει την ίδια σύνταξη. Ανεξάρτητα από το εάν έχει το δικό του ταμείο, σε ασφαλιστικούς όρους έχει ενοποιηθεί αυτή η κατηγορία από 1/1/1993.

Επομένως, μένει μία ενοποίηση για τους ασφαλισμένους πριν από 1/1/1993 για τους οποίους η νομοθεσία σταδιακά –και κατά τη γνώμη μου, καλά έκανε- αντιμετωπίζει αυτό το πρόβλημα και όχι εδώ και τώρα ή εδώ και χθες, γιατί παρεμβαίνει σε κάποιους οικογενειακούς και κοινωνικούς προγραμματισμούς του κάθε ασφαλισμένου και της κάθε οικογένειας και του κάθε συνταξιούχου.

**ΧΑΡΟΥΛΑ ΚΑΦΑΝΤΑΡΗ:** Κύριε Ρομπόλη, μου επιτρέπετε πω κάτι;

**ΣΑΒΒΑΣ ΡΟΜΠΟΛΗΣ (Μάρτυς):** Να σας ακούσω.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αν επιτρέπει ο κ. Γαλέος.

**ΓΕΩΡΓΙΟΣ ΓΑΛΕΟΣ:** Ευχαρίστως.

**ΧΑΡΟΥΛΑ ΚΑΦΑΝΤΑΡΗ:** Κατ’ αρχάς ήθελα να πω όσον αφορά την δεκαπενταετία, επειδή ακούγεται πάρα πολύ, ότι με τον ν. 1901/1991 επί Σιούφα έχει καταργηθεί. Είχε προβλεφθεί τότε αυτό που είπατε, ένα μεταβατικό στάδιο με εξάμηνα, και είχε εκλείψει.

Άρα δεν μπορεί να πει κανείς ότι στην Ελλάδα συνταξιοδοτούνται με δεκαπέντε χρόνια. Στην ΟΤΟΕ τότε είχαμε υπολογίσει ότι το ανταποδοτικό μέρος της δεκαπενταετίας ήταν μόνον τρία χρόνια. Άρα δεν μπορούμε να λέμε για δεκαπενταετία. Σας το λέω ενημερωτικά.

Σας ζητώ συγγνώμη για την παρένθεση και ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ας μην ξεκινήσουμε μεταξύ μας διάλογο.

Συνεχίστε, κύριε Γαλέο.

**ΓΕΩΡΓΙΟΣ ΓΑΛΕΟΣ:** Και τώρα τρεις τελευταίες ερωτήσεις.

Έχω ακούσει –δεν είμαι σίγουρος- ότι κάποιες κυβερνήσεις πήραν δάνεια από τα ταμεία με χαμηλό επιτόκιο από τα αποθεματικά και όταν αργότερα έπρεπε τα ταμεία να δανειστούν για να πληρώσουν συντάξεις και όλα αυτά που πρέπει, τους δάνειζαν με υψηλότερο επιτόκιο. Είναι αλήθεια αυτό; Και αν ξέρετε, ποιες κυβερνήσεις το έκαναν αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, επειδή το έχω γράψει αυτό και εγώ σε διάφορα βιβλία μου και σε σημειώσεις που έχω στο πανεπιστήμιο, ήταν μια πραγματικότητα.

Όσον αφορά το θέμα των αποθεματικών -για να το αποσαφηνίσουμε τουλάχιστον σε αυτήν την Αίθουσα- να πω ότι όλες οι χώρες μετά τον Β΄ Παγκόσμιο Πόλεμο έκαναν το ίδιο πράγμα. Ο μόνος, δηλαδή, θεσμός που συγκέντρωνε χρήματα μετά τον Β΄ Παγκόσμιο Πόλεμο ήταν η Κοινωνική Ασφάλιση. Η ιδέα ήταν αντί να τα έχουμε στην Κοινωνική Ασφάλιση πώς μπορούμε να τα διαχέουμε στην οικονομία. Η διαφορά ήταν ότι σε όλες τις βόρειες χώρες πήγαινε με ένα επιτόκιο και επομένως όταν του επέστρεφε του γερμανικού συστήματος τις 100 μονάδες που του είχε δώσει το ‘55 ή το ‘85 μαζί με το επιτόκιο ήταν 200 ή 250.

(PH)

(AG)

Σε εμάς αυτό που έγινε ήταν το εξής: Όταν του δίναμε 100 το 1953 και μας τα επέστρεφε το 1980, μας τα έδινε πάλι 100, που είχαν χάσει την αξία τους.

Εγώ είχα κάνει έναν υπολογισμό την περίοδο που είπε η κ. Καφαντάρη, τότε που μελετούσαμε στην ΟΤΟΕ το θέμα της ενοποίησης των Ταμείων στο χώρο των τραπεζοϋπαλλήλων. Εάν θυμάμαι καλά, είχαμε υπολογίσει ότι έχασε το σύστημα από αυτή την πρακτική -εάν υπήρχε επιτόκιο της αγοράς κ.λπ.- 75 ή 78 δισεκατομμύρια. Δηλαδή, εάν και το ελληνικό σύστημα έκανε αυτό που έκαναν και τα άλλα συστήματα, και του επέστρεφαν τους πόρους με το επιτόκιο που επικρατούσε από περίοδο σε περίοδο, κάποια στιγμή οι πόροι που θα συγκέντρωνε δεν θα ήταν 100 μονάδες, θα ήταν 178. Επομένως, αυτή είναι μία σημαντική απώλεια για το ασφαλιστικό σύστημα εκείνης της περιόδου.

Νομίζω, όμως, ότι πρέπει να αποκατασταθεί αυτό. Και επειδή απευθύνομαι σε μία Επιτροπή του Ελληνικού Κοινοβουλίου, θα πρέπει να πάρετε μία πρωτοβουλία να το αποκαταστήσετε. Δηλαδή, να γίνει αυτό που γίνεται σε όλες τις χώρες, όπου διαχωρίζεται ο κοινωνικός προϋπολογισμός από τον κρατικό προϋπολογισμό και ο Υπουργός Οικονομικών διαχειρίζεται τον κρατικό προϋπολογισμό, και όχι κατά καιρούς, εάν θέλει ο Υπουργός Οικονομικών να έχει έσοδα ή όχι από τον κοινωνικό προϋπολογισμό, να μπαίνει μέσα στον κοινωνικό προϋπολογισμό. Άλλο ο ένας και άλλο ο άλλος.

Είχε γίνει νομίζω σε μία τροπολογία αυτός ο διαχωρισμός. Δεν θυμάμαι πότε ακριβώς. Νομίζω ότι πρέπει να ήταν επί Υπουργίας Νίκου Χριστοδουλάκη. Όμως, μετά από κάποια περίοδο δεν το βλέπω στη νομοθεσία, που σημαίνει ότι αποσύρθηκε. Καταλαβαίνω όλους τους λόγους, άλλα νομίζω ότι πρέπει κάποιους περιορισμούς η εκτελεστική εξουσία να τους σέβεται και να προσαρμόζεται έτσι όπως είναι.

**ΓΕΩΡΓΙΟΣ ΓΑΛΕΟΣ:** Επειδή θέλω να σας βγάλω από τη δύσκολη θέση, υπαίτιες για αυτό το έλλειμμα που υπήρξε στα ταμεία ήταν οι κυβερνήσεις του ΠΑΣΟΚ και της Νέας Δημοκρατίας τα τελευταία σαράντα χρόνια.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, τώρα από έναν ακαδημαϊκό θα ακούσετε κυρίως όλη αυτή την ανάλυση που σας κάνω και από εκεί και μετά νομίζω ότι ο καθένας καταλαβαίνει. Γιατί μπορεί όλη αυτή την περίοδο να ήταν αυτές οι κυβερνήσεις, να ήταν κάποιες άλλες, να ήταν αυτοί οι Υπουργοί ή κάποιοι άλλοι, αλλά εγώ το αντιμετωπίζω περισσότερο σαν ένα συνολικό σύστημα διαχείρισης είτε των οικονομικών είτε των κοινωνικών προβλημάτων.

Ίσως ανήκω στην κατηγορία που δίνω πολύ μεγάλη σημασία σε αυτό το ρόλο που έχετε εσείς, δηλαδή το Κοινοβούλιο. Δηλαδή δεν νομίζω ότι πρέπει να επαφιέμεθα μόνο στο τι κάνει μόνο η εκτελεστική εξουσία. Δεν ξέρω. Εγώ έτυχε να δουλέψω πάρα πολλά χρόνια με τον Giovanni Berliguer, τον αδερφό του Enrico Berlinguer, επειδή ήταν καθηγητής ιατρικής στο Πανεπιστήμιο της Ρώμης. Δουλέψαμε μαζί πολλά χρόνια για τα εργατικά ατυχήματα, τις συνθήκες εργασίας κ.λπ. Θυμάμαι πάρα πολλές φορές που με καλούσε ή που, όταν ήμουν εκεί, παρακολουθούσα ομάδες εργασίας μέσα στο Ιταλικό Κοινοβούλιο για τα ζητήματα της κοινωνικής προστασίας και μου έκανε φοβερή εντύπωση η συστηματική δουλειά που γινόταν και η παραγωγή νομοθετικού έργου που έβγαινε μέσα από τις Επιτροπές. Μου έκανε πραγματικά εντύπωση. Και μιλάω τώρα για μία περίοδο που μπορεί να ήταν πριν από είκοσι ή τριάντα χρόνια.

**ΓΕΩΡΓΙΟΣ ΓΑΛΕΟΣ:** Μία άλλη ερώτηση. Είπατε ότι η ανεργία σήμερα έχει ένα ποσοστό 26%.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, 26%. Η στατιστική ανεργία πάντα.

**ΓΕΩΡΓΙΟΣ ΓΑΛΕΟΣ:** Και εφαρμόζουμε έναν πολύ απλό κανόνα: Όποιος δούλεψε μία ώρα την περασμένη εβδομάδα, αν είναι αλήθεια.

**ΣΑΒΒΑΣ ΡΟΜΠΟΛΗΣ (Μάρτυς):** Όχι «αλήθεια», αυτός είναι ο ορισμός. Η Eurostat και όλες οι χώρες αυτό ακολουθούν, για να μπορούμε να είμαστε και συγκρίσιμοι.

**ΓΕΩΡΓΙΟΣ ΓΑΛΕΟΣ:** Εάν παίρναμε τον ορισμό του ’80 ή τον προηγούμενο, που ήταν ακόμα ελαστικότερος, πόση θα ήταν η ανεργία σήμερα;

**ΣΑΒΒΑΣ ΡΟΜΠΟΛΗΣ (Μάρτυς):** Να σας πω. Σε αυτή την έρευνα που κάναμε, εάν είχαμε τον ορισμό που ήταν δεκαπέντε ώρες την προηγούμενη βδομάδα η απασχόληση, η σημερινή ανεργία θα ήταν συν 3,5%. Εάν είχαμε τον ορισμό της δεκαετίας του ’80 θα ήταν συν 8,8%.

**ΓΕΩΡΓΙΟΣ ΓΑΛΕΟΣ:** Δηλαδή θα είχαμε πάει μεταξύ του 29% και 35%.

**ΣΑΒΒΑΣ ΡΟΜΠΟΛΗΣ (Μάρτυς):** Σε όρους στατιστικής ανεργίας.

**ΓΕΩΡΓΙΟΣ ΓΑΛΕΟΣ:** Φυσικά.

**ΣΑΒΒΑΣ ΡΟΜΠΟΛΗΣ (Μάρτυς):** Επομένως, πάλι καταλήγουμε στο συμπέρασμα ότι ακόμα και ο ορισμός της ανεργίας είναι θέμα πολιτικής απόφασης.

**ΓΕΩΡΓΙΟΣ ΓΑΛΕΟΣ:** Ναι. Και μία τελευταία ερώτηση για το μνημόνιο. Είπατε για τον Φρίντμαν, είπατε πολλά ενδιαφέροντα, και έχω παρατηρήσει ότι σε τέτοιες περιπτώσεις που έρχεται μία κρίση, συνήθως οι Κυβερνήσεις δανείζονται ή ρίχνουν χρήματα στην αγορά, για να μπορέσουν να υπερβούν την κρίση. Και αυτό λέει και ο Φρίντμαν εξάλλου.

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

 (AM)

(PH)

Άρα, καταλήγουμε ότι το μνημόνιο ήταν λάθος πολιτική, γιατί αντί να δώσει χρήματα στην αγορά –βεβαία, εμείς δεν μπορούσαμε σαν την Αμερική να τυπώσουμε το νόμισμά μας, αλλά έπρεπε να το πάρουμε- επέφερε λιτότητα και όχι ρευστότητα και χρήμα στην αγορά.

Συμφωνείτε με αυτό που λέω;

**ΣΑΒΒΑΣ ΡΟΜΠΟΛΗΣ (Μάρτυς):** Θα είμαι λίγο σύντομος, γιατί στο ίδιο ερώτημα απήντησα στην προηγούμενη συνεδρίαση, που δεν ήσασταν.

Τις τέσσερις-πέντε φορές που η διοίκηση της ΓΣΕΕ και εγώ, ως επιστημονικός διευθυντής, που κάναμε την ποσοτική τεκμηρίωση, είχαμε συναντήσει την τρόικα, είχαμε αξιολογήσει εκ των προτέρων -ex ante- ποιες θα είναι οι συνέπειές του μέχρι το 2103-2014, αν εφαρμοστεί αυτό το πρόγραμμα, οι οποίες, δυστυχώς, σε πολύ μεγάλο βαθμό επαληθεύθηκαν. Εμείς υποστηρίζαμε αυτήν την άποψη τη διασταλτική και όχι τη συσταλτική.

**ΓΕΩΡΓΙΟΣ ΓΑΛΕΟΣ:** Ευχαριστώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως, δεν θα ακολουθήσω τη συνδικαλιστική τακτική των προηγούμενων, μιλώντας για ασφαλιστικό και στο τέλος για το μνημόνιο. Δεν εξετάζουμε τα πάντα.

Από αυτήν την άποψη, λοιπόν, θέτω το πρώτο ερώτημα. Μπαίνω κατευθείαν στο «ψητό», γιατί υποτίθεται ότι είμαστε Εξεταστική Επιτροπή. Άρα, διερευνούμε τυχόν ενδείξεις ποινικών ευθυνών.

Από τη δική σας οπτική, έχετε παρατηρήσει ενδεχόμενα θέματα, τα οποία πρέπει να διερευνηθούν για τυχόν ποινικές ευθύνες πολιτικών προσώπων;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ με τα εργαλεία που διαθέτω, τα επιστημονικά και τα αναλυτικά, δεν μπορώ να κάνω αυτήν τη διερεύνηση. Δεν είμαι ούτε νομικός ούτε ποινικολόγος. Εγώ κάνω μία προσέγγιση και εκ των προτέρων -όχι μόνο εκ των υστέρων- του τι περιλαμβάνει αυτό το πρόγραμμα, τι στόχους έχει, ποιο είναι το περιεχόμενο του και τι αποτελέσματα θα θέσει.

Επομένως, περισσότερο μένω στην απόφαση του κέντρου λήψης αποφάσεων. Είναι πολιτικό το κέντρο και δεν μπορώ να πω ότι αυτό το κέντρο για διάφορους άλλους λόγους, εκτός από την πολιτική του άποψη.

Τώρα, ξέρετε, αν μιλήσω από τη δική μου την πλευρά, τότε θα ποινικοποιήσουμε και τις διαφορετικές επιστημονικές θεωρίες. Παραδείγματος χάριν, εγώ πριν από μερικούς μήνες ήμουν στην Τριμελή Επιτροπή ενός συναδέλφου, ο οποίος δουλεύει με τη νεοκλασική θεωρία, την οποία εγώ δεν δουλεύω. Ό,τι κείμενα γράφει ο συνάδελφος αυτός ασκεί κριτική στα κείμενα μου κι, όμως, τον υποστήριζα και τον ψήφισα. Διότι το κριτήριο ήταν ότι τη θεωρία, την οποία ασπάζεται, τη λειτουργεί πολύ καλά, έχει πολύ καλές δημοσιεύσεις κ.λπ..

Επομένως, φοβάμαι, τουλάχιστον από τη δική μου την πλευρά, να μην μπω στη διαδικασία να ποινικοποιώ τη διαφορετική επιστημονική άποψη που μπορεί να έχει ο καθένας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το δέχομαι αυτό που λέτε. Άρα, οι ερωτήσεις μου θα περιοριστούν στα ζητήματα, τα οποία σας ενδιαφέρουν και σας απασχολούν.

Κατ’ αρχάς, είχε πάρα πολύ μεγάλο ενδιαφέρον αυτό το οποίο είπατε πριν για το ποσοστό αναπλήρωσης -δεν θα το ανοίξω πάλι το ζήτημα- που επικρατεί στην υπόλοιπη Ευρωπαϊκή Ένωση και που αναδεικνύει τι σημαίνει «ευρωπαϊκό κεκτημένο». Γιατί κάποιοι λένε εδώ πέρα ότι είναι το άπαν.

Πάω, όμως, παρακάτω. Πάω, λοιπόν, στα ζητήματα, τα οποία θίξατε κατά κύριο λόγο στην εισηγητική σας -ας το πω έτσι- ομιλία.

Ένα από τα ζητήματα τα οποία βάλατε ήταν η ανάγκη να υπάρχει ισομερής ανάπτυξη. Εδώ, με βάση την εμπειρία ως μελετητής, την οποία έχετε, μπορείτε να μου πείτε ένα παράδειγμα ισομερούς ανάπτυξης σε τρία επίπεδα οπουδήποτε αυτό, όχι μόνο στην Ελλάδα, αλλά παντού; Ας αφήσουμε τις οικονομίες τις κεντρικά σχεδιασμένες. Μιλάμε για τις καπιταλιστικές οικονομίες.

Πρώτον, σε ενδοκλαδικό επίπεδο. Δηλαδή, μέσα σ’ έναν κλάδο, οποιονδήποτε κλάδο της οικονομίας, υπάρχει ανάμεσα στις επιχειρήσεις ισομερής ανάπτυξη;

Δεύτερον, σε διακλαδικό επίπεδο. Δηλαδή, υπάρχουν κλάδοι που αναπτύσσονται ισομερώς;

Τρίτον, σε επίπεδο περιφέρειας, γιατί παντού, όχι μόνο στην Ελλάδα, υπάρχουν τεράστιες ενδοκρατικές, ενδοπεριφερειακές ανισομετρίες.

Έχετε κάποιο παράδειγμα που να δείχνει ότι αυτό έχει επιτευχθεί κάπου στο διάβα όλων αυτών των αιώνων της καπιταλιστικής οικονομίας;

**ΣΑΒΒΑΣ ΡΟΜΠΟΛΗΣ (Μάρτυς):** Σε ό,τι αφορά το πρώτο θέμα που θέσατε, το θέμα του ευρωπαϊκού κεκτημένου, νομίζω ότι είναι σοβαρό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καλά, αυτό θα το πούμε μετά. Μην πάτε σ’ αυτό. Θα το πούμε μετά.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ το θεωρώ πολύ σοβαρό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έχω ερώτηση γι’ αυτό. Ας πάμε στην ισομερή ανάπτυξη.

(MT)

(AM)

**ΣΑΒΒΑΣ ΡΟΜΠΟΛΗΣ (Μάρτυς):** Ως προς την ισομερή ανάπτυξη –τουλάχιστον, όπως την εννοώ εγώ- και σαν μια εναλλακτική προσέγγιση της οικονομικής πολιτικής, ακόμη και η τελευταία συνέντευξη του Ολιβιέ Μπλανσάρ, που διάβασα το Σαββατοκύριακο, λέει ότι τελικά φαίνεται πως αυτά τα προγράμματα που εφαρμόζονται στην Ευρώπη επικεντρώνονται κυρίως στην προσφορά και έχουν ξεχάσει τη ζήτηση. Αυτά θα πρέπει να επανέλθουν σε μια ισορροπία προσφοράς και ζήτησης.

Αυτή είναι η λεγόμενη «νεοκεϋνσιανή θεωρία». Εγώ λέω ότι ούτε και αυτό μπορεί να λύσει τα οικονομικά και κοινωνικά προβλήματα και του μεσογειακού χώρου, αλλά και όλης της Ευρώπης. Επομένως, πρέπει να πάμε σε αυτό το μοντέλο, που έλεγα στην προηγούμενη συνεδρίαση, της ισομερούς ανάπτυξης.

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει η Αντιπρόεδρος αυτής κ. **ΧΑΡΟΥΛΑ ΚΑΦΑΝΤΑΡΗ**)

Η έννοια της ισομερούς ανάπτυξης στα τρία επίπεδα που θα βάλετε πολύ σωστά -δηλαδή ενδοκρατικό, διακρατικό και επίπεδο περιφέρειας- κατά τη δική μου έννοια, έχουν σχέση με την αξιοποίηση των αναπτυξιακών δυνατοτήτων.

Εμείς κάναμε δηλαδή μια μελέτη στη δική σας Περιφέρεια, τη Δυτική Ελλάδα. Κάναμε μια μελέτη για τις αναπτυξιακές δυνατότητες της Δυτικής Ελλάδας. Πήραμε τη Δυτική Ελλάδα σαν μια οικονομική οντότητα, η οποία έχει κάποιες αναπτυξιακές δυνατότητες και από την πλευρά των επιχειρήσεων και από την πλευρά της εργασίας.

Οι άλλες περιοχές έχουν άλλες αναπτυξιακές δυνατότητες, δηλαδή η Περιφέρεια Ανατολικής Μακεδονίας και Θράκης έχει άλλες παραγωγικές δυνατότητες σε σχέση με τη Δυτική Ελλάδα.

Αυτές τις διαφοροποιήσεις, που είναι αντικειμενικές, έρχεται να τις καλύψει ο κρατικός προϋπολογισμός. Γι’ αυτό υπάρχει και στη θεωρία μια διαφορά ανάμεσα στους φόρους και στις ασφαλιστικές εισφορές.

Τι λέει η θεωρία; Ότι οι φόροι δεν έχουν ανταποδοτικότητα, δηλαδή ο κάτοικος της περιοχής σας δίνει το φόρο, αλλά το κράτος δεν του λέει ότι από το Νομό Αχαΐας ή από την Περιφέρεια Δυτικής Ελλάδας εισέπραξε εκατό και δεν έχει καμία υποχρέωση να επιστρέψει εκατό. Μπορεί να επιστρέψει ογδόντα, μπορεί να επιστρέψει και εκατόν είκοσι. Όμως, οι ασφαλιστικές εισφορές σε σχέση με τη θεωρία είναι ανταποδοτικές. Δίνω εκατό και θα μου επιστραφούν τουλάχιστον εκατό.

Επομένως, σε αυτές τις διαφοροποιήσεις που μπορεί να είναι αντικειμενικές –όπως στο παράδειγμα με τις αναπτυξιακές δυνατότητες Ανατολικής Μακεδονίας και Θράκης ή της Περιφέρειας Δυτικής Ελλάδας ή της Περιφέρειας Κρήτης, που πραγματικά θα υπάρχουν διαφοροποιήσεις- έρχεται η οικονομική πολιτική του κράτους, χρηματοδοτούμενη από τον προϋπολογισμό και με τη στρατηγική που έχει, για να καλύψει αυτές τις διαφορές. Επομένως, εξ αντικειμένου υπάρχει το πρόβλημα των διαφοροποιήσεων, γιατί είναι διαφορετικές οι δυνατότητες.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως, εγώ δεν μίλησα για διαφοροποιήσεις. Λογικό είναι. Κάθε περιοχή έχει τις δικές της αντικειμενικές προϋποθέσεις.

**ΣΑΒΒΑΣ ΡΟΜΠΟΛΗΣ (Μάρτυς):** Ακριβώς.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μίλησα για ισομέρεια. Άρα, λοιπόν, από την απάντησή σας…

**ΣΑΒΒΑΣ ΡΟΜΠΟΛΗΣ (Μάρτυς):** Εγώ αυτή την έννοια δίνω στην ισομέρεια.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άρα, από την απάντησή σας προκύπτει το συμπέρασμα ότι το σύστημα είναι εγγενές στο να παράγει ανισομετρία, να παράγει ανισότητες εγγενώς.

Πάμε στο επόμενο. Είπατε την προηγούμενη φορά ότι οι υπάρχουσες θεωρίες δεν μπορούν να απαντήσουν στις σημερινές προκλήσεις. Άρα, πρέπει να ανακαλύψουμε μια άλλη θεωρία, για να απαντήσουμε στις προκλήσεις ενός συστήματος που γεννάει ανισότητες;

Μήπως θα έπρεπε να σκεφτούμε και να αναστοχαστούμε αυτές τις απόψεις που πρόβαλε ο Μαρξ για το ξεπερασμένο του συστήματος και την ανάγκη ανατροπής και αντικατάστασής του αντί να ψάχνουμε θεωρίες, για να βελτιώσουμε τις ανισότητες, οι οποίες συνεχώς διευρύνονται; Συνεχώς διευρύνονται όχι μόνο στην Ελλάδα, αλλά παντού οι ανισότητες του συστήματος, όταν οι προηγούμενες θεωρίες, όπως είπατε, έχουν αποτύχει στις σημερινές συνθήκες.

**ΣΑΒΒΑΣ ΡΟΜΠΟΛΗΣ (Μάρτυς):** Οι ανισότητες του συστήματος δημιουργούνται στην πορεία των διακοσίων ετών που υπάρχει αυτό το σύστημα. Κάθε φορά γίνονται παρεμβάσεις εξισορρόπησης των ανισοτήτων.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το αποτέλεσμα, όμως, είναι να εξισορροπούνται και να διευρύνονται.

**ΣΑΒΒΑΣ ΡΟΜΠΟΛΗΣ (Μάρτυς):** Η μεγάλη ανισότητα που έρχεται -και δεν ξέρω σε ποιο βαθμό το σύστημα θα μπορεί να την αντιμετωπίσει- είναι το θέμα της σύγκρουσης νέας τεχνολογίας και εργασίας. Δείτε δηλαδή τις νέες μελέτες που γίνονται για τη νέα γενιά ρομπότ.

Παραδείγματος χάριν, η νέα γενιά ρομπότ στην αυτοκινητοβιομηχανία δεν είναι το μεγάλο ρομπότ που βρίσκεται στη μέση και τα ρυθμίζει όλα. Είναι ένα μικρό ρομποτάκι που το βάζεις μέσα στην καρέκλα. Αυτό το ρομποτάκι στοιχίζει 5 ευρώ την ώρα.

(SO)

(MT)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το είπατε το παράδειγμα.

**ΣΑΒΒΑΣ ΡΟΜΠΟΛΗΣ (Μάρτυς):** Και ο εργαζόμενος που κάθεται δίπλα του στοιχίζει 40 ευρώ την ώρα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το άκουσα. Μην το επαναλάβετε.

Πάνω σε αυτό, λοιπόν: Αυτό τι σημαίνει; Αύξηση της παραγωγικότητας και άρα, δυνατότητα ο άλλος να εργάζεται λιγότερο και να ζει καλύτερα. Γιατί δεν γίνεται αυτό, να εργάζεται ο άλλος λιγότερο και να ζει καλύτερα;

**ΣΑΒΒΑΣ ΡΟΜΠΟΛΗΣ (Μάρτυς):** Περιμένετε. Θα σας πω.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εφόσον αυξάνεται τεράστια η παραγωγικότητα της εργασίας, σημαίνει ότι θα δουλεύω μία ώρα τον μήνα και θα ζω καλύπτοντας όλες μου τις ανάγκες, εξαιτίας της τεράστιας αύξησης της παραγωγικότητας. Ποιος το εμποδίζει αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ νομίζω ότι το θέμα της σχέσης εργάσιμου και ελεύθερου χρόνου οπωσδήποτε στα επόμενα χρόνια –δεν ξέρω αυτά ποια θα είναι- θα έρθει με ριζοσπαστικό τρόπο, διότι αν δεν έρθει, θα γίνει αυτό που είπατε και που έλεγε ο Μαρξ, η σύγκρουση παραγωγικών δυνάμεων και παραγωγικών σχέσεων.

Γιατί; Γιατί αυτός που παράγει και καταναλώνει είναι μόνο ο άνθρωπος. Το ρομπότ μόνο παράγει. Δηλαδή, θα γεμίζει τις αποθήκες με αυτοκίνητα, αλλά δεν θα μπορεί να τα αγοράσει κανείς.

Επομένως, για να μην συμβεί αυτό και γίνει αυτή η σύγκρουση που είπατε προηγουμένως –που εσείς το εύχεστε και καλά κάνετε και το εύχεστε και ο καθένας μπορεί να το εύχεται- θα πρέπει να γίνει μια παρέμβαση που θα ανατάξει τη σχέση εργάσιμου και ελεύθερου χρόνου. Εάν δεν γίνει αυτό, τότε θα πάμε σε αυτό που υπονοείτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτά είναι θεωρητικά. Πάμε πάλι, γυρίζοντας πίσω.

Μιλήσατε πριν για τη δημιουργία παραγωγικού πλούτου. Στην Ελλάδα –και όχι μόνο- παρατηρείται τις τελευταίες δεκαετίες –όχι μόνο την περίοδο της κρίσης- μια τεράστια συρρίκνωση της παραγωγικής βάσης. Είναι ζήτημα επιβολής -κάποιοι τρίτοι μας το επέβαλαν;- ή ζήτημα επιλογής;

Και όταν λέω «επιλογή», εννοώ την επιλογή αυτών που έχουν τα μέσα παραγωγής στα χέρια τους να μεταφερθούν σε άλλους κλάδους μη παραγωγικούς ή και σε άλλες περιοχές; Τι από τα δύο είναι;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ νομίζω ότι είναι ένας συνδυασμός και των δύο, χωρίς να μπορώ να προσδιορίσω -επειδή δεν το έχω μελετήσει συγκεκριμένα το θέμα- τον συντελεστή βαρύτητας της κάθε μεταβλητής, δηλαδή ότι είναι τόσο τοις εκατό επιλογή και τόσο τοις εκατό επιβολή.

Αυτό που βλέπω, όμως, είναι ότι τουλάχιστον σε ευρωπαϊκό επίπεδο οι βόρειες χώρες έχουν κρατήσει την παραγωγή όλης της δραστηριότητας σε πρωτογενή, δευτερογενή και τριτογενή τομέα και οι μεσογειακές χώρες έχουν μονοκαλλιεργηθεί στον τουρισμό και τις υπηρεσίες. Και εξ αυτού του λόγου, παράγεται και λιγότερος πλούτος για τις μεσογειακές χώρες.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, αλλά προσέξτε. Εσείς πιστεύετε ότι κάποιος ο οποίος προπορεύεται από κάποιον άλλον ή έχει μεγαλύτερη ισχύ είναι τόσο φιλάνθρωπος -σε ένα κλάδο, σε ένα κράτος σε ένα σύνολο- ώστε να του επιτρέψει να τον συναγωνιστεί;

Υπάρχει αυτός ο όμορφος κόσμος, ο ηθικά και αγγελικά πλασμένος σε επίπεδο οικονομίας ή η ανταγωνιστικότητα και ο ανταγωνισμός σημαίνει «ο θάνατός σου η ζωή μου»;

**ΣΑΒΒΑΣ ΡΟΜΠΟΛΗΣ (Μάρτυς):** Το δεύτερο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μπράβο.

Από αυτή την άποψη, λοιπόν, θα ήθελα να πάμε σε κάτι που είπατε και σήμερα και την προηγούμενη φορά. Λέτε ότι σε συνθήκες κρίσης, αντί για καταστολή, πρέπει να έχουμε διαστολή.

Η ιστορική, όμως, εμπειρία δείχνει πάντοτε ότι σε συνθήκες βαθιάς καπιταλιστικής κρίσης είχαμε στην αρχή μια τεράστιου μεγέθους καταστροφή παραγωγικών δυνάμεων του υπερσυσσωρευμένου κεφαλαίου, που είναι η βάση της καπιταλιστικής οικονομικής κρίσης, και του ανθρώπινου δυναμικού, είτε μέσα από πολέμους –η μεγάλη κρίση του ’29 και πώς αντιμετωπίστηκε- είτε από άλλες αιτίες και μετά έρχεται η διαστολή.

Άρα, προηγείται η τεράστια καταστροφή και μετά έχουμε την ανοικοδόμηση, για να μπορέσει το υπερσυσσωρευμένο κεφάλαιο να το αντιμετωπίσει. Είναι έτσι ιστορικά η εμπειρία;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, ιστορικά είναι η αφήγηση που λέτε, αλλά η διαστολή ήρθε, επειδή εμφανίζεται ο Κέυνς το 1936 και λέει ότι τα προηγούμενα χρόνια διαχειριστήκαμε την προσφορά…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δηλαδή, ο Κέυνς έφερε τον πόλεμο;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, λέω μετά τον πόλεμο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ο πόλεμος έφερε την καταστροφή.

 (DE)

(SO)

**ΣΑΒΒΑΣ ΡΟΜΠΟΛΗΣ (Μάρτυς):** Ναι. Προσέξτε, όμως. Λέει ότι πρέπει να πάμε στη διαστολή. Το πρόβλημα ποιο είναι τώρα; Ότι μετά το 1973, τη δεκαετία του 1970, πλέον περνάει σε κρίση και η κεϋνσιανή θεωρία. Επομένως, από το 1973 και μετά δεν υπάρχει, εκτός από τη διαχείριση της προσφοράς ή τη διαχείριση της ζήτησης, μια τρίτη άποψη που να λέει στις σημερινές συνθήκες του παγκόσμιου καπιταλισμού…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όμως, η υπόθεση της καταστροφής παραμένει ως κυρίαρχο για να αποσυμπιεστεί η κατάσταση της υπερσυσσώρευσης.

**ΣΑΒΒΑΣ ΡΟΜΠΟΛΗΣ (Μάρτυς):** Η υπόθεση της καταστροφής παραμένει σε εθνικό επίπεδο, όχι όμως σε παγκόσμιο. Τι θέλω να πω;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η Lehman Brothers τι ήταν; Γιατί την άφησαν;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι. Εγώ πήγα στη σφαίρα της παραγωγής, όχι της κυκλοφορίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συνολικά και παραγωγή και κυκλοφορία.

**ΣΑΒΒΑΣ ΡΟΜΠΟΛΗΣ (Μάρτυς):** Θα σας πω τι εννοώ. Εννοώ, δηλαδή, ότι οι αμερικανικές επιχειρήσεις έφυγαν από τις Ηνωμένες Πολιτείες, άφησαν πίσω τους δύο εκατομμύρια ανέργους, αλλά πήγαν να συσσωρεύσουν στην Κίνα. Δημιούργησαν, επομένως, ή συνέβαλαν σε μια αποδυνάμωση -αν δεν το πούμε καταστροφή- της αμερικάνικης οικονομίας και αφήνοντας πίσω τους και δύο εκατομμύρια ανέργους, αλλά πέτυχαν συνθήκες συσσώρευσης σε μία άλλη περιοχή, την Κίνα. Αυτό φανταστείτε το πως έχει γίνει από τη δεκαετία του 1970 και μετά σε όλο τον πλανήτη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μόνο που επειδή η κότα έκανε το αβγό ή το αβγό την κότα, σήμερα υπάρχει ένα άρθρο στο Project Syndicate -πώς λένε αυτή την ιστοσελίδα- όπου μιλά για την εμπειρία της Κίνας, ότι η τεράστια εκβιομηχάνιση δεν έφερε την ίδια σημαντική αύξηση της απασχόλησης, λόγω της παραγωγικότητας.

**ΣΑΒΒΑΣ ΡΟΜΠΟΛΗΣ (Μάρτυς):** Σωστό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άρα, ξαναγυρνάμε πάλι στην υπόθεση των ευρωπαϊκών κεκτημένων, που αναφερθήκατε και πριν. Είπατε, για παράδειγμα, ότι ο τρόπος προσέγγισης -που είναι πολιτικός- του ποσοστού της ανεργίας είναι διαφορετικός από τη δεκαετία του 1980, διαφορετικός από τη δεκαετία του 2010. Δώσατε μια εξήγηση ότι ήταν αποτέλεσμα της επιβολής των βόρειων χωρών για να δίνουν μικρότερες επιδοτήσεις.

**ΣΑΒΒΑΣ ΡΟΜΠΟΛΗΣ (Μάρτυς):** Έτσι λέω εγώ. Μια εξήγηση είναι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η βασική εξήγηση δεν είναι ότι ο ορισμός της ανεργίας συμβαδίζει με την τεράστια απελευθέρωση της αγοράς εργασίας, που είναι σε πανευρωπαϊκό και διεθνές επίπεδο;

Άρα, λοιπόν, πρέπει να προσεγγίσουμε, γιατί, αν ένα φαινόμενο έδειχνε ότι η επίσημη ανεργία, με βάση τον ορισμό του 1980, είναι στο 60% -γιατί εκεί θα πάει, με βάση τη μερική απασχόληση, όλες αυτές τις άτυπες μορφές εργασίας- τότε θα είχαμε ένα τεράστιο κοινωνικό ζήτημα. Δεν συμβαδίζουν αυτά τα δύο ζητήματα;

Άρα, η υπόθεση ανατροπής των εργασιακών σχέσεων στην Ελλάδα συμβαδίζει με το ευρωπαϊκό κεκτημένο της ανατροπής των εργασιακών σχέσεων, που αλλού επιβλήθηκε τη δεκαετία του 1990, αλλού τη δεκαετία του 2000, στην Ελλάδα τη δεκαετία του 2010 με τόσο έντονη και βίαια μορφή;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ, εάν θέλετε να μιλήσω με τη δική σας ανάλυση, αν θέλετε δηλαδή να μπω μέσα στη συλλογιστική σας, επειδή με έχει απασχολήσει το θέμα, περισσότερο βλέπω σε στρατηγικό επίπεδο στο θέμα της ανεργίας και ιδιαίτερα στο θέμα των επιδομάτων της ανεργίας -που είπα προηγουμένως ότι συρρικνώνεται ο ορισμός για να περιοριστούν οι δικαιούχοι- επειδή βλέπω όλα αυτά τα χρόνια, ακόμα και πριν από το 2009, μια τάση περιορισμού των κοινωνικών δαπανών.

Επομένως, η ερμηνεία που δίνω είναι μια στρατηγική μεταφοράς πόρων από το μη παραγωγικό τομέα στον παραγωγικό τομέα. Διότι για τους νεοκλασικούς ή τους νεοφιλελεύθερους, που λένε οι πολιτικοί, οι κοινωνικές δαπάνες και το κοινωνικό κράτος είναι μη παραγωγικός τομέας. Εγώ ασκώ κριτική σε αυτό και λέω ότι δεν είναι παραγωγικός, δεν είναι όμως και μη παραγωγικός. Είναι αναπαραγωγικός τομέας.

Επομένως, η όλη αντίληψη και όλοι αυτοί οι περιορισμοί των κοινωνικών δαπανών, συντάξεων κ.λπ., που φτάνει στο σημείο να κάνει και ακριβό το σύστημα και τις παροχές του, είναι ακριβώς επειδή υπάρχει μια στρατηγική μεταφοράς πόρων από αυτό που θεωρεί η νεοκλασική θεωρία μη παραγωγικό τομέα στον παραγωγικό τομέα.

Ως προς το ζήτημα που βάλατε ανεργία στις εργασιακές σχέσεις, πραγματικά είναι αλληλένδετες οι σχέσεις. Αυτό που εγώ θέλω να απαντήσω για το ευρωπαϊκό κεκτημένο -το βρίσκω πιο σοβαρά και θεσμικά- είναι ότι συμμετείχα εκ μέρους των ευρωπαϊκών συνδικάτων στην Επιτροπή Εμπειρογνωμόνων για την Ευρωπαϊκή Συνθήκη.

(AD)

(DE)

Πολλές φορές ακούω για την έξοδο από το ευρώ, κλπ. Η ομάδα των καθηγητών που ήμασταν από την πλευρά των συνδικάτων, είχαμε μία απορία. Προτού συνεδριάσουμε όλοι μαζί, λέγαμε το εξής: «Βρε παιδί μου, αυτή η Συνθήκη έχει δέκα άρθρα για να μπεις στο ευρώ και δεν έχει κανένα άρθρο για να βγεις. Κάτι σημαίνει αυτό».

Σε μία συνεδρίαση, λοιπόν, που είχαμε στην Πράγα με το Βαλερί Ζισκάρ ντ’ Εσταίν που ήταν ο Πρόεδρος, τον ρωτήσαμε. Του λέμε «από την πλευρά τη δική μας έχουμε αυτήν την απορία». Οπότε, ο Βαλερί Ζισκάρ ντ’ Εσταίν απάντησε λέγοντας «Ξέρετε, η οικονομική και πολιτική ελίτ της Ευρώπης δεν θέλει καν να συζητά γι’ αυτό το θέμα. Γι’ αυτό δεν θέλει να υπάρχει ούτε μία λέξη γι’ αυτό».

Νομίζω, λοιπόν, ότι το ενδιαφέρον είναι ποια ήταν η στρατηγική της σύλληψης μιας εξ αρχής. Δεν ήθελε ούτε καν να το συζητά.

Επίσης, μένοντας μέσα στην Ευρωπαϊκή Συνθήκη, η άποψη των συνδικάτων ήταν στα τρία κριτήρια να έμπαινε και το κριτήριο της ανεργίας, για το οποίο βέβαια είχαμε απέναντι τους συναδέλφους από τους εργοδότες που δεν το ήθελαν. Βέβαια, είχαμε και τους συναδέλφους από την Ευρωπαϊκή Επιτροπή.

Εμείς λέγαμε, επομένως, ότι αφού δεν μπορούν να φύγουν κάποια από τα κριτήρια, ας βάλουμε ότι για να μπει μία χώρα στην Ευρωπαϊκή Ένωση θα έχει το 3% ή το 60%, αλλά θα έχει και επίπεδο ανεργίας τόσο. Δεν θα μπαίνει μία χώρα η οποία έχει επίπεδο ανεργίας πάνω απ’ αυτό. Αυτό, βέβαια, δεν έγινε αποδεκτό.

Θέλω να πω, δηλαδή, ότι αυτή η Συνθήκη περιγράφει μέσα ένα μίνιμουμ ευρωπαϊκό κεκτημένο. Αυτό το μίνιμουμ ευρωπαϊκό κεκτημένο αυτή τη στιγμή δεν τηρείται. Εγώ, προσπαθώντας να εξηγήσω κάποια πράγματα, θεωρώ ότι γι’ αυτό μπήκε και το ΔΝΤ σ’ αυτήν την ιστορία, διότι η Ευρωπαϊκή Επιτροπή σαν ένας φορέας που θέλει να τηρήσει τη Συνθήκη της, δεν μπορούσε να την παραβιάσει τη Συνθήκη της και το ευρωπαϊκό κεκτημένο που έχει. Επομένως, έρχεται ένας άλλος φορέας που είναι εκτός Ευρωπαϊκής Επιτροπής και ασχολείται συνεχώς με τις εργασιακές σχέσεις, την απορρύθμιση, την ευελιξία και το κοινωνικό κράτος. Δεν κάνει τίποτα άλλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μόνο που είπατε στην προηγούμενη συζήτηση ότι ο εκπρόσωπος της Ευρωπαϊκής Ένωσης ήταν αυτός ο οποίος επέμενε για την ανατροπή των εργασιακών σχέσεων.

**ΣΑΒΒΑΣ ΡΟΜΠΟΛΗΣ (Μάρτυς):** Στην πρώτη συνεδρίαση. Βέβαια.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Αργείτε, κύριε Καραθανασόπουλε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, κυρία Πρόεδρε. Θα είμαι μέσα στο χρόνο μου. Δεν εξαρτάται μόνο από εμένα.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Σας το λέω, επειδή έχουμε ξεπεράσει τα είκοσι λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν εξαρτάται μόνο από εμένα. Θα είμαι στο χρόνο μου σε σχέση με τους άλλους.

Κάνοντας ένα μικρό σχόλιο γι’ αυτό που είπε ο Βαλερί Ζισκάρ ντ’ Εσταίν, θέλω να πω ότι δεν είναι ζήτημα μόνο πολιτικής, αλλά είναι και ζήτημα οικονομίας.

**ΣΑΒΒΑΣ ΡΟΜΠΟΛΗΣ (Μάρτυς):** Μίλησα για πολιτική και οικονομική ελίτ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το να μπεις σε μία οικονομική ένωση ή να βγεις δεν είναι το ίδιο με το να μπεις ή να βγεις σε ένα καφενείο. Είναι πολύ πιο σοβαρό το ζήτημα. Γι’ αυτό εμείς μιλάμε για ανατροπή και όχι για απλή έξοδο.

**ΣΑΒΒΑΣ ΡΟΜΠΟΛΗΣ (Μάρτυς):** Είναι πολύ σοβαρό. Αν, μάλιστα, διαβάσετε το βιβλίο του Ζακ Αταλί, που είναι εννιακόσιες είκοσι σελίδες, με τον τίτλο «Δέκα χρόνια με το Φρανσουά Μιτεράν», σας λέει τη συζήτηση Κολ-Μιτεράν για το πώς μπήκε το 60%. Στη συζήτηση, επειδή του λέει ο Κολ ότι αν βάλουμε το «60%», δεν πρόκειται να μπει μέσα κανείς, παρά μόνο το Λουξεμβούργο, του απαντά ο Μιτεράν «μα, έχουμε βρει λύση». Τον ρωτά, λοιπόν, «ποια λύση;» και εκείνος του απαντά ««θα προσθέσουμε το ρήμα «tendre»», δηλαδή «τείνει» στο 60%.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η δημιουργική λογιστική είναι αυτή.

**ΣΑΒΒΑΣ ΡΟΜΠΟΛΗΣ (Μάρτυς):** Επομένως, κι εμείς που είχαμε 120% αλλά πήγαμε στο 118%, τείναμε στο 60%.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η δημιουργική λογιστική μ’ αυτά παίζει.

**ΣΑΒΒΑΣ ΡΟΜΠΟΛΗΣ (Μάρτυς):** Επομένως, δεν θέλω να πω ότι είναι καφενείο, αλλά θέλω να πω ότι υπάρχουν ευελιξίες.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως.

**ΣΑΒΒΑΣ ΡΟΜΠΟΛΗΣ (Μάρτυς):** Είναι ενδιαφέρον. Αυτοί οι δύο τόμοι του Ζακ Αταλί έχουν πολύ ενδιαφέρον.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως.

Θα ήθελα να θίξω ένα τελευταίο θέμα και να σας ρωτήσω γι’ αυτό. Είπατε προχθές κάτι το οποίο μου φαίνεται ότι πέρασε «στα ψιλά». Είπατε ότι η αναλογιστική μελέτη η οποία έγινε από τους θεσμούς –ή από κάποιον άλλο, τέλος πάντων- έβαζε ως υπόθεση εργασίας την ανεργία στο 13,4%, ενώ η πραγματική ανεργία σήμερα είναι στο 26%.

**ΣΑΒΒΑΣ ΡΟΜΠΟΛΗΣ (Μάρτυς):** Σήμερα, το 2015.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τι σημαίνει αυτό; Σημαίνει χειρότερους όρους στην αναλογιστική μελέτη;

**ΣΑΒΒΑΣ ΡΟΜΠΟΛΗΣ (Μάρτυς):** Ε, βέβαια. Σημαίνει χαμηλότερα έσοδα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει. Ευχαριστώ πολύ.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, ας μη θεοποιήσουμε αυτές τις αναλογιστικές μελέτες. Αυτές αναφέρονται σε μία περίοδο 2015-2050.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει. Συμφωνούμε.

**ΣΑΒΒΑΣ ΡΟΜΠΟΛΗΣ (Μάρτυς):** Η βιβλιογραφία λέει ότι κάθε τρία χρόνια πρέπει να αναθεωρούνται, διότι το 2010 που έγινε αυτή η μελέτη, εκτιμούσαν ότι το 2015 η ανεργία θα είναι αυτή. Κι εμείς τώρα που κάνουμε τη μελέτη που σας είπα για το 2015, εκτιμούμε ότι το 2020 η ανεργία θα είναι 17%. Μπορεί η ανεργία το 2020 να πάει και στο 25%, αλλά μπορεί να πάει και στο 15%. Επομένως, επειδή μιλάμε για πέντε χρόνια…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συμφωνούμε. Έτσι είναι. Με τις σημερινές συνθήκες, όμως, είναι χειρότερη η κατάσταση.

(ΚΜ)

(AD)

**ΜΑΡΤΥΣ (Σάββας Ρομπόλης):** Μα, όταν η ανεργία είναι 26% και είναι στην πραγματικότητα 13,4%, αντιλαμβάνεστε ότι υπάρχει…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, έγινε!

**ΜΑΡΤΥΣ (Σάββας Ρομπόλης):** Πρέπει δηλαδή να αναθεωρηθεί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Ρομπόλη.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Να προχωρήσετε στον κ. Λοβέρδο.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Λοβέρδος τότε και μετά εσείς.

**ΑΝΔΡΕΑΣ ΛΟΒΕΡΔΟΣ:** Θέλω να ευχαριστήσω τον συνάδελφο, τον κ. Καμμένο, γιατί μου δίνει τη σειρά του.

Κυρία Πρόεδρε, έχω μία δουλειά και θα πρέπει να φύγω για λίγο. Θα ξαναγυρίσω.

Θέλω να ρωτήσω ορισμένα πράγματα τον κ. Ρομπόλη, με τον οποίο γνωρίζομαι πάρα πολλά χρόνια από το Πάντειο Πανεπιστήμιο, αλλά και από την ιδιότητά του ως επιστημονικού συμβούλου –νομίζω- του Ινστιτούτου…

**ΜΑΡΤΥΣ (Σάββας Ρομπόλης):** Διευθυντής.

**ΑΝΔΡΕΑΣ ΛΟΒΕΡΔΟΣ:**…ως Διευθυντή του Ινστιτούτου Γενικής Συνομοσπονδίας Εργαζομένων.

Κύριε Ρομπόλη, σας θυμάμαι να παρακολουθείτε τους ρυθμούς της ανεργίας και να ερωτάσθε και να απαντάτε ως προς αυτό και στα μέσα ενημέρωσης, δηλαδή απευθυνόμενος πια στην ελληνική κοινωνία και όχι σε ειδικό κοινό.

Σας θυμίζω ότι ακόμα και το 2011 που η ανεργία ήταν στο 15%, εγώ ως Υπουργός Εργασίας από το 2009 και το 2010 –και θέλω να το επιβεβαιώσετε αυτό- προέβλεπα ότι θα αυξηθεί πέραν του 20%. Μάλιστα, είχα λοιδορηθεί για αυτό γιατί…

**ΜΑΡΤΥΣ (Σάββας Ρομπόλης):** Αφού έχει καταγραφεί αυτό! Τι να επιβεβαιώσω;

**ΑΝΔΡΕΑΣ ΛΟΒΕΡΔΟΣ:** Ήθελα να ακουστεί εδώ, μια και φόρουμ έχει γίνει η Εξεταστική και τα λέμε αυτά.

Θα ήθελα με αυτήν τη δυνατότητα που έχετε να παρακολουθείτε τις διακυμάνσεις της, να μας πείτε για το ισοζύγιο της σχέσης πρόσληψη-απόλυση στα τέλη του 2014, γιατί οι αριθμοί δίνουν ότι με αυτήν τη μικρή ανάπτυξη, το 0,8% που είχε κλείσει το έτος 2014, υπήρχε και μια για πρώτη φορά ανατροπή στο ισοζύγιο απολύσεις-προσλήψεις. Μπορείτε να μας δώσετε αυτήν τη διάσταση; Και αν θυμάστε, να μας πείτε ποιο είναι ακριβώς το ποσοστό -το μικρό ποσοστό, βέβαια- αλλαγής αυτού του ισοζυγίου.

**ΜΑΡΤΥΣ (Σάββας Ρομπόλης):** Κοιτάξτε, στην προηγούμενη…

**ΑΝΔΡΕΑΣ ΛΟΒΕΡΔΟΣ:** Να κάνω όλες μου τις ερωτήσεις ή μία-μία;

**ΜΑΡΤΥΣ (Σάββας Ρομπόλης):** Όχι, μία-μία.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, να κάνω όλες μου τις ερωτήσεις ή μία-μία;

**ΜΑΡΤΥΣ (Σάββας Ρομπόλης):** Μία-μία.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Όπως θέλετε. Συνεννοηθείτε.

**ΑΝΔΡΕΑΣ ΛΟΒΕΡΔΟΣ:** Εσείς, κύριε Ρομπόλη, τι θέλετε;

**ΜΑΡΤΥΣ (Σάββας Ρομπόλης):** Δεν έχω πρόβλημα.

Είχα πει στην προηγούμενη συνεδρίαση -που ίσως κάποια στιγμή είχατε δουλειά και ήσασταν εκτός- επειδή είχε γίνει αυτό το ερώτημα, ότι η εξήγηση που είχα δώσει εγώ τότε σε αυτό το ισοζύγιο πρόσληψης-απόλυσης που είναι υπέρ των προσλήψεων ήταν λόγω των προγραμμάτων επιδοτούμενης απασχόλησης που γίνονται και όχι λόγω της δημιουργίας νέων θέσεων εργασίας.

Είχα πει τότε στην απάντησή μου ότι οι νέες θέσεις εργασίας είναι αυτές που ενδιαφέρουν, αλλά δεν μπορούμε μπροστά σε αυτή την κατάσταση με ένα εκατομμύριο διακόσιους χιλιάδες ανέργους, εφόσον έχουμε κάποια δυνατότητα, να μην προσπαθούμε να φέρουμε και ιδιαίτερα νέους ανθρώπους μέσα στην αγορά εργασίας για κάποιο χρονικό διάστημα.

Επομένως, υπάρχει αυτή η απόκλιση υπέρ των προσλήψεων, αλλά είναι περισσότερο μέσα στα πλαίσια αυτών των προγραμμάτων και λιγότερο μέσα στα πλαίσια της δημιουργίας νέων θέσεων εργασίας.

Το λέω αυτό με την έννοια ότι δεν πρέπει να εφησυχάζουμε, επειδή βλέπουμε αυτό τον αριθμό να βελτιώνεται, αλλά πρέπει να βλέπουμε την ποιοτική διάσταση αυτού του αριθμού, ότι δηλαδή η προσήλωση μας πρέπει να είναι στις επενδύσεις για να δημιουργηθούν νέες θέσεις εργασίας.

**ΑΝΔΡΕΑΣ ΛΟΒΕΡΔΟΣ:** Δεν έχω καμία αντίρρηση, αλλά αυτό που λέτε τώρα και που είναι αλήθεια…

**ΜΑΡΤΥΣ (Σάββας Ρομπόλης):** Είναι το ίδιο που είχα πει στην προηγούμενη συνεδρίαση.

**ΑΝΔΡΕΑΣ ΛΟΒΕΡΔΟΣ:**… το λέγατε και στο παρελθόν, το επικαλέστηκε και σε εκπομπή του κ. Χατζηνικολάου ο Πρωθυπουργός της χώρας. Όταν τον ρώτησαν για το πρόγραμμα της Θεσσαλονίκης, ανέφερε τα προγράμματα του ΟΑΕΔ ως μορφές αντιμετώπισης του θέματος της ανεργίας, έστω και βραχυπροθέσμως.

Γιατί ο διπλός λόγος είναι ένα θέμα, κύριε Ρομπόλη, είτε είναι πρωί είτε δεν είναι πρωί. Αν είναι πρωί, είναι για όλους πρωί. Δεν μπορεί όταν είσαι στην Αντιπολίτευση, να μην είναι, και όταν είσαι στην Κυβέρνηση, να είναι!

Και μια και λέω για αντιφάσεις, θέλω, κυρία Πρόεδρε, για την καταγραφή στα Πρακτικά αυτού του φόρουμ, που αποκαλούμε Εξεταστική, να σας διαβάσω ένα χωρίο…

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Είναι εξεταστική.

**ΑΝΔΡΕΑΣ ΛΟΒΕΡΔΟΣ:** Καλά, όπως το βλέπει κανείς!

Θέλω να σας διαβάσω ένα χωρίο από τη συνεδρίαση της Βουλής κατά τη διάρκεια του Κοινοβουλευτικού Ελέγχου της 6ης Μαΐου του 2011: «Εσείς προχωράτε όμως εδώ σε μία εκποίηση δημόσιας περιουσίας και δημόσιας γης - ομολογώ- με μια σειρά συμβούλους εξειδικευμένους -αυτό ομολογώ- στα μεγάλα deals για τις δημόσιες εκτάσεις, όπως το Ελληνικό, το Κάβο Σίδερο. Έχετε την τεχνογνωσία του ΔΝΤ και της κυρίας Παναρίτη, της Παγκόσμιας Τράπεζας που ήταν ειδικευμένη στο real estate και σύμβουλος ενός Προέδρου χώρας που αυτή τη στιγμή έχει είκοσι χρόνια κάθειρξη, του Προέδρου του Περού.»

Τάδε έφη κ. Τσίπρας ως Αρχηγός του ΣΥΡΙΖΑ τότε, απευθυνόμενος στον κ. Παπανδρέου, στις 6 Μαΐου του 2011.

(KO)

 (1KM)

Τα λέω αυτά, διότι επειδή κάνουμε την Εξεταστική Επιτροπή, πρέπει να είμαστε δίκαιοι και σωστοί και τα στοιχεία μας να είναι κοινά για όλους.

Κύριε Ρομπόλη, έρχομαι επί του θέματος.

Τον καιρό που εγώ έκανα το ασφαλιστικό, το ν. 3863/2010, και υπήρχε έντονος δημόσιος διάλογος –πάντα το ασφαλιστικό προκαλεί έντονο διάλογο- μιλούσατε για μία μελέτη της Γενικής Συνομοσπονδίας του Ινστιτούτου, την οποία όμως όταν εγώ έφυγα ακόμα και από το Υπουργείο Υγείας, δεν είχατε δημοσιεύσει. Τη δημοσιεύσατε;

**ΣΑΒΒΑΣ ΡΟΜΠΟΛΗΣ (Μάρτυς):** Βεβαίως!

**ΑΝΔΡΕΑΣ ΛΟΒΕΡΔΟΣ:** Φημολογείτο ότι τα στοιχεία που δίνατε εσείς ήταν πολύ πιο δυσμενή για την προοπτική του ασφαλιστικού από τα στοιχεία που δίναμε εμείς ως κυβέρνηση τότε. Είναι πράγματι έτσι;

**ΣΑΒΒΑΣ ΡΟΜΠΟΛΗΣ (Μάρτυς):** Η μελέτη αυτή έχει δημοσιευθεί και μάλιστα στον τόμο «Ελληνική Οικονομία και Απασχόληση» του 2014. Όμως, αυτό συμβαίνει σε σχέση με τις μεταβλητές που χρησιμοποιεί μια αναλογιστική μελέτη. Για παράδειγμα, εάν συγκρίνετε αυτή τη μελέτη που κάνουμε τώρα, αυτή που σας είπα προηγουμένως με τον Έλληνα Πρωθυπουργό, με τη μελέτη της Τρόικα, είναι πάλι έτσι, γιατί η Τρόικα –δεν ξέρω για ποιο λόγο- δεν έχει συμπεριλάβει δύο μεταβλητές δαπανών. Όμως, εμείς και εγώ που έχω την επιστημονική ευθύνη σαν ακαδημαϊκός και πανεπιστημιακός, ανεξάρτητα αν είναι χειρότερο, αυτές οι μεταβλητές πρέπει να μπουν. Πρέπει να μπουν!

**ΑΝΔΡΕΑΣ ΛΟΒΕΡΔΟΣ:** Πρέπει να λέμε την αλήθεια!

**ΣΑΒΒΑΣ ΡΟΜΠΟΛΗΣ (Μάρτυς):** Ακριβώς. Επομένως, επειδή διέφυγε σε κάποιον ή ξέχασε –κάποια ομάδα ερευνών- και δεν το έβαλε, δεν μπορώ και εγώ -παρά το γεγονός ότι εξυπηρετεί το σύστημα- να τις αποκρύψω, γιατί τότε υπάρχει, όπως ξέρετε πολύ καλά, και το θέμα της ακαδημαϊκής και επιστημονικής δεοντολογίας.

**ΑΝΔΡΕΑΣ ΛΟΒΕΡΔΟΣ:** Οπωσδήποτε. Όμως, σας το ρωτώ, γιατί τότε συζητείτο -και δικαίως!- ότι η μη δημοσίευση των πορισμάτων της μελέτης εκ μέρους του Ινστιτούτου σχετιζόταν με τη σκέψη να μην ενισχυθούν οι κυβερνητικές προσπάθειες περί αλλαγής του ασφαλιστικού. Διότι οι μελέτες σας, όπως τουλάχιστον τοποθετούσασταν εσείς στα μέσα ενημέρωσης, ήταν μια επιβεβαίωση της ανάγκης να ληφθούν μέτρα για το ασφαλιστικό.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Όσον αφορά την απόφαση σχετικά με το αν θα δημοσιευθεί ή όχι, είναι μια απόφαση που την πήρε τότε και την παίρνει γενικά η Γενική Συνομοσπονδία.

**ΑΝΔΡΕΑΣ ΛΟΒΕΡΔΟΣ:** Πότε την είχατε ολοκληρώσει;

**ΣΑΒΒΑΣ ΡΟΜΠΟΛΗΣ (Μάρτυς):** Την είχαμε τελειώσει προτού αρχίσει ο διάλογος για το ν. 3863. Υπήρχε.

**ΑΝΔΡΕΑΣ ΛΟΒΕΡΔΟΣ:** Ήταν έτοιμη, κυρίες και κύριοι Βουλευτές, πριν ψηφιστεί το ασφαλιστικό από τη Βουλή, αλλά η επιλογή ήταν να μη δημοσιευθεί.

**ΣΑΒΒΑΣ ΡΟΜΠΟΛΗΣ (Μάρτυς):** Όμως, ο λόγος ήταν…

**ΑΝΔΡΕΑΣ ΛΟΒΕΡΔΟΣ:** Χαίρομαι που τα λέτε αυτά με ειλικρίνεια. Χαίρομαι που τα λέτε με ειλικρίνεια!

**ΣΑΒΒΑΣ ΡΟΜΠΟΛΗΣ (Μάρτυς):** Να σας πω. Ο λόγος, όμως, από την πλευρά της Γενικής Συνομοσπονδίας –και υπάρχει στα Πρακτικά- ήταν ότι δεν ήθελε με τη δημοσίευση αυτής της μελέτης να δημιουργήσει ένα κλίμα ανησυχητικό στον πληθυσμό.

**ΑΝΔΡΕΑΣ ΛΟΒΕΡΔΟΣ:** Εντάξει.

**ΣΑΒΒΑΣ ΡΟΜΠΟΛΗΣ (Μάρτυς):** Όπως θα έλεγα και γι’ αυτή τη μελέτη που κάνουμε τώρα, υπάρχουν κάποια εναλλακτικά σενάρια που είναι ανησυχητικά. Υπάρχουν, όμως, και κάποια άλλα σενάρια, τα οποία ελπίζω να είναι πιο ενθαρρυντικά. Οπότε, εάν δημοσιευθεί αυτή η μελέτη με τα πέντε, έξι σενάρια που έχει, θα δημιουργήσει μια ισορροπία συναισθημάτων στον πληθυσμό. Όμως, εκείνη η μελέτη επειδή δεν είχε πολλά σενάρια –είχε μόνο ένα ή δύο, λόγω του επείγοντος του γεγονότος- εμφάνιζε μια κατάσταση η οποία αν δημοσιευόταν, θα ήταν ανησυχητική.

**ΑΝΔΡΕΑΣ ΛΟΒΕΡΔΟΣ:** Κύριε Ρομπόλη, έχω τελείως αντίθετη γνώμη από αυτή. Εγώ πιστεύω ότι όσο ο λαός είναι γνώστης της αλήθειας, τόσο και οι κυβερνήσεις μπορούν να χειριστούν καλύτερα τα θέματα που έχουν να αντιμετωπίσουν. Ειδάλλως, δίνουν ευκαιρία στους ψεύτες και τους δημαγωγούς να λένε διάφορα. Όμως, αυτό έγκειται στην εκτίμηση του καθενός.

Κατ’ αρχάς, θα ήθελα να σας πω ότι το «πείτε μου» και το «σας ρωτώ» είναι φιλικό.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ δεν έχω κανένα πρόβλημα ούτε με εσάς ούτε και με όλους τους παρευρισκόμενους εδώ.

**ΑΝΔΡΕΑΣ ΛΟΒΕΡΔΟΣ:** Το λέω, διότι εδώ περιβάλλονται οι φορείς και οι επιστήμονες με την ιδιότητα του μάρτυρα για να μπορούμε να λειτουργούμε ως Εξεταστική Επιτροπή, κάτι που είναι τελείως άστοχο. Εν πάση περιπτώσει, πιστεύω ότι καταλαβαίνετε και ότι μπορούμε να συνεννοηθούμε.

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει ο Πρόεδρος αυτής κ. **ΔΗΜΗΤΡΙΟΣ ΒΙΤΣΑΣ**)

Θυμάστε τι θέση είχατε πάρει ως Ινστιτούτο, όταν ο κ. Γιαννίτσης, Υπουργός της Κυβέρνησης Σημίτη το 2001, είχε κάνει απόπειρα να καταθέσει πρόταση για την αλλαγή του ασφαλιστικού;

**ΣΑΒΒΑΣ ΡΟΜΠΟΛΗΣ (Μάρτυς):** Βέβαια. Αφού έχω και κείμενο το οποίο έχω υποβάλει στη ΓΣΕΕ. Επειδή, λοιπόν, έχω γράψει ένα κείμενο κλπ, είπα προηγουμένως ότι όλες οι διατάξεις μπορούν να τεθούν και να συζητηθούν. Όμως, μία διάταξη που δεν μπορεί να συζητηθεί εάν δεν αποσυρθεί, ήταν η διάταξη που ήθελε την κατώτατη σύνταξη να είναι ανταποδοτική. Αυτή! Εάν αυτή η διάταξη αποσυρθεί από την τότε κυβέρνηση, τότε δεν υπάρχει κάποιος λόγος, είτε εγώ σαν εμπειρογνώμονας είτε εσείς σαν συνδικάτα, να καθίσουμε και να συζητήσουμε όλο το νόμο. Αυτός ήταν ο λόγος.

(BM)

(1KO)

Μόνο αυτή η διάταξη ήταν που ήθελε τα 480 ευρώ κατώτατη σύνταξη να τα κάνει 200 ευρώ ή 67.000 δραχμές τότε. Αυτός ήταν ο λόγος. Στο κείμενο που υπάρχει, δηλαδή, προς τη ΓΣΕΕ, τα σχόλια, η παρατήρηση που έχω κάνει είναι μόνο γι’ αυτή τη συγκεκριμένη διάταξη. Και η ΓΣΕΕ έβαζε τότε στην κυβέρνηση αυτή τη συγκεκριμένη διάταξη: «Αποσύρετε αυτή τη συγκεκριμένη διάταξη».

**ΑΝΔΡΕΑΣ ΛΟΒΕΡΔΟΣ:** Κύριε Ρομπόλη, το γεγονός ότι τότε δεν είχε ληφθεί μέριμνα για την αλλαγή του ασφαλιστικού, επιβάρυνε το δημόσιο χρέος –εκ των υστέρων βλέποντας τα πράγματα- με πάρα πολλά δις, με δεκάδες δις. Χαίρομαι που θυμίζετε εδώ τη στάση σας και τότε, διότι η προσπάθεια να γίνουν οι αναγκαίες διαρθρωτικές αλλαγές στη χώρα αυτή πάντα είχαν τις κυβερνήσεις να έχουν στο μυαλό τους κάτι να κάνουν και πάντα τις αντιπολιτεύσεις, το πολιτικό σύστημα –και των συνδικάτων μέσα σ’ αυτό εννοουμένων- να λένε «όχι» και όλα να δυσκολεύουν. Έπρεπε να έρθει η κρίση, δυστυχώς, για να αλλάξουν αυτά.

Κάτι ακόμη: Μιλήσατε για μία μορφή αντιμετώπισης των προβλημάτων με κριτήριο την ανάπτυξη. Σας άκουσα να το λέτε αυτό. Αναρωτιέμαι: Το 2009 με 25 δις πρωτογενές έλλειμμα –λέω «πρωτογενές έλλειμμα» για να μην πω τα 36 δις του ελλείμματος, να αφήσω έξω την αποπληρωμή των υποχρεώσεων- λεφτά που μπήκαν στην αγορά, γιατί οργίασε η ύφεση; Μήπως τα πράγματα δεν είναι τόσο γραμμικά και σχετίζονται με πάρα πολλές παραμέτρους; Τα θέματα της ύφεσης και της ανάπτυξης εννοώ.

Μήπως ήταν αναγκαίο τελικά, κύριε Ρομπόλη, να δούμε και τον περιορισμό των κρατικών δαπανών, άμα θέλουμε να εξορθολογίσουμε μία οικονομία και να την στρέψουμε προς την ανάπτυξη;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Όπως είχα πει και στην προηγούμενη συνεδρίαση –το είπα και προηγουμένως στο ερώτημα του κ. Αμυρά- εμείς το 2004 είχαμε κάνει την πρόβλεψη ότι από τον χειμώνα του 2008 η ελληνική οικονομία μπαίνει σε κρίση. Δεν είχαμε προβλέψει τη χρηματοπιστωτική κρίση, ούτε τη Lehman Brothers ούτε τίποτα. Απλώς, έχοντας μια βάση δεδομένων της ελληνικής οικονομίας τα τελευταία δέκα, δεκαπέντε χρόνια, βλέπουμε πώς αναπαράγεται αυτός ο οικονομικός σχηματισμός, είτε από την πλευρά της ανταγωνιστικότητας είτε από την πλευρά των εξαγωγών είτε από την πλευρά του κόστους παραγωγής. Και βλέπαμε ότι αυτός ο σχηματισμός εκείνη την περίοδο και μετά θα παρουσιάζει σοβαρή πτώση στα μεγέθη του.

Επομένως, εμφανίστηκε με το έλλειμμα διότι από εκείνη την περίοδο έπρεπε συνολικά το πολιτικό σύστημα και η τότε κυβέρνηση να κινητοποιήσει τα αντανακλαστικά και να ελέγξει εάν επαληθεύεται αυτή η πρόβλεψη. Έγινε μία πρόβλεψη από ένα Ινστιτούτο. Δεν σημαίνει ότι αυτό θα γίνει κιόλας. Την πηγαίνεις σε ένα κρατικό Ινστιτούτο, στο ΚΕΠΕ για παράδειγμα, ελέγχεις να δεις εάν αυτή είναι σωστή ή όχι και αν πραγματικά είναι σωστή, τότε όλο το πολιτικό σύστημα μπαίνει σε μία εγρήγορση του πώς θα προλάβουμε να μην συμβεί αυτό.

Εγώ, λοιπόν, θα συμφωνήσω με αυτό που είπατε ότι το θέμα της ανάπτυξης δεν είναι κάτι που φυσάς και έρχεται. Είναι μία δύσκολη συνισταμένη πολλών παραγόντων, όπως είναι και για το μέλλον.

**ΑΝΔΡΕΑΣ ΛΟΒΕΡΔΟΣ:** Το λέω γιατί υπάρχει μια αυταπάτη κεϋνσιανής φύσης, ότι από τη στιγμή που έχω ένα πρόβλημα –κακοδιαβασμένος Κέυνς, δηλαδή- πετάω στην αγορά κάποια λεφτά και αυτό σημαίνει επάνοδο στην ανάπτυξη. Δεν είναι έτσι.

**ΣΑΒΒΑΣ ΡΟΜΠΟΛΗΣ (Μάρτυς):** Αυτό μπορεί να σημαίνει μεγέθυνση - συνήθως χρησιμοποιούν τον όρο οι νεοκλασικοί- όχι όμως ανάπτυξη. Γιατί η ανάπτυξη περιλαμβάνει τη μεγέθυνση, αλλά περιλαμβάνει και την αναδιανομή του εισοδήματος και τις πολλαπλασιαστικές επιδράσεις.

**ΑΝΔΡΕΑΣ ΛΟΒΕΡΔΟΣ:** Αποδείχθηκε πως ούτε μεγέθυνση μπορεί να επιφέρει.

**ΣΑΒΒΑΣ ΡΟΜΠΟΛΗΣ (Μάρτυς):** Ακριβώς.

Στην προηγούμενη συνεδρίαση στα ερωτήματα που έκανε ο κ. Σταϊκούρας είχα πει πως κατά τη γνώμη μου η επόμενη χρονική περίοδος της δεκαετίας είναι μία περίοδος που το διακύβευμά της είναι η ανάπτυξη, αλλά με τις δυνατότητες που έχει η διοίκηση. Όπου λειτουργεί η διοίκηση σαν μηχανισμός, εάν με ρωτήσετε αν είμαι αισιόδοξος ή όχι, θα σας πως ότι δεν είμαι αισιόδοξος. Διότι η ανάπτυξη δεν είναι κάτι το πολύ εύκολο. Θέλει σχεδιασμό. Εγώ, δηλαδή, με την εμπειρία που έχω των περιφερειακών μελετών που κάνουμε για τις αναπτυξιακές δυνατότητες της κάθε περιφέρειας, βλέπω ότι μπορεί να είμαστε σ’ αυτή την ύφεση και στην κρίση, αλλά τα πράγματα δεν είναι μαύρα. Υπάρχουν δυνατότητες. Το θέμα είναι τους πόρους, που θα είναι περιορισμένοι την επόμενη περίοδο, να τους προσανατολίσουμε σε συγκεκριμένες δυνατότητες, δηλαδή σε συγκεκριμένους κλάδους, όπου δεν θα σπαταληθούν, αλλά θα δημιουργήσουν πλούτο και απασχόληση. Αυτό για να γίνει, όμως, στο σημείο που είμαστε, η πρόταση που κάνουμε είναι ότι θα πρέπει σε κάθε περιφέρεια να γίνεται ένα master plan ανάπτυξης της κάθε περιφέρειας.

(FT)

(BM)

Δεν μπορεί να λες ότι δίνω αυτά τα χρήματα στον Α, δίνω αυτά τα χρήματα στον Β, δίνω στον Δ να κάνει μία επένδυση. Όχι. Η επένδυση πρέπει να είναι σχεδιασμένη και χρονοαποτελεσματική, γιατί είναι πολύ δύσκολο. Δεν είναι εύκολο πράγμα. Δεν μπορεί, δηλαδή, οι βόρειες χώρες που είχαν αυτά τα μοντέλα της περιφερειακής ανάπτυξης, αυτήν τη στιγμή σήμερα – δηλαδή όταν λέω σήμερα, εννοώ πριν από δεκαπέντε μέρες που έρχονταν συνάδελφοι είτε από τη Γαλλία είτε από τη Γερμανία και μας παρουσίαζαν master plan της περιφέρειας του Βερολίνου ή master plan της περιφέρειας της Αλσατίας… Που σημαίνει δηλαδή ότι επειδή κι αυτοί πιέζονται με περιορισμένους πόρους και μεγάλα σοβαρά οικονομικά και κοινωνικά προβλήματα, το μοντέλο μιας μακροοικονομικής περιφερειακής ανάπτυξης θέλει ακόμα πιο μεγάλη πίεση αποτελεσματικότητας. Κι αυτό είναι ένα master plan. Τεχνικά υπάρχουν πάρα πολλοί άνθρωποι και επιστήμονες που μπορούν να το κάνουν αυτό σε κάθε περιφέρεια. Διαφορετικά, με τα προβλήματα που έχουμε να λύσουμε -και γρήγορα πρέπει να τα λύσουμε, για να μην έχουμε τον πληθυσμό σε μεγάλη χρονική διάρκεια σε ανεργία- θα δυσκολευτούμε να τα λύσουμε.

Επομένως, συμφωνώ ότι η ανάπτυξη δεν είναι «φυσάμε και έρχεται ανάπτυξη». Θέλει πολύ σκληρή δουλειά.

**ΑΝΔΡΕΑΣ ΛΟΒΕΡΔΟΣ:** Η τελευταία μου ερώτηση. Αυτόν τον καιρό δεν σας βλέπω στα κανάλια. Δεν προσκαλείστε να πείτε για τους ρυθμούς ανεργίας, μείωση ή αύξηση; Κάνω λάθος; Επειδή παρακολουθώ τον δημόσιο διάλογο.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι. Πρέπει να σας πω ότι προσκαλούμαι…

**ΑΝΔΡΕΑΣ ΛΟΒΕΡΔΟΣ:** Αλλά δεν πηγαίνετε.

**ΣΑΒΒΑΣ ΡΟΜΠΟΛΗΣ (Μάρτυς):** …αλλά έχω μια δέσμευση στον Πρωθυπουργό ότι μέχρι 31 Μαΐου θα παραδώσω αυτές τις δύο μελέτες. Οι δυο μελέτες είναι –επειδή απευθύνομαι στο Κοινοβούλιο- οι συνθήκες βιωσιμότητας του ασφαλιστικού 2015-2050 και το Ταμείο Εθνικού Πλούτου και Κοινωνικής Ασφάλισης ποσοτικοποιημένα και πρέπει μέχρι 31 Μαΐου –σήμερα είμαστε 2 Ιουνίου- να παραδοθούν. Γι’ αυτό με διευκολύνατε την προηγούμενη Πέμπτη που δεν ήρθα και το τριήμερο που δημιουργήθηκε και είμαστε προς το τέλος. Αυτός είναι ο λόγος.

**ΑΝΔΡΕΑΣ ΛΟΒΕΡΔΟΣ:** Θα μπορούσα να το εκλάβω και ως μια στάση μεροληψίας αυτό. Γιατί εσείς σε κάθε εμφάνισή σας τηλεοπτική ανεβάζατε την ανεργία. Και σωστά κάνατε, γιατί έτσι ήταν.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, με συγχωρείτε…

**ΑΝΔΡΕΑΣ ΛΟΒΕΡΔΟΣ:** Όχι, έτσι. Συμφωνούσαμε σε αυτό.

**ΣΑΒΒΑΣ ΡΟΜΠΟΛΗΣ (Μάρτυς):** Με συγχωρείτε. Θα μου επιτρέψετε τη διακοπή. Όπως ξέρετε πολύ καλά…

**ΑΝΔΡΕΑΣ ΛΟΒΕΡΔΟΣ:** Ωραία, να το ρωτήσω αλλιώς.

**ΣΑΒΒΑΣ ΡΟΜΠΟΛΗΣ (Μάρτυς):** Το ακροατήριο το δικό μας, δηλαδή εννοώ το ακροατήριο το δικό μου, το δικό σας και του κ. Σταϊκούρα δεν είναι τόσο…

**ΑΝΔΡΕΑΣ ΛΟΒΕΡΔΟΣ:** Να το ρωτήσω αλλιώς.

**ΣΑΒΒΑΣ ΡΟΜΠΟΛΗΣ (Μάρτυς):** Μιλάμε στους φοιτητές μας. Δηλαδή τη μέθοδο που κάναμε πώς υπολογίσαμε την ανεργία και επαληθεύτηκε, τη διδάσκουμε κιόλας. Επομένως, αν είναι λάθος, τα μαζεύουμε και πάμε σπίτι μας, μη διδάσκουμε λάθος πράγματα.

**ΑΝΔΡΕΑΣ ΛΟΒΕΡΔΟΣ:** Είναι μια μορφή εκδήλωσης σωστής δεοντολογικής στάσης. Όταν έχετε μια δέσμευση, δεν κάνετε και κάτι άλλο. Αυτό είναι σωστό. Απλώς σας λέω για την ισομέρεια των στάσεων και των αποστάσεων, εντάξει, επειδή πάντα ήσασταν ένας άνθρωπος ο οποίος υπογράμμιζε ζητήματα τα οποία είχαν ενδιαφέρον -ανεργία, ασφαλιστικό- το να μην είστε στην ενημέρωση σήμερα δημιουργεί μια εντύπωση. Την απαντήσατε. Είναι σαφές.

**ΣΑΒΒΑΣ ΡΟΜΠΟΛΗΣ (Μάρτυς):** Σας είπα το λόγο.

**ΑΝΔΡΕΑΣ ΛΟΒΕΡΔΟΣ:** Να σας ρωτήσω, όμως. Παρόλα αυτά, υπάρχει ένα παρατηρητήριο. Το παρατηρητήριο…

**ΣΑΒΒΑΣ ΡΟΜΠΟΛΗΣ (Μάρτυς):** Παραδείγματος χάριν, σήμερα το πρωί που ήμουν εδώ, είχα μια πρόσκληση και είπα «σας παρακαλώ πολύ συμβάλλετε στο να ολοκληρώσω την υποχρέωσή μου».

**ΑΝΔΡΕΑΣ ΛΟΒΕΡΔΟΣ:** Τα παρατηρητήρια είναι καλά, αλλά δεν λύνουν τα προβλήματα. Τα παρατηρητήρια καταγράφουν τα προβλήματα. Στο πλαίσιο της λειτουργίας του παρατηρητηρίου, αυτήν την περίοδο τώρα της επανόδου στην ύφεση μετά από έξι χρόνια –όταν πήγαμε να απαλλαγούμε, ξαφνικά ξαναγυρίσαμε- η Κυβέρνηση δεν ήθελε υφεσιακά μέτρα, αλλά έφερε την ύφεση.

**ΣΑΒΒΑΣ ΡΟΜΠΟΛΗΣ (Μάρτυς):** Για ποιο παρατηρητήριο μιλάτε;

**ΑΝΔΡΕΑΣ ΛΟΒΕΡΔΟΣ:** Θα σας πω. Αυτή η ερώτηση είναι κατά κυριολεξία ερώτηση: Η πορεία της ανεργίας τώρα -έχει αρχίσει και η τουριστική περίοδος, κανονικά είναι μια περίοδος όπου το ισοζύγιο πηγαίνει υπέρ της εργασίας, γιατί έχουμε τις προσλήψεις στον τουρισμό- πόσο είναι αυτήν τη στιγμή;

**ΣΑΒΒΑΣ ΡΟΜΠΟΛΗΣ (Μάρτυς):** Αυτήν τη στιγμή είναι στο 26,3%.

**ΑΝΔΡΕΑΣ ΛΟΒΕΡΔΟΣ:** Πόσο ήταν στα τέλη του 2014;

**ΣΑΒΒΑΣ ΡΟΜΠΟΛΗΣ (Μάρτυς):** Στα τέλη του 2014 ήταν 26,8%. Η πρόβλεψη είναι ότι το 2020 θα είναι στο 18%, με κάποιες παραδοχές.

**ΑΝΔΡΕΑΣ ΛΟΒΕΡΔΟΣ:** Καλά, αυτές είναι υποθέσεις.

**ΣΑΒΒΑΣ ΡΟΜΠΟΛΗΣ (Μάρτυς):** Ναι. Θέλω να σας πω, δηλαδή, ότι είναι πτωτική. Αλλά το πρόβλημα ποιο είναι; Ότι επειδή ήταν σε πολύ υψηλό επίπεδο, μήπως –γι’ αυτό μίλησα για ένα διακύβευμα της εποχής- τρέξουμε με κάποιους πιο εντατικούς ρυθμούς την ανάπτυξη, για να μην περιμένουμε το 2025 να πάει 15%. Αυτό θέλω να πω.

**ΑΝΔΡΕΑΣ ΛΟΒΕΡΔΟΣ:** Εντάξει, αυτό είναι το μόνιμο θέμα.

Κύριε Ρομπόλη, και η Κυβέρνηση Παπανδρέου και Παπαδήμου και Σαμαρά και τούτη εδώ στα θέματα της ανάπτυξης πήγαν και τούτη εδώ πάει προς την αποτυχία, δυστυχώς, γιατί το κομβικό σημείο, αυτό που εσείς εντοπίσατε, ως προϋπόθεση της ανάπτυξης λειτουργίας του γενικότερου συστήματος –δικαιοσύνη, κράτος, διοίκηση- πάει ενάντια στην ανάπτυξη εδώ και δεκαετίες.

(LA)

(FT)

Μπορείτε να πείτε στους συναδέλφους κάτι το οποίο μας είχε απασχολήσει πάρα πολύ, τις διαφορές δηλαδή που υπάρχουν σε σχέση με τις στατιστικές ανεργίας παραδοσιακά ανάμεσα στην ΕΛΣΤΑΤ και στον ΟΑΕΔ;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, η ΕΛΣΤΑΤ, όπως όλες οι ΕΛΣΤΑΤ των είκοσι οκτώ χωρών, είναι υποχρεωμένη να ακολουθεί τον ορισμό του Συμβουλίου Αρχηγών και αυτό που κάνει η EUROSTAT, καθώς επίσης και το ερωτηματολόγιο. Όταν δηλαδή είστε εσείς το δείγμα ή κάποιος άλλος, το ερωτηματολόγιο λέει «εργαστήκατε την προηγούμενη εβδομάδα;». Του λέτε «όχι». Σας λέει παρακάτω ένα άλλο ερώτημα «για θυμηθείτε, μήπως εργαστήκατε;» και του λέτε «εργάστηκα μια ώρα». Σε βάζει απασχολούμενο.

Επομένως, είναι μια έρευνα εργατικού δυναμικού, με βάση αυτό το δείγμα το οποίο γίνεται σε όλες τις χώρες και επομένως είναι συγκρίσιμο, ανεξάρτητα αν συμφωνεί ή διαφωνεί κανείς με τον ορισμό που είπαμε προηγουμένως.

Τώρα, σε σχέση με τον ΟΑΕΔ, είναι το θέμα των ανέργων που ζητούν εργασία. Όταν πάμε στα προηγούμενα χρόνια, η απόσταση ήταν μεγαλύτερη. Τώρα όμως η απόσταση είναι πολύ κοντά. Αυτό δηλαδή σημαίνει ότι πολλοί νέοι άνεργοι πηγαίνουν στον ΟΑΕΔ και ο ΟΑΕΔ έχει αναπτύξει ένα σύστημα που το καταγράφει.

**ΑΝΔΡΕΑΣ ΛΟΒΕΡΔΟΣ:** Εσείς παρακολουθείτε την ΕΛΣΤΑΤ. Κι εγώ το ίδιο έκανα. Αλλά ήταν πάντα ένας συνήγορος της Κυβέρνησης ο ΟΑΕΔ, γιατί έδινε μικρότερα νούμερα.

**ΣΑΒΒΑΣ ΡΟΜΠΟΛΗΣ (Μάρτυς):** Ναι. Βοηθητικά τώρα που προσεγγίζεται, κοιτάζουμε λίγο τον ΟΑΕΔ για να δούμε το ενδιαφέρον.

**ΑΝΔΡΕΑΣ ΛΟΒΕΡΔΟΣ:** Πόση είναι η απόκλιση αυτήν τη στιγμή;

**ΣΑΒΒΑΣ ΡΟΜΠΟΛΗΣ (Μάρτυς):** Αυτήν τη στιγμή είναι πολύ μικρή. Δηλαδή, αν η ΕΛΣΤΑΤ λέει ότι είμαστε στο 1.260.000 μπορεί ο ΟΑΕΔ να πει ότι είμαστε στο 1.100.000. Πρώτα όμως, αν ήταν 1.260.000, μπορούσε να πει ότι είμαστε στο 800.000. Τώρα όμως ήρθε πολύ πιο κοντά. Εμείς όμως, επειδή γίνεται ο πίνακας και είναι συγκρίσιμος με τις άλλες χώρες, παρακολουθούμε την ΕΛΣΤΑΤ που έχει τον ίδιο ορισμό με άλλες χώρες.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πριν δώσω το λόγο στον κ. Καμμένο, να συμφωνήσουμε στα εξής: Παίρνοντας υπόψη ότι σήμερα και αύριο το μοναδικό πράγμα που γίνεται στη Βουλή είναι η Εξεταστική μας Επιτροπή, καθώς επίσης και άλλες υποχρεώσεις που όλοι έχουμε, αλλά και το γεγονός ότι υπάρχει κοινοβουλευτικό κόμμα το οποίο το Σαββατοκύριακο κάνει συνέδριο και πρέπει αυτό να το σεβαστούμε, προτείνω σήμερα να ολοκληρώσουμε με τον κ. Ρομπόλη και τον κ. Κόλλια, αύριο με τον κ. Μίχαλο και τον κ. Κασιμάτη και ο κ. Λιαργκόβας να πάει την Τρίτη, αν συμφωνείτε κι εσείς. Ήδη έχουμε επικοινωνήσει μαζί τους. Δεν έχει ιδιαίτερα ωριμάσει η Εξεταστική Επιτροπή. Άρα, να περιορίσουμε λίγο το χρόνο, αν συμφωνείτε και εσείς.

**ΑΝΔΡΕΑΣ ΛΟΒΕΡΔΟΣ:** Συμφωνούμε.

**ΧΡΗΣΤΟΣ ΣΤΑΪΚΟΥΡΑΣ:** Μπορούμε αύριο να έχουμε τον κ. Λιαργκόβα αντί για τους άλλους δύο; Γιατί υπάρχει μια συνοχή στον τρόπο με τον οποίο σκέπτονται ορισμένοι.

**ΣΑΒΒΑΣ ΡΟΜΠΟΛΗΣ (Μάρτυς):** Τεχνικής προσέγγισης.

**ΧΡΗΣΤΟΣ ΣΤΑΪΚΟΥΡΑΣ:** Ακριβώς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κοιτάξτε, επειδή είναι φορείς και οι άλλοι δύο, εγώ λέω να το κρατήσουμε. Με συγχωρείτε κιόλας, αλλά έχω επικοινωνήσει μαζί τους. Μην τους το ξαναλλάξω.

Οπότε συμφωνούμε σε αυτό.

Ο κ. Καμμένος έχει το λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Ρομπόλη, σας καλωσορίζουμε στην Επιτροπή μας. Θα ξεκινήσω γρήγορα -επειδή έχουν καλύψει μεγάλο εύρος των ερωτήσεών μου και οι συνάδελφοι- με μελέτες που έχω κι εγώ ως οικονομολόγος χρόνια πριν έρθω στη Βουλή των Ελλήνων. Υπήρχε μια μελέτη που έλεγε ότι για να επανέλθουμε στα επίπεδα ανεργίας του 2008-2009 με ρυθμούς ανάπτυξης λογικούς, δηλαδή του 1%-3% κι όχι του 8% -θα τα πούμε λίγο αργότερα αυτά-, θα χρειαστούν γύρω στα είκοσι πέντε χρόνια. Ισχύει αυτό ή όχι; Ημερολογιακά έτη.

**ΣΑΒΒΑΣ ΡΟΜΠΟΛΗΣ (Μάρτυς):** Εμείς στην πρόβλεψη που είχαμε κάνει το 2010, είχαμε υπολογίσει ότι χρειάζονται είκοσι χρόνια. Και συνεχίζει να επαληθεύεται από την κατάσταση όπως εξελίσσεται η ανεργία.

**ΔΗΜΗΤΡΙΟΣ ΚΑΜΜΕΝΟΣ:** Με ρυθμούς ανάπτυξης αυτούς που λέμε, 1%-4%;

**ΣΑΒΒΑΣ ΡΟΜΠΟΛΗΣ (Μάρτυς):** Όχι 4%.

**ΔΗΜΗΤΡΙΟΣ ΚΑΜΜΕΝΟΣ:** Όχι 4%. Ούτε καν.

**ΣΑΒΒΑΣ ΡΟΜΠΟΛΗΣ (Μάρτυς):** Μέχρι 3%. Είκοσι χρόνια.

**ΔΗΜΗΤΡΙΟΣ ΚΑΜΜΕΝΟΣ:** Μέχρι 3%.

**ΣΑΒΒΑΣ ΡΟΜΠΟΛΗΣ (Μάρτυς):** Ναι. Και αυτό με διαφορετικά σενάρια.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ανάπτυξης ή μεγέθυνσης;

**ΣΑΒΒΑΣ ΡΟΜΠΟΛΗΣ (Μάρτυς):** Αύξησης του ΑΕΠ.

**ΔΗΜΗΤΡΙΟΣ ΚΑΜΜΕΝΟΣ:** Ανάπτυξης του ΑΕΠ. Αύξηση του παρανομαστή.

**ΣΑΒΒΑΣ ΡΟΜΠΟΛΗΣ (Μάρτυς):** Εμείς κάνουμε διαφορετικά σενάρια. Ένα σενάριο που έχουμε υψηλούς ρυθμούς την περίοδο 2010-2020 και μετά σταθεροποιείται. Ένα άλλο σενάριο που την περίοδο αυτή έχουμε χαμηλούς και μετά παίρνει μπροστά η μηχανή…

**ΔΗΜΗΤΡΙΟΣ ΚΑΜΜΕΝΟΣ:** Στα σενάριά σας έχετε υπολογίσει την εξυπηρέτηση του χρέους μέσα στις δαπάνες του κράτους, όπως αυτό είναι τα projections που ξέρουμε τώρα μέχρι το 57; Δηλαδή σε σχέση με τα πλεονάσματα που πρέπει να φτάσουμε κλπ.

(ΑΤ)

(LA)

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, τις έχουμε επιπλέον και τώρα στη μελέτη αυτή που κάνουμε για το ασφαλιστικό. Το 15,50 που σας είπα δεν βάζει έναν αριθμό στο 15 και ένα στο 50. Πηγαίνει κάθε χρόνο.

Επομένως, κάθε χρόνο εμφανίζονται οι υποχρεώσεις του κρατικού προϋπολογισμού απέναντι στο σύστημα και εκεί καταλήγει. Δηλαδή έχει δέκα στήλες ο πίνακας και η δέκατη στήλη είναι τι υποχρεώσεις έχει το 2016, το 2017, 2018 ο κρατικός προϋπολογισμός απέναντι στο ασφαλιστικό. Και δίπλα του βάζουμε και τις υποχρεώσεις απέναντι στα τοκοχρεολύσια μέχρι το 2057.

Οπότε, αυτός που παίρνει τις αποφάσεις -το πολιτικό σύστημα- να ξέρει ότι το 2020 έχω τόσα δισεκατομμύρια που πρέπει να δώσω για εκείνο και τόσα δισεκατομμύρια για το άλλο.

**ΔΗΜΗΤΡΙΟΣ ΚΑΜΜΕΝΟΣ:** Πολύ σωστά.

Γνωρίζετε εάν έχει γίνει σχετική μελέτη-έκθεση τα τελευταία πέντε χρόνια;

**ΣΑΒΒΑΣ ΡΟΜΠΟΛΗΣ (Μάρτυς):** Για πιο πράγμα;

**ΔΗΜΗΤΡΙΟΣ ΚΑΜΜΕΝΟΣ:** Τριακονταετίας, πεντηκονταετίας σε σχέση με τα ασφαλιστικά ταμεία. Όπως μας λέτε τώρα γι’ αυτή που θα παραδώσετε, έχει ξαναγίνει; Έχει ζητηθεί από κάποια κυβέρνηση;

**ΣΑΒΒΑΣ ΡΟΜΠΟΛΗΣ (Μάρτυς):** Σε σχέση με τα ασφαλιστικά ταμεία, επειδή μου φέρνουν και βλέπω διάφορες μελέτες και κυρίως βλέπω τη μεθοδολογία κ.λπ., έχουν γίνει σε επιμέρους ταμεία.

Συνολική μελέτη έχει γίνει δική μας το 2010, τότε που ήμαστε στο Ινστιτούτο και μετείχαμε στο διάλογο του 2010 και είχαμε τη μελέτη μπροστά μας και ξέραμε τι κάνουμε και τι δεν κάνουμε και αυτή που κάνουμε τώρα.

**ΔΗΜΗΤΡΙΟΣ ΚΑΜΜΕΝΟΣ:** Ο σκοπός της ερώτησής μου είναι, επειδή είσαστε ο πιο τεκμηριωμένος φορέας -επιστημονικά και όχι μόνο- στα εργασιακά και ασφαλιστικά θέματα, εάν σας κάλεσε ποτέ κάποια κυβέρνηση, από το 2009 από τον κ. Παπανδρέου έως και αυτές τις εκλογές, σε κάποια διαβούλευση να κάνετε τη σχετική μελέτη που σας κάλεσε αυτή η κυβέρνηση.

**ΣΑΒΒΑΣ ΡΟΜΠΟΛΗΣ (Μάρτυς):** Είπα προηγουμένως ότι από το 1982 που γύρισα στην Ελλάδα από το εξωτερικό η δραστηριότητά μου ήταν Πανεπιστήμιο και Ινστιτούτο. Δεν είχα καμία άλλη δραστηριότητα.

Με όλους τους Πρωθυπουργούς σε όλη αυτήν την περίοδο, όταν κάναμε μία μελέτη και την ανακοινώναμε, είχαμε μία συνάντηση. Με καλούσαν στο γραφείο τους, μου θέτανε τέσσερα-πέντε ερωτήματα σχετικά με τη μελέτη που έκανα για το τι δείχνει, τι κάνει, κ.λπ.

**ΔΗΜΗΤΡΙΟΣ ΚΑΜΜΕΝΟΣ:** Επιμένω. Δεν έγινε κατά παραγγελία ποτέ.

**ΣΑΒΒΑΣ ΡΟΜΠΟΛΗΣ (Μάρτυς):** Ποτέ. Η παραγγελία γινόταν από τον εποπτεύοντα..

**ΔΗΜΗΤΡΙΟΣ ΚΑΜΜΕΝΟΣ:** Εγώ έχω τετρακόσιες σελίδες σε ένα review –και θα έρθω σε αυτό- της δόσης του 2014 του Ιουνίου. Είναι τετρακόσιες σελίδες. Πριν βγει ή μετά αφού βγήκε αυτό, καλεστήκατε;

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

**ΔΗΜΗΤΡΙΟΣ ΚΑΜΜΕΝΟΣ:** Για παράδειγμα το λέω.

**ΣΑΒΒΑΣ ΡΟΜΠΟΛΗΣ (Μάρτυς):** Η παραγγελία γινόταν..

**ΔΗΜΗΤΡΙΟΣ ΚΑΜΜΕΝΟΣ:** Όχι να δω μια δικιά σας αναρτημένη και να σας καλέσω.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, θα σας πω.

Η παραγγελία γινόταν από τον πολιτικό κοινωνικό φορέα του Ινστιτούτου που ήταν η ΓΣΕΕ.

Εγώ σαν επιστημονικός διευθυντής κάθε χρόνο έκανα ένα πρόγραμμα μελετών. Αυτό το πρόγραμμα μελετών που το κάναμε όλοι οι επιστημονικοί συνεργάτες του Ινστιτούτου στον κάθε τομέα -εργασιακές σχέσεις, ανεργία κ.λπ.- το συζητούσαμε με τη διοίκηση της ΓΣΕΕ. Και η ΓΣΕΕ εκτιμώντας τις ανάγκες που έχει μας έλεγε «συμφωνούμε» ή «προσθέστε αυτό, αφαιρέστε εκείνο» και προέκυπτε ένα ετήσιο πρόγραμμα των μελετών που κάναμε στο Ινστιτούτο. Και φαντάζομαι να γίνεται το ίδιο πράγμα τώρα.

**ΔΗΜΗΤΡΙΟΣ ΚΑΜΜΕΝΟΣ:** Έχει πέσει στην αντίληψή σας εάν υπήρχε γερμανική ή άλλη εταιρεία η οποία ήρθε στην Ελλάδα και κατέθεσε πρόταση να αγοράσει τις μη εξυπηρετούμενες ασφαλιστικές εισφορές; Για παράδειγμα όπως είναι τα τραπεζικά δάνεια μη εξυπηρετούμενα, αν ήρθε κάποιος να αγοράσει ή να κάνει μια τέτοια πρόταση.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, δεν έχω ακούσει κάτι τέτοιο.

**ΔΗΜΗΤΡΙΟΣ ΚΑΜΜΕΝΟΣ:** Σε σχέση με την ανταγωνιστικότητα, θα καταθέσω στην Επιτροπή δύο στοιχεία, ένα review του Ιουνίου του 2014 του IMF και ένα άλλο σχετικό άρθρο που είχα γράψει και εγώ.

Όταν μιλούμε για εργασιακό κόστος, οι άνθρωποι του Διεθνούς Νομισματικού Ταμείου το χωρίζουν σε διάφορα τμήματα. Ξεκινούν σε κάθε review με τη μείωση του εργοδοτικού κόστους. Το διαβάζουμε παντού, όπως και στη μεγάλη ανάλυση.

Η δική σας η θέση ποια ήταν και τι θεωρείτε ανταγωνιστικό στην οικονομία; Κατά βάση, η Ελλάδα ποιον πρέπει να ανταγωνιστεί;

Το λέω αυτό διότι όλες οι υποθέσεις των μνημονιακών μέτρων ήταν να καταστήσουμε την οικονομία μας ανταγωνιστική -ποτέ δεν μας είπε κανένας ως προς ποιον- και να μειώσουμε το κόστος της παραγωγής έτσι ώστε να είμαστε ανταγωνιστικοί στις εξαγωγές –πάλι ως προς ποιόν. Τα θέματα των εξαγωγών πάντα είναι, όπως γνωρίζετε και εσείς πολύ καλά, μέσα στις εκθέσεις του Ταμείου.

Η διαίσθηση ποια ήταν; Με ποιον θα πρέπει να ανταγωνιστούμε έτσι ώστε να δούμε εάν θα μειώσουμε εισφορές ή οτιδήποτε άλλο;

**ΣΑΒΒΑΣ ΡΟΜΠΟΛΗΣ (Μάρτυς):** Στις συζητήσεις που κάναμε με την τρόικα –τις τέσσερεις, πέντε φορές που την είδαμε- για εμάς στο θέμα αυτό ο ορισμός της ανταγωνιστικότητας είναι: σε μακρύ χρονικό διάστημα, υψηλή ποιότητα και χαμηλή τιμή ενός προϊόντος.

(ΜΑ)

(AT)

Επομένως, με βάση αυτόν τον ορισμό -που νομίζω ότι είναι αποδεκτός στη βιβλιογραφία- αυτό που τους λέγαμε είναι ότι αν κάνουμε την εξίσωση του κόστους και δούμε τις μεταβλητές του, είναι ο μισθός ο οποίος εκείνη την περίοδο -ή και τώρα- μπορεί να είναι το 17% ή το 15%…

**ΔΗΜΗΤΡΙΟΣ ΚΑΜΜΕΝΟΣ:** Το 17% περίπου.

**ΣΑΒΒΑΣ ΡΟΜΠΟΛΗΣ (Μάρτυς):** …του κόστους παραγωγής, επομένως το μεγαλύτερο μέρος και όλο το βάρος της προσέγγισης πρέπει να είναι το κόστος παραγωγής και οι μεταβλητές του πώς θα βελτιώσουμε αυτό το κόστος παραγωγής.

Και τους λέγαμε τότε, επειδή αυτή η οικονομία το 2010 είχε 930.000 επιχειρήσεις, από τις οποίες 930, οι 750 ήταν μικρομεσαίες επιχειρήσεις, με μέσο όρο απασχολουμένων από 0-10, κατά μέσο όρο δηλαδή 4 εργαζόμενους, είναι δηλαδή επιχειρήσεις οι οποίες δεν έχουν εσωτερικές οικονομίες κλίμακας, οργάνωσης εργασίας, οργάνωσης παραγωγής, επομένως πρέπει να δημιουργήσουμε ένα μοντέλο βελτίωσης του κόστους παραγωγής αυτών των επιχειρήσεων που είναι η μεγάλη νησίδα.

Εμείς τότε είχαμε επεξεργαστεί αυτό το μοντέλο, το περίφημο clusters, και είχαμε πει ότι μπορούν οι μικρομεσαίες επιχειρήσεις να μπούνε μέσα σε αυτήν τη διαδικασία. Κάποια περίοδο, νομίζω ότι ήταν τότε Υπουργός Βιομηχανίας ο κ. Σημίτης, δεν θυμάμαι την περίοδο, είχε κάποιους συναδέλφους που ήταν σύμβουλοι, είχαν αποδεχτεί αυτήν την ιδέα. Υπήρχαν πόροι από την Ευρωπαϊκή Ένωση για τη δημιουργία clusters. Πρέπει να σας πω ότι είχε γίνει μια σχετική προκήρυξη συμμετοχής επιχειρήσεων και τότε συμμετείχαν μόνο δύο επιχειρήσεις. Ήταν και βέβαια εκπρόσωποι από το ΣΕΒ -σε επίπεδο εμπειρογνωμόνων σας λέω- και βέβαια μετά ερχόντουσαν οι φορείς και το αποφάσιζαν, δηλαδή η διοίκηση της ΓΣΕΕ, του ΣΕΒ, της ΓΣΕΒΕΕ και της ΕΣΕΕ.

Το δίδαγμα που εμείς είχαμε, η εμπειρία που πήρα εγώ -και το λέω γιατί σήμερα επιβάλλεται να κάνουμε κάτι τέτοιο και δεν χρειάζεται να ξανακάνουμε το ίδιο λάθος- ήταν ότι ήταν μια πρόταση που ήρθε από πάνω.

**ΔΗΜΗΤΡΙΟΣ ΚΑΜΜΕΝΟΣ:** Όταν λέτε από πάνω;

**ΣΑΒΒΑΣ ΡΟΜΠΟΛΗΣ (Μάρτυς):** Από τη διοίκηση. Έρχεται και λέει το Υπουργείο Βιομηχανίας τότε ότι «προκηρύσσουμε αυτά τα προγράμματα, ελάτε». Δεν είχε γίνει πιο μπροστά μια συζήτηση με τις ίδιες τις επιχειρήσεις, τα επιμελητήρια, να καταλάβουν τη χρησιμότητα αυτού του πράγματος γι’ αυτούς και να συμμετέχουν. Και γι’ αυτό είχαμε αυτήν την πολύ μικρή συμμετοχή.

Επομένως, θέλω να πω, με βάση τουλάχιστον αυτήν την αξιολόγηση που κάνω εγώ, αυτής της μικρής συμμετοχής, εάν η ελληνική πολιτεία και η ελληνική Κυβέρνηση επιλέξει αυτό το μοντέλο για να βελτιώσει τις συνθήκες παραγωγής, άρα και βελτίωσης της ανταγωνιστικότητάς της, αυτό πρέπει να ξεκινήσει από κάτω, από τους φορείς. Δηλαδή να μιλήσει με τη ΓΣΕΒΕΕ, με την ΕΣΕΕ, με το ΣΕΒ, να πειστούν ότι αυτό είναι ένα μοντέλο που το βλέπουμε στην Ιταλία, που το βλέπουμε σε άλλες χώρες, να το δούμε, να το αξιολογήσουμε…

**ΔΗΜΗΤΡΙΟΣ ΚΑΜΜΕΝΟΣ:** Θεωρούμαστε, από τη δική σας μεγάλη ευκαιρία, ανταγωνιστικοί -αν θέλετε- σε σχέση με τα κράτη της περιφέρειας; Γιατί δεν μπορούμε να ανταγωνιστούμε τα κράτη του Βορρά σε καμία περίπτωση αυτήν τη στιγμή.

**ΣΑΒΒΑΣ ΡΟΜΠΟΛΗΣ (Μάρτυς):** Μπορούμε να ανταγωνιστούμε.

Όπως επίσης, παραδείγματος χάριν, την τελευταία φορά προτού να φύγω από το ινστιτούτο που κάναμε μια έρευνα για τις start-ups, νέες επιχειρήσεις, όταν κάναμε ερωτηματολόγια σε αυτές τις νέες επιχειρήσεις, βλέπατε ότι αυτό που σας έλεγαν τα νέα παιδιά, που ήταν μια έρευνα από ένα προϊόν που έκαναν σε ένα πανεπιστήμιο ή σε ένα πολυτεχνείο, σας έλεγαν πως ό,τι είναι εντός της επιχείρησης το ελέγχουμε εμείς και πάμε καλά, αλλά ό,τι είναι εκτός της επιχείρησης, οι λεγόμενες εξωτερικές οικονομίες κλίμακας, είμαστε σε πολύ χαμηλό επίπεδο, δηλαδή δεν έχουμε ίντερνετ, δεν έχουμε πρόσβαση στις αγορές, δεν έχουμε πρόσβαση στους προμηθευτές…

**ΔΗΜΗΤΡΙΟΣ ΚΑΜΜΕΝΟΣ:** Αυτοί είναι οι υπόλοιποι έντεκα πυλώνες της ανταγωνιστικότητας βάσει της διεθνούς βιβλιογραφίας και όχι μόνο, δηλαδή υποδομές, δικαστήρια, τραπεζικό σύστημα.

**ΣΑΒΒΑΣ ΡΟΜΠΟΛΗΣ (Μάρτυς):** Ακριβώς.

**ΔΗΜΗΤΡΙΟΣ ΚΑΜΜΕΝΟΣ:** Πώς θα ανταγωνιστώ το κόστος, όταν η ΔΕΗ είναι το 25%, για παράδειγμα, του κόστους μιας βιομηχανίας; Δεν είναι το εργοδοτικό.

**ΣΑΒΒΑΣ ΡΟΜΠΟΛΗΣ (Μάρτυς):** Αυτό που λέγαμε στην τρόικα είναι ότι, από τη στιγμή που δεν υπάρχουν αυτές οι εξωτερικές οικονομίες κλίμακας, δεν υπάρχουν μοντέλα όπως παραδείγματος χάριν τα clusters, με τα οποία θα δώσουμε τη δυνατότητα να βελτιώσουν και την ποιότητα αλλά και την παραγωγική διαδικασία, ερχόμαστε κι ασχολούμαστε μόνο με μια μεταβλητή που λέγεται κόστος εργασίας και αποτελεί το 17% του συνολικού κόστους παραγωγής, επομένως αν το κάνουμε αυτό, το αναμενόμενο αποτέλεσμα στην ανταγωνιστικότητα θα είναι περιορισμένο και αυτό που συμβαίνει τώρα. Γιατί δεν έχουν παρθεί τέτοιες πολιτικές. Πηγαίνουμε να καταπολεμήσουμε την ανταγωνιστικότητα μόνο με το κόστος εργασίας και το επίπεδο ανταγωνιστικότητας δεν βελτιώνεται ή βελτιώνεται πολύ λίγο.

(PS)

(MA)

**ΔΗΜΗΤΡΙΟΣ ΚΑΜΜΕΝΟΣ:** Όλοι αυτοί οι επιστήμονες που μας είπατε μαζί με τον κ. Μπλανσάρ, γιατί τυγχάνει να τον γνωρίζω και εγώ, κάνουν λάθος στους πολλαπλασιαστές ή υπάρχει κάτι άλλο;

Και για τον μη ειδικό το να καταστήσεις μια οικονομία αιχμάλωτη του χρέους και των ανέργων με 1.200.0000, 1.400.000, 1.500.000 ή 1.000.000 ανέργους, με λιγότερες από 250.000 επιχειρήσεις, δηλαδή να μειωθεί από παντού η εισφορά προς το ασφαλιστικό ταμείο, να έρθει ένα PSI να κουρέψει την ονομαστική αξία του ενεργητικού όλων των ασφαλιστικών ταμείων, αυτήν τη ζημιά, την άμεση και την έμμεση, εγώ την έχω υπολογίσει περίπου στα 60 δισεκατομμύρια. Μπορεί να πέφτω λίγο έξω, λίγο μέσα. Πολύ έξω δεν πέφτω στα πέντε χρόνια.

Η πρώτη μου ερώτηση θα ήταν αυτή: Φέρατε ένα πρόγραμμα σαν γιατροί, μας αφαιρέσατε 60 δισεκατομμύρια από τα ασφαλιστικά ταμεία, άμεσα και έμμεσα, πώς πιστεύετε -εσείς σαν επιστήμονας με τον κ. Μπλανσάρ, που δεν έχει τύχει να τον δω τα τελευταία πέντε χρόνια- ότι θα πάει μπροστά αυτή η οικονομία για να γίνουμε ανταγωνιστικοί ή για να μην πεθάνουμε τελείως; Διότι τείνουμε στο σπιράλ στο να απαξιωθεί τελείως και η εργασιακή σχέση και η ελληνική οικονομία, αν δεν έχει ήδη απαξιωθεί, αλλά δεν θέλω να φοβίζουμε τον κόσμο, επειδή μας βλέπει και στην τηλεόραση.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Σε ό,τι αφορά τους πολλαπλασιαστές**,** εγώ επειδή έχω εμπιστοσύνη στην επιστημονική εγκυρότητα του κ. Μπλανσάρ…

Ποιο ήταν το πρόβλημα σε ό,τι αφορά την ανεργία, παραδείγματος χάρη; Εμείς στη βάση δεδομένων που είχαμε, είχαμε διαπιστώσει ότι όταν το ΑΕΠ μειώνεται 1% στην Ελλάδα, η ανεργία αυξάνεται από 0,8% έως 1,2% ανάλογα με τον κλάδο οικονομικής δραστηριότητας και είχαμε πάρει σαν μέσο όρο το 1% και το χρησιμοποιήσαμε και μπερδευτήκαμε.

Το ΔΝΤ από την πληροφόρηση που είχε ή από τις μελέτες τις δικές του θεωρούσε ότι όταν μειώνεται το ΑΕΠ 1%, η ανεργία αυξάνεται 0,3% και γι’ αυτό πέσανε έξω.

**ΔΗΜΗΤΡΙΟΣ ΚΑΜΜΕΝΟΣ:** Το 1/4.

**ΣΑΒΒΑΣ ΡΟΜΠΟΛΗΣ (Μάρτυς):** Μετά όταν έκαναν την αξιολόγηση….

**ΔΗΜΗΤΡΙΟΣ ΚΑΜΜΕΝΟΣ:** Οι άλλοι δύο των θεσμών τι έλεγαν;

**ΣΑΒΒΑΣ ΡΟΜΠΟΛΗΣ (Μάρτυς):** Θα σας πω.

**ΔΗΜΗΤΡΙΟΣ ΚΑΜΜΕΝΟΣ:** Είχαν άποψη; Ήταν γνώστες; Όχι, είναι σημαντικό αυτό που λέω, διότι το ΔΝΤ ήρθε εδώ σαν τεχνοκράτης, γιατί έχει κάνει την ίδια δουλειά σε πολλές χώρες. Οι άλλοι δύο, η ΕΚΤ και οι θεσμοί οι ευρωπαϊκοί, είχαν άποψη γι’ αυτά ή μόνο την άποψη του ΔΝΤ έβαζαν στο τραπέζι;

Εγώ γνωρίζω ότι οι άλλοι δεν είχαν καμία άποψη. Δεν είχαν ξανακάνει αυτήν την άσκηση σε καμία χώρα, ούτε καν εσωτερικά. Ήμασταν οι πρώτοι.

**ΣΑΒΒΑΣ ΡΟΜΠΟΛΗΣ (Μάρτυς):** Αντίθετα, στην προηγούμενη συνεδρίαση που είχαμε είχα πει σε ένα ερώτημα που έγινε ότι από τους τρεις τότε, αυτός ο οποίος ασχολιόταν με τα θέματα τα εργασιακά και τα μισθολογικά ήταν ο εκπρόσωπος της Ευρωπαϊκής Επιτροπής και μάλιστα οι συνδικαλιστές της ΓΣΕΕ του έλεγαν εμφατικά: «Μα, με συγχωρείτε είστε εκπρόσωπος της Ευρωπαϊκής Επιτροπής και δεν υπερασπίζεστε το ευρωπαϊκό κεκτημένο;».

**ΔΗΜΗΤΡΙΟΣ ΚΑΜΜΕΝΟΣ:** Πολιτικά ή τεχνοκρατικά μιλούσε;

Δηλαδή θέλετε να μου πείτε τώρα ότι ο εκπρόσωπος της Επιτροπής ήταν περισσότερο τεχνοκράτης από τον εκπρόσωπο του ΔΝΤ;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι. Μιλούσε τεχνοκρατικά με την έννοια ότι προσπαθούσε να προβάλει την αναγκαιότητα απορρύθμισης των εργασιακών σχέσεων και της μείωσης των μισθών. Αυτό έλεγαν. Στις συναντήσεις τις δικές μας το ΔΝΤ παρουσίαζε μόνο το μακροοικονομικό μοντέλο.

**ΔΗΜΗΤΡΙΟΣ ΚΑΜΜΕΝΟΣ:** Πείτε μας για τα λάθη αν έγιναν κατά λάθος ή μήπως υπάρχει κάποιος δόλος. Γιατί για εμένα υπάρχει ένας δόλος. Υπάρχει δόλος, δεν υπάρχει λάθος ή επαναλαμβανόμενα λάθη είναι ενδεχόμενος δόλος.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Σας είπα. Για τον κ. Μπλανσάρ έχω εμπιστοσύνη, να σας πω γιατί, γιατί στην αξιολόγηση που κάναμε το 2010, βλέπω ότι αυτόν τον δείκτη του 0,3% για την ανεργία τον κάνανε 0,8%, τον ανέβασαν.

**ΔΗΜΗΤΡΙΟΣ ΚΑΜΜΕΝΟΣ:** Μια φορά το άλλαξαν.

**ΣΑΒΒΑΣ ΡΟΜΠΟΛΗΣ (Μάρτυς):** Ήρθαν στα ποσοστά τα δικά μας. Αλλά το θέμα είναι -εκεί ήταν το πρόβλημα και πολλές φορές έτσι συζητάγαμε- τουλάχιστον εγώ σκεπτόμενος επιστημονικά ότι εφόσον βλέπετε ότι υπάρχει αυτό το πράγμα, έχει αυτά τα προβλήματα με τους δείκτες εκείνο και εκείνο, έχουμε τα πρώτα αποτελέσματα από το 2010 μέχρι το 2012, έχουν επαληθευτεί οι προβλέψεις που έχει κάνει ένας άλλος φορέας, θα έπρεπε να είχε διορθωθεί, τουλάχιστον σε ένα επίπεδο επιστημονικής προσέγγισης.

**ΔΗΜΗΤΡΙΟΣ ΚΑΜΜΕΝΟΣ:** Υπάρχει αλληλογραφία σας γι’ αυτό στο Ινστιτούτο;

**ΣΑΒΒΑΣ ΡΟΜΠΟΛΗΣ (Μάρτυς):** Όχι. Απλώς οι συζητήσεις γινόντουσαν στις συναντήσεις που κάναμε. Πολλές φορές μου λένε διάφοροι συνάδελφοι ιστορικοί -ιστορικοί είναι κυρίως- μήπως από τις σημειώσεις που είχα κάποτε γραφτούν αυτά τα πράγματα για να έχουν μια πρώτη ύλη για να εξηγήσουν ιστορικά αυτήν την περίοδο.

**ΔΗΜΗΤΡΙΟΣ ΚΑΜΜΕΝΟΣ:** Υπάρχει κάποια αλληλογραφία σας με εκπροσώπους ή σχετική του Οργανισμού;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι.

**ΔΗΜΗΤΡΙΟΣ ΚΑΜΜΕΝΟΣ:** Θα ήθελα να ρωτήσω λίγο για την ΕΛΣΤΑΤ. Ποια είναι η συνεργασία σας με τον κ. Γεωργίου ως Πρόεδρο και με την ΕΛΣΤΑΤ;

**ΣΑΒΒΑΣ ΡΟΜΠΟΛΗΣ (Μάρτυς):** Καμία. Απλώς είχα οριστεί από τη ΓΣΕΕ κάποια περίοδο που ορίζεται και ο καινούργιος επιστημονικός διευθυντής μετά από εμένα που με διαδέχτηκε.

**ΔΗΜΗΤΡΙΟΣ ΚΑΜΜΕΝΟΣ:** Έχετε καλή συνεργασία; Σας δίνει στοιχεία;

**ΣΑΒΒΑΣ ΡΟΜΠΟΛΗΣ (Μάρτυς):** Δεν έχω καμία…

**ΔΗΜΗΤΡΙΟΣ ΚΑΜΜΕΝΟΣ:** Δεν έχετε καμία…

**ΣΑΒΒΑΣ ΡΟΜΠΟΛΗΣ (Μάρτυς):** Είχα οριστεί…

**ΔΗΜΗΤΡΙΟΣ ΚΑΜΜΕΝΟΣ:** Δεν παίρνετε στοιχεία από την ΕΛΣΤΑΤ για τις μελέτες σας;

**ΣΑΒΒΑΣ ΡΟΜΠΟΛΗΣ (Μάρτυς):** Παίρνουμε στοιχεία, αλλά μιλάμε με τους υπευθύνους διευθυντές, απορίες που έχουμε, γίνονται συζητήσεις, αλλά σε χαμηλό επίπεδο.

Απλώς, είχα οριστεί από τη ΓΣΕΕ σαν μέλος του Επιστημονικού Συμβουλίου, το οποίο συνεδρίαζε μια φορά το εξάμηνο και δεν είχα συμμετάσχει.

 (OR)

(PS)

**ΔΗΜΗΤΡΙΟΣ ΚΑΜΜΕΝΟΣ:** Θεωρείτε την αλλαγή των στατιστικών στοιχείων από τον κ. Γεωργίου, μετά την ανάληψη της Πρωθυπουργίας από τον κ. Παπανδρέου, λογική και μέσα στα πλαίσια της κανονικότητας, ναι ή όχι;

**ΣΑΒΒΑΣ ΡΟΜΠΟΛΗΣ:** Ποια;

**ΔΗΜΗΤΡΙΟΣ ΚΑΜΜΕΝΟΣ:** Την αλλαγή των στατιστικών στοιχείων της ΕΛΣΤΑΤ, το έλλειμμα από το 9,6% στο 15,4%. Σας ρωτώ επικαλούμενος την επιστημοσύνη σας, διότι γνωρίζετε από στατιστική, αν μη τι άλλο.

**ΣΑΒΒΑΣ ΡΟΜΠΟΛΗΣ:** Έχω αυτή την έκθεση, στην οποία συμμετείχα και για την οποία είπα την προηγούμενη φορά, για την αξιοπιστία των στατιστικών στοιχείων. Αυτή η έκθεση και αυτή η Επιτροπή δεν ασχολήθηκε με αυτό το θέμα. Ασχολήθηκε γενικότερα με όλο το σύστημα συλλογής στατιστικών στοιχείων, επεξεργασίας, συντονισμού κτλ. Εγώ δίνω πολύ μεγάλη σημασία κάτω, στις διευθύνσεις, στους ανθρώπους που δουλεύουν και επεξεργάζονται τα στατιστικά στοιχεία.

**ΔΗΜΗΤΡΙΟΣ ΚΑΜΜΕΝΟΣ:** Οι οποίοι παίρνουν εντολές βέβαια.

**ΣΑΒΒΑΣ ΡΟΜΠΟΛΗΣ:** Δεν είναι ακριβώς έτσι.

**ΔΗΜΗΤΡΙΟΣ ΚΑΜΜΕΝΟΣ:** Ε, πώς;

**ΣΑΒΒΑΣ ΡΟΜΠΟΛΗΣ:** Δεν είναι ακριβώς έτσι, γιατί και εγώ πριν πάω στο πανεπιστήμιο ήμουν δέκα χρόνια στο ΚΕΠΕ, όπου κάναμε έρευνα, κάναμε εκείνο, κάναμε το άλλο. Ήταν δημόσιος οργανισμός, δεν παίρναμε εντολές.

**ΔΗΜΗΤΡΙΟΣ ΚΑΜΜΕΝΟΣ:** Η ΕΛΣΤΑΤ είναι Ανεξάρτητη Αρχή και ο κ. Γεωργίου αναφέρετο στον κ. Ραντεμάχερ. Δεν είναι ΚΕΠΕ.

**ΧΑΡΑΛΑΜΠΟΣ ΑΘΑΝΑΣΙΟΥ:** Αφήστε τον να ολοκληρώσει, γιατί είναι ενδιαφέρον αυτό που λέει.

**ΔΗΜΗΤΡΙΟΣ ΚΑΜΜΕΝΟΣ:** Θα κρίνω εγώ, κύριε Αθανασίου, τι είναι ενδιαφέρον, γιατί εγώ ρωτώ.

Απλώς λέω ότι ο Γεωργίου αναφέρετο στον κ. Ραντεμάχερ…

**ΧΑΡΑΛΑΜΠΟΣ ΑΘΑΝΑΣΙΟΥ:** …(Δεν ακούστηκε).

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Καταλαβαίνω, κύριε Αθανασίου.

**ΔΗΜΗΤΡΙΟΣ ΚΑΜΜΕΝΟΣ:** Είναι Ανεξάρτητη Αρχή, όπου με μία απόφασή της, όπως είδαμε και όπως αποδείχθηκε από τα νούμερα τουλάχιστον -θα κρίνουμε την σκοπιμότητα, το δόλο ή όχι- μπήκαμε στα μνημόνια, εξαιτίας του τεράστιου, υπερβολικού ελλείμματος πρακτικά, όχι εξαιτίας του χρέους, διότι είχαμε βγει στις αγορές το Γενάρη του 2010, είχαμε κάνει πρόσκληση

**ΣΑΒΒΑΣ ΡΟΜΠΟΛΗΣ:** Εγώ, επειδή με αυτή την Επιτροπή δεν ασχολήθηκα καθόλου, παρακολουθώ αυτό το θέμα. Είχαμε καλέσει και εμείς αυτή την Επιτροπή, τους διευθυντές κ.λπ. της Στατιστικής Υπηρεσίας, για να επαληθεύσουμε κάποιες υποθέσεις που είχαμε για την αξιοπιστία των στατιστικών στοιχείων, αλλά δεν είμαι σε θέση να σας πω πώς το έλλειμμα πήγε εκεί, αν πήγε εκεί.

Γνωρίζω ότι υπήρχαν κάποιες προσεγγίσεις για το αν θα υπολογίσουμε τα ελλείμματα των ΔΕΚΟ στη Γενική Κυβέρνηση κ.λπ. Κάποια στιγμή το υποστήριζε η Επιτροπή αυτό, κάποια στιγμή δεν το υποστήριζε.

**ΔΗΜΗΤΡΙΟΣ ΚΑΜΜΕΝΟΣ:** Είναι αυτό που πέρασαν στην ουσία.

**ΣΑΒΒΑΣ ΡΟΜΠΟΛΗΣ:** Επίσης, αφορούσαν το αν θα υπολογίσουμε το έλλειμμα στο delivery της προμήθειας ή όταν γίνεται ο διαγωνισμός.

Το να ασχοληθώ όμως στατιστικά, όπως κάνω τώρα, που πηγαίνω στα ταμεία, ζητάω στοιχεία, μου τα δίνουν, συζητάω με το διευθυντή, τα ελέγχω κ.λπ., δεν είχα ασχοληθεί.

**ΔΗΜΗΤΡΙΟΣ ΚΑΜΜΕΝΟΣ:** Κατανοητό.

Πιστεύετε ότι όταν ανέλαβε την Πρωθυπουργία ο κ. Παπανδρέου και πριν καλέσουμε το Διεθνές Νομισματικό Ταμείο, αν η Ελληνική Κυβέρνηση -είναι δική μου υπόθεση, απλώς θα τη συζητήσουμε και θέλω τη γνώμη σας- έπαιρνε εκείνη τη στιγμή μέτρα, κάτι που είχαν πει και οι προηγούμενοι, όπως ο κ. Προβόπουλος, που είχε μιλήσει για μέρος τους, όπως ο κ. Καραμανλής και όλοι, δηλαδή αυτά τα μέτρα που γνωρίζουμε και που θα έπρεπε να πάρουμε για να σώσουμε την ελληνική οικονομία και να δείξουμε προς τις αγορές ότι είμαστε σοβαροί, ότι έχουμε πλήρη κατανόηση της κατάστασης, δύσκολη πολύ ή λίγο, αντί να μπούμε στο ΔΝΤ, θα γλιτώναμε τα μνημόνια, ναι ή όχι; Οι αγορές θέλουν σοβαρότητα. Θέλουν να ακούσουν ότι κατέχεις το πρόβλημα.

**ΣΑΒΒΑΣ ΡΟΜΠΟΛΗΣ:** Εγώ, όπως είπα και στην προηγούμενη συνεδρίαση, νομίζω ότι υπήρχαν τέτοια περιθώρια και θα μπορούσαμε να τα είχαμε πάρει.

**ΔΗΜΗΤΡΙΟΣ ΚΑΜΜΕΝΟΣ:** Θα σας κάνω τώρα την τελευταία ερώτησή μου. Πείτε μου αν γνωρίζετε για τη βιωσιμότητα του γερμανικού ασφαλιστικού συστήματος, γιατί γνωρίζω κάποια πράγματα και έχω και κάποια νούμερα. Το γερμανικό ασφαλιστικό σύστημα είναι βιώσιμο αυτή τη στιγμή; Πόσα ταμεία έχει και ποιο είναι το πραγματικό χρέος προς το ΑΕΠ της Γερμανίας, αν συνυπολογίσεις τα liabilities, τις υποχρεώσεις που έχουν τα ασφαλιστικά ταμεία στην επόμενη εικοσαετία για τη Γερμανία; Είναι 230%, ναι ή όχι; Διότι αυτά δεν τα βγάζουν, τα κρύβουν. Εννοώ λόγω της γήρανσης, του δημογραφικού κτλ.

**ΣΑΒΒΑΣ ΡΟΜΠΟΛΗΣ:** Έχω τα αποτελέσματα της μελέτης του γερμανικού συνταξιοδοτικού συστήματος. Όπως είχα πει και προηγουμένως, η μελέτη αυτή τη στιγμή λέει ότι οι εισφορές είναι 18,9% -το είπα στην ερώτηση του κ. Αμυρά- και το ποσοστό αναπλήρωσης 48,5%. Μετά από μερικά χρόνια προβλέπει, επειδή θα υπάρχει έλλειμμα, ότι το 18,9% θα γίνει 22% και το ποσοστό αναπλήρωσης θα γίνει 42% και αυτό πηγαίνει μέχρι το 2050 μειούμενο.

Γι’ αυτό είπα προηγουμένως ότι πλέον στο μέλλον, εκτός από τις παθογένειες που έχει το δικό μας σύστημα, δύο μεταβλητές που επηρεάζουν όλα τα συστήματα πολύ σοβαρά είναι η παράταση του υψηλού επιπέδου ανεργίας και η γήρανση του πληθυσμού.

(SM)

(OR)

Αυτό που είναι επίσης ενδιαφέρον, είναι ότι σε ένα συνέδριο που ήμουν πριν από μερικούς μήνες στη Γαλλία όπου συγκεντρωθήκαμε διάφοροι συνάδελφοι για την αξιολόγηση των πολιτικών σε όλες τις χώρες με άξονα τις παραμετρικές αλλαγές, δηλαδή –λησμόνησα προηγουμένως, θα μπορούσα να το απαντήσω στις ερωτήσεις του κ. Αμυρά- διάφορες χώρες αύξησαν τα όρια ηλικίας. Άλλες μείωσαν τις συντάξεις. Άλλες έκαναν και τα τρία μαζί. Ο στόχος ποιος ήταν; Να το κάνουν βιώσιμο.

Μετά από δέκα χρόνια αξιολόγησης, βλέπουμε ότι δεν πέτυχε ο στόχος.

**ΔΗΜΗΤΡΙΟΣ ΚΑΜΜΕΝΟΣ:** Είναι, όμως, διαφορετικά μαθηματικά μοντέλα.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι, είναι τα ίδια. Είναι αναδιανεμητικά.

Επομένως, λοιπόν, δεν πέτυχε ο στόχος. Άρα, το συμπέρασμα είναι ότι αυτή η παρέμβαση στις παραμετρικές αλλαγές, αύξησε τις εισφορές, μείωσε εκείνο, κάνε το άλλο, δημιουργεί προβλήματα στην οικονομία –αυτό που είπα προηγουμένως- δηλαδή πλέον για τις νέες γενιές θα είναι ένα ακριβό οικονομικό σύστημα που θα τους περιβάλλει, γιατί θα δίνουν ένα μεγάλο μέρος του εισοδήματός τους σε φόρους και ασφαλιστικές εισφορές και αυτό έχει επιπτώσεις και στην οικονομία. Και υπάρχει αυτή τη στιγμή ένα προβληματισμός για το τι γίνεται.

Δηλαδή, οι Γάλλοι έχουν φτάσει τώρα τη πλήρη σύνταξη στα 42,5 έτη ασφάλισης. Δεν ακουμπάνε τόσο πολύ την ηλικία συνταξιοδότησης. Δουλεύουν πιο πολύ με τα χρόνια ασφάλισης. Με τον τελευταίο νόμο που πέρασε τώρα, το έχουν φτάσει στα 42,5.

Και σου λέει ότι άμα φύγεις νωρίτερα από τα 42,5, ήταν το πέναλτι 6%, τώρα το έκαναν 10%. Οπότε αντιλαμβάνεστε ότι το σύστημα δεν μπορεί να διαχειριστεί τις παροχές του κατά αυτόν τον τρόπο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Κλείνω. Τι θα λέγατε σε ένα παιδί που είναι σήμερα 15 χρονών και σε πέντε χρόνια θα βγει στην αγορά εργασίας; Τι μέλλον έχει αυτό το παιδί που είναι 15 χρονών; Η κόρη μου είναι 18 χρονών και βγαίνει τώρα, τι θα της πω;

**ΣΑΒΒΑΣ ΡΟΜΠΟΛΗΣ (Μάρτυς):** Θα σας πω.

Από τη δική μας μελέτη αυτό που δείχνει –επειδή έχουν ληφθεί και τέτοια μέτρα στο δικό μας ασφαλιστικό σύστημα και δεν μπορούμε να συνεχίσουμε να κάνουμε αυτή τη δουλειά- μαθηματικά είναι το ζήτημα της ανάπτυξης και της απασχόλησης. Δηλαδή, εάν κάνετε το σενάριο ότι η ελληνική οικονομία αυξάνεται με 2,5% κατά μέσο όρο τα επόμενα πενήντα χρόνια βλέπουμε το σύστημα να…

**ΔΗΜΗΤΡΙΟΣ ΚΑΜΜΕΝΟΣ:** Έχεις όμως συγκεκριμένο κόστος δανεισμού…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Η μία ερώτηση φέρνει την άλλη.

**ΔΗΜΗΤΡΙΟΣ ΚΑΜΜΕΝΟΣ:** Ναι.

Απλώς τι θα λέγαμε –για να κλείσω, είναι σημαντικό- σε ένα παιδί που είναι σήμερα 15 χρονών και έχει περάσει αυτά τα πέντε χρόνια των μνημονίων και της ασφαλιστικής ασφυξίας; Τι θα του πούμε; Βγαίνει στην αγορά εργασίας σε πέντε χρόνια. Θα πάρει ποτέ σύνταξη; Τι θα κάνει αυτό το παιδί;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ θα σας πω για τα παιδιά που είναι στο πανεπιστήμιο και παίρνουν πτυχίο.

Η ημέρα του πτυχίου είναι μια δύσκολη μέρα γιατί έχει και ευχαρίστηση για τους γονείς και τα παιδιά, αλλά υπάρχει και το θέμα της αγοράς εργασίας.

**ΔΗΜΗΤΡΙΟΣ ΚΑΜΜΕΝΟΣ:** Άρα, σπουδάζανε εντός μνημονίου.

**ΣΑΒΒΑΣ ΡΟΜΠΟΛΗΣ (Μάρτυς):** Όταν με ρωτάνε και τα παιδιά και οι γονείς τους και εμένα και τους άλλους συναδέλφους, τους λέμε ότι στην περίοδο της κρίσης αντί να χάσεις την ψυχολογική σου διάθεση μένοντας άνεργος κ.λπ., μένεις στην εκπαίδευση, συνεχίζει και βελτιώνεις τις ικανότητες και δεξιότητές σου.

**ΔΗΜΗΤΡΙΟΣ ΚΑΜΜΕΝΟΣ:** Μάλιστα. Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Ρομπόλη -πριν δώσω το λόγο στην κ. Καφαντάρη- ξέρουμε ότι είναι 1.000.000 ή 1.200.000 οι άνεργοι.

**ΣΑΒΒΑΣ ΡΟΜΠΟΛΗΣ (Μάρτυς):** Στατιστικά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στατιστικά. Παραπάνω είναι.

Πόσοι παίρνουν επίδομα ανεργίας;

**ΣΑΒΒΑΣ ΡΟΜΠΟΛΗΣ (Μάρτυς):** Το 0,8 στους δέκα. Λιγότερο και από ένας στους δέκα.

**ΔΗΜΗΤΡΙΟΣ ΚΑΜΜΕΝΟΣ:** Εκατόν ογδόντα χιλιάδες; Εκατόν ενενήντα χιλιάδες; Αριθμητικά.

**ΣΑΒΒΑΣ ΡΟΜΠΟΛΗΣ (Μάρτυς):** Το ένας στου δέκα είναι 126.000. Το 0,8 είναι περίπου 120.000.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στη λογική επί της πραγματικότητας που βάλατε για τις μελέτες, ότι ανά τρία χρόνια πρέπει να τις ξαναβλέπουμε, και το ένα και το άλλο, κ.λπ., δεν είναι ένα ζήτημα ότι πρέπει να ξαναδούμε αυτό το θέμα; Δηλαδή, σε περίοδο κρίσης, σε περίοδο ύφεσης αυξάνεται πολύ η μακροχρόνια ανεργία αλλά δεν αλλάζουν οι καλυπτόμενοι.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Εάν δει κανείς την καμπύλη της μακροχρόνιας ανεργίας –που είναι κοινωνικό θέμα- του 2009-2014, είναι συνεχώς αυξανόμενη. Αυτό σημαίνει, δηλαδή, ότι κάποιος που απολύθηκε το 2009, δεν ξαναμπήκε στην αγορά εργασίας. Και αυτόν τον άνθρωπο τον έχουμε εγκαταλελειμμένο, με την έννοια της ελληνικής πολιτείας. Απλώς αυτό τον άνθρωπο τον στηρίζει μόνο η άτυπη μορφή κοινωνικής πολιτικής που έχουμε στην Ελλάδα, που είναι η οικογένεια.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

Το λόγο έχει η κ. Καφαντάρη.

Ας κάνουμε μια προσπάθεια όλοι μαζί, σε μία ώρα περίπου να έχουμε καλέσει τον κ. Κόλλια.

Ορίστε, κυρία συνάδελφε, έχετε το λόγο.

**ΧΑΡΟΥΛΑ ΚΑΦΑΝΤΑΡΗ:** Κύριε Ρομπόλη, σας παρακολουθούμε χρόνια όπως παρακολουθούμε και το ΙΝΕ ΓΣΕΕ για την αξιόλογη δουλειά την οποία κάνει, τεκμηριωμένη, επιστημονική κ.λπ.

Πριν προχωρήσω να κάνω κάποια ερωτήματα, θα ήθελα να κάνω ένα μικρό σχολιασμό σε σχέση με το θέμα του ασφαλιστικού. Επειδή ακούγεται πάρα πολύ εδώ και από συγκεκριμένους συναδέλφους της αντιπολίτευσης, το ζήτημα ότι εάν είχαμε πάρει μέτρα τότε, εάν είχε γίνει τότε αυτό, εάν –ξέρω εγώ- δεν αντιδρούσαν τα συνδικάτα τότε –το έχουμε ακούσει κατά κόρον- κ.λπ., θα ήθελα να πω δύο πράγματα.

(AR)

 (SM)

Επειδή το θέμα του ασφαλιστικού είναι κύρια θέμα πόρων, και νομίζω ότι συμφωνείτε, αυτό είναι το θέμα του ασφαλιστικού συστήματος σήμερα -μέσα σε αυτό, βέβαια, υπάρχει και το θέμα της γήρανσης του πληθυσμού, αλλά υπάρχει και η τεράστια ανεργία και όλα αυτά. Μην ξεχνάμε και το PSI και το κούρεμα που υπέστη, τα τοξικά ομόλογα πριν και όλα αυτά τα πράγματα- θα ήθελα να πω για κάποιον νόμο ο οποίος αναφέρθηκε ιδιαίτερα από τον κ. Λοβέρδο, το ν.3863/2010.

Να μην ξεχνάμε ότι ο συγκεκριμένος νόμος αφορούσε τον Ιούλιο του 2010. Νέος τρόπος υπολογισμού συντάξεων, αύξηση ορίων ηλικίας και μέσα απ’ αυτόν το νόμο προβλεπόταν η εγγυημένη σύνταξη από το κράτος των 360 ευρώ από την 1/1/2015. Επίσης, μαζί με άλλες ρυθμίσεις οι οποίες υπήρχαν σε εφάπαξ και λοιπά, προβλέπετο από 1/1/2013 η κατάργηση των δώρων Χριστουγέννων, δώρων Πάσχα, επίδομα αδείας και όλα αυτά. Απλά το θυμίζω.

Τώρα, όμως, θα ήθελα να πω ότι μέσα σε αυτήν τη διαδικασία, επειδή, όπως είπαμε, είναι θέμα πόρων και για εκείνη τη χρονική περίοδο, συνέβησαν μια σειρά εξελίξεις και στο τραπεζικό σύστημα και το χρηματοπιστωτικό. Δηλαδή, μέσα από τη διαδικασία συγχωνεύσεων, εξαγορών τραπεζών, άλλες τράπεζες και λοιπά, το θέμα των πόρων οι τότε κυβερνήσεις δεν το έλαβαν υπόψη τους. Προχωρήσαν, χάρισαν μικρές τράπεζες σε άλλες, αλλά οι εργοδότες και οι τραπεζίτες όλο αυτό το χρονικό διάστημα δεν πλήρωσαν αυτά τα οποία έπρεπε να πληρώσουν στα ασφαλιστικά ταμεία και ειδικά στα επικουρικά ταμεία.

Ερχόμαστε, λοιπόν, σήμερα πέραν των άλλων, να έχουμε αυτήν την κρίση που πραγματικά υπάρχει στο ασφαλιστικό σύστημα. Χωρίς βέβαια να θέλω να υπερασπιστώ, προφανώς, αυτήν τη στιγμή τις πρόωρες συνταξιοδοτήσεις και όλα αυτά τα οποία πρέπει να τα δούμε με άλλο πρίσμα στη σημερινή κατάσταση την οποία διανύουμε.

Τώρα θα ήθελα να αναφερθώ σε σχέση με το εξής: Στη μελέτη του Παρατηρητηρίου Οικονομικών και Κοινωνικών Εξελίξεων, του ΙΝΕ-ΓΣΕΕ με τον τίτλο «Αναπτυξιακές και κοινωνικές επιπτώσεις πολιτικών σταθερότητας του ΔΝΤ» αναφέρεται στην επιστολή που είχε αποστείλει η ελληνική κυβέρνηση το Μάιο του 2010 στο Διεθνές Νομισματικό Ταμείο ότι οι διαρθρωτικές προσαρμογές έχουν στόχο, πέραν των άλλων, την ώθηση της ανταγωνιστικότητας, την ενίσχυση της ευελιξίας, της παραγωγικής ικανότητας της οικονομίας και λοιπά. Επιτεύχθηκε, κατά τη γνώμη σας, αυτός ο στόχος της κυβέρνησης, δηλαδή η αύξηση της ανταγωνιστικότητας, της ευελιξίας και λοιπά;

Επίσης, θα ήθελα να σας ρωτήσω, διότι η μελέτη σας καταλήγει ότι για άλλη μια φορά το ΔΝΤ σε συνεργασία με το Ευρωπαϊκό Συμβούλιο και την Ευρωπαϊκή Κεντρική Τράπεζα κινήθηκαν στην κατεύθυνση της προάσπισης συμφερόντων χρηματοπιστωτικών ιδρυμάτων. Στη συγκεκριμένη περίπτωση προασπίστηκαν μεταξύ άλλων τα εξαγωγικά συμφέροντα Γαλλίας και Γερμανίας. Η Ελλάδα βρίσκεται σε μία διαδικασία κοινωνικής και πολιτικής απαξίωσης και τείνει να λειτουργεί σαν παράδειγμα χώρας προς αποφυγή για τις υπόλοιπες υπερχρεωμένες χώρες του ευρωπαϊκού νότου. Άρα, δηλαδή, η θέση του ΙΝΕ-ΓΣΕΕ είναι ότι η Ελλάδα αφέθηκε να γίνει ένα πειραματόζωο οικονομικών πολιτικών με τη συναίνεση της τότε Κυβέρνησης. Θα ήθελα δύο απαντήσεις σε αυτά και μετά έχω άλλα δύο ερωτήματα, να μην τα πω όλα μαζί.

**ΣΑΒΒΑΣ ΡΟΜΠΟΛΗΣ (Μάρτυς):** Σε ό,τι αφορά το ν.3863/2010, ο νόμος αυτός ήταν ένας νόμος ο οποίος ακολούθησε τη μελέτη του Διεθνούς Νομισματικού Ταμείου, την οποία την έχει δημοσιεύσει το τελευταίο στην ιστοσελίδα του στις 23/11/2005. Ήταν μια μελέτη που έκανε το Διεθνές Νομισματικό Ταμείο το 2005 για το συνταξιοδοτικό σύστημα στην Ελλάδα. Προέβλεπε αυτά που λίγο-πολύ έγιναν με το ν. 3863, δηλαδή, βασική αναλογική, αλλαγή του αναδιανεμητικού συστήματος.

Δηλαδή, αυτό που έλεγε αυτή η μελέτη και αυτό που έχει αυτός ο νόμος τι είναι; Ξεκινάνε οι μελετητές με την υπόθεση ότι το 2050 αυτή η χώρα πρέπει να έχει συνταξιοδοτική δαπάνη 15,5% του ΑΕΠ, το λέει και το άρθρο 11 του νόμου. Το 2008 η συνταξιοδοτική δαπάνη της χώρας ήταν 12,4% του ΑΕΠ, το 2010 ήταν 14%. Αυτοί είχαν κάνει μια μελέτη που λέει ότι «αν πάτε έτσι όπως πηγαίνετε, το 2050 θα φτάσετε στο 24%». Δηλαδή, σας λένε ότι θα έχετε μία οικονομία που θα παράγει 4 ευρώ και το 1 ευρώ θα το δίνει για συντάξεις, άρα δεν μπορεί να αναπαραχθεί.

 (CB)

(2AR)

Εμείς όμως είχαμε κάνει τότε μία αναλογιστική μελέτη, όπου το βγάζαμε 17,5% ή 17,6% το 2050. Επομένως, είχαμε μια διαφοροποίηση στην προσέγγιση. Επομένως, αυτοί ξεκίνησαν με 15,5 τότε. Πώς θα επιτευχθεί αυτό; Με μείωση των συντάξεων, αυτό που έγινε.

Ταυτόχρονα όμως έκανε και μια άλλη ουσιαστική παρέμβαση, παρενέβη στο θεσμικό και κοινωνικό χαρακτήρα του συστήματος, δηλαδή από αναδιανεμητικό σύστημα συρρικνώνει την επικουρική και γι’ αυτό στην πρόβλεψή του -τι είπα στην απάντηση στον κ. Αμυρά;- προβλέπει το 2050 ποσοστό αναπλήρωσης κύριας 48% και 5% επικουρική. Πώς το επιτυγχάνει αυτό; Με τη ρήτρα του μηδενικού ελλείμματος. Οπότε η ρήτρα του μηδενικού ελλείμματος μειώνει την επικουρική.

Εδώ υπάρχει ένα πρόβλημα και είναι πρόβλημα για αυτό που σας είπα, ότι αν δεν αποκατασταθούν αυτές οι ανισορροπίες θα πάμε σε διαγενεακή σύγκρουση. Αυτό τι σημαίνει; Σημαίνει ότι το νέο παιδί ή αυτός που είναι ασφαλισμένος τώρα, για την επικουρική του, θα δίνει 3% αυτός και 3% ο εργοδότης, δηλαδή 6%, σε ένα ταμείο, που κοίταζα προχθές την αναλογιστική που μου έφεραν, για να πάρει σύνταξη το 2040 ύψους 91 ευρώ. Επομένως, είναι πολύ ακριβό. Δεν μπορεί να δίνεις 6% του μισθού σου, δηλαδή εάν έχεις 1000 ευρώ, εσύ και ο εργοδότης σου να δίνετε 6%, δηλαδή 60 ευρώ, και να πάρεις 91 ευρώ. Έχεις δώσει δηλαδή πολλά και παίρνεις λιγότερα. Αυτό γιατί το κάνει; Για να καλύψει το έλλειμμα. Το έλλειμμα δηλαδή πάει να το καλύψει με μείωση παροχών και με υψηλές εισφορές. Εάν όμως έχεις υψηλό επίπεδο ανεργίας ή έχεις γήρανση του πληθυσμού, δεν μπορείς να το καλύψεις πάλι το έλλειμμα, θα βρεθούμε πάλι σε αδιέξοδο. Γι’ αυτό αναδεικνύεται πολύ το θέμα της απασχόλησης και μιας ολοκληρωμένης δημογραφικής πολιτικής.

Τώρα, για το εάν επετεύχθη η ανταγωνιστικότητα, δεν έχει επιτευχθεί για τους λόγους που είπα προηγουμένως στα ερωτήματα που έκανε ο κ. Καμμένος. Διότι βάση δίνεται σε μια μεταβλητή που αποτελεί το 17% του κόστους παραγωγής και όχι σε όλες τις μεταβλητές του κόστους παραγωγής.

Γι’ αυτό που είπατε, τώρα, για τα εξαγωγικά συμφέροντα, αν με ρωτούσατε πριν από μερικούς μήνες δεν θα σας απαντούσα, αλλά είναι ενδιαφέρον να το ξέρετε. Από μία ομάδα του Πολυτεχνείου έγινε μία μελέτη για το Ευρωπαϊκό Κοινοβούλιο, και συγκεκριμένα από ό,τι πληροφορούμαι για την κ. Κούνεβα. Τι κοίταξε αυτή η μελέτη; Πήρε τους ανέργους και μέτρησε η απώλεια εισοδήματος των ανέργων, του 1.260.000 ανέργων, πόσο μείωσε τη ζήτηση. Είδαν το καλάθι της νοικοκυράς και το καλάθι του ανέργου πριν την κρίση. Επομένως, αυτό το καλάθι είχε και εγχωρίως παραγόμενα προϊόντα και εισαγόμενα προϊόντα. Σε ό,τι αφορά τα εγχωρίως παραγόμενα προκύπτει ότι από την 25% μείωση του ΑΕΠ, το 5% οφείλεται στην απώλεια εισοδήματος των ανέργων. Δηλαδή από το 25% το μείον 5% οφείλεται στο γεγονός ότι οι άνεργοι έχασαν τη δουλειά τους για πέντε χρόνια και δεν είχαν κατανάλωση των εγχωρίως παραγόμενων προϊόντων.

Πάμε τώρα στο καλάθι του ανέργου πριν να γίνει άνεργος που εισάγει προϊόντα. Εκεί έκαναν μία ανάλυση ανά κλάδο οικονομικής δραστηριότητας, τι προϊόντα εισάγουμε από τη Γερμανία, από τη Γαλλία, από οκτώ χώρες και είδαν ότι και έχουμε απώλειες εισαγωγών και παραγωγής των κλάδων οικονομικής δραστηριότητας της Ολλανδίας, της Γαλλίας, της Δανίας, τόσο τοις εκατό. Αυτή η μελέτη, από ό,τι πληροφορούμαι, θα παρουσιαστεί και στο Ευρωπαϊκό Κοινοβούλιο όλο και είναι πολύ ενδιαφέρον, επειδή έχω πληροφορηθεί ότι έχει δείξει ενδιαφέρον και το Διεθνές Γραφείο Εργασίας και άλλοι οργανισμοί, εάν μπορούν να την κάνουν αυτή τη μεθοδολογική μελέτη -γιατί όλη αυτή η μελέτη είναι καθαρά μεθοδολογική- για όλες τις μεσογειακές χώρες. Τότε θα φανεί η απώλεια παραγωγής και εξαγωγών των χωρών και θα δείξει ότι δεν πάθαμε τη ζημιά μόνο εμείς, αλλά την έχει πάθει και η δική σας παραγωγή και τόσο τοις εκατό της ανεργίας σας οφείλεται ακριβώς στο γεγονός ότι δεν υπάρχει αυτή η κατανάλωση. Και προσέξτε, η βάση δεδομένων είναι οι άνεργοι, δεν είναι οι άλλοι που εργάζονται με ευελιξία, οι άλλοι που δουλεύουν μερικές ώρες την εβδομάδα κ.λπ. Αν πάρουμε δηλαδή το σύνολο της απώλειας του εισοδήματος, αντιλαμβάνεστε ότι οι επιπτώσεις και για την εγχώρια οικονομία αλλά και για τις άλλες χώρες είναι πολύ σοβαρές. Επομένως, φαίνεται ότι ο συντελεστής βαρύτητας των επιπτώσεων είναι μεγάλος σε εμάς αλλά είναι και σε αυτές τις χώρες.

(PE)

(CB)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτό, θέλω να επαναληφθεί, για να δω αν το κατάλαβα καλά. Μας είπατε ότι το 2010 νομοθετούσε η Ελληνική Βουλή για ζητήματα του ασφαλιστικού συστήματος με βάση μία μελέτη του 2005, δηλαδή προ κρίσης εντός της κρίσης;

**ΣΑΒΒΑΣ ΡΟΜΠΟΛΗΣ (Μάρτυς):** Όχι. Το 2010 νομοθετούσε με το ν. 3863 με βάση μία αναλογιστική μελέτη που είχε κάνει το Διεθνές Νομισματικό Ταμείο τότε, αυτή που σας είπα που προβλέπει…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Του 2010 δηλαδή;

**ΣΑΒΒΑΣ ΡΟΜΠΟΛΗΣ (Μάρτυς):** Ναι, του 2010. Όμως, πριν το Διεθνές Νομισματικό Ταμείο, η ομάδα που έχει και ασχολείται με τα ασφαλιστικά συστήματα στον κόσμο, είχε κάνει μία μελέτη, σχετικά με το πώς βλέπει να οργανώνεται στο μέλλον το συνταξιοδοτικό σύστημα της συγκεκριμένης χώρας, της Ελλάδας και προέβλεπε αυτά που σας είπα προηγουμένως.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

**ΧΑΡΟΥΛΑ ΚΑΦΑΝΤΑΡΗ:** Ένα σχόλιο, το οποίο ίσως εσείς δεν μπορείτε…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Λίγο σύντομα, όμως, με τα σχόλια. Με συγχωρείτε, αλλά αν είναι δυνατόν, να πάμε λίγο πιο γρήγορα, γιατί έχουμε και τον κ. Κόλλια.

**ΧΑΡΟΥΛΑ ΚΑΦΑΝΤΑΡΗ:** Ωραία, να πάω σε ερωτήσεις.

Καταρχάς, η ανταγωνιστικότητα στη χώρα μας κατά την περίοδο της κρίσης υποχώρησε από την εξηκοστή ένατη θέση και πήγε στην ενενηκοστή έκτη θέση σε εκατόν σαράντα τέσσερις χώρες και βρέθηκε στην ογδοηκοστή πρώτη θέση, σύμφωνα με το παγκόσμιο οικονομικό φόρουμ. Μιλώ για την εποχή των μνημονίων που εξετάζουμε.

Εγώ θα ήθελα να σας ρωτήσω το εξής, αν και μπορεί να το είπατε, αλλά θέλω να ακουστεί, γιατί έχει σημασία. Αυτή η μονομερής προσήλωση στη μείωση του κόστους εργασίας για την αύξηση της ανταγωνιστικότητας αποτελεί αναποτελεσματική επιλογή, όπως φάνηκε και με τη μείωση των μισθών στην Ελλάδα στα χρόνια του μνημονίου, αφού η Ελλάδα παρουσίασε μία πτώση συνολική με την εφαρμογή των συγκεκριμένων μέτρων. Δηλαδή, ήταν ένα μοντέλο αδιέξοδο. Θέλω να μας πείτε κάτι πάνω σε αυτό.

Δεύτερο ερώτημα, για να απαντήσετε συγκεντρωτικά. Αυτή η ηλικιακή διάκριση μέχρι τα είκοσι πέντε και πάνω από τα είκοσι πέντε έτη που εφαρμόστηκε με τους νόμους στις αμοιβές εργασίας μέσα στα μνημονιακά χρόνια τελικά δεν βοήθησε τους νέους να αυξηθεί η εργασία, το ότι δηλαδή θα πληρώνονταν λιγότερο. Δηλαδή, και πάλι ήταν η ίδια λογική.

Θα ήθελα να μας πείτε και δύο-τρία πράγματα σε σχέση με τις συνολικές συμβάσεις, τη σημασία της αποκατάστασής τους και το ρόλο που θα έχει ο ΟΜΕΔ στις νέες συνθήκες –εγώ το λέω αυτό, εσείς είστε εμπειρογνώμονας- που η Κυβέρνηση προσπαθεί να κάνει, την επαναφορά δηλαδή των συλλογικών συμβάσεων, του ΟΜΕΔ, της μετενέργειας και όλα αυτά που καταργήθηκαν και πώς θα βοηθήσουν γενικότερα στην ανάπτυξη της χώρας.

Ευχαριστώ.

**ΣΑΒΒΑΣ ΡΟΜΠΟΛΗΣ (Μάρτυς):** Σε ό,τι αφορά το θέμα με την ανταγωνιστικότητα και όλη την περιγραφή που κάνατε για την επιλογή, όπως είχα πει και στην προηγούμενη συνεδρίαση, υπάρχει μεγάλη επιστημονική βιβλιογραφία που μιλά για μία αδιέξοδη πολιτική. Την αδιέξοδη πολιτική που λέει αυτή η βιβλιογραφία και το αποδεικνύει, τεχνικά κατηρτισμένη, τη βλέπει από την άποψη του στόχου αποτελέσματος. Δηλαδή, εφαρμόζω μία πολιτική για να πετύχω αυτόν το στόχο. Δεν επιτυγχάνεται ο στόχος. Δεν είναι μόνο το θέμα των επιπτώσεων που δημιουργούνται, αλλά δεν επιτυγχάνεται και ο ίδιος ο στόχος. Όταν μία οικονομική ή κοινωνική πολιτική, ακόμη και περιοριστική να είναι, ακόμη και ανάλγητη να είναι, δεν επιτυγχάνει το στόχο που θέτει σε συγκεκριμένο χρονοδιάγραμμα, περιπλέκει ακόμη περισσότερο την οικονομική και κοινωνική λειτουργία, ακόμη και αν είναι ό,τι είναι. Επομένως, τίθεται ένα κεντρικό θέμα, το θέμα της αποτελεσματικότητας αυτών των στόχων τουλάχιστον σ’ αυτόν τον άξονα που δουλεύω όλα αυτά τα χρόνια της ακαδημαϊκής μου εργασίας με οικονομική βιωσιμότητα και κοινωνική αποτελεσματικότητα.

Για τους νέους υπήρχε ο στόχος, παραδείγματος χάρη, ότι μειώνω τον κατώτατο μισθό στα 586 ευρώ, αλλά για τους νέους κάτω των είκοσι πέντε ετών στα 410 ευρώ. Γιατί το κάνετε αυτό; Για να γίνει η πρόσληψη των νέων. Δεν έγινε. Αυτό εννοούσα προηγουμένως. Επομένως, δεν αποδίδει αυτό, εκτός του ότι του δίνεις 410 ευρώ.

Για τις συλλογικές συμβάσεις αυτό το οποίο υπήρξε σαν αποτέλεσμα είναι ότι η κυριαρχία των συμβάσεων αυτή τη στιγμή στην ελληνική αγορά εργασίας είναι η ατομική σύμβαση. Δεν υπάρχουν συλλογικές συμβάσεις. Επομένως, νομίζω ότι αυτό το θεσμικό πλαίσιο, το οποίο δεν έχει κάποιο ιδιαίτερο κόστος, της αποκατάστασης του θεσμικού πλαισίου και τη δημοκρατίας των συλλογικών συμβάσεων, νομίζω ότι μπορεί να αποκατασταθεί και χωρίς κανένα πρόβλημα.

(RG)

(PE)

Και εξάλλου, όλες οι χώρες έχουν το ίδιο θεσμικό πλαίσιο. Δηλαδή, σε όλες τις χώρες της Ευρώπης –είναι αυτό που λέγαμε προηγουμένως, το ευρωπαϊκό κεκτημένο- υπάρχει η συλλογική σύμβαση εργασίας.

Τώρα, για τον ΟΜΕΔ. Αυτό που υπήρχε πάντα στον ΟΜΕΔ ήταν ότι η προσφυγή θα πρέπει να γίνεται και από τους δύο και όχι μόνο από τον ένα. Έγινε αυτό το πράγμα από τον έναν, για να υπάρχει αυτή η διευκόλυνση, αλλά δεν απέδωσε και αυτό. Δε λειτούργησε, δεν υπήρχαν τέτοιες προσφυγές. Εγώ στη συνάντηση των κοινωνικών εταίρων που ξεκίνησε το πρωί και τελείωσε στις 12 το βράδυ και υπέγραψα το υπόμνημα τότε προς τον τότε Πρωθυπουργό, τον κ. Παπαδήμο, για να μη μειωθεί ο κατώτατος μισθός, ήμουν παρών, όπως ήταν και οι άλλοι εμπειρογνώμονες των άλλων συνδικαλιστικών οργανώσεων. Καταρτίστηκε, λοιπόν, αυτό το υπόμνημα, για ποιους λόγους; Δεν θα ήθελαν οι κοινωνικοί εταίροι με την υπογραφή του κ. Δασκαλόπουλου τότε, του κ. Καββαθά, ή -δεν θυμάμαι αν ήταν ο κ. Ασημακόπουλος- του κ. Κροκίδη και βέβαια και της ΓΣΕΕ να μειωθεί ο κατώτατος μισθός.

Έγινε αυτό το υπόμνημα -αν θυμάμαι ήταν μία ή δύο η ώρα τη νύκτα που το υπέγραψαν και το πήγαν κιόλας εκείνη τη στιγμή στο Γραφείο του τότε Πρωθυπουργού- θεωρώντας ότι δεν βοηθάει την οικονομία το να καταργηθεί αυτό και κυρίως το έβλεπαν από την πλευρά της ζήτησης, αλλά και από την πλευρά της δικής τους ύπαρξης. Δηλαδή, εφόσον είναι μια ευνομούμενη πολιτεία στον 21ο αιώνα και έχει αποφασίσει ότι η διαμόρφωση των μισθών γίνεται μέσα από τους ίδιους τους κοινωνικούς εταίρους, οι οποίοι κάνουν απεργίες, διαφωνούν, αλλά στο τέλος κάπου καταλήγουν, εκτός από την οικονομική λειτουργία είχε και αυτή τη θεσμική και δημοκρατική λειτουργία. Πραγματικά, έτσι όπως εξελίχθηκαν τα πράγματα, δεν απέδωσε και έχω πάντα μια απορία γιατί υπήρχε αυτή η επίσπευση στο να μειωθεί ο κατώτατος μισθός, το οποίο δεν βοήθησε σε τίποτα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Αθανασίου έχει το λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κατ’ αρχάς, κύριε Καθηγητά, να σας ευχαριστήσουμε που ήλθατε εδώ.

**ΣΑΒΒΑΣ ΡΟΜΠΟΛΗΣ (Μάρτυς):** Και εμένα αν μου επιτρέπετε να σας ευχαριστήσω για τις ερωτήσεις, γιατί μου φαίνονται πολύ ενδιαφέρουσες.

**ΧΑΡΑΛΑΜΠΟΣ ΑΘΑΝΑΣΙΟΥ:** Η πρώτη ερώτηση που ήθελα να σας κάνω είναι ότι στην έκθεση που συντάξατε ως Επιτροπή το 2010, ομιλείτε για ένα συστημικό πρόβλημα που είχαμε και ότι από το 2008 βλέπατε πως η ελληνική οικονομία μπαίνει σε βαθιά κρίση και δεν προβλέψατε τη χρηματοπιστωτική κρίση.

Μπορείτε να μας πείτε, πώς διογκώθηκαν αυτά τα προβλήματα ενόψει της χρηματοπιστωτικής κρίσης; Ποια ήταν τα αίτια δηλαδή, πώς διογκώθηκαν τα προβλήματα γενικότερα.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, αυτή η έκθεση, όπως είχα πει και στα ερωτήματα που έκανε ο κ. Σταϊκούρας, θέτει αυτό το θέμα. Εγώ μένω, όμως, όπως θα μένατε και εσείς, στη συνέχεια αυτής της έκθεσης μέχρι σήμερα. Εγώ νομίζω δηλαδή αν ξαναγράφαμε μια έκθεση με την ίδια εντολή, οι διαφοροποιήσεις προς το καλύτερο θα ήταν λίγες, περιορισμένες, που σημαίνει δηλαδή ότι έχουμε ακόμη περιθώριο στα πλαίσια του αντικειμένου, δηλαδή εκσυγχρονισμός, αξιοπιστία, ταχύτητα των παραγόμενων στατιστικών στοιχείων από όλους τους φορείς. Μπορεί η στατιστική αρχή να έχει ένα ειδικό προσωπικό, να επεξεργάζεται, τη EUROSTAT κλπ. αλλά εδώ έχουμε τους Οργανισμούς Τοπικής Αυτοδιοίκησης, έχουμε τα νοσοκομεία, έχουμε το ένα, έχουμε το άλλο. Επομένως, είναι ένα ανοικτό θέμα, που τουλάχιστον θα ήταν ενδιαφέρον να το δει η πολιτεία με σοβαρότητα για το μέλλον.

Τώρα, όσον αφορά το θέμα γιατί διογκώθηκαν τα προβλήματα. Προσπαθώντας να εξηγήσει ο Ζακ Αταλί το θέμα της κρίσης έκανε μια φιλοσοφική ανάλυση ανάμεσα στο δανειστή και στο δανειζόμενο. Έκανε μια ανάλυση ότι ο δανειστής ψάχνει να βρει το δανειζόμενο, διότι πουλάει αυτό το εμπόρευμα και βγάζει χρήμα από εκεί. Έκανε μια ανάλυση ότι η συρρίκνωση της παραγωγικής βάσης που εξασφαλίζει κανείς τα κέρδη του έρχεται και στη σφαίρα της κυκλοφορίας και θεωρώντας το χρήμα σαν εμπόρευμα μπορεί να κερδίζει και από εκεί.

Επομένως, όσον αφορά την ελληνική οικονομία είναι αυτό που λένε οι ξένοι και το ακούω και εγώ πολύ συχνά στα συνέδρια, ότι το γεγονός που φθάσατε σε αυτό το σημείο, είναι επειδή καταναλώνετε περισσότερα απ’ ό,τι παράγετε.

(AB)

 (2RG)

Εγώ αυτό που τους απαντάω -και οι συνάδελφοι οι Ισπανοί, οι Πορτογάλοι, οι Ιταλοί- είναι ότι αυτή είναι η πρώτη προσέγγιση, αλλά μια βαθύτερη προσέγγιση είναι να διερωτηθούμε γιατί μέσα σε μια εικοσαετία ή τριακονταετία παράγουμε λιγότερα. Μη μας πείτε ότι είναι επειδή κοιμόμαστε το μεσημέρι και εσείς δεν κοιμόσαστε. Μη μας πείτε εκείνο, μη μας πείτε το άλλο. Δουλεύουμε δύο χιλιάδες εκατό ώρες το χρόνο και δουλεύετε όλοι χίλιες οκτακόσιες, χίλιοι εννιακόσιες το πολύ.

Άρα, θέτουμε ξανά το θέμα, αυτό που πολύ επιγραμματικά είπα στην πρώτη συνεδρίαση, της άνισης ανάπτυξης στην Ευρώπη. Αυτό είναι δομικό, διαρθρωτικό πρόβλημα της Ευρώπης, αν δεν πάμε σε μια δυνατότητα όπου όλες οι χώρες παράγουμε ανάλογα με τις παραγωγικές δυνατότητες που έχουμε. Δηλαδή, δεν μπορεί η ελληνική οικονομία, η ισπανική οικονομία, η ιταλική οικονομία να είναι προσανατολισμένες στον τουρισμό και στις υπηρεσίες. Γιατί; Γιατί από τον τουρισμό και τις υπηρεσίες το μάξιμουμ ο πλούτος να είναι 200 δισεκατομμύρια. Όμως, τα έντεκα εκατομμύρια άνθρωποι για να ζήσουμε αξιοπρεπώς ατομικά και συλλογικά, πρέπει να παράγουμε 300 με 310 δισεκατομμύρια.

Επομένως, αν δεν λυθεί αυτό το διαρθρωτικό πρόβλημα της Ευρώπης, ό,τι λιτότητα και να κάνουμε, όσο και να καταργήσουμε τις συντάξεις, οτιδήποτε και να κάνουμε, δεν θα μπορεί να λυθεί αυτό το πρόβλημα.

Εμείς τι κάναμε; Επειδή είχαμε αυτό το έλλειμμα, για να κρατηθεί από το πολιτικό σύστημα ένα αξιοπρεπές βιοτικό επίπεδο, κάναμε δανεισμό. Ο δανεισμός γιατί γινόταν; Γινόταν ακριβώς για να χρηματοδοτήσει ένα αξιοπρεπές βιοτικό επίπεδο. Διότι αν δεν γινόταν αυτό, θα μπαίναμε σε μια διαδικασία διαχείρισης της φτωχοποίησης.

Γι’ αυτό την προηγούμενη φορά, μελετώντας και διαβάζοντας την πολιτική και τις σχέσεις του ΔΝΤ και των διεθνών οργανισμών σε όλες τις χώρες της Λατινικής Αμερικής τα τελευταία τριάντα-σαράντα χρόνια, είχα πει ότι αν αυτή η διαπραγμάτευση που θα γίνει -ιδιαίτερα σε ό,τι αφορά το χρέος και τις υποχρεώσεις- δεν περιορίσει τις υποχρεώσεις της χώρας μας προς το χρέος και δεν μείνουν σοβαροί πόροι στην οικονομία, τα επόμενα δέκα- δεκαπέντε χρόνια όποια κυβέρνηση και να είναι θα διαχειριστεί τη φτωχοποίηση του πληθυσμού.

Εάν δείτε τη μελέτη αυτή που έλεγα προηγουμένως και με ρώτησε και ο κ. Καμμένος, θα παρατηρήσετε ότι εμφανίζεται χρόνο με το χρόνο η υποχρέωση του κρατικού προϋπολογισμού απέναντι στο ασφαλιστικό σύστημα με αυτές τις χαμηλές συντάξεις και δίπλα στα ίδια χρόνια εμφανίζεται η υποχρέωση του κρατικού προϋπολογισμού απέναντι στην αποπληρωμή των τοκοχρεολυσίων.

**ΧΑΡΑΛΑΜΠΟΣ ΑΘΑΝΑΣΙΟΥ:** Μάλιστα.

**ΣΑΒΒΑΣ ΡΟΜΠΟΛΗΣ (Μάρτυς):** Εάν δείτε τους αριθμούς, διερωτάται κανείς πώς το 2019 η ελληνική οικονομία θα έχει και θα εξασφαλίσει Χ ποσό για να ανταποκριθεί μόνο σε αυτές τις δυο μεταβλητές, δηλαδή πληρωμή χαμηλών συντάξεων και αποπληρωμή χρέους. Δεν μπορεί. Ούτε μπορεί να φορτώνει με πάνω από το 70% του μισθού τους τους νέους, για να μαζεύει φόρους ή ασφαλιστικές εισφορές. Επομένως, είναι κεντρικό θέμα των σχέσεών μας πλέον μέσα στην Ευρωπαϊκή Ένωση.

**ΧΑΡΑΛΑΜΠΟΣ ΑΘΑΝΑΣΙΟΥ:** Μια δεύτερη ερώτηση.

Είπατε ότι για να μειώσουμε το έλλειμμα –αν το κατάλαβα καλά- πρέπει να αυξηθούν οι προσφερόμενοι πόροι. Όμως μπορείτε να μας πείτε ποια χώρα της Ευρωπαϊκής Ένωσης ακολούθησε αυτήν την πολιτική; Απ’ ό,τι γνωρίζουμε και διαβάζουμε, όλες οι χώρες της Ευρωπαϊκής Ένωσης την τελευταία τετραετία προσπαθούν να μειώσουν το έλλειμμα μέσω κυρίως της μείωσης των δαπανών και κάποιες μέσω της αύξησης των φόρων, όπως έγινε στη Γαλλία, στην Πορτογαλία, στην Ιταλία. Πώς θα το κάναμε εμείς αυτό ως χώρα της Ευρωπαϊκής Ένωσης; Ειδικά μάλιστα –το λέω εν όψει του ότι σε πολλές…

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε στην Ευρωπαϊκή Ένωση δεν έγινε αυτό εξαιτίας όλου αυτού του προγράμματος. Υπάρχει και κάτι που πρέπει να μας προβληματίσει. Και εγώ δεν λέω να μας προβληματίσει από την αρνητική πλευρά, γιατί σε ιδιωτικές συζητήσεις το λέω αυτό.

Παραδείγματος χάρη, γιατί έγινε μια άλλη πολιτική στις Ηνωμένες Πολιτείες; Γιατί στις Ηνωμένες Πολιτείες, επειδή δεν υπάρχει ανεπτυγμένο κοινωνικό κράτος, όπως στην Ευρώπη, δεν μπορεί να υπάρχει αυτή η οικονομία με υψηλή ανεργία. Στις Ηνωμένες Πολιτείες αν πηγαίνατε τα πρώτα χρόνια στο Σικάγο, στην Αϊόβα, στην Οκλαχόμα, ξέρετε τι θα βλέπατε; Όλες οι αυτοκινητοβιομηχανίες κλειστές και όλοι οι εργαζόμενοι είχαν εγκαταλείψει τα σπίτια τους, επειδή όφειλαν εισφορές, και κοιμόντουσαν στα πεζοδρόμια ή κάτω από τις γέφυρες.

Επομένως, έχεις μια ήπειρο –αυτό που θέλω να πω, δεν θα το πω καθαρά, θα το εννοήσω για να μην παρεξηγηθώ- όπου δεν έχει ανεπτυγμένο κοινωνικό κράτος, αλλά επειδή δεν έχει και ανεπτυγμένο κοινωνικό κράτος και δεν μπορεί να ζήσει με ανεργία, παίρνει επεκτατικά μέτρα για να μειώνει την ανεργία, για να εξασφαλίζει μια κοινωνική και εργασιακή συνοχή.

(PH)

(AB)

Στην Ευρώπη, έχοντας ένα κοινωνικό κράτος, μπορείς να έχεις και μια ανεργία 10%. Έχεις τα επιδόματα κλπ. και εξασφαλίζεις την κοινωνική συνοχή. Επομένως, αυτό σου αφήνει τα περιθώρια να κάνεις αυτές τις πολιτικές της λιτότητας.

Το ερώτημα το ακαδημαϊκό είναι; Δηλαδή πρέπει να καταργήσουμε το κοινωνικό κράτος, να ξέρουμε ότι δεν μπορούμε να ζήσουμε με ανεργία για να εφαρμόζονται υποχρεωτικά διασταλτικές πολιτικές, όπως έκαναν στις Ηνωμένες Πολιτείες για να μην γίνει εσωτερική και κοινωνική έκρηξη;

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, το κοινωνικό κράτος…

**ΣΑΒΒΑΣ ΡΟΜΠΟΛΗΣ (Μάρτυς):** Το θέμα είναι να έχουμε και το κοινωνικό κράτος και να αναπτύσσουμε και πολιτικές που να λύνουν τα προβλήματα.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, το κοινωνικό κράτος κατοχυρώνεται και από το Σύνταγμά μας και ήταν προτεραιότητα των κυβερνήσεων. Δεν γεννάται θέμα. Αλλά οι πόροι πώς θα αυξηθούν; Μπορείτε να μας πείτε πιο συγκεκριμένα;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, οι πόροι θα ερχόντουσαν μέσα από τη διαδικασία της ανάκαμψης. Παραδείγματος χάριν στην ελληνική οικονομία είχαμε ένα πρόβλημα με το έλλειμμα. Θα μπορούσαμε να δούμε τι μέτρα μπορούμε να πάρουμε -και ιδιαίτερα στις δαπάνες. Διότι ακόμα και σήμερα εγώ βλέπω -λειτουργώντας μέσα στο δημόσιο χώρο, ιδιαίτερα του πανεπιστημίου ή και αλλού- ότι σαφώς και έχουν μειωθεί τώρα, αλλά υπάρχουν περιθώρια που θα μπορούσε κανείς να εξορθολογήσει τις δαπάνες του.

Όλες αυτές τις παρατηρήσεις τις κάνω περισσότερο σαν διδάγματα για το μέλλον. Μπορούμε να εφαρμόσουμε συστήματα αξιολόγησης των δαπανών σε κάθε φορέα, χωρίς σώνει και καλά ο κάθε φορέας να περιορίζει τον στόχο που έχει.

Παραδείγματος χάριν, στο πανεπιστήμιο ο στόχος ποιος είναι; Αυτός. Αυτό τον στόχο μπορεί να τον παράγει με αυτές τις δαπάνες. Εάν του δώσουμε 100 και δεν του δώσουμε 105, που του δίναμε, επειδή έκανε μια σπατάλη πόρων, αυτό δεν ελέγχεται ούτε και σήμερα. Ελέγχεται στο δημόσιο φορέα; Υπάρχουν συστήματα εκ των προτέρων -ex ante- αξιολόγησης των δαπανών στα νοσοκομεία;

Τουλάχιστον από τη δική μου την πλευρά βλέπετε ότι κινούμαι σε αυτό τον άξονα «οικονομική βιωσιμότητα – κοινωνική αποτελεσματικότητα». Όμως υπήρχαν περιθώρια να κάνουμε παρέμβαση σε όποιες δαπάνες μπορούσε να γίνει μια παρέμβαση. Και από εκεί και μετά να αφήσουμε να λειτουργήσει το 750, να αφήσουμε να λειτουργήσει η οικονομία, για να μαζέψουμε πόρους.

Δεν μπορώ να φανταστώ πώς θα συγκεντρωθούν αυτοί οι πόροι είτε για να ελέγξουμε το έλλειμμα είτε για να κάνουμε αποπληρωμή του δανείου. Γιατί φάνηκε ότι με τη συστολή είμαστε σε αδιέξοδο.

**ΧΑΡΑΛΑΜΠΟΣ ΑΘΑΝΑΣΙΟΥ:** Και πολύ περισσότερο που τώρα στις περισσότερες ευρωπαϊκές χώρες έχουν ψηφιστεί κανόνες αυστηρής δημοσιονομικής πολιτικής.

**ΣΑΒΒΑΣ ΡΟΜΠΟΛΗΣ (Μάρτυς):** Το ξέρω. Το βλέπω, αλλά προσέξτε, εσείς σαν πολιτικό σύστημα πρέπει να δείτε και τις επιπτώσεις αυτής της πολιτικής και του αδιεξόδου. Εγώ ανησυχώ πάρα πολύ για αυτό. Και ιδιαίτερα επειδή παρακολουθώ πάρα πολύ τα γαλλικά πράγματα -πολύ στενά- ανησυχώ πάρα πολύ. Είδαμε και στις ιταλικές εκλογές τι έγινε κλπ. Και ανησυχώ πάρα πολύ για το λόγο που σας είπα προηγουμένως, ότι οι χώρες κρίσης χρέους σήμερα και στο μέλλον γίνονται ακριβές χώρες για τον μέσο πολίτη. Αυτό πρέπει να το προσέξουμε πάρα πολύ. Είναι ακριβές χώρες για τον μέσο πολίτη.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θέλει να συμπληρώσει κάτι ο κ. Σταϊκούρας.

**ΧΡΗΣΤΟΣ ΣΤΑΙΚΟΥΡΑΣ:** Με την άδεια του κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαρίστως.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ, κύριε Σταϊκούρα.

**ΧΡΗΣΤΟΣ ΣΤΑΙΚΟΥΡΑΣ:** Ήθελα να θέσω ένα ερώτημα πάνω σε αυτό το οποίο λέτε. Συμφωνώ απόλυτα για την ανάγκη ή την αναγκαιότητα αξιολόγησης των δημοσίων δαπανών. Αυτό που λέει ο κ. Αθανασίου και νομίζω ότι το είπε και ο κ. Αμυράς και ο κ. Λοβέρδος πριν, είναι το εξής, ότι έχουμε στην Ευρώπη τα τελευταία τρία, τέσσερα χρόνια κάποιους θεσμοθετημένους κανόνες δημοσιονομικής πειθαρχίας: η περίφημη δέσμη έξι μέτρων, η περίφημη δέσμη δύο μέτρων, το δημοσιονομικό σύμφωνο για ισοσκελισμένους προϋπολογισμούς και μία συγκεκριμένη κατεύθυνση σε όλη την Ευρώπη, που είμαστε μέλος και του σκληρού πυρήνα της Ευρώπης, προς συσταλτική δημοσιονομική πολιτική.

Το ερώτημα συνεπώς είναι: Να δεχθώ προβληματισμούς για την ένταση και την έκταση αυτής της συσταλτικής δημοσιονομικής πολιτικής. Θα μπορούσε όμως η Ελλάδα ή οποιαδήποτε χώρα -είπε για την Κύπρο ο κ. Αθανασίου, η Ιταλία έχει πάρει πακέτα μέτρων στις δαπάνες, η Γαλλία έχει πάρει πακέτα μέτρων για την περιστολή των δαπανών- να μην ακολουθήσει συσταλτική δημοσιονομική πολιτική; Αντιλαμβάνομαι την ένταση και την έκταση. Αυτό είναι ένα θέμα προς αξιολόγηση, αλλά ο πυρήνας του ερωτήματος είναι: Μπορείς να μειώσεις τα ελλείμματα σε αυτό το ευρωπαϊκό πλαίσιο -το θεσμοθετημένο πλέον και στη χώρα μας- χωρίς να ακολουθήσεις αυτή την πολιτική;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε…

**ΧΑΡΑΛΑΜΠΟΣ ΑΘΑΝΑΣΙΟΥ:** Λόγω των αυστηρών κανόνων δημοσιονομικής πειθαρχίας η οποία έχει επιβληθεί.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, καταλαβαίνω τι λέτε.

Πριν μερικούς μήνες ήμουν προσκεκλημένους του Ινστιτούτου Λασέρ στη Γαλλία. Το Ινστιτούτο Λασέρ είναι ένα Ινστιτούτο που στην ουσία το έφτιαξε ο Ζακ Ντελόρ. Επομένως υπήρχε όλη αυτή η ομάδα γύρω από τον Ζακ Ντελόρ και συνάδελφοι κλπ.

(AS)

(PH)

Επομένως, αντιλαμβάνεστε ότι όλη η παρέμβαση ήταν ότι έχετε πάρει μια ευρωπαϊκή επιτροπή όπως την είχε φτιάξει ο Ζακ Ντελόρ με ανάπτυξη, απασχόληση κτλ και την έχετε κάνει μια επιτροπή «τάδε».

Αυτό όμως που είδα μέσα εκεί και ήταν πολύ ενδιαφέρον ήταν το ότι είχαν καλέσει και εμπειρογνώμονες της Ευρωπαϊκής Επιτροπής. Αυτό που εμφανιζόταν μέσα από τους εμπειρογνώμονες, που δουλεύουν στις διάφορες διευθύνσεις, ήταν η εσωτερική αντιπαράθεση στο εσωτερικό της Επιτροπής για τη μια ή την άλλη πολιτική.

Θέλω να πω δηλαδή ότι μπορεί να έρχεται μια άποψη που θέλει να είναι κυρίαρχη σε όλες τις χώρες, από την άλλη πλευρά όμως μέσα σε αυτήν την άποψη υπάρχουν και διαφορετικές απόψεις. Και σας λέω τώρα σε επίπεδο εμπειρογνωμόνων υπαλλήλων, δεν σας λέω Επιτρόπων κτλ..

Επομένως, αυτό που θα μπορούσε να γίνει θα ήταν, μέσα στα πλαίσια της υποχρεωτικότητας και αφού εμείς δεν μπορούμε να αλλάξουμε και να δει κανείς αυτό που είπε ο κ. Σταϊκούρας, το θέμα της έντασης, της ποιότητας δηλαδή αυτής της παρέμβασης, να είμαστε συνεχώς σε αυτόν τον άλλο προβληματισμό.

Τώρα, όλοι καταλαβαίνουμε ότι όταν έχεις μια επιστήμη η οποία είναι επιστήμη διαφορετικών ρευμάτων, είναι νομίζω πολύ παραδοσιακό, είτε για μένα που υποστηρίζω αυτήν την άποψη είτε για κάποιον άλλον που υποστηρίζει την άλλη, να είναι κανείς δογματικός. Γιατί είναι μια επιστήμη η οποία έχει δέκα, δεκαπέντε ρεύματα και έχει καταξιωθεί στα διακόσια χρόνια που υπάρχει μια επιστήμη ως τέτοια. Πώς θα έρχεται ο άλλος και θα λέει «εγώ πιστεύω αυτό. Κάντε το όλοι»; Δεν γίνεται αυτό το πράγμα.

**ΧΑΡΑΛΑΜΠΟΣ ΑΘΑΝΑΣΙΟΥ:** Γίνατε αντιληπτός.

Θα επανέλθω σε αυτό, στις διαφορετικές επιστημονικές προσεγγίσεις.

Όσον αφορά την ανεργία και τα μέτρα που πήραμε, βλέπουμε ότι από το Σεπτέμβριο του 2013 είχαμε το μεγαλύτερο ποσοστό ανεργίας, σύμφωνα με τον πίνακα της ΕΛΣΤΑΤ, που ήταν 27,9%. Βλέπουμε σταδιακά μέχρι τον Ιούνιο του 2015 να μειώνεται. Άρα, ήμασταν σε αριθμούς καλούς, κανονικούς. Τον Ιούνιο του 2015 είναι στο 25,6%. Μάλιστα, για το Μάρτιο του 2014 ο ετήσιος αριθμός –σύμφωνα πάντοτε με την πηγή της ΕΛΣΤΑΤ- μεταβολής των ανέργων έγινε αρνητικός. Δηλαδή, μειώνεται η ανεργία σε σχέση με τον αντίστοιχο μήνα του προηγούμενου έτους.

Καταρχάς, νομίζετε ότι είναι ακριβής ο πίνακας;

**ΣΑΒΒΑΣ ΡΟΜΠΟΛΗΣ (Μάρτυς):** Ε, βέβαια. Στα πλαίσια του ορισμού. Έχουμε πει για τον ορισμό.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεύτερον, τα μέτρα που ελήφθησαν, έστω και σε μερικές περιπτώσεις σκληρά, απέδωσαν.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, θα σας πω. Εδώ, γίνεται για δύο λόγους, διότι το έχουμε αναλύσει αυτό το θέμα. Μένουμε πάντα σε αυτό που είπαμε προηγουμένως, στην ερώτηση του κ. Λοβέρδου, ότι είναι μειώσεις που έχουν δημιουργηθεί από τα πενήντα χιλιάδες άτομα που συμμετέχουν κάθε χρόνο στα επιδοτούμενα προγράμματα. Ξέρετε πόσο είναι πενήντα χιλιάδες άτομα; Είναι 3,5% η μείωση της ανεργίας με πενήντα χιλιάδες άτομα. Το ένα είναι αυτό.

Το δεύτερο, που είναι επίσης σημαντικό, είναι το εξής: Έστω και σε μικρό αριθμό, έχουμε μια μείωση του παρονομαστή, δηλαδή του εργατικού δυναμικού. Μειώνεται το εργατικό δυναμικό της χώρας. Λόγω της αύξησης των θανάτων και της μείωσης των γεννήσεων έχουμε μικρότερο εργατικό δυναμικό. Το 2010 δηλαδή…

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι τόσο σημαντικό αυτό όμως;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, είναι μικρό.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι ελάχιστο.

**ΣΑΒΒΑΣ ΡΟΜΠΟΛΗΣ (Μάρτυς):** Περιμένετε. Είναι μικρό, όμως, είναι μια τάση. Και αυτό είναι ενδιαφέρον. Δηλαδή, το 2010 είχαμε ένα εργατικό δυναμικό πέντε εκατομμύρια…

**ΜΑΥΡΟΥΔΗΣ ΒΟΡΙΔΗΣ:** Εντάξει, μέχρι τώρα λέμε, αν απέδωσαν οι πολιτικές. Εσείς μας λέτε ότι πέθανε κόσμος;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι, δεν λέω αυτό. Λέω ότι η μία είναι ότι το μεγαλύτερο μέρος είναι οι πενήντα χιλιάδες, τα επιδοτούμενα προγράμματα. Το άλλο είναι –είπα, μικρό- η μείωση του παρονομαστή. Και δεν είναι αυτό που είχαμε πει προηγουμένως, αυτό που πρέπει όλοι να φροντίζουμε να γίνεται, χωρίς να πούμε ότι δεν κάνουμε το άλλο και δεν μας ενδιαφέρει –το είπα προηγουμένως, όταν απήντησα στον κ. Λοβέρδο-, το θέμα της δημιουργίας θέσεων εργασίας από επενδύσεις.

Οι θέσεις εργασίας δημιουργούνται από επενδύσεις. Το άλλο που έχει γίνει, έχει γίνει από τα επιδοτούμενα προγράμματα. Και είπα ότι καλό θα είναι να τα έχουμε αυτά, να θεωρούμε ότι είναι συμπληρωματικές πολιτικές. Αντί να κάθεται ένα παιδί άνεργο και να απογοητεύεται και να γίνει κοινωνικά περιθωριοποιημένο, να μπαίνει στην αγορά εργασίας για πέντε, έξι μήνες. Αυτό, όμως, σαν πολιτική απασχόλησης να μη μας εφησυχάζει. Αυτό είπα. Δεν είπα να τα καταργήσουμε αυτά και να έχουμε τους πενήντα χιλιάδες το χρόνο εκτός. Είπα όμως να μη μας αποπροσανατολίζει αυτή η εξέλιξη.

**ΧΑΡΑΛΑΜΠΟΣ ΑΘΑΝΑΣΙΟΥ:** Είπατε, κύριε καθηγητά, ότι διαφωνείτε με το δίλλημα «μνημόνιο ή πτώχευση» και ότι μπορεί να ήταν δύσκολα τα πράγματα, αλλά θεωρείτε…

**ΜΑΥΡΟΥΔΗΣ ΒΟΡΙΔΗΣ:** Κύριε Αθανασίου, μου επιτρέπετε σε αυτό μια παρέμβαση, για να το διευκρινίσει εδώ ο καθηγητής;

**ΧΑΡΑΛΑΜΠΟΣ ΑΘΑΝΑΣΙΟΥ:** Μάλιστα.

**ΜΑΥΡΟΥΔΗΣ ΒΟΡΙΔΗΣ:** Τα επιδοτούμενα προγράμματα ξεκίνησαν τώρα το τελευταίο εξάμηνο;

(ΕΡ)

(AS)

**ΣΑΒΒΑΣ ΡΟΜΠΟΛΗΣ (Μάρτυς):** Όχι, πάντοτε υπήρχαν.

**ΜΑΥΡΟΥΔΗΣ ΒΟΡΙΔΗΣ:** Άρα, γιατί τα υπολογίζετε; Πώς τα προσμετράτε ειδικώς το τελευταίο εξάμηνο, αν υπήρχαν πάντα;

**ΧΑΡΑΛΑΜΠΟΣ ΑΘΑΝΑΣΙΟΥ:** Ήταν και τα επιδοτούμενα.

**ΜΑΥΡΟΥΔΗΣ ΒΟΡΙΔΗΣ:** Η μείωση της ανεργίας είναι το τελευταίο εξάμηνο.

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι, πάντα υπήρχαν και πάντα τα μετράει η έρευνα εργατικού δυναμικού.

**ΜΑΥΡΟΥΔΗΣ ΒΟΡΙΔΗΣ:** Άλλο λέω: Σας ερώτησε ο κ. Αθανασίου…

**ΧΑΡΑΛΑΜΠΟΣ ΑΘΑΝΑΣΙΟΥ:** Η μείωση έχει αρχίσει από το Σεπτέμβριο και μετά.

**ΧΡΗΣΤΟΣ ΣΤΑΪΚΟΥΡΑΣ:** Απλά σε σχέση με τον αντίστοιχο μήνα της προηγούμενης χρονιάς υπήρχε μείωση.

**ΜΑΥΡΟΥΔΗΣ ΒΟΡΙΔΗΣ:** Σας ερώτησε ο κ. Αθανασίου ότι παρατηρείται μια μείωση της ανεργίας στη συγκεκριμένη περίοδο. Λέτε εσείς: «Η μείωση αυτή οφείλεται στις 50.000 επιδοτούμενες θέσεις». Ρωτώ εγώ, ο αδαής: Αυτές οι 50.000 χιλιάδες θέσεις υπήρξαν το τελευταίο τρίμηνο του 2014; Πριν δεν υπήρχαν;

**ΧΑΡΑΛΑΜΠΟΣ ΑΘΑΝΑΣΙΟΥ:** Υπήρχαν και τα Stage.

**ΜΑΥΡΟΥΔΗΣ ΒΟΡΙΔΗΣ:** Διότι αν υπήρχαν και πριν, καθηγητά μου, τότε άλλη πρέπει να είναι η αιτία της μειώσεως. Γιατί αυτές υπάρχουν στο διηνεκές. Αυτό λέω.

**ΣΑΒΒΑΣ ΡΟΜΠΟΛΗΣ (Μάρτυς):** Υπήρχαν, αλλά ήταν 25.000 ή 30.000 ή 15.000. Απλώς ωρίμασαν κάποια…

**ΜΑΥΡΟΥΔΗΣ ΒΟΡΙΔΗΣ:** Επομένως, 20.000 θέσεις από τις 50.000 προστίθενται στο τέλος.

**ΣΑΒΒΑΣ ΡΟΜΠΟΛΗΣ (Μάρτυς):** Ωρίμασαν κάποια προγράμματα και κάποια υλοποίηση προγραμμάτων.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεχθήκατε, όμως, ότι και τα μέτρα που πήρε η Κυβέρνηση είχαν ως αποτέλεσμα τη μείωση της ανεργίας. Το είπατε από την αρχή.

**ΣΑΒΒΑΣ ΡΟΜΠΟΛΗΣ (Μάρτυς):** Από πριν το έχω πει. Απλώς θέλω να τονίσω, και ιδιαίτερα επειδή απευθύνομαι στο Κοινοβούλιο, ότι δεν πρέπει να μας εφησυχάζει αυτό.

**ΧΑΡΑΛΑΜΠΟΣ ΑΘΑΝΑΣΙΟΥ:** Φυσικά όχι.

**ΣΑΒΒΑΣ ΡΟΜΠΟΛΗΣ (Μάρτυς):** Και ότι ο στόχος πρέπει να είναι οι επενδύσεις και η δημιουργία θέσεων. Μόνο αυτό λέω. Τίποτα άλλο.

**ΧΑΡΑΛΑΜΠΟΣ ΑΘΑΝΑΣΙΟΥ:** Διαφωνήσατε με δίλημμα «μνημόνιο ή πτώχευση» και είπατε ότι μπορεί να ήταν δύσκολα τα πράγματα, αλλά θεωρείτε, αν το κατάλαβα καλά, ότι μπορούσαν να γίνουν πιο ευέλικτοι χειρισμοί για να αποφύγουμε το μνημόνιο. Και αναφερθήκατε ότι μπορούσαμε, δηλαδή, αντί να πάμε στη διαδικασία των μνημονίων και των δανειακών συμβάσεων, να έρθουμε σε επαφή κατ’ ιδίαν με τράπεζες, ούτως ώστε να δανειοδοτηθεί η χώρα με καλύτερους όρους;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι.

**ΧΑΡΑΛΑΜΠΟΣ ΑΘΑΝΑΣΙΟΥ:** Για εξηγήστε το.

**ΣΑΒΒΑΣ ΡΟΜΠΟΛΗΣ (Μάρτυς):** Αυτό που είπα είναι ότι εφόσον το μεγαλύτερο μέρος των ομολόγων τα είχε πάρει η Paribas BNP και η Deutsche Bank, θα μπορούσαμε να κάνουμε μια συζήτηση με αυτές τις δύο τράπεζες, «γι’ αυτά τα ομόλογα που έχετε και σας τα χρωστάμε και κάνουμε και δείχνουμε, τι διαπραγμάτευση μπορούμε να κάνουμε». Αθόρυβα και φωνές, τιτανικούς και το ένα και το άλλο.

**ΧΑΡΑΛΑΜΠΟΣ ΑΘΑΝΑΣΙΟΥ:** Αρκούσε αυτό, για να αντιμετωπιστεί η κρίση;

**ΣΑΒΒΑΣ ΡΟΜΠΟΛΗΣ (Μάρτυς):** Το λέω εγώ σαν εναλλακτική. Δεν μπορώ να πω εκ των προτέρων αν θα αρκούσε ή τι αποτέλεσμα θα είχε. Το λέω σαν μια υπόθεση.

Επίσης, έθεσα το θέμα –το είπα και στην προηγούμενη συνεδρίαση και τώρα- ότι εξυπηρετεί καλύτερα μια χώρα, μια οποιαδήποτε χώρα, να υπογράφει κάποιες συμφωνίες, παρά μνημόνια και δανειακές συμβάσεις, γιατί την πειθαναγκάζουν σε συγκεκριμένα μέτρα και της περιορίζουν την αυτοτέλειά της στο να παράγει η ίδια την οικονομική ή κοινωνική πολιτική που θέλει.

**ΧΑΡΑΛΑΜΠΟΣ ΑΘΑΝΑΣΙΟΥ:** Μάλιστα. Τελειώνοντας θα ήθελα να σας πω το εξής. Αφορά μια τοποθέτησή μου την οποία έχω κάνει από την αρχή με τη συγκρότηση της Επιτροπής. Η Επιτροπή μας είναι Εξεταστική Επιτροπή και αναζητεί ενδεχόμενες ποινικές ευθύνες. Αν υπάρχουν πολιτικές ευθύνες, αυτές τις κρίνει ο λαός.

Είπατε προηγουμένως, πριν σας κάνω την ερώτησή, ότι ετοιμάζετε δύο μελέτες σας, τις οποίες θα θέσετε υπόψη του Πρωθυπουργού. Εάν βάσει των μελετών αυτών ο Πρωθυπουργός πάρει μέτρα κι έρθει και στη Βουλή και βάσει των μελετών φέρει και νομοθετήματα, για να πάρει συγκεκριμένα μέτρα στα θέματα των συγκεκριμένων μελετών σας, και αποτύχουν αυτά για τον α΄ ή β΄ λόγο –είναι ζητήματα το οποία έχουν σχέση με την επιστημονική θεωρία ή την επιστημονική άποψη του συντάξαντος τις μελέτες–, θα έχετε εσείς ευθύνες ή ο Πρωθυπουργός; Εννοώ ποινικές ευθύνες.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, είπα προηγουμένως…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ε, πώς να έχουν ποινικές ευθύνες; Και να απαντήσει, δηλαδή…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, έχει σημασία αυτό. Είμαστε Εξεταστική Επιτροπή. Γιατί όλα είναι αλληλένδετα αυτά.

**ΣΑΒΒΑΣ ΡΟΜΠΟΛΗΣ (Μάρτυς):** Καλά κάνατε και το διευκρινίσατε.

**ΧΑΡΑΛΑΜΠΟΣ ΑΘΑΝΑΣΙΟΥ:** Είπα πάντοτε ότι πρέπει να τα δούμε συνολικά.

**ΣΑΒΒΑΣ ΡΟΜΠΟΛΗΣ (Μάρτυς):** Ευχαριστώ πολύ που το διευκρινίσατε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Για οποιονδήποτε Πρωθυπουργό οι πολιτικές που επιλέγει δεν υπέχουν ποινικές ευθύνες.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν μπορούμε να ποινικοποιούμε την επιστημονική άποψη και τη θεωρία.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ είπα προηγουμένως σε αντίστοιχο ερώτημα ότι με τα εργαλεία που διαθέτω και την ανάλυση που κάνω, την οικονομική και την κοινωνική, δεν μπορώ να εξηγήσω το θέμα των ποινικών ευθυνών.

**ΧΑΡΑΛΑΜΠΟΣ ΑΘΑΝΑΣΙΟΥ:** Εδώ, κύριε καθηγητά, δεν κάνουμε ανάλυση αν καλώς ή κακώς πήραν τα μέτρα κι έχουν πολιτικές ευθύνες και γιατί δεν απέδωσαν. Μας ενδιαφέρει σύμφωνα με τον Κανονισμό της Βουλής και την Εξεταστική Επιτροπή, όπως ορίστηκε, αν υπάρχουν ποινικές ευθύνες. Αυτό εξετάζουμε εμείς.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, ναι. Εγώ σας είπα ότι εγώ με τα εργαλεία που έχω δεν μπορώ να αποδώσω σε κάποιον που εφαρμόζει μια…

(ΑΜ)

(EP)

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν σας λέω να το ψάξετε με τα εργαλεία. Εάν, με όλη αυτήν την επιστημοσύνη που έχετε, διαπιστώσατε εσείς…

**ΣΑΒΒΑΣ ΡΟΜΠΟΛΗΣ (Μάρτυς):** Όχι, όχι.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν διαπιστώσατε.

**ΣΑΒΒΑΣ ΡΟΜΠΟΛΗΣ (Μάρτυς):** Όμως, ήθελα να σας πω για τις δύο μελέτες…

**ΧΑΡΑΛΑΜΠΟΣ ΑΘΑΝΑΣΙΟΥ:** Ωραία.

**ΣΑΒΒΑΣ ΡΟΜΠΟΛΗΣ (Μάρτυς):** …για να είστε ενημερωμένος για τις δύο μελέτες.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό είναι το ζητούμενο. Αυτό είναι το ζουμί όλης της υπόθεσης.

**ΣΑΒΒΑΣ ΡΟΜΠΟΛΗΣ (Μάρτυς):** Οι δύο μελέτες…

**ΑΝΤΩΝΙΟΣ ΣΥΡΙΓΟΣ:** Απλώς, θα ήθελα να διευκρινίσω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μη μιλάτε. Έχουμε κλειστό το μικρόφωνο. Εάν κατά τη διαδικασία…

**ΑΝΤΩΝΙΟΣ ΣΥΡΙΓΟΣ:** Ναι, μετά θα μιλήσω, απλώς, θα ήθελα να διευκρινίσω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορώ να πω κάτι, κύριε Συρίγο;

**ΑΝΤΩΝΙΟΣ ΣΥΡΙΓΟΣ:** Αν διεπίστωσε ή αν γνωρίζει ή δεν γνωρίζει;

**ΣΑΒΒΑΣ ΡΟΜΠΟΛΗΣ (Μάρτυς):** Δεν γνωρίζω. Δεν μπορώ να πω κάτι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το θέμα για τον κ. Ρομπόλη είναι αν γνωρίζει ή δεν γνωρίζει.

**ΣΑΒΒΑΣ ΡΟΜΠΟΛΗΣ (Μάρτυς):** Με τα εργαλεία που διαθέτω δεν μπορώ να πω κάτι.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν γνωρίζει. Δεν υπάρχει κανένα τέτοιο θέμα. Τελείωσε.

**ΣΑΒΒΑΣ ΡΟΜΠΟΛΗΣ (Μάρτυς):** Για να ξέρετε, όμως, γι’ αυτές τις μελέτες και να καταλάβετε και τη σχέση μας –εννοώ σχέση εμπειρογνωμόνων και πολιτικών-, αυτές οι μελέτες κάνουν μια πρόβλεψη του συστήματος…

**ΧΑΡΑΛΑΜΠΟΣ ΑΘΑΝΑΣΙΟΥ:** Σεβαστές είναι οι επιστημονικές απόψεις…

**ΣΑΒΒΑΣ ΡΟΜΠΟΛΗΣ (Μάρτυς):** …15-50. Έχουν δέκα ενναλακτικά σενάρια. Το κέντρο λήψης αποφάσεων, που είστε εσείς, λέει: Εάν αποφασίσω αυτό –με τα δικά σας κριτήρια, γιατί τα δικά σας κριτήρια του πολιτικού συστήματος είναι διαφορετικά από του μελετητή-, ξέρω ότι το αποτέλεσμα σ’ αυτήν τη μεγάλη περίοδο είναι αυτό. Εάν πάρω εκείνο το σενάριο, είναι εκείνο, αν πάρω εκείνο, εκείνο…

Το μόνο, δηλαδή, που σας προσφέρει η επιστημονική γνώση είναι ότι σας δίνει ποσοτικά και μαθηματικά το αποτέλεσμα, θετικό ή αρνητικό, της όποιας απόφασης πάρετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Το θέμα είναι αν θα σου βγει τελικά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

**ΧΑΡΑΛΑΜΠΟΣ ΑΘΑΝΑΣΙΟΥ:** Λογικό αυτό είναι. Θα πω ένα παράδειγμα.

**ΣΑΒΒΑΣ ΡΟΜΠΟΛΗΣ (Μάρτυς):** Είναι βοηθητικό. Αυτό που λέτε. Δεν είναι καθοριστικό.

**ΧΑΡΑΛΑΜΠΟΣ ΑΘΑΝΑΣΙΟΥ:** Χθες στο Μέγαρο Μαξίμου, επί παραδείγματι, υπήρχε μια σύσκεψη με πολλούς υπηρεσιακούς παράγοντες, κυρίως Υπουργούς, για να συζητήσουν τα διάφορα θέματα εν όψει της συμφωνίας και, οπωσδήποτε, αναπτύσσονταν διαφορετικές απόψεις. Εάν υποθέσουμε ότι επικράτησε η άλφα άποψη ή η βήτα και δεν βγει, σημαίνει ότι κάποιος από αυτούς ήθελε το κακό της χώρας ή ότι οι προηγούμενοι ήθελαν; Εκεί είναι το ζήτημα.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ας μην το συνεχίσουμε, όμως. Ξέρετε ότι η παρουσία σας εδώ πέρα μας κάνει να ρέπουμε προς γενικές θεωρίες κ.λπ. του πράγματος.

**ΣΑΒΒΑΣ ΡΟΜΠΟΛΗΣ (Μάρτυς):** Μην με υποχρεώσετε, γιατί…

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό είναι το ζητούμενο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, κύριε Αθανασίου. Με συγχωρείτε. Εγώ δεν κάνω ποτέ κρίση ερωτήσεων. Όμως, θέλω να σας πω το εξής…

**ΧΑΡΑΛΑΜΠΟΣ ΑΘΑΝΑΣΙΟΥ:** Εδώ δεν έχουμε μια επιστημονική ημερίδα, για να πούμε αν έφταιξε ή τι δεν έφταιξε. Είναι μια εξεταστική επιτροπή, που αναζητάει ευθύνες. Γι’ αυτό ακριβώς γίνονται ερωτήσεις.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μπορώ να σας πω κι εγώ το εξής: Κρίση ερωτήσεων εγώ δεν κάνω.

**ΧΑΡΑΛΑΜΠΟΣ ΑΘΑΝΑΣΙΟΥ:** Εάν κάναμε ένα συνέδριο, θα λέγαμε άλλα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όμως, κάνατε κι εσείς την ερώτηση: «Πιστεύετε ότι το 2010 μπορούσε να…;». Μα, δεν είναι θέμα αν το πιστεύει ο κ. Ρομπόλης.

**ΣΑΒΒΑΣ ΡΟΜΠΟΛΗΣ (Μάρτυς):** …(δεν ακούστηκε)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτό, κύριε Ρομπόλη. Σας παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είπα αν πιστεύει, είπα αν διαπίστωσε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν είναι θέμα αν το πιστεύει ο κ. Ρομπόλης. Το πίστευε η Νέα Δημοκρατία το 2010.

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ είπα αν διαπίστωσε ευθύνες.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το 2010 η Νέα Δημοκρατία…

**ΜΑΥΡΟΥΔΗΣ ΒΟΡΙΔΗΣ:** Τι πίστευε; Ότι…;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εσείς δεν ήσασταν τότε στη Νέα Δημοκρατία. Η Νέα Δημοκρατία το πίστευε και γι’ αυτόν τον λόγο δεν ψήφισε και το πρώτο μνημόνιο. Έτσι δεν είναι;

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είναι θέμα τώρα Νέας Δημοκρατίας.

**ΜΑΥΡΟΥΔΗΣ ΒΟΡΙΔΗΣ:** Γι’ αυτό το έχω χάσει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Γι’ αυτό σας λέω. Εσείς δεν ήσασταν τότε στη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Συρίγος έχει τον λόγο.

**ΣΑΒΒΑΣ ΡΟΜΠΟΛΗΣ (Μάρτυς):** Εμένα, αν μου επιτρέπετε, κύριε Συρίγο, σαν πολίτης, βλέποντας τη λίστα των προσκεκλημένων σας, που είναι μία ομάδα εμπειρογνωμόνων, όπως η δική μου παρουσία, και μία ομάδα πολιτικών, νομίζω ότι είναι ένα πολύ καλό μίγμα. Γιατί από εμάς θα πάρετε αυτά και από τους άλλους θα πάρετε εκείνα και μετά αποφασίζετε εσείς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία. Ο κ. Συρίγος έχει τον λόγο.

**ΑΝΤΩΝΙΟΣ ΣΥΡΙΓΟΣ:** Επειδή δεν μ’ αρέσει να διακόπτω, οφείλω να ζητήσω συγγνώμη και από τον κ. Αθανασίου και από εσάς, που παρενέβην. Απλά, όπως κι εκείνος ως νομικός γνωρίζει, άλλο είναι η ερώτηση «αν γνωρίζετε ή όχι την ύπαρξη ποινικών ευθυνών» και άλλο «αν διαπιστώσατε ή όχι αν υπάρχουν ποινικές ευθύνες». Εκεί οφείλεται η παρέμβασή μου και αν ήταν ενοχλητική…

**ΧΑΡΑΛΑΜΠΟΣ ΑΘΑΝΑΣΙΟΥ:** Είπε ότι δεν διαπίστωσε ο άνθρωπος.

**ΑΝΤΩΝΙΟΣ ΣΥΡΙΓΟΣ:** Άλλο δεν γνωρίζει και άλλο δεν διαπίστωσε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Συρίγο, θα έλθουμε σιγά σιγά και σε αυτά, αφού διαπιστώσουμε. Θα δούμε και ζητήματα, θα δούμε αν υπάρχουν σκανδαλώδεις συμβάσεις, εάν υπάρχουν δάνεια τα οποία δεν έπρεπε να έχουν δοθεί. Δεν υπάρχουν μόνο οι πολιτικές ευθύνες. Θα τα δούμε αυτά τα πράγματα.

**ΑΝΤΩΝΙΟΣ ΣΥΡΙΓΟΣ:** Απλώς επισημαίνω: άλλο «δεν γνωρίζω» και άλλο «δεν διεπίστωσα». Το ένα προϋποθέτει έρευνα και μετά διαπίστωση, το άλλο όχι. Συγγνώμη.

Κύριε Ρομπόλη, θα κάνω ερωτήσεις συνολικά, για να μην τρώω τον χρόνο. Εάν θέλετε σημειώστε κάποιες. Θα περιοριστώ πάρα πολύ.

Ας αρχίσουμε από πρόσωπα και γεγονότα. Ειπώθηκε ότι συναντηθήκατε με τους υπαλλήλους των δανειστών στην Ελλάδα. Αν μπορείτε να μας πείτε με ποιους, πόσες φορές, ποιο ήταν το αντικείμενο των συναντήσεών σας και εάν οι προβλέψεις οι συγκεκριμένες που είχατε εσείς κάνει για την ανεργία σε σχέση με αυτές που είχαν κάνει εκείνοι ήταν ίδιες, ήταν διαφορετικές ή αν είχαν πέσει έξω στα ποσοστά εννοώ. Το ένα είναι αυτό.

Το δεύτερο αφορά την αποδόμηση των εργασιακών σχέσεων. Αυτό ποιοι το πρότειναν –εννοώ την αποδόμηση των εργασιακών σχέσεων- και επέμειναν σ’ αυτό; Από τις εμπειρίες που είχατε και απ’ όσα γνωρίζετε και απ’ όσα συζητήσατε, οι προτάσεις που έγιναν, που έπεσαν στο τραπέζι τότε, σχετικά με το ασφαλιστικό και τα εργασιακά, εκτιμάτε ότι ήταν αμιγώς των δανειστών ή ήταν και επιχωρίας εμπνεύσεως; Και θα σας το εξηγήσω αυτό το πράγμα.

(MO)

(AΜ)

Εκτιμάτε ότι κάποιοι εφήρμοσαν αυτές τις πολιτικές όχι ως προϊόν εξαναγκασμού, αλλά και δικής τους πολιτικής βουλήσεως; Σας το ρωτώ επειδή έχει γίνει μια μεγάλη συζήτηση γύρω από αυτό. Γιατί έχει σημασία να διακρίνουμε και αυτό το στοιχείο, εάν θέλετε.

Σχετικά με τους Υπουργούς Εργασίας και Κοινωνικών Ασφαλίσεων, θα ήθελα να μας πείτε εάν είχατε μαζί τους συναντήσεις, εάν συζητήσατε, εάν τους επισημάνατε κάποια πράγματα γύρω από αυτά τα ζητήματα και τις επιπτώσεις τις οποίες μπορεί να είχαν.

Επίσης, τι ήταν αυτό που βάρυνε στην κρίση τους, όταν για παράδειγμα θα ετίθετο το θέμα ότι η μεγάλη ανεργία θα δημιουργούσε σοβαρότατα προβλήματα στα ασφαλιστικά ταμεία;

Υπήρχε κάτι άλλο που ως προτεραιότητα εκτιμούσαν ότι πρέπει να προηγηθεί και γι’ αυτό το λόγο έριξαν το βάρος τους σε αυτό, δηλαδή στη μείωση των εσόδων, που αναγνώρισαν ότι ερχόταν; Και αυτό έχει πολύ μεγάλη σημασία, γιατί δείχνει την ιεράρχηση των προτεραιοτήτων οι οποίες μπορεί να υπάρχουν.

Τέλος, θα ήθελα να σας ρωτήσω εάν η ευελιξία και η μείωση των μισθών απέδωσαν. Επίσης, θέλω να σας απευθύνω μια ερώτηση που την κάνω σε όλους σχεδόν όσοι έχουν έρθει ως ειδικοί ή ως μάρτυρες: Επειδή, όπως έχω επισημάνει και σε προηγούμενες συνεδριάσεις, εγώ την οικονομία δεν την βλέπω απλά σαν ένα μέγεθος υπερβατικό και αφηρημένο, δηλαδή «να πάρουμε μέτρα για να σώσουμε την οικονομία», «να πάρουμε μέτρα για να αναπτύξουμε την οικονομία», εκτιμώ -και νομίζω ότι δεν κάνω λάθος- ότι εάν ορίσουμε την «οικονομία», αυτή έχει τους εργάτες, τους υπαλλήλους, τους μικρομεσαίους, τους τραπεζίτες, τους εμπόρους, τους εφοπλιστές, τους βιομήχανους, έχει δηλαδή διάφορα κομμάτια. Αυτό θα μπορούσε να πει κάποιος ότι είναι η «οικονομία».

 Ρωτώ λοιπόν, σταθερά, εάν από την πολιτική που ακολουθήθηκε υπήρξαν κερδισμένοι και χαμένοι πάνω σε αυτόν τον τομέα, το οποίο θεωρώ ένα ζήτημα που πρέπει να απαντήσουμε, και εάν τέλος πάντων κάποιος ωφελήθηκε περισσότερο από τους άλλους, εάν δηλαδή η κατεύθυνση της πολιτικής αυτής έδειχνε κάπου.

Ευχαριστώ πολύ.

**ΣΑΒΒΑΣ ΡΟΜΠΟΛΗΣ (Μάρτυς):** Στις συναντήσεις με την τρόικα εκείνη την εποχή ήταν από το Διεθνές Νομισματικό Ταμείο ο κ. Τόμσεν, από την Ευρωπαϊκή Επιτροπή, εάν θυμάμαι καλά ο κ. Ντερούζ και ο εκπρόσωπος της Ευρωπαϊκής Κεντρικής Τράπεζας.

Πρέπει να ήταν τρεις ή τέσσερις φορές οι συναντήσεις με τη ΓΣΕΕ και εγώ συνόδευα το κλιμάκιο της ΓΣΕΕ για τα τεχνικά ζητήματα.

Η πρώτη συνάντηση ήταν μια ανακοίνωση του προγράμματος, ότι δηλαδή πρέπει να εφαρμοστεί αυτό το πρόγραμμα, πρέπει να εκσυγχρονιστεί η οικονομία κλπ.

Εμείς το πήραμε αυτό το πρόγραμμα στη ΓΣΕΕ και μια ομάδα από το Ινστιτούτο Εργασίας αναλάβαμε να κάνουμε μια εκ των προτέρων αξιολόγηση αυτού του προγράμματος, λέγοντας εάν εφαρμοστεί, ποιες θα είναι οι επιπτώσεις του.

Σε μια δεύτερη συνάντηση που έγινε μετά από κάποιους μήνες η ΓΣΕΕ παρουσίασε τις επιπτώσεις. Στον τομέα της ανεργίας προβλεπόταν ότι θα φτάσουμε το 2013, όπως θυμάμαι ότι λέγαμε, στο 29%. Επίσης, παρουσιάστηκαν οι επιπτώσεις στους μισθούς, στην κοινωνική ασφάλιση, το θέμα των εργασιακών σχέσεων κλπ.

Όπως έλεγα προηγουμένως έκανε εντύπωση στο κλιμάκιο της ΓΣΕΕ και το έλεγαν επανειλημμένως στον εκπρόσωπο της Ευρωπαϊκής Επιτροπής «με αυτά που προτείνετε υπονομεύετε το ευρωπαϊκό κεκτημένο. Δηλαδή, δεν το προτείνει αυτό ο εκπρόσωπος του ΔΝΤ και το προτείνετε εσείς, που υποτίθεται ότι είστε Ευρωπαϊκή Επιτροπή».

Από τη δική τους πλευρά η εκτίμηση ήταν ότι οι προβλέψεις και εκτιμήσεις μας ήταν λάθος. Διότι, εκείνοι είχαν άλλες εκτιμήσεις για τα συγκεκριμένα χρόνια. Οπότε, στην τελευταία συνάντηση –την τρίτη ή τέταρτη νομίζω- όταν άρχισε να αξιολογείται το πρόγραμμα, νομίζω το 2012, που είχε εμφανιστεί η ανεργία του 2011 και του 2012, που ερχόταν περισσότερο κοντά στα δικά μας στοιχεία και λιγότερο στα δικά τους, η διοίκηση της ΓΣΕΕ αποφάσισε ότι κάθε φορά που θα έρχονται και θα μας κάνουν πρόσκληση δεν θα την αποδεχθούμε ξανά, διότι από τη στιγμή που επαληθεύονται τα δικά μας στοιχεία και όχι τα δικά τους και εκείνοι επιμένουν στη μη διόρθωση των στοιχείων δεν υπήρχε κανένας λόγος να συζητάμε με αυτό το κλιμάκιο.

(AG)

(MO)

Σε ό,τι αφορά το Υπουργείο Εργασίας και Κοινωνικών Ασφαλίσεων σε αυτές τις συναντήσεις ήταν κυρίως το κλιμάκιο της ΓΣΕΕ, σε ό,τι αφορά τα εργασιακά. Εγώ παρευρισκόμουν ως εκπρόσωπος της ΓΣΕΕ με τον κ. Ρωμανιά στη συζήτηση που έγινε με τον κ. Λοβέρδο για το ν. 3863. Εμείς είχαμε κάνει την αναλογιστική μελέτη, γνωρίζαμε τι θα γίνει και τι δεν θα γίνει και μετά νομίζω από την τέταρτη ή την τρίτη συνεδρίαση γράψαμε ένα γράμμα στη ΓΣΕΕ και της είπαμε ότι «θα σας παρακαλούσαμε να μας αποσύρετε από τον κοινωνικό διάλογο, διότι ο προσανατολισμός που φαίνεται εδώ είναι εκτός και των δικών μας τεχνικών επεξεργασιών και των δικών σας διεκδικήσεων». Έγινε μια διοίκηση από τη ΓΣΕΕ και αποφάσισαν να μας αποσύρουν. Οπότε μετά από την τρίτη νομίζω συνεδρίαση φύγαμε και από αυτήν τη συζήτηση.

Αυτά όλα είχαν προβλεφθεί. Εμείς είχαμε προβλέψει ότι η μείωση των μισθών θα είχε στο Ασφαλιστικό μια επίπτωση 4 δισεκατομμυρίων. Αυτό έχει επαληθευτεί. Επίσης, είχαμε προβλέψει ότι η αύξηση της ανεργίας σε αυτά τα επίπεδα που είχαμε πει, θα είχε μία επίπτωση 6 δισεκατομμυρίων. Και αυτό έχει συμβεί. Επομένως, η ευελιξία στους μισθούς, στις εργασιακές σχέσεις κ.λπ. δεν απέδωσε.

 Για την πραγματική οικονομία έτσι όπως την προσεγγίζετε νομίζω ότι είναι σωστό. Αν δείτε, δηλαδή, το οικονομικό κύκλωμα μέσα στην πολιτική οικονομία, σας λέει ότι δύο πυλώνες της οικονομίας είναι τα νοικοκυριά και οι επιχειρήσεις. Τα νοικοκυριά με τη έννοια ότι προσφέρουν εργατικό δυναμικό, με την έννοια του καταναλωτή κ.λπ. Επομένως, όλες οι προσεγγίσεις αφορούν αυτούς τους δύο πυλώνες. Διαστέλλεις την οικονομική και κοινωνική λειτουργία ή συστέλλεις την οικονομική και κοινωνική λειτουργία, όπως έγινε με αυτά τα προγράμματα.

Τώρα για το «κερδισμένοι και χαμένοι». Στην ετήσια Έκθεση για την Ελληνική Οικονομία και την Απασχόληση που βγαίνει κάθε χρόνο –εγώ ως επιστημονικός διευθυντής συντόνιζα την Έκθεση του 2014, τώρα εκπονείται από τους άλλους συναδέλφους η έκθεση του 2015- υπάρχει ένα διάγραμμα –και ίσως ήταν παράλειψή μου που δεν σας έφερα να το δείτε- όπου μέχρι και το 2013 είχαμε δει διάφορες καμπύλες ξεκινώντας με βάση το μηδέν –και κάτω από το μηδέν και πάνω από το μηδέν- είχαμε δει μέχρι 2010-2013 πού πήγαιναν αυτές οι καμπύλες, δηλαδή οι μισθοί, οι συντάξεις, η απασχόληση, η παραγωγικότητα της εργασίας. Όλες κατέβαιναν κάτω από το μηδέν. Η μία μόνο που ανέβαινε ήταν η σχέση κερδών και μισθών.

Είναι ένα ενδιαφέρον διάγραμμα. Μπορεί να το δει κανείς στην Έκθεση για την Ελληνική Οικονομία του 2013. Νομίζω ότι είναι στο πρώτο ή στο δεύτερο κεφάλαιο. Νομίζω ότι αυτή η αποτύπωση έχει επιβεβαιωθεί και από άλλες μελέτες που έχουν γίνουν από άλλους συναδέλφους είτε στο εξωτερικό είτε στην Ελλάδα, με τελευταία αυτή που έκανε ο κ. Γιαννίτσης με τον κ. Ζωγραφάκη για το θέμα των φόρων, ότι τα υψηλά εισοδήματα πλήρωσαν 9%, ενώ τα άλλα είχαν μια αύξηση 300% κ.λπ. Δείχνει επομένως ότι υπήρχε μια μονομέρεια στα βάρη και στις θυσίες που θα συνέβαλαν στην υλοποίηση αυτού του προγράμματος.

**ΑΝΤΩΝΙΟΣ ΣΥΡΙΓΟΣ:** Κύριε Ρομπόλη, στην απάντησή σας παραλείψατε μόνο μία ερώτησή μου, εάν τα μέτρα τα οποία ελήφθησαν ήταν μόνο αποτέλεσμα εμπνεύσεως των δανειστών ή και επιχωρίας εμπνεύσεως, αν υπήρχαν δηλαδή μέτρα για τα οποία υπήρχε σύμπτωση απόψεων, στα εργασιακά, στο Ασφαλιστικό κ.λπ.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, όπως είπα και προηγουμένως, νομίζω ότι είναι και τα δύο, αλλά δεν μπορώ να προσδιορίσω το συντελεστή βαρύτητας του καθενός.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Να σας καλωσορίσουμε και εμείς με τη σειρά μας, κύριε καθηγητά. Ελπίζω ότι η ταλαιπωρία σας θα τελειώσει σύντομα, γιατί πλησιάζουμε στο τέλος.

Υπάρχουν υπολογισμοί που δείχνουν ότι από το 1999 μέχρι το 2014 μεταφέρθηκαν από τον προϋπολογισμό στα ασφαλιστικά ταμεία για τη στήριξή τους, 175 περίπου δισεκατομμύρια ευρώ.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, 175 δισεκατομμύρια ευρώ. Το έχω γράψει εγώ.

**ΣΑΒΒΑΣ ΑΝΑΣΤΑΣΙΑΔΗΣ:** Το γνωρίζετε φαντάζομαι.

**ΣΑΒΒΑΣ ΡΟΜΠΟΛΗΣ (Μάρτυς):** Δικά μου στοιχεία είναι αυτά. Εδώ σε αυτόν τον πίνακα είναι.

**ΣΑΒΒΑΣ ΑΝΑΣΤΑΣΙΑΔΗΣ:** Ωραία.

Πιστεύετε ότι αυτό μπορεί να συνεχιστεί; Και αν όχι, πώς μπορεί να αντιμετωπιστεί στις σημερινές συνθήκες το ασφαλιστικό πρόβλημα, που κατά πολλούς θεωρείται και το μεγαλύτερο πρόβλημα που αντιμετωπίζει σήμερα η χώρα μας;

(MT)

(AG)

**ΣΑΒΒΑΣ ΡΟΜΠΟΛΗΣ (Μάρτυς):** Είμαι πολύ φρέσκος να σας πω, επειδή έχω τα στοιχεία αυτής της μελέτης που σας είπα, η οποία δεν έχει ολοκληρωθεί βέβαια. Σε αυτά τα δεκαπέντε χρόνια είναι περίπου 175 δισ., είναι περίπου 10.000.000.000 το χρόνο. Σε αυτά τα 10.000.000.000 το χρόνο υπάρχει και η τριμερής χρηματοδότηση, δηλαδή…

**ΣΑΒΒΑΣ ΑΝΑΣΤΑΣΙΑΔΗΣ:** Άρα, λέτε ότι δεν είναι μόνο από τον προϋπολογισμό;

**ΣΑΒΒΑΣ ΡΟΜΠΟΛΗΣ (Μάρτυς):** Όχι, είναι από τον προϋπολογισμό, γιατί και η τριμερής είναι από τον προϋπολογισμό. Είναι ένα στοιχείο που έφτασε στα χέρια μου, όπως σας είπα στην προηγούμενη συνεδρίαση, όπου υποστηρίζει η τρόικα ότι το ασφαλιστικό σύστημα στην Ελλάδα είναι πολύ γενναιόδωρο, επειδή δίνει 9% του ΑΕΠ ο προϋπολογισμός, ενώ στη Γερμανία δίνει 3%, στη Γαλλία 3,5% κλπ.

Ήρθε αυτό το στοιχείο στα χέρια μου για να το αξιολογήσω. Το αξιολόγησα αυτό το στοιχείο και είπα ότι το 4,5% του ΑΕΠ αυτού του 9%, που είναι πραγματικότητα, είναι με βάση το ν. 2084/1992, το νόμο Σιούφα, που προβλέπει μία τριμερή χρηματοδότηση, είναι με βάση εκείνον τον νόμο, άρθρο τάδε που προβλέπει άλλη τριμερή χρηματοδότηση, είναι εκείνο κλπ.

Επομένως, είναι μία νομοθεσία όπου έχει δεχθεί η ελληνική πολιτεία ότι σε αυτό το σύστημα θα δίνω εγώ αυτά και αυτά σήμερα αντιστοιχούν στο 4,5% του 9%. Το υπόλοιπο 4,5% είναι συμβολή του κρατικού προϋπολογισμού για την κάλυψη των ελλειμμάτων, ενώ το σημείο που έλεγαν είναι ότι η ελληνική πολιτεία δίνει 9% του ΑΕΠ για κάλυψη ελλειμμάτων, ενώ ο γερμανικός προϋπολογισμός δίνει 3% του ΑΕΠ για κάλυψη ελλειμμάτων. Η ελληνική πολιτεία δίνει 4,5% για κάλυψη ελλειμμάτων.

**ΜΑΥΡΟΥΔΗΣ ΒΟΡΙΔΗΣ:** Γιατί, οι Γερμανοί πόσο δίνουν συνολικά για κάλυψη και ξεκάλυψη;

**ΣΑΒΒΑΣ ΡΟΜΠΟΛΗΣ (Μάρτυς):** Για κάλυψη και ξεκάλυψη; Μπορεί να είναι γύρω στο 10,5% όλο μαζί.

Εμείς σε αυτή τη μελέτη που κάνουμε τώρα, τι λέμε; Μιλάμε για εισφορές από το 2015 μέχρι το 2050. Μιλάμε για τριμερή χρηματοδότηση, με βάση τη νομοθεσία που υπάρχει. Δεν μπορεί να την αλλάξει ο μελετητής. Αυτή είναι η νομοθεσία. Αν θέλετε εσείς να την αλλάξετε, να την αλλάξετε.

Από εκεί και μετά τι προκύπτει; Αυτό που προκύπτει θα είναι αυτό που θα δώσει ο κρατικός προϋπολογισμός για κάλυψη ελλειμμάτων, αν δεν θέλει να μειώσει και άλλο τις συντάξεις. Παραδείγματος χάριν, είδα μία αναφορά που γίνεται στον κρατικό προϋπολογισμό του 2015 που λέει ότι το 2015 θα δώσει 10,8 δισ. Εμείς υπολογίσαμε αυτά τα 10,8 δισ., γιατί δεν μπορείς αν δεν δουλέψεις με επίσημα στοιχεία.

Εμείς λέμε ότι η ελληνική Βουλή ψήφισε τον Προϋπολογισμό του 2015 που λέει ότι δίνει στο ασφαλιστικό σύστημα 10,8 δισ. Μένω σε ένα σενάριο ότι αυτό θα αυξάνεται μέχρι το 2050 όσο αυξάνεται το ΑΕΠ, 1% ή 0,5%. Αυτό πήρα.

Όμως το δεύτερο μνημόνιο σε μία διάταξη λέει ότι το 2016, 2017 και 2018 θα γίνει 8,6 δισ. Επομένως κάνουμε και ένα άλλο σενάριο, όπου αν συνεχίσει να υπάρχει αυτή η διάταξη, τότε δεν θα δώσει το 2016 10,8 δισ., αλλά θα δώσει 8,6 δισ. Αν λοιπόν δώσει 8,6 δισ., θα δώσει παραπάνω για να το καλύψει, εκτός αν μειώσει τις συντάξεις ή αυξήσει τις εισφορές. Καταλαβαίνετε ότι το ασφαλιστικό σύστημα είναι κλειστό.

Εμείς παίρνουμε τα επίσημα κείμενα και κάνουμε παραπομπές «βλέπε κρατικό προϋπολογισμό, μνημόνιο, διάταξη τάδε» κ.λπ.. Διαφορετικά, αντιλαμβάνεσθε ότι δεν μπορεί να γίνει με σοβαρότητα η αντιμετώπιση μίας μελέτης.

Επομένως, το σωστό είναι ότι δόθηκαν αυτά που είπατε, τα 175 δισ. Είναι περίπου 10 δισ. Μέσα σε αυτά υπάρχει και η τριμερής χρηματοδότηση, είναι μισό και μισό, μισό κάλυψη ελλειμάτων και μισό τριμερής χρηματοδότηση.

**ΣΑΒΒΑΣ ΑΝΑΣΤΑΣΙΑΔΗΣ:** Είπατε στην τοποθέτησή σας ότι ο τρόπος καταγραφής των ελλειμμάτων των ΔΕΚΟ προβλημάτισε την Επιτροπή, αυτή στην οποία συμμετείχατε και εσείς. Τελικά αυτός ο τρόπος καταγραφής ήταν σωστός; Τον ίδιο τρόπο καταγραφής των ελλειμμάτων χρησιμοποιούν και σε όλες τις άλλες χώρες της Ευρώπης; Γιατί, αν θυμάστε, το 2009 και το 2010 ο κ. Χριστοδουλάκης και ο κ. Στουρνάρας διαφωνούσαν με αυτό. Υποστήριζαν ότι θα μπορούσε να είναι διαφορετικός ο τρόπος καταγραφής των ελλειμμάτων.

(SO)

(MT)

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, η διαφωνία είναι, γενικά σε όλες τις χώρες -αλλά νομίζω ότι τώρα έχει λυθεί αυτό το πρόβλημα- εάν τα ελλείμματα των ΔΕΚΟ τα υπολογίζουμε στα ελλείμματα της Γενικής Κυβέρνησης, δηλαδή των Υπουργείων κλπ, ή για το σύνολο.

Νομίζω ότι το σωστό είναι ότι στα ελλείμματα της Γενικής Κυβέρνησης είναι τα προβλήματα της Γενικής Κυβέρνησης, δηλαδή η Διοίκηση κλπ. Και αν βάλουμε και όλους τους υπόλοιπους οργανισμούς, δηλαδή νοσοκομεία, ΟΤΑ κλπ, υπολογίζουμε και τα άλλα. Η διαφωνία ήταν ότι ήθελαν αυτά τα ελλείμματα να τα βάλουμε στη Γενική Κυβέρνηση.

**ΝΙΚΟΛΑΟΣ ΦΙΛΗΣ:** Εξοπλισμούς.

**ΣΑΒΒΑΣ ΡΟΜΠΟΛΗΣ (Μάρτυς):** Εξοπλισμούς και τα πάντα.

**ΣΑΒΒΑΣ ΑΝΑΣΤΑΣΙΑΔΗΣ:** Πιστεύετε ότι αυτός ο τρόπος τον οποίο αποδέχτηκε τότε…

**ΜΑΥΡΟΥΔΗΣ ΒΟΡΙΔΗΣ:** Ρωτάω τώρα, επειδή είναι στη συζήτηση: ποιος τα καλύπτει αυτά τα ελλείμματα;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα τη φέρετε ξανά στη συζήτηση.

**ΣΑΒΒΑΣ ΡΟΜΠΟΛΗΣ (Μάρτυς):** Άμα δημιουργήσουμε μια χώρα, πάμε σε ένα νησί και πούμε ότι αυτό το νησί θα γίνει η χώρα μας, το πρώτο πράγμα που κάνουμε είναι το ταμείο. Ποιος το γεμίζει το ταμείο; Ο φορολογούμενος. Δεν υπάρχει κανένας άλλος που να γεμίζει το ταμείο του κράτους. Δεν υπάρχει κανείς άλλος. Μόνο ο φορολογούμενος.

**ΣΑΒΒΑΣ ΑΝΑΣΤΑΣΙΑΔΗΣ:** Πιστεύετε ότι αυτός ο τρόπος υπολογισμού, που περιελάμβανε και άλλα στατιστικά στοιχεία, ίσως ήταν η αφορμή να διογκωθεί το 2009 το έλλειμμα και να ανοίξει την πόρτα στο ΔΝΤ; Ήταν αυτό που διόγκωσε το έλλειμμα το 2009;

**ΣΑΒΒΑΣ ΡΟΜΠΟΛΗΣ (Μάρτυς):** Η δική μου εκτίμηση για την ένταξη του ΔΝΤ –μπορεί να είναι και λάθος- είναι ότι ήθελαν οι Ευρωπαίοι να μπει το ΔΝΤ και να συνεχίζει να παραμένει για να παραβιάζεται η ευρωπαϊκή συνθήκη και ιδιαίτερα στο σκέλος του κοινωνικού κράτους, των εργασιακών σχέσεων κλπ. Γιατί δεν μπορεί η ίδια η Ευρωπαϊκή Ένωση και οι εκπρόσωποί της να μην σέβονται το ευρωπαϊκό κεκτημένο, του οποίου υποτίθεται ότι είναι θεματοφύλακες. Επομένως, μπαίνοντας το ΔΝΤ έρχεται και συνδέει τη μακροοικονομική πολιτική με την παραβίαση των σχετικών διατάξεων.

Αυτή είναι η γνώμη μου και εκτίμησή μου. Δεν ξέρω αν είναι σωστή ή όχι, αλλά αυτή είναι και το έχω γράψει κιόλας.

**ΣΑΒΒΑΣ ΑΝΑΣΤΑΣΙΑΔΗΣ:** Είπατε, επίσης, στην αρχική σας τοποθέτηση, ότι βλέπατε τότε, το 2009, ότι οι στόχοι του προγράμματος δεν βγαίνουν και ίσως σήμερα επαληθεύεστε κιόλας.

Πού στηρίζατε τότε αυτή την άποψή σας και γιατί η τότε Κυβέρνηση δεν μπορούσε να το δει αυτό; Έκανε λάθος εκτιμήσεις; Δεν είχε μελετήσει; Δεν είχε διαπραγματευθεί; Ποια είναι η άποψή σας;

**ΣΑΒΒΑΣ ΡΟΜΠΟΛΗΣ (Μάρτυς):** Οι προβλέψεις που κάνουμε είναι επειδή υπήρχε μια βάση δεδομένων για την ελληνική οικονομία τα τελευταία είκοσι χρόνια και από εκεί παρακολουθείς την πραγματική οικονομία, αυτό δηλαδή που λέγαμε προηγουμένως: επιχειρήσεις, παραγωγικότητες, εισαγωγές, εξαγωγές, επενδύσεις κλπ.

Κι έτσι έγινε και η πρόβλεψη το 2004 που σας είπα –είναι δημοσιευμένο το κείμενο- ότι έρχεται κρίση από τον χειμώνα του 2008 και χωρίς να είχαμε βάλει τον παράγοντα Lehman Brothers -χρηματοπιστωτική κρίση. Δηλαδή, εμείς βλέπαμε ότι έρχεται κρίση στον οικονομικό σχηματισμό στην Ελλάδα, ανεξάρτητα από τη χρηματοπιστωτική κρίση. Αυτό προέκυπτε από τα δικά μας στοιχεία.

Επομένως, δεν ξέρω αν η Κυβέρνηση –στο ερώτημα που έκανε προηγουμένως και ο κ. Συρίγος- έβλεπε κάποια πράγματα και ότι δεν απέδιδε αυτό το πρόγραμμα ή αν είχε τον παράγοντα του εξαναγκασμού μέσα από τη διαδικασία που γινόταν για το μνημόνιο ή όχι.

Είπα και τα δύο ότι είναι, αλλά δεν μπορώ να βαθμολογήσω ο κάθε παράγοντας πόσο επηρέασε την τελική της απόφαση. Αυτό δεν μπορώ να το υπολογίσω.

**ΣΑΒΒΑΣ ΑΝΑΣΤΑΣΙΑΔΗΣ:** Η διαφωνία σας για το δίλημμα «μνημόνιο ή πτώχευση» σημαίνει, κατά την άποψή σας πάντα, ότι θα μπορούσε να υπάρξει λύση μέσα στην Ευρωπαϊκή Ένωση, την οποία δεν επιλέξαμε γιατί εξαναγκαστήκαμε να οδηγηθούμε εκεί που οδηγηθήκαμε;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ είμαι από εκείνους που πιστεύουν –και το έχω γράψει και πολλές φορές- επειδή, όπως σας είπα, κινούμαι σε αυτή τη στρατηγική που σας είπα -οικονομική βιωσιμότητα και κοινωνική αποτελεσματικότητα- ότι η έξοδος από το ευρώ θα επιδεινώσει πολύ το βιοτικό επίπεδο του πληθυσμού, πάρα πολύ.

Κι εμένα ως οικονομολόγο αυτό που με ενδιαφέρει και αυτό που διδάσκω τα τριάντα πέντε χρόνια που είμαι στο πανεπιστήμιο είναι πως το πηλίκο της διαίρεσης είναι το βιοτικό επίπεδο των ανθρώπων.

Αν κάνουμε οικονομία και οικονομική πολιτική χωρίς η προσήλωσή μας να είναι στο βιοτικό επίπεδο των ανθρώπων, πρέπει να αλλάξουμε δουλειά. Και γι’ αυτό πιστεύω -και είμαι κατηγορηματικός στο θέμα της εξόδου- ότι εδώ υπάρχει πρόβλημα με το βιοτικό επίπεδο των ανθρώπων. Αν δεν υπήρχε πρόβλημα με το βιοτικό επίπεδο των ανθρώπων, κάναμε ό,τι θέλαμε. Όμως επειδή θα υπάρχει πρόβλημα με το βιοτικό επίπεδο των ανθρώπων, πρέπει κανείς να είναι πολύ προσεκτικός.

(KO)

 (2SO)

Επομένως, τότε κινούμουν πάλι στην ίδια αντίληψη και, επίσης, με τη γνώση που είχα από τη βιβλιογραφία, μελετώντας τα τελευταία τριάντα χρόνια όλες τις παρεμβάσεις του ΔΝΤ στις χώρες της Λατινικής Αμερικής, ακόμα και στη διαπραγμάτευση με απελευθερωτικά κινήματα. Το ΔΝΤ με τα απελευθερωτικά κινήματα που ερχόντουσαν ήταν πιο χαλαρό. Όμως, αυτή η χαλάρωση δεν ήταν ικανή και αναγκαία να βοηθήσει τα απελευθερωτικά κινήματα να ανατρέψουν τα ελλείμματα της προηγούμενης περιόδου, που ήταν μια δικτατορία που σάρωνε, που ήταν εκείνο, που ήταν το άλλο.

Επομένως, είναι μια σχέση πολύ προσεκτική και δυναμική και όχι στατική.

**ΣΑΒΒΑΣ ΑΝΑΣΤΑΣΙΑΔΗΣ:** Μιλάτε για επανάσταση, δηλαδή.

**ΣΑΒΒΑΣ ΡΟΜΠΟΛΗΣ (Μάρτυς):** Όχι. Θέλω να πω, δηλαδή, ότι ακόμα και σε απελευθερωτικά κινήματα -για παράδειγμα, εγώ βλέπω τη διαπραγμάτευση του ΔΝΤ με τους Σαντινίστας στη Νικαράγουα- βλέπω ποιο ήταν το αποτέλεσμα μέσα σ’ αυτούς τους συσχετισμούς. Και τι έγινε μετά από τέσσερα χρόνια με τους Σαντινίστας; Τους άφησαν ένα περιορισμένο πλαίσιο μέσα από την αναδιάρθρωση του χρέους, πλαίσιο το οποίο όμως δεν τους επέτρεψε να λύσουν τα κοινωνικά και οικονομικά προβλήματα που είχε η συγκεκριμένη χώρα από την προηγούμενη περίοδο της δικτατορίας που είχαν. Αυτό λέω.

**ΣΑΒΒΑΣ ΑΝΑΣΤΑΣΙΑΔΗΣ:** Συμφωνώντας απόλυτα με αυτό που είπατε προηγουμένως, δηλαδή ότι πρέπει να βλέπουμε το βιοτικό επίπεδο των πολιτών, θέλω να σας ρωτήσω ευθέως και να μου απαντήσετε με δυο κουβέντες το εξής: Ποια κατά την εκτίμησή σας είναι η λύση στο Ασφαλιστικό; Ποια προτείνετε εσείς σαν λύση για να έχουμε και το βιοτικό επίπεδο εκεί που χρειάζεται, αλλά και ένα σύστημα που να είναι βιώσιμο;

**ΣΑΒΒΑΣ ΡΟΜΠΟΛΗΣ (Μάρτυς):** Θα επαναλάβω αυτό που είχα πει και την προηγούμενη φορά, δηλαδή ότι η κάθε χώρα σε κάθε περίοδο έχει ένα ιστορικό διακύβευμα. Το ιστορικό διακύβευμα αυτής της περιόδου και για τα επόμενα χρόνια είναι η ανάπτυξη, οι επενδύσεις και η απασχόληση. Και αυτό το βλέπουμε με αριθμούς. Εάν βάλετε ανάπτυξη 1%, τα αποτελέσματα είναι δύσκολα. Εάν βάλετε ανάπτυξη από 2%, 2,5% και ιδιαίτερα 3%, τα αποτελέσματα είναι πολύ καλά και για ένα πολύ καλό ποσοστό αναπλήρωσης των συντάξεων και για ένα ικανοποιητικό επίπεδο απασχόλησης. Βλέπετε, δηλαδή, ότι «απορροφάται» η ανεργία από τις επενδύσεις, από τη δημιουργία θέσεων απασχόλησης. Όμως, εάν βάλετε ανάπτυξη 1,5% ή 2%, τότε τα πράγματα είναι δύσκολα. Η ανεργία, δηλαδή, φτάνει πολύ ψηλά, στο 25% και 28%.

Επομένως, νομίζω ότι το ιστορικό διακύβευμα της περιόδου και έτσι όπως έχουν διαμορφωθεί τα πράγματα είναι η προσήλωση, η ανάπτυξη, οι επενδύσεις και η απασχόληση.

**ΣΑΒΒΑΣ ΑΝΑΣΤΑΣΙΑΔΗΣ:** Όμως, αυτό όπως το παρουσιάζετε –και τελειώνω, κύριε Πρόεδρε- είναι σε θεωρητικό επίπεδο. Για να συμβεί αυτό στην πραγματικότητα, χρειάζεται κάποιος χρόνος, τέσσερα, πέντε, ίσως και περισσότερα χρόνια. Μέχρι τότε πώς μπορεί να συντηρηθεί το σύστημα;

**ΣΑΒΒΑΣ ΡΟΜΠΟΛΗΣ (Μάρτυς):** Δεν υπάρχει χρόνος. Εδώ όλα αυτά γίνονται εδώ και χθες. «Εδώ και χθες» σημαίνει -επειδή μιλάμε, όπως είπαμε, για βιοτικό επίπεδο και για ενάμισι εκατομμύριο ανθρώπους- ότι κάνουμε δεκατρία master plan για τις δεκατρείς περιφέρειες και μελετάμε τις αναπτυξιακές τους δυνατότητες. Αυτές οι αναπτυξιακές δυνατότητες της κάθε περιφέρειας υλοποιούνται με δημόσιες και ιδιωτικές επενδύσεις.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Κύριε Καθηγητά, θα ήθελα να σας υπενθυμίσω την απάντηση που δώσατε νωρίτερα στον κ. Λοβέρδο, ότι το πολυδιαφημισμένο νομοσχέδιο Γιαννίτση είχε το πρόβλημα ότι προέβλεπε τη μετατροπή της εγγυημένης διά της κρατικής συμμετοχής –δηλαδή διά της αναδιανομής- κατώτατης σύνταξης σε επίδομα, δηλαδή σε πλήρως ανταποδοτική. Έτσι, καταβαράθρωνε αυτό το στοιχείο. Η εντύπωση που έχει επικρατήσει στην κοινή γνώμη είναι ότι ο κ. Γιαννίτσης προστάτευε τα «ρετιρέ», ενώ στην πραγματικότητα η κοινωνική έκρηξη υπήρξε λόγω αυτού του πράγματος, όπως είπατε και εσείς.

Με δεδομένο ότι και μετά το μνημόνιο υπάρχει ανάλογη ασφαλιστική ρύθμιση για την καταβαράθρωση του κατωτάτου επιπέδου των συντάξεων, βλέπετε μία σχέση ανάμεσα σ’ αυτά που γινόντουσαν πριν το μνημόνιο και σε αυτά που μας επιβάλλουν μετά το μνημόνιο; Συνεπώς, μήπως το μνημόνιο και το χρέος είναι ένα όχημα επιβολής στην Ελλάδα στοιχείων αντικοινωνικής πολιτικής, που υπό άλλες συνθήκες δημοκρατίας δεν θα μπορούσαν να εφαρμοστούν; Αυτή είναι η πρώτη ερώτηση.

**ΣΑΒΒΑΣ ΡΟΜΠΟΛΗΣ (Μάρτυς):** Να απαντήσω ή όχι;

**ΝΙΚΟΛΑΟΣ ΦΙΛΗΣ:** Παρακαλώ, απαντήστε.

(DE)

(KO)

**ΣΑΒΒΑΣ ΡΟΜΠΟΛΗΣ (Μάρτυς):** Αυτή η σχέση που την εντοπίζετε σε αυτό το θέμα της κατώτατης σύνταξης ξεκινά από τη στρατηγική της μειωμένης χρηματοδότησης του κράτους στο σύστημα. Κυρίως είναι μια στρατηγική που σαν εμπειρία έχει τις Ηνωμένες Πολιτείες, όπου εκεί η ασφάλιση δεν είναι ιδιωτική, είναι κρατική. Η υγεία είναι ιδιωτική. Εκεί μόνο υπάρχει εισφορά εργαζόμενου και εργοδότη. Δεν υπάρχει το κράτος. Και γι’ αυτό, μετά από τριάντα πέντε χρόνια εκεί παίρνεις σύνταξη, για παράδειγμα, 1.000 ευρώ, ενώ στην Ευρώπη παίρνεις 1.500 ευρώ.

Εγώ, πηγαίνοντας εκεί, σε διάφορες έρευνες που κάνουμε με τους Έλληνες αποδήμους, με ρωτούν το εξής: «Είμαστε εδώ τριανταπέντε χρόνια και παίρνουμε 1.000 ευρώ. Αν ήμασταν στην Ευρώπη, πόσα θα παίρναμε;». Τους λέω το εξής: «Αν ήσασταν μετανάστες στη Γερμανία, θα παίρνατε 1.500 ευρώ». Γιατί; Διότι το πεντακοσάρικο έρχεται από την τριμερή χρηματοδότηση του γερμανικού προϋπολογισμού. Αυτό είναι πολύ απλό.

Επομένως, υπάρχει μια στρατηγική απόσυρσης του κράτους από τη χρηματοδότηση του συνταξιοδοτικού συστήματος. Αυτή είναι, δηλαδή, η στρατηγική. Πρέπει, επομένως, να δει κανείς ότι, όταν σας λένε ότι έχει έσοδα 50 δισεκατομμύρια ο κρατικός προϋπολογισμός το 2005, τα 10,8 δισεκατομμύρια τα δίνετε για την ασφάλιση και τα υπόλοιπα 40 δισεκατομμύρια τα έχετε για τα άλλα. Σκεφτείτε τι θα κάνετε.

Υπάρχει μια άποψη που λέει ότι θα το διαχειριστώ, θα το διευθετήσω ή θα αυξάνω τα έσοδα, θα κάνω ανάπτυξη του ΑΕΠ, γιατί πρέπει να κάνω αναδιανομή του εισοδήματος κ.λπ. και υπάρχει και μια άλλη άποψη που λέει ότι αυτό πρέπει να αποσυρθεί τελείως και ο καθένας να το χρηματοδοτεί ανάλογα με τις δυνατότητες που έχει να το χρηματοδοτήσει, αυτός και ο εργοδότης.

**ΝΙΚΟΛΑΟΣ ΦΙΛΗΣ:** Άρα, λοιπόν, διαπιστώνουμε ότι και πριν το μνημόνιο υπήρχαν τάσεις, προτάσεις, μεταρρυθμίσεις, «μέτρα» -σε πολλά εισαγωγικά η λέξη- δηλαδή αντιμεταρρυθμίσεις στο κοινωνικό επίπεδο, στην κοινωνική ασφάλιση, που εκδηλώθηκαν όμως με την καταιγίδα του μνημονίου αμέσως μετά.

Υπάρχουν άλλα στοιχεία τα οποία προδιέγραφαν, κατά τη γνώμη σας, την κρίση του μοντέλου ανάπτυξης στην οποία επικάθισε με τρόπο βάναυσο και αυταρχικό η Τρόικα, επιβάλλοντας το μνημόνιο στη χώρα μας; Ποια άλλα στοιχεία μπορείτε να δείτε που μας προδιέγραφαν αυτό που λέγατε εσείς, που έλεγε η έκθεση του ΙΝΕ-ΓΣΕΕ, ότι έρχεται κρίση; Ποια στοιχεία επισημαίνατε πριν το μνημόνιο;

**ΣΑΒΒΑΣ ΡΟΜΠΟΛΗΣ (Μάρτυς):** Αυτό που επισημαίνω, τουλάχιστον εγώ στις επιστημονικές συναντήσεις που κάνουμε με συναδέλφους, είναι ότι δεν μπορεί ένα Ινστιτούτο Εργασίας μιας Γενικής Συνομοσπονδίας μιας χώρας έντεκα εκατομμυρίων να είδε αυτή την πρόβλεψη το 2004 ή το 2008 ότι η χώρα μπαίνει σε κρίση και να μη μπορούσαν να το δουν οι διεθνείς οργανισμοί ή οι μελετητικοί οργανισμοί των funds κ.λπ.

Επομένως, εγώ θεωρώ ότι θα το είχαν δει, αλλά είναι αυτό που έλεγα προηγουμένως σε ένα βιβλίο του Jacques Attali, που έλεγε αυτή τη σχέση του δανειστή και του δανειζόμενου. Είχαν βρει μια χώρα που την είχαν πελάτη να της πωλούν χρήμα για να βγάζουν τα λεφτά, ανεξάρτητα αν ήξεραν ότι αυτή η χώρα κάποια στιγμή θα περάσει μια κρίση και δεν πρόλαβαν αυτή τη χώρα, εφόσον θέλουν να λένε ότι είναι εταίρος τους.

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει η Αντιπρόεδρος αυτής κυρία **ΧΑΡΟΥΛΑ ΚΑΦΑΝΤΑΡΗ**)

**ΝΙΚΟΛΑΟΣ ΦΙΛΗΣ:** Για το μοντέλο το οποίο εσείς επισημαίνετε ότι είναι αδιέξοδο, να στηρίζεται η οικονομία αποκλειστικά σε τουρισμό και υπηρεσίες, δεν είχαμε αυτού του στοιχείου μια εικόνα με την αποβιομηχάνιση και τη λειτουργία των τραπεζών προσανατολισμένη σε αυτούς τους τομείς μόνο; Δηλαδή, δεν είχαμε πριν από το μνημόνιο εικόνες του μνημονίου που έρχεται;

**ΣΑΒΒΑΣ ΡΟΜΠΟΛΗΣ (Μάρτυς):** Αυτή η πορεία της μονοκαλλιέργειας του τουρισμού και των υπηρεσιών είναι μια περίοδος που δεν έρχεται μόνο τα τελευταία τέσσερα-πέντε χρόνια, αλλά έρχεται ακόμα νωρίτερα. Αυτό που δημιουργεί αυτή η μονοκαλλιέργεια είναι ότι περιορίζει τις δυνατότητες παραγωγής πόρων. Διότι η οικονομία πρέπει να παράγει πόρους και μετά να φροντίσει να τις διανέμει όσο δικαιότερα μπορεί. Εφόσον, όμως, δεν παράγει πόρους ή παράγει λιγότερους πόρους, το μόνο που της απομένει να κάνει είναι να διαχειρίζεται τη φτώχεια της.

Επομένως, και στο παρελθόν, αλλά και σήμερα και ιδιαίτερα στο μέλλον, εάν η ελληνική οικονομία δεν φροντίσει να αναπτύξει όλες τις δυνατότητες -πρωτογενείς, δευτερογενείς, τριτογενείς, τουρισμός, τα πάντα, όλα- δεν μπορεί να περιμένει μόνο από αυτή τη μονοκαλλιέργεια να βελτιώσει το βιοτικό επίπεδο, ατομικό ή συλλογικό, των πολιτών της.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συγγνώμη, η κοινωνία παράγει πόρους;

**ΣΑΒΒΑΣ ΡΟΜΠΟΛΗΣ (Μάρτυς):** Η οικονομία.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, αλλά είπατε η κοινωνία να φροντίσει, για να παράγει πόρους. Όμως, πέρα από αυτό, υπάρχουν συγκεκριμένοι συντελεστές. Δεν είναι γενικό και αόριστο.

**ΣΑΒΒΑΣ ΡΟΜΠΟΛΗΣ (Μάρτυς):** Ορίστε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι γενικό και αόριστο ποιος παράγει. Είναι συγκεκριμένοι συντελεστές της παραγωγής: Το κεφάλαιο, η εργασία και οι αντικειμενικές δυνατότητες που έχεις.

(AD)

(DE)

**ΣΑΒΒΑΣ ΡΟΜΠΟΛΗΣ (Μάρτυς):** Το είπαμε προηγουμένως αυτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άρα, αυτός που καθορίζει τι θα παραχθεί είναι το κεφάλαιο. Και η κοινωνία, το «κράτος» -εντός εισαγωγικών- πηγαίνει πίσω από το κεφάλαιο.

**ΣΑΒΒΑΣ ΡΟΜΠΟΛΗΣ (Μάρτυς):** Θα σας πω. Αυτός που καθορίζει, ανεξάρτητα αν δεν το επιτυγχάνει, είναι η ύπαρξή σας, δηλαδή η ύπαρξη του πολιτικού συστήματος. Τι έχει να κάνει το πολιτικό σύστημα;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, με συγχωρείτε. Το πολιτικό σύστημα έπεται των οικονομικών αποφάσεων.

**ΣΑΒΒΑΣ ΡΟΜΠΟΛΗΣ (Μάρτυς):** Μισό λεπτό. Ακούστε με. Το μείζον πράγμα που έχει να κάνει ένα πολιτικό σύστημα είναι να αποφασίσει τι θα παραχθεί, πώς θα παραχθεί, γιατί θα παραχθεί και πώς θα διανεμηθεί. Αυτά τα τέσσερα…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εσείς, λοιπόν, κύριε Ρομπόλη –με συγχωρείτε για τη διακοπή, κύριε Φίλη- πιστεύετε ότι αν αποφασίσει σήμερα η ελληνική Κυβέρνηση ότι θέλει να παραχθούν αυτοί οι τομείς, θα έρθουν τα κεφάλαια και θα επενδύσουν σ’ αυτούς τους τομείς;

**ΣΑΒΒΑΣ ΡΟΜΠΟΛΗΣ (Μάρτυς):** Όχι από τη μία στιγμή στην άλλη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Α, εντάξει.

**ΜΑΥΡΟΥΔΗΣ ΒΟΡΙΔΗΣ:** Ούτε στην παρ’ άλλη στιγμή!

**ΣΑΒΒΑΣ ΡΟΜΠΟΛΗΣ (Μάρτυς):** Όμως, μπαίνεις σε έναν προσανατολισμό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ή θα πρέπει να δώσεις κίνητρα…

**ΣΑΒΒΑΣ ΡΟΜΠΟΛΗΣ (Μάρτυς):** Ε, αυτό δεν κάνεις;

**ΝΙΚΟΛΑΟΣ ΦΙΛΗΣ:** Ενδιαφέρουσα η συζήτηση. Στην ουσία είναι η κατάλυση του πολιτικού φαινομένου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συγγνώμη, κύριε Φίλη.

**ΝΙΚΟΛΑΟΣ ΦΙΛΗΣ:** Ενδιαφέρουσα η συζήτηση. Εδράζεται στην εικόνα που έχουμε για τη σημερινή κρίση της πολιτικής, αλλά η πολιτική υπάρχει για να διαμεσολαβεί ανάμεσα σε διαφορετικά κοινωνικά συμφέροντα και να δίνει τη μία ή την άλλη κατεύθυνση.

Δυστυχώς, σήμερα, η πολιτική στη χώρα μας –γι’ αυτό έχει καταρρεύσει το πολιτικό σύστημα- λειτουργούσε υπό το κράτος του ακραίου κεφαλαίου της Ευρώπης και της Ελλάδας. Δυστυχώς!

**ΣΑΒΒΑΣ ΡΟΜΠΟΛΗΣ (Μάρτυς):** Εγώ, όμως, στην επιστημονική προσέγγιση που κάνω, δίνω πολύ μεγάλη σημασία στο πολιτικό σύστημα.

**ΝΙΚΟΛΑΟΣ ΦΙΛΗΣ:** Δεν είπα για σας.

**ΣΑΒΒΑΣ ΡΟΜΠΟΛΗΣ (Μάρτυς):** Μάλιστα, όχι μόνο στον πολιτικό, αλλά και στο δημοκρατικό, στον οικονομικό και αναπτυξιακό χώρο.

**ΝΙΚΟΛΑΟΣ ΦΙΛΗΣ:** Μα και οι πολίτες δίνουν πολύ μεγάλη σημασία. Αλλιώς δεν θα ψήφιζαν οι άνθρωποι. Δεν θα διεκδικούσαν μία πολιτική επιλογή. Θα έλεγαν «Άστο. Το κεφάλαιο τα κάνει όλα. Άρα, πάμε για επανάσταση, όποτε γίνει». Δεν λέει αυτά ο κόσμος. Επιλέγει διαφορετικές εναλλακτικές πολιτικές. Δεν είναι μία η πολιτική που αναγκαστικά θα επιλέξει. Αυτή είναι η αντίληψη του επιθετικού ευρωπαϊκού κεφαλαίου, δηλαδή «Μία είναι η πολιτική και μία επιλέγουμε. Τελεία. Δεν υπάρχει άλλη». Άλλη είναι η επιλογή του κόσμου σήμερα. Θέλει άλλη πολιτική.

**ΜΑΥΡΟΥΔΗΣ ΒΟΡΙΔΗΣ:** Πάντως, δεν λέει αυτό η κριτική τώρα αυτή.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λέει ότι δεν πρέπει να φλυαρούμε πάρα πολύ.

**ΝΙΚΟΛΑΟΣ ΦΙΛΗΣ:** Λέω, λοιπόν, τώρα ότι βεβαίως δεν παραγνωρίζουμε τη σημασία του κοινωνικού παράγοντα –εννοώ του κεφαλαίου στη συγκεκριμένη περίπτωση- καθώς είναι συσχετισμοί δύναμης, αλλά οι συσχετισμοί δύναμης τροποποιούνται και από τη δραστηριότητα της κοινωνίας και από τις πολιτικές επιλογές που μπορεί να είναι αποτέλεσμα της κοινωνικής κινητοποίησης. Αλλιώς, θα ήμασταν μέσα σ’ ένα πλαίσιο, σ’ ένα σύστημα που θα ήταν αποκλειστικά και μόνο κλειστό καπιταλιστικό. Δεν είναι έτσι τα πράγματα. Σήμερα υπάρχει εξέλιξη στην κοινωνία και δυνατότητα επιλογής πολλών πολιτικών και όχι μόνο μονόδρομων.

Μ’ αυτό κλείνω την παρένθεση και προχωρώ στις ερωτήσεις.

Όσον αφορά τους μισθούς, είπατε ότι οι μισθοί δεν επηρεάζουν καθοριστικά, αλλά εν μέρει μόνο το θέμα της ανταγωνιστικότητας. Το αναπτύξατε το θέμα. Η κατάργηση των συλλογικών συμβάσεων εργασίας σε ποιο βαθμό επηρεάζει το ύψος των μισθών και, συνεπώς, σε ποιο βαθμό επηρεάζει και την κοινωνική ασφάλιση;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, την επηρεάζει σε σημαντικό βαθμό, διότι συμβάλλει στη μείωση των μισθών –η κυριαρχία της ατομικής σύμβασης- και ιδιαίτερα όταν είσαι σε μία οικονομία η οποία έχει και υψηλό επίπεδο ανεργίας. Αυτό το βλέπουμε από τις εμπειρικές μελέτες που έχουν γίνει είτε από το Ινστιτούτο είτε από άλλους ερευνητικούς Οργανισμούς. Βλέπουμε ότι η μετατροπή από τη συλλογική στην ατομική σύμβαση εργασίας δεν συνοδεύεται μόνο από την αλλαγή της εργασιακής σχέσης, αλλά και από τη μείωση του μισθού. Επομένως, εφ’ όσον η ασφαλιστική εισφορά υπολογίζεται πάνω στο μισθό, τότε επηρεάζει και τον όγκο των εισροών που έρχονται στο ασφαλιστικό σύστημα.

Όμως, εγώ νομίζω ότι επιπλέον αυτών των ποσοτικών στοιχείων υπάρχει το ποιοτικό στοιχείο της δημοκρατίας μέσα στη λειτουργία της παραγωγής. Επίσης, αν μιλήσουμε για παραγωγικότητα, δεν μπορεί αυτή τη στιγμή να περιμένει κανείς μία αύξηση παραγωγικότητας σε μία οικονομία ή σε μία επιχείρηση με χαμηλούς μισθούς ή με ατομικές συμβάσεις εργασίας ή μ’ εκείνο ή με το άλλο. Αυτά έχουν μία αλληλεξάρτηση και μία αλληλοσυσχέτιση.

**ΝΙΚΟΛΑΟΣ ΦΙΛΗΣ:** Μάλιστα.

**ΣΑΒΒΑΣ ΡΟΜΠΟΛΗΣ (Μάρτυς):** Γι’ αυτό, εμείς απ’ αυτήν την άποψη δεν θεωρούμε το μισθό, όπως τον θεωρεί η νεοκλασική θεωρία, κόστος εργασίας.

(AD)

Εμείς δεν μπορούμε να θεωρήσουμε ότι ο μισθός, που είναι η ζωή του πολίτη, είναι κόστος. Είναι μία δαπάνη για συγκεκριμένη εργασία που γίνεται στο συγκεκριμένο εργασιακό χώρο.

**ΝΙΚΟΛΑΟΣ ΦΙΛΗΣ:** Σε σχέση τώρα με το ευρωπαϊκό μοντέλο -γιατί μας αφορά στην Ελλάδα-, στην Ευρώπη «ρυθμίζονται» -σε εισαγωγικά- ζητήματα που αφορούν την τραπεζική αγορά ή ζητήματα της χρηματοπιστωτικής σφαίρας. Δεν υπάρχει καμία αντιμετώπιση του θέματος του ασφαλιστικού ζητήματος σε ευρωπαϊκό επίπεδο. Βεβαίως, αυτή η ρύθμιση έχει να κάνει με τη διαφορά επιπέδων ανάπτυξης.

Όμως, μπορεί να υπάρξει, κατά τη γνώμη σας, μία προοπτική -και την Ελλάδα αφορά που έχουμε τα ιδιαίτερα ζητήματά μας- κοινωνικής Ευρώπης χωρίς να υπάρχει μια διασφαλισμένη, ως προς τους κανόνες τουλάχιστον, πορεία του ασφαλιστικού συστήματος πανευρωπαϊκά;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε. Όπως σας είπα, συμμετείχα στην ομάδα εμπειρογνωμόνων της Συνομοσπονδίας Ευρωπαϊκών Συνδικάτων, όταν διαμορφωνόταν η ευρωπαϊκή Συνθήκη. Αυτό που προτείναμε τότε ήταν να μπει και τέταρτο κριτήριο, το επίπεδο της ανεργίας. Δεν έγινε δεκτό.

Μετά ξεκίνησε μία συζήτηση μεταξύ των εμπειρογνωμόνων για το θέμα της ευρωπαϊκής κοινωνική ασφάλισης. Έγιναν συζητήσεις, μετρήσεις και λοιπά και λοιπά. Οι βόρειοι, ακόμα και εργαζόμενοι, όχι μόνο εργοδότες ή κράτη, σας βάζαν το θέμα της διαφοράς των παροχών και ποιος θα καλύψει τη διαφορά.

Εμείς είχαμε πάρει τότε μια πρωτοβουλία και κάναμε εδώ μια ημερίδα, στην οποία είχαμε καλέσει όλα τα ινστιτούτα εργασίας όλων των χωρών προς αυτή τη στρατηγική. Είχε γίνει μια μελέτη τότε και είχαν υπολογίσει ότι για να γίνει αυτό ήθελε περίπου ένα μεγάλο ποσό. Ποιος θα το χρηματοδοτήσει; Και λέγαμε εμείς τότε από το Ινστιτούτο σαν οικοδεσπότες «Εμείς». Ποιοι εμείς; Εμείς έχουμε βάλει.

Επομένως, η ιδέα που υπήρχε τότε –και νομίζω σαν Κοινοβούλιο μπορείτε να την επαναφέρετε, γιατί όχι;- είναι το θέμα του ευρωπαϊκού συστήματος κοινωνικής ασφάλισης.

Εμείς λέγαμε τότε «Εντάξει για τους παλαιούς, αφού δεν μπορούμε να σηκώσουμε αυτό το βάρος», αλλά επειδή η ζωή των ανθρώπων είναι μπροστά -και αυτό που σας λέω έγινε το 2001 ή το 2002, τώρα δηλαδή θα είχαμε μία απόσταση δεκατριών ετών- να πούμε ότι από αύριο το πρωί -από το 2003, 2004, όποτε αποφασίσουμε- όποιος μπαίνει στην αγορά εργασίας στην Ευρώπη να ασφαλίζεται σε ένα Ταμείο, το Ευρωπαϊκό Ταμείο Κοινωνικής Ασφάλισης, το οποίο δίνει αυτές τις εισφορές και δίνει αυτές τις παροχές. Αυτό το Ταμείο θα έχει παραρτήματα πλέον σε κάθε χώρα, για λόγους εξυπηρέτησης. Θα δημιουργήσουμε αυτή την προοπτική σε αυτό τον τομέα, αφήνοντας τα εθνικά συστήματα για όλες τις προηγούμενες ηλικίες και εργαζόμενους, από τη στιγμή που δεν είχαμε τότε αυτούς τους πόρους.

Υπάρχει εδώ το θέμα ότι εφόσον δεν θα μπαίνουν νέοι στο Εθνικό Σύστημα, αφού οι νέοι θα μπαίνουν στο ευρωπαϊκό σύστημα, ποιος θα χρηματοδοτεί τους νέους; Τότε η απάντηση σε αυτό το ερώτημα ήταν -γιατί είναι πραγματικό το πρόβλημα- ότι μπορεί να εξεταστεί σε ένα ευρωπαϊκό επίπεδο κάτι αντίστοιχο που λέγαν για το «φόρο Τόμπιν», για εκείνο, για εκείνο, όπου θα μπορεί η Ευρωπαϊκή Επιτροπή να καλύψει αυτό το κενό για τις προηγούμενες γενιές, που είναι δικαιούχοι στα εθνικά τους συστήματα.

Θέλω να πω δηλαδή ότι σε τεχνικό επίπεδο μπορεί να είναι μια προοπτική. Νομίζω ότι και σε πολιτικό επίπεδο είναι μια ιδέα που μπορεί το δικό μας Κοινοβούλιο, μαζί με άλλα κοινοβούλια, να πάρει αυτή την πρωτοβουλία. Γιατί όχι;

**ΝΙΚΟΛΑΟΣ ΦΙΛΗΣ:** Και μια τελευταία ερώτηση.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Να συντομεύουμε λίγο.

**ΝΙΚΟΛΑΟΣ ΦΙΛΗΣ:** Ναι.

Με βάση την εμπειρία που είχαμε -και ως πολιτικό σύστημα και ως πολίτες του κόσμου- από την εφαρμογή των προγραμμάτων του Διεθνούς Νομισματικού Ταμείου, θα δικαιολογείτο στην κυβέρνηση, στην αρχή Παπανδρέου και μετά τις υπόλοιπες διάδοχες μνημονιακές Κυβερνήσεις, μία έστω ψευδαίσθηση ότι μπορεί το ΔΝΤ να παρέμβει επ’ ωφελεία του ελληνικού λαού σε αυτή τη διαμόρφωση των προγραμμάτων;

Το λέω γιατί το ΔΝΤ δεν ήταν κάτι που δεν το γνωρίζουμε. Το γνωρίζουμε πολύ καλά. Και με βάση μάλιστα ότι ο κ. Σημίτης στη Βουλή -νομίζω κατά την ψήφιση του τελευταίου Προϋπολογισμού της Κυβέρνησης Καραμανλή- είχε προειδοποιήσει υπό τύπον απειλής που έρχεται ότι μπορεί να υπαχθεί η Ελλάδα στο ΔΝΤ. Άρα, ποιος μπορεί να ισχυριστεί ότι μας πιάσαν στον ύπνο;

(FT)

(KM)

**ΣΑΒΒΑΣ ΡΟΜΠΟΛΗΣ (Μάρτυς):** Εγώ νομίζω ότι η εμπειρία που υπήρχε για την αντίληψη και για το ρόλο του ΔΝΤ ήταν ότι θα έπρεπε η Ευρώπη συνολικά να είχε αποφύγει τη συμμετοχή σε αυτά τα προγράμματα. Αυτό που ακούω, ότι η Ευρώπη δεν έχει εξειδίκευση κ.λπ., κ.λπ., νομίζω, δεν περιποιεί τιμή κυρίως και για τους εμπειρογνώμονες και για τα όργανα της Ευρώπης, που έχουν εξαιρετικό επίπεδο είτε στην Ευρωπαϊκή Κεντρική Τράπεζα είτε στην Ευρωπαϊκή Επιτροπή στελεχών, που μπορούν να φέρουν σε πέρας αντίστοιχες τέτοιες συμφωνίες –εγώ μιλάω περισσότερο για συμφωνίες και λιγότερο για μνημόνια- οικονομικής ή κοινωνικής πολιτικής. Επομένως, η εμπειρία ήταν ότι θα έπρεπε να είχε αποφευχθεί.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Το λόγο έχει κ. Ψυχογιός και μετά ο κ. Βορίδης.

**ΣΑΒΒΑΣ ΡΟΜΠΟΛΗΣ (Μάρτυς):** Κυρία Πρόεδρε, μπορούμε να κάνουμε μια διακοπή, να βγω λίγο έξω;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Βεβαίως.

(ΔΙΑΚΟΠΗ)

(LA)

(FT)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει ο Πρόεδρος αυτής κ. **ΔΗΜΗΤΡΙΟΣ ΒΙΤΣΑΣ**)

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είπα και στον κ. Κόλλια να μπει στην Αίθουσα, για να μας πιέζει η παρουσία του.

 **ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Εδώ είναι ο κ. Κόλλιας;

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, εδώ και μισή ώρα.

 Το λόγο έχει, λοιπόν, ο κ. Ψυχογιός.

 **ΣΑΒΒΑΣ ΡΟΜΠΟΛΗΣ (Μάρτυς):** Τελευταίος είναι ο κ. Ψυχογιός;

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κύριος Βορίδης είναι τελευταίος.

 **ΓΕΩΡΓΙΟΣ ΓΑΛΕΟΣ:** Κύριε Πρόεδρε, ζήτησα κι εγώ το λόγο για μισό λεπτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Γαλέο, ορίστε, μιλήστε τώρα πριν από τον κ. Ψυχογιό. Φαντάζομαι ότι είναι ερώτηση, σωστά;

**ΓΕΩΡΓΙΟΣ ΓΑΛΕΟΣ:** Μια διευκρίνιση είναι περισσότερο και λιγότερο ερώτηση.

Αν ενθυμούμαι, είπατε ότι το 2009-2010 είχατε κάνει μια έρευνα, η οποία έλεγε -και σας παρακαλώ, για μένα είναι πολύ σημαντικό ίσως και για την Επιτροπή, διορθώστε με αν κάνω λάθος- πως τα αποτελέσματα που θα παίρναμε από το μνημόνιο δεν θα ήταν ικανοποιητικά και σύμφωνα με την οποία η ανεργία θα αυξανόταν, το οποίο απερρίφθη από τους Ευρωπαίους, γιατί είπαν ότι η δική σας έρευνα θα έφερνε λάθος αποτελέσματα. Είναι σωστό αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Ναι, ναι.

**ΓΕΩΡΓΙΟΣ ΓΑΛΕΟΣ:** Το κατάλαβα σωστά.

Εξάλλου, είπατε ότι το 2010, 2011 και 2012 άρχισαν να έρχονται τα αποτελέσματα, τα οποία επιβεβαίωναν τη δική σας μελέτη και όχι των Ευρωπαίων. Δηλαδή, το 2012 η Κυβέρνηση της Νέας Δημοκρατίας και του ΠΑΣΟΚ μας έβαλε στο δεύτερο μνημόνιο, ξέροντας ότι το μνημόνιο δεν αποδίδει.

**ΣΑΒΒΑΣ ΡΟΜΠΟΛΗΣ (Μάρτυς):** Μάλιστα.

**ΓΕΩΡΓΙΟΣ ΓΑΛΕΟΣ:** Είναι σωστό αυτό. Ευχαριστώ.

(Στο σημείο αυτό εισέρχονται στην Αίθουσα ο μάρτυς κ. Κωνσταντίνος Κόλλιας και η μάρτυς κυρία Αφροδίτη Παπαδέα)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ο κ. Ψυχογιός έχει το λόγο.

**ΓΕΩΡΓΙΟΣ ΨΥΧΟΓΙΟΣ:** Κύριε Ρομπόλη, καλησπέρα. Ευχαριστούμε για την παρουσία σας και την εξαιρετική συμβολή, θωρώ, στη λειτουργία της Επιτροπής.

Θα ξεκινήσω με ένα μικρό σχόλιο πάνω σε μια συζήτηση που έγινε πριν από λίγο. Αν θυμάμαι καλά, είχατε πει κι εσείς ότι πολιτικές οι οποίες χαράσσονται από μια κυβέρνηση, μπορούν να υποστηριχθούν και από ένα πρόγραμμα δημοσίων επενδύσεων. Επομένως, δεν είναι μόνο αν θα έλθουν επενδύσεις ή όχι από μια χώρα ή κάποιους ιδιώτες, είναι και ένα γενναίο πρόγραμμα δημοσίων επενδύσεων, το οποίο θα πρέπει να υποστηρίξει αυτές τις πολιτικές.

Θα ήθελα να κάνω δύο σύντομες ερωτήσεις, διότι όταν κάποιος μιλάει προς το τέλος, τα περισσότερα έχουν ακουστεί, οπότε δεν θέλω να κουράσω ούτε εσάς ούτε τους επόμενους μάρτυρες μας που έχουν ήδη έλθει.

Σε απάντηση του κ. Βέττα, εκ μέρους του ΙΟΒΕ, σε ερώτημά μου, σημείωσε ότι δεν μπορεί να επιβεβαιώσει πλήρως τον ισχυρισμό ότι τα μνημονιακά μέτρα οδήγησαν στην καταστροφή της μικρομεσαίας επιχείρησης και των ελευθέρων επαγγελματιών και στη συγκέντρωση της δουλειάς και της αγοράς στα χέρια λίγων επιχειρηματιών και πολυεθνικών. Επιβεβαιώνετε αυτόν τον ισχυρισμό; Δηλαδή, ότι η μικρομεσαία επιχείρηση και ελεύθεροι επαγγελματίες δεν στοχοποιήθηκαν και ότι δεν επλήγησαν καίρια, εν μέσω μνημονιακών πολιτικών και μέτρων, σύμφωνα με τα στοιχεία που διαθέτετε και γνωρίζω ότι έχετε ασχοληθεί;

(AT)

(LA)

Το δεύτερο ερώτημα έχει να κάνει με κάποια δημοσιεύματα τα οποία κυκλοφόρησαν στην «Εφημερίδα των Συντακτών». Αναφέρονται σε λάθος στοιχεία τα οποία είχε το ΔΝΤ στη διάθεση του και αναφερθήκατε προηγουμένως.

Συγκεκριμένα αναφέρει ότι οι παραδοχές που στηρίζεται το ΔΝΤ για να ζητά επιτακτικά μείωση συντάξεων είναι: Πρώτον, πολύ υψηλές συνταξιοδοτικές δαπάνες. Aναφερθήκατε σε αυτό, δηλαδή το 9% που είπατε. Δεύτερον, το Διεθνές Νομισματικό Ταμείο χαρακτηρίζει το ελληνικό συνταξιοδοτικό σύστημα γενναιόδωρο, διότι η πραγματική ηλικία συνταξιοδότησης και η περίοδος συνταξιοδότησης είναι χαμηλά, ενώ οι συνταξιούχοι λαμβάνουν σύνταξη για μεγαλύτερο χρονικό διάστημα και η ελάχιστη σύνταξη είναι υψηλή. Και τρίτον, οι μηνιαίες συντάξεις στην Ελλάδα και τη Γερμανία είναι παρόμοιες, ενώ οι μισθοί στην Ελλάδα είναι πολύ χαμηλότεροι. Με βάση αυτές τις παραδοχές έπαιρναν τις αποφάσεις επί των συντάξεων και των μειώσεων.

Με βάση το τελευταίο στοιχείο περί των συντάξεων στην Ελλάδα, ήρθε και το επόμενο δημοσίευμα της «Εφημερίδας των Συντακτών» στις 19/5, το οποίο αναφέρεται σε στοιχεία τα οποία –όπως λέει- εκθέτουν τον κ. Βρούτση και όπου σύμφωνα με τον Υπουργό Κοινωνικής Ασφάλισης κ. Στρατούλη, ο κ. Βρούτσης εμφάνιζε ότι ο μέσος όρος των κυρίων συντάξεων ήταν λίγο πάνω από 1100 ευρώ, όταν ο πραγματικός μέσος όρος κυμαινόταν στην Ελλάδα στα 664,8 ευρώ.

Θα ήθελα τη γνώμη σας για την εικόνα που είχαν στο Διεθνές Νομισματικό Ταμείο για τα δεδομένα του συνταξιοδοτικού συστήματος στην Ελλάδα και τα στοιχεία τα οποία παρείχε η ελληνική πλευρά, τι αξιοπιστία είχαν και από πού εκπορεύονταν.

Σας ευχαριστώ.

**ΣΑΒΒΑΣ ΡΟΜΠΟΛΗΣ (Μάρτυς):** Σε σχέση με το πρώτο θέμα των δημοσίων επενδύσεων, αυτό που έχει σημασία να διακρίνουμε είναι ότι οι δημόσιες επενδύσεις θα πρέπει να παίξουν ένα ρόλο αναπτυξιακό στην οικονομία και αναπτυξιακό στην ιδιωτική επενδυτική δραστηριότητα, καλύπτοντας δηλαδή τις αναπτυξιακές υποδομές όπου αυτή τη στιγμή υπάρχει ένα πολύ μεγάλο έλλειμα αναπτυξιακών υποδομών στη χώρα και ιδιαίτερα στις ψηφιακές υποδομές, τεχνολογικές υποδομές κ.λπ.

Νομίζω ότι θα πρέπει να φύγουμε από το μοντέλο της επιδοματικής επιχειρηματικότητας -όπως είχαμε τα προηγούμενα χρόνια- και να πάμε σε ένα μοντέλο αναπτυξιακής επιχειρηματικότητας.

Όσον αφορά το δεύτερο θέμα με τις μικρομεσαίες επιχειρήσεις, εμείς στις προβλέψεις που είχαμε κάνει τότε με το ΔΝΤ εκτός από την ανεργία κ.λπ. που υπενθύμισε με το ερώτημά του και ο κ. Γαλέος, είχαμε προβλέψει ότι θα κλείσουν 250.000 επιχειρήσεις. Τελικά έκλεισαν 280.000 επιχειρήσεις. Είχαμε μια απόκλιση 30.000 επιχειρήσεων από την πρόβλεψή μας. Και είχαμε κάνει μία ανάλυση στο πώς τεκμηριώνουμε ότι από το 1/1/2010 μέχρι 31/12/2013 θα κλείσει αυτός ο αριθμός των επιχειρήσεων που είχαμε αυτήν την απόκλιση.

Το ΔΝΤ ξεκινάει από αυτήν την αφετηρία που είπατε, αλλά γενικά στην Ευρώπη -επειδή το βλέπω στα συνέδρια που πηγαίνω- αυτό που βλέπουνε είναι το ποσοστό αναπλήρωσης. Δηλαδή, το 2008, το 2005 τότε που εμείς είχαμε ποσοστό αναπλήρωσης 80% κύριες και 20% επικουρικές, σας έλεγαν ότι είχατε 100% ποσοστό αναπλήρωσης τη στιγμή που εμείς έχουμε 60%.

Επομένως, ακόμα και σήμερα που έχουν μειωθεί οι συντάξεις και έχουν και τα δύο μαζί ένα ποσοστό αναπλήρωσης 67%, όπως είπα προηγουμένως, συνεχίζουν και το επικαλούνται αυτό, γιατί το δικό τους ποσοστό αναπλήρωσης είναι 48%.

Το θέμα όμως ποιο είναι; Ότι σε αυτά τα συστήματα των βόρειων χωρών υπάρχει μία διάχυση των παροχών, ενώ στο δικό μας το σύστημα με τον τρόπο που οργανώθηκε –όπως είπαμε στα ερωτήματα του κ. Αμυρά- η κύριά του παροχή είναι η σύνταξη. Οι υπόλοιπες παροχές, οι επιδοματικές παροχές που έρχονται προς την οικογένεια, προς το νοικοκυριό, είναι πάρα πολύ περιορισμένες και οι παροχές και οι δαπάνες.

Επομένως, αυτό είναι ένα ανοικτό θέμα, μια πρόκληση για την κοινωνική πολιτική στην Ελλάδα, ότι θα πρέπει να δει μια διάχυση παροχών και όχι να είναι επικεντρωμένη, όπως ήταν στο παρελθόν, στην κύρια σύνταξη.

(BS)

(AT)

Τώρα σε ό,τι αφορά το επίπεδο των συντάξεων που είπατε, κι εγώ από τα στοιχεία που έχω από τον «ΗΛΙΟ», δηλαδή αυτό το σύστημα που έχουμε στο Υπουργείο Εργασίας, αυτήν τη στιγμή καθαρά η μέση κύρια σύνταξη είναι 664 ευρώ και η επικουρική είναι 168 ευρώ, καθαρή όμως. Ίσως το νούμερο που είπατε να είναι ακαθάριστα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Ψυχογιέ, τελειώσατε;

**ΓΕΩΡΓΙΟΣ ΨΥΧΟΓΙΟΣ:** Μάλιστα.

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Βορίδη, έχετε το λόγο.

**ΜΑΥΡΟΥΔΗΣ ΒΟΡΙΔΗΣ:** Να ξεκινήσω από τους Σαντινίστας. Και να ξεκινήσω από τους Σαντινίστας για τον εξής λόγο. Ήταν ενδιαφέρον πολύ αυτό που είπατε. Γιατί άραγε ένα επαναστατικό κίνημα να ζητά την αρωγή του Διεθνούς Νομισματικού Ταμείου; Πώς τους ήρθε; Επανάσταση έκαναν οι άνθρωποι.

**ΣΑΒΒΑΣ ΡΟΜΠΟΛΗΣ (Μάρτυς):** Απαντάω;

**ΜΑΥΡΟΥΔΗΣ ΒΟΡΙΔΗΣ:** Ναι.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, όπως ξέρετε πολύ καλά, σε όλη τη Λατινική Αμερική από τη μία πλευρά και από την άλλη πλευρά, η χώρα που σπουδάσαμε και οι δύο, στην Αφρική έχει εγκαθιδρύσει ένα μοντέλο το οποίο λέγεται αποικιοκρατία. Επομένως, η αποικιοκρατία έχει θεσμούς, έχει μηχανισμούς, έχει διασυνδέσεις, εξαρτήσεις κ.λπ.

**ΜΑΥΡΟΥΔΗΣ ΒΟΡΙΔΗΣ:** Υποτίθεται ότι αυτοί ήρθαν για να ανατρέψουν αυτό το καθεστώς. Έτσι; Πώς ξαναβρεθήκανε στο ΔΝΤ; Ποια ανάγκη τους σπρώχνει σε αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Θα σας έλεγε κάποιος συνάδελφος εδώ, που είναι στο τραπέζι άκρη-άκρη, ότι ίσως να θέλανε να εφαρμόσουν τη νέα οικονομική πολιτική της μετάβασης από το ένα στο άλλο.

**ΜΑΥΡΟΥΔΗΣ ΒΟΡΙΔΗΣ:** Και τελικώς; Εφηρμόσθη, δεν εφηρμόσθη;

**ΣΑΒΒΑΣ ΡΟΜΠΟΛΗΣ (Μάρτυς):** Τελικώς έγινε αυτό που θέλει ο αποικιοκράτης.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να θυμίσω, μιας και μπήκε θέμα για τους Σαντινίστας, ότι οι Σαντινίστας κυβέρνησαν, έκαναν εκλογές που δεν γίνονταν πριν, έχασαν τις εκλογές, και μετά τις ξανακέρδισαν και κυβερνούν είκοσι χρόνια τώρα.

**ΜΑΥΡΟΥΔΗΣ ΒΟΡΙΔΗΣ:** Εγώ βέβαια άλλο ρώτησα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, εγώ το είπα μιας και πιάσαμε τους Σαντινίστας…

**ΜΑΥΡΟΥΔΗΣ ΒΟΡΙΔΗΣ:** Καλά κάνετε και μας συνδέετε με την πολιτική ιστορία.

Εμένα η σκέψη μου, καθηγητά μου, είναι ότι πάντως ένα επαναστατικό κίνημα για να προστρέχει στο μισητό εχθρό κι εκφραστή του ιμπεριαλισμού και της αποικιοκρατίας, προφανώς κάποια ανάγκη έχει. Έχει κάποια ανάγκη συναλλαγματική, έχει κάποια ανάγκη δανειοδοτήσεως, κάτι προσπαθεί να χρηματοδοτήσει. Υποθέτω ότι για κάποιο τέτοιο λόγο το κάνει. Αυτή ήταν η ερώτησή μου. Πέστε μου αν κάνω λάθος.

**ΣΑΒΒΑΣ ΡΟΜΠΟΛΗΣ (Μάρτυς):** Να σας απαντήσω;

**ΜΑΥΡΟΥΔΗΣ ΒΟΡΙΔΗΣ:** Ναι.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε τώρα, εγώ δεν θέλω να την πολιτικοποιήσω τη συζήτηση. Απάντησε ο Πρόεδρος προηγουμένως…

**ΜΑΥΡΟΥΔΗΣ ΒΟΡΙΔΗΣ:** ΤΙ νομίζετε ότι κάνουμε τώρα εδώ; Πολιτική κουβέντα κάνουμε, μη νομίζετε ότι κάνουμε τίποτα άλλο.

**ΣΑΒΒΑΣ ΡΟΜΠΟΛΗΣ (Μάρτυς):** Εντάξει, εγώ, θέλω να κρατήσω το ρόλο του ερευνητή και του εμπειρογνώμονα. Επομένως, αυτό έγινε για τους λόγους τους περιοριστικούς που υπήρχαν. Η πρώτη περίοδος ήταν αυτή η περίοδος που σας είπα ότι τους πιέσανε πάρα πολύ, αλλά μετά όμως από την επόμενη περίοδο, τις επόμενες εκλογές, πέρασαν σε αυτό το πρόγραμμα και στην εφαρμογή του προγράμματος του δικού τους. Εγώ δεν ήθελα να επεκταθώ προηγουμένως. Το ανέφερε και το διευκρίνισε ο Πρόεδρος.

**ΜΑΥΡΟΥΔΗΣ ΒΟΡΙΔΗΣ:** Για να ρωτήσω τώρα κάτι άλλο. Είπατε το εξής, στο οποίο κατ’ αρχήν εγώ συμφωνώ απολύτως, ότι το κρίσιμο ζήτημα είναι η ανάπτυξη και οι επενδύσεις. Θέλω να σας ρωτήσω το εξής…

**ΣΑΒΒΑΣ ΡΟΜΠΟΛΗΣ (Μάρτυς):** Και οι θέσεις εργασίας.

**ΜΑΥΡΟΥΔΗΣ ΒΟΡΙΔΗΣ:** Επενδύσεις, θέσεις εργασίας. Έτσι αντιμετωπίζεται το πρόβλημα της ανεργίας. Συμφωνώ απολύτως.

Αλλά ήθελα να σας ρωτήσω: Επενδύσεις. Και με έναν παράξενο τρόπο εδώ ξαναγυρνάμε και σε σκέψεις τις οποίες έχει κάνει ο συνάδελφος, κ. Καραθανασόπουλος. Για να υπάρξει επενδυτική τοποθέτηση, η δημοσιονομική κατάσταση μιας χώρας επηρεάζει ή όχι;

**ΣΑΒΒΑΣ ΡΟΜΠΟΛΗΣ (Μάρτυς):** Επηρεάζει.

**ΜΑΥΡΟΥΔΗΣ ΒΟΡΙΔΗΣ:** Επηρεάζει.

Μία χώρα σε δημοσιονομική αστάθεια, με πολύ μεγάλα ελλείμματα, με κίνδυνο πτωχεύσεως κ.λπ. αποτελεί ελκυστικό τόπο προσέλκυσης επενδύσεων, ναι ή όχι;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, τον επενδυτή, τον απασχολεί κυρίως και η δυναμική διαχείρισης του ελλείμματος.

**ΜΑΥΡΟΥΔΗΣ ΒΟΡΙΔΗΣ:** Για πείτε μου σε αυτό που σας ρωτώ, όμως.

**ΣΑΒΒΑΣ ΡΟΜΠΟΛΗΣ (Μάρτυς):** Αυτό σας λέω. Δηλαδή εγώ σαν επενδυτής, μπορεί να βλέπω μια χώρα που έχει υψηλό έλλειμμα, αλλά όταν βλέπω ότι έχει ένα σχεδιασμό όπου στοχεύει εκτός των άλλων και στον περιορισμό αυτού τους ελλείματος, με ελκύει, δεν με απωθεί.

**ΜΑΥΡΟΥΔΗΣ ΒΟΡΙΔΗΣ:** Άρα, λοιπόν, χρειάζονται πολιτικές αντιμετώπισης των ελλειμμάτων, κατ’ αρχήν. Έτσι; Πάμε παραπέρα…

**ΣΑΒΒΑΣ ΡΟΜΠΟΛΗΣ (Μάρτυς):** Οι οποίες όμως μπορούν να γίνουν και με ανάπτυξη όχι με λιτότητα.

**ΜΑΥΡΟΥΔΗΣ ΒΟΡΙΔΗΣ:** Καλά τώρα, θα δούμε, πώς γίνονται και πώς δεν γίνονται. Είναι μια κουβέντα.

Λοιπόν, πάμε στο δεύτερο: Τραπεζικό τομέα θέλει σταθεροποιημένο;

**ΣΑΒΒΑΣ ΡΟΜΠΟΛΗΣ (Μάρτυς):** Σωστό.

**ΜΑΥΡΟΥΔΗΣ ΒΟΡΙΔΗΣ:** Σωστό.

Φορολογικούς συντελεστές ελκυστικούς; Βοηθάει αυτό;

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

(PS)

(MA)

**ΜΑΥΡΟΥΔΗΣ ΒΟΡΙΔΗΣ:** Δημιουργία βασικών υποδομών;

**ΣΑΒΒΑΣ ΡΟΜΠΟΛΗΣ (Μάρτυς):** Ναι, το κυριότερο.

**ΜΑΥΡΟΥΔΗΣ ΒΟΡΙΔΗΣ:** Μεγάλο πράγμα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Ρομπόλη, να απαντάτε έστω με ένα ναι ή όχι για να καταγράφεται, γιατί το νεύμα δυστυχώς δεν καταγράφεται.

**ΣΑΒΒΑΣ ΡΟΜΠΟΛΗΣ (Μάρτυς):** Αυτήν τη στιγμή αν κάνει κανείς ερωτηματολόγιο στις ξένες εταιρείες ποιος παράγοντας είναι αυτός που τον ελκύει για να κάνει επενδύσεις, δεν είναι τόσο οι δαπάνες μισθών, εργασιακές σχέσεις, εάν τα συνδικάτα κάνουν απεργίες ή όχι, κλπ., κλπ., αλλά είναι οι σύγχρονες τεχνολογικές υποδομές.

**ΜΑΥΡΟΥΔΗΣ ΒΟΡΙΔΗΣ:** Η ταχεία επίλυση των διαφορών στη δικαιοσύνη επηρεάζει;

**ΣΑΒΒΑΣ ΡΟΜΠΟΛΗΣ (Μάρτυς):** Επηρεάζει.

**ΜΑΥΡΟΥΔΗΣ ΒΟΡΙΔΗΣ:** Η αντιμετώπιση της διαφθοράς στη δημόσια διοίκηση επηρεάζει;

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

**ΜΑΥΡΟΥΔΗΣ ΒΟΡΙΔΗΣ:** Η επίλυση θεμάτων στη γραφειοκρατία επηρεάζει;

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

**ΜΑΥΡΟΥΔΗΣ ΒΟΡΙΔΗΣ:** Το εργασιακό περιβάλλον εν γένει, το να υπάρχει μια διαδικασία ισορροπημένης επίλυσης εργασιακών διαφορών, εγώ θα πω και το μισθολογικό κόστος επηρεάζει;

**ΣΑΒΒΑΣ ΡΟΜΠΟΛΗΣ (Μάρτυς):** Επηρεάζει η λεγόμενη συλλογικότητα και διαπραγμάτευση.

**ΜΑΥΡΟΥΔΗΣ ΒΟΡΙΔΗΣ:** Μπορώ να σας ρωτήσω αν πιστεύετε ότι η πολιτική της κυβέρνησης του Αντώνη Σαμαρά από το 2012 μέχρι το 2014 είχε πολιτικές που στόχευε στην αντιμετώπιση όλων αυτών των ζητημάτων ένα – ένα; Γιατί μιλάμε για τις πολιτικές που κρίνουμε τώρα.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ δεν έχω αντιληφθεί κάτι τέτοιο.

**ΜΑΥΡΟΥΔΗΣ ΒΟΡΙΔΗΣ:** Ωραία. Πάμε, λοιπόν, να το αναλύσουμε συγκεκριμένα. Δεν αντιληφθήκατε πολιτικές αντιμετώπισης των ελλειμμάτων;

**ΣΑΒΒΑΣ ΡΟΜΠΟΛΗΣ (Μάρτυς):** Ναι, αλλά το θέμα είναι ότι στο στόχο…

**ΜΑΥΡΟΥΔΗΣ ΒΟΡΙΔΗΣ:** Αφήστε, μπορεί να διαφωνείτε στη μεθοδολογία.

**ΣΑΒΒΑΣ ΡΟΜΠΟΛΗΣ (Μάρτυς):** Το θέμα που με ενδιαφέρει είναι το μέσο.

**ΜΑΥΡΟΥΔΗΣ ΒΟΡΙΔΗΣ:** Ναι, εσείς διαφωνείτε με το μέσο. Πολιτικές αντιμετώπισης των ελλειμμάτων αντιληφθήκατε;

**ΣΑΒΒΑΣ ΡΟΜΠΟΛΗΣ (Μάρτυς):** Ναι. Αλλά η διαφωνία μου εμένα δεν είναι στο στόχο.

**ΜΑΥΡΟΥΔΗΣ ΒΟΡΙΔΗΣ:** Διαφωνείτε με τον τρόπο.

Αντιμετώπιση της τραπεζικής αστάθειας αντιληφθήκατε; Σταθεροποίηση του τραπεζικού συστήματος;

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

**ΜΑΥΡΟΥΔΗΣ ΒΟΡΙΔΗΣ:** Προσπάθεια για τη μείωση των φορολογικών συντελεστών αντιληφθήκατε, ειδικά σε ό,τι αφορά το θέμα των επιχειρήσεων και των επενδύσεων εκεί;

**ΣΑΒΒΑΣ ΡΟΜΠΟΛΗΣ (Μάρτυς):** Θα έλεγα ετεροβαρή.

**ΜΑΥΡΟΥΔΗΣ ΒΟΡΙΔΗΣ:** Προσπάθεια για διαμόρφωση για αντιμετώπιση της διαφθοράς στη δημόσια διοίκηση αντιληφθήκατε;

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

**ΜΑΥΡΟΥΔΗΣ ΒΟΡΙΔΗΣ:** Προσπάθεια για επιτάχυνση στη δικαιοσύνη αντιληφθήκατε;

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

**ΜΑΥΡΟΥΔΗΣ ΒΟΡΙΔΗΣ:** Τέσσερα νομοσχέδια έχουμε φέρει. Θα τσακωθείτε με τον κ. Αθανασίου τώρα.

**ΣΑΒΒΑΣ ΡΟΜΠΟΛΗΣ (Μάρτυς):** Μα, το θέμα είναι ποιο είναι το αποτέλεσμα. Η οικονομία λειτουργεί με αποτελέσματα.

**ΜΑΥΡΟΥΔΗΣ ΒΟΡΙΔΗΣ:** Παρέμβαση στα εργασιακά στην κατεύθυνση αυτή, δηλαδή του να καταστούν οι εργασιακές σχέσεις και το εργασιακό περιβάλλον ελκυστικότερο στον επενδυτή αντιληφθήκατε;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε.

**ΜΑΥΡΟΥΔΗΣ ΒΟΡΙΔΗΣ:** Όχι αν συμφωνείτε ή αν διαφωνείτε, αν αντιληφθήκατε τέτοια παρέμβαση.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ νομίζω ότι ήταν μια παρέμβαση απορρύθμισης.

**ΜΑΥΡΟΥΔΗΣ ΒΟΡΙΔΗΣ:** Αυτό μπορεί ο επενδυτής να το εκλάβει ως κάτι φιλικότερο προς αυτόν;

**ΣΑΒΒΑΣ ΡΟΜΠΟΛΗΣ (Μάρτυς):** Σας είπα ότι ο σύγχρονος επενδυτής δεν θέλει απορρυθμιστικές καταστάσεις. Ο σύγχρονος επενδυτής θέλει μια σταθερότητα και μια δημοκρατία μέσα στη λειτουργία της επιχείρησής του με σαφείς κανόνες, να ξέρει ότι παίρνω αυτόν τον εργαζόμενο, του δίνω αυτό, έχει αυτά τα δικαιώματα και αυτές τις υποχρεώσεις. Αυτό τώρα που μου λέτε είναι στον 19ο αιώνα.

**ΜΑΥΡΟΥΔΗΣ ΒΟΡΙΔΗΣ:** Για να καταλήξω και στο εξής. Τελικώς εσείς παραδέχεστε ότι αυτό το πρόγραμμα οδήγησε σε σταθεροποίηση της κατάστασης, ειδικά το τελευταίο εξάμηνο του 2014 και σε μείωση της ανεργίας;

**ΣΑΒΒΑΣ ΡΟΜΠΟΛΗΣ (Μάρτυς):** Μπορεί να οδήγησε σε σταθεροποίηση της δημοσιονομικής κατάστασης, αλλά νομίζω ότι οδήγησε σε αποσταθεροποίηση της πραγματικής οικονομίας. Και νομίζω ότι το βάρος όλο είναι στην πραγματική οικονομία.

**ΜΑΥΡΟΥΔΗΣ ΒΟΡΙΔΗΣ:** Σε μείωση της ανεργίας;

**ΣΑΒΒΑΣ ΡΟΜΠΟΛΗΣ (Μάρτυς):** Στη μείωση της ανεργίας το είπαμε προηγουμένως.

**ΜΑΥΡΟΥΔΗΣ ΒΟΡΙΔΗΣ:** Το είπατε.

**ΣΑΒΒΑΣ ΡΟΜΠΟΛΗΣ (Μάρτυς):** Έχουμε μια μείωση των δεικτών που είπαμε για ποιο λόγο μειώνονται οι δείκτες. Για εμένα -και για όλους μας νομίζω- το μείζον πρέπει να είναι η δημιουργία θέσεων εργασίας από τις επενδύσεις.

**ΜΑΥΡΟΥΔΗΣ ΒΟΡΙΔΗΣ:** Μάλιστα.

**ΣΑΒΒΑΣ ΡΟΜΠΟΛΗΣ (Μάρτυς):** Το άλλο ας είναι, αλλά να είναι συμπληρωματικό, μην επαναπαυθούμε ότι μειώνουμε τους αριθμούς και οι άνθρωποι ευημερούν. Δεν γίνεται αυτό το πράγμα.

**ΜΑΥΡΟΥΔΗΣ ΒΟΡΙΔΗΣ:** Καλά. Λοιπόν, εδώ όλοι συζητάμε για ανθρώπους παρεμπιπτόντως έτσι; Να μην το βγάζουμε απέξω, διότι όταν παραδείγματος χάρη μιλάμε για θέσεις εργασίας και το πώς αυτές θα δημιουργηθούν, για ανθρώπους μιλάμε. Όλοι για ανθρώπους μιλάμε.

Πάμε τώρα, όμως, στο άλλο το οποίο είπατε. Καταρχάς, υπάρχει μια ευρύτερη παραδοχή, την έκανε και ο Πρωθυπουργός, ότι κάποιο ζήτημα υπάρχει με το ασφαλιστικό μας σύστημα. Εσείς βλέπετε ότι υπάρχει κανένα ζήτημα με το ασφαλιστικό μας σύστημα;

**ΣΑΒΒΑΣ ΡΟΜΠΟΛΗΣ (Μάρτυς):** Πολλά.

**ΜΑΥΡΟΥΔΗΣ ΒΟΡΙΔΗΣ:** Είπατε το εξής επίσης. Υπάρχει επίσης μια παραδοχή, την οποία κάνει ο Πρωθυπουργός, ότι πρέπει να ακολουθήσουμε μια πολιτική δημοσιονομικών πλεονασμάτων. Η παραδοχή αυτή εσάς σας βρίσκει σύμφωνο;

 (OR)

(PS)

**ΣΑΒΒΑΣ ΡΟΜΠΟΛΗΣ (Μάρτυς):** Εγώ νομίζω ότι σε μια πρώτη περίοδο, βραχυχρόνια θα έλεγα, πρέπει να ξεκινήσουμε από ισοσκελισμένους προϋπολογισμούς και στη συνέχεια, να πάμε και σε πλεονασματικούς.

**ΜΑΥΡΟΥΔΗΣ ΒΟΡΙΔΗΣ:** Άρα, σας βρίσκει σύμφωνο.

Λέτε: «Κατ’ αρχήν, ισοσκελισμένους».

**ΣΑΒΒΑΣ ΡΟΜΠΟΛΗΣ (Μάρτυς):** Λέω κατ’ αρχήν, ισοσκελισμένους, για να περάσουμε αυτή την περίοδο που είμαστε τώρα.

**ΧΡΗΣΤΟΣ ΣΤΑΪΚΟΥΡΑΣ:** Όχι πρωτογενώς ισοσκελισμένους;

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Πρωτογενώς ισοσκελισμένους;

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

**ΜΑΥΡΟΥΔΗΣ ΒΟΡΙΔΗΣ:** Πρωτογενώς ισοσκελισμένους ή συνολικά;

**ΣΑΒΒΑΣ ΡΟΜΠΟΛΗΣ (Μάρτυς):** Συνολικά. Λέω για ισοσκελισμένους προϋπολογισμούς σε μια βραχυχρόνια περίοδο.

**ΜΑΥΡΟΥΔΗΣ ΒΟΡΙΔΗΣ:** Άμεσα. Αυτό λέτε.

**ΧΡΗΣΤΟΣ ΣΤΑΪΚΟΥΡΑΣ:** Όχι πρωτογενώς.

**ΣΑΒΒΑΣ ΡΟΜΠΟΛΗΣ (Μάρτυς):** Άμεσα. Δηλαδή, εννοώ το 2016, το 2017, το 2018.

**ΜΑΥΡΟΥΔΗΣ ΒΟΡΙΔΗΣ:** Το άμεσα είναι τώρα.

**ΧΡΗΣΤΟΣ ΣΤΑΪΚΟΥΡΑΣ:** Ισοσκελισμένους ή πρωτογενώς ισοσκελισμένους;

**ΣΑΒΒΑΣ ΡΟΜΠΟΛΗΣ (Μάρτυς):** Ισοσκελισμένους.

**ΜΑΥΡΟΥΔΗΣ ΒΟΡΙΔΗΣ:** 3% πρωτογενές είναι αυτό.

**ΣΑΒΒΑΣ ΡΟΜΠΟΛΗΣ (Μάρτυς):** Στη συνέχεια, θα πρέπει να πάμε σε μια φάση ανάπτυξης.

**ΜΑΥΡΟΥΔΗΣ ΒΟΡΙΔΗΣ:** Άρα, συμφωνείτε σε αυτό. Δεν ξέρω αν συμφωνείτε με τον Πρωθυπουργό. Αυτό λέτε, ο Πρωθυπουργός λέει «πρωτογενή πλεονάσματα». Αυτό λέει.

Πάμε και στο εξής. Με δεδομένο ότι είπατε ότι η χρηματοδότηση του ασφαλιστικού συστήματος είναι τριμερής -εισφορές εργοδοτών, εισφορές εργαζομένων, κρατικός προϋπολογισμός- αν δεν αυξήσουμε τα όρια ηλικίας, αν δεν αυξήσουμε τις εισφορές των εργαζομένων και δεν αυξήσουμε και τις εισφορές των εργοδοτών και ταυτόχρονα θέλουμε και πρωτογενώς πλεονασματικό προϋπολογισμό, πώς ακριβώς τη λύνετε την εξίσωση;

**ΣΑΒΒΑΣ ΡΟΜΠΟΛΗΣ (Μάρτυς):** Κατ’ αρχήν, πρέπει να σας πω ότι οι εργοδοτικές εισφορές στο ασφαλιστικό σύστημα, ειδικά σε αυτή την περίοδο, έχουν μειωθεί και κακώς. Δεν έπρεπε να μειωθούν σε αυτή την κρίσιμη περίοδο.

**ΜΑΥΡΟΥΔΗΣ ΒΟΡΙΔΗΣ:** Αλλά, θέλουμε και θέσεις εργασίας.

**ΣΑΒΒΑΣ ΡΟΜΠΟΛΗΣ (Μάρτυς):** Ναι.

**ΜΑΥΡΟΥΔΗΣ ΒΟΡΙΔΗΣ:** Αυτό αντιλαμβάνεστε ότι αντιβαίνει στην άλλη σας βασική αρχή, να φτιάξουμε θέσεις εργασίας.

**ΣΑΒΒΑΣ ΡΟΜΠΟΛΗΣ (Μάρτυς):** Δεν οδήγησε όμως σε αυτό που είπατε.

**ΜΑΥΡΟΥΔΗΣ ΒΟΡΙΔΗΣ:** Σε τι; Στην αύξηση των θέσεων εργασίας; Ήταν μια από τις πολιτικές που οδήγησαν σε θέσεις εργασίας.

**ΣΑΒΒΑΣ ΡΟΜΠΟΛΗΣ (Μάρτυς):** Μα, όταν υπάρχει ύφεση στην οικονομία, ποιος εργοδότης προσλαμβάνει;

Κάναμε παλαιότερα τη μελέτη για το τριανταπεντάωρο στην Ελλάδα. Ξέρετε ότι το τριανταπεντάωρο στην Ελλάδα μπορούσε να εφαρμοστεί καλύτερα στον ιδιωτικό τομέα παρά στον δημόσιο; Διότι στον ιδιωτικό τομέα σε όλους τους κλάδους παραγωγής που κάναμε έρευνα, ήθελαν εκατό ανθρώπους και είχαν εκατό έναν. Δεν ήθελαν εκατό ανθρώπους και είχαν εκατό πενήντα.

**ΜΑΥΡΟΥΔΗΣ ΒΟΡΙΔΗΣ:** Μη μου ξεφύγετε.

Εγώ σας λέω ότι οι εισφορές αυτές, προκειμένου να διευκολυνθούν οι προσλήψεις, επιδοτήθηκαν μέσω της μειώσεώς τους και επιβάρυναν ουσιαστικά τα ελλείμματα -έτσι επιδοτήθηκαν- κατά περίπου 200 εκατομμύρια ευρώ.

**ΣΑΒΒΑΣ ΡΟΜΠΟΛΗΣ (Μάρτυς):** Ξέρω τι λέτε.

**ΜΑΥΡΟΥΔΗΣ ΒΟΡΙΔΗΣ:** Εμείς δεν συμφωνούμε, αλλά ας υποθέσουμε ότι ακούγαμε εσάς και τα αφήναμε τα 200 εκατομμύρια εκεί. Πάμε παρακάτω. Λύναμε το θέμα του ασφαλιστικού με τα 200 εκατομμύρια;

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

**ΜΑΥΡΟΥΔΗΣ ΒΟΡΙΔΗΣ:** Όχι. Πάμε να το λύσουμε;

**ΣΑΒΒΑΣ ΡΟΜΠΟΛΗΣ (Μάρτυς):** Επομένως, η λύση που έρχεται, τουλάχιστον από αυτή την προσέγγιση που κάνουμε τώρα, αυτή τη στιγμή είναι, όπως είπα και προηγουμένως, από τις επενδύσεις και τη δημιουργία θέσεων εργασίας και μάλιστα σε ένα επίπεδο αύξησης του ΑΕΠ κατά μέσο όρο τα επόμενα χρόνια πάνω από 2%. Με 1,5% είναι δύσκολα τα πράγματα.

**ΜΑΥΡΟΥΔΗΣ ΒΟΡΙΔΗΣ:** Δηλαδή, ξαναγυρνάμεστην προηγούμενη συζήτησή μας, που σημαίνει, επομένως, δημοσιονομική προσαρμογή, τραπεζική σταθεροποίηση, εργασιακά, φορολογικό, υποδομές, διαφθορά, επιτάχυνση στη δικαιοσύνη και περιμένεις να βγει ανάπτυξη. Αυτό το πρόγραμμα λέτε εσείς, για να μπορέσουμε να αντιμετωπίσουμε αυτό.

**ΣΑΒΒΑΣ ΡΟΜΠΟΛΗΣ (Μάρτυς):** Δεν γίνεται διαφορετικά.Δεν υπάρχει άλλη λύση.

Αυτή τη στιγμή, που, όπως είπαμε προηγουμένως, οι συντάξεις είναι στα 664 ευρώ και 300 ευρώ να γίνουν και να καταργηθούν οι συντάξεις δεν καλύπτονται τα ελλείμματα της κοινωνικής ασφάλισης. Ακόμα και αν τις καταργήσουμε!

Έστω ότι αυτή τη στιγμή είναι τρία εκατομμύρια συνταξιούχοι. Τρία εκατομμύρια συνταξιούχοι παίρνουν 2,5 δισεκατομμύρια ευρώ το μήνα. Δύο επί δώδεκα κάνουν είκοσι πέντε δισεκατομμύρια. Αν σας κάνω το έλλειμμα σε παρούσες αξίες, δεν είναι 25 δισεκατομμύρια, είναι περισσότερα. Είναι σύνθετο το πρόβλημα. Δεν είναι τόσο απλό.

Επομένως, αν θέλεις να κάνεις μια οικονομική πολιτική με αυτά τα δεδομένα, θα κάνεις μια οικονομική και κοινωνική πολιτική, εφόσον έχεις αποφασίσει ότι είσαι στον άξονα «βιωσιμότητα» και «κοινωνική αποτελεσματικότητα» και θα δημιουργήσεις μια προοπτική για τα επόμενα χρόνια, όπου σταδιακά θα το εξισορροπήσεις. Αυτό, όμως, που θα το εξισορροπήσει δεν θα είναι ούτε η μείωση των συντάξεων ούτε η αύξηση των εισφορών ούτε εκείνο ούτε το άλλο. Θα είναι η οικονομία και η ανάπτυξη.

Νομίζω ότι το καθήκον για το πολιτικό σύστημα είναι πολύ μεγάλο. Έλεγα χθες ότι αν δεν το έχει αυτό το διακύβευμα το πολιτικό σύστημα σαν κορωνίδα, θα διαχειριστεί τη φτωχοποίηση αυτού του πληθυσμού, με ό,τι αυτό συνεπάγεται. Το λέω πολύ ακαδημαϊκά και πολύ διακριτικά, αλλά δεν είναι απλό πράγμα.

(SM)

(OR)

Δεν ξέρω αν έχετε συνειδητοποιήσει ότι δεν είναι απλό πράγμα για το πολιτικό σύστημα.

**ΜΑΥΡΟΥΔΗΣ ΒΟΡΙΔΗΣ:** Νομίζω ότι ορισμένοι πάντως έχουμε συνείδηση του θέματος.

Θα κλείσω με μια επιστημολογική ερώτηση, παρ’ ότι θα μου πείτε γιατί να κάνουμε επιστημολογικές ερωτήσεις εδώ, αλλά εν πάση περιπτώσει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν πειράζει, εδώ λύνουμε το ασφαλιστικό σύστημα της Ελλάδας.

**ΣΑΒΒΑΣ ΡΟΜΠΟΛΗΣ (Μάρτυς):** Στους δέκα, οι τρεις είμαστε πανεπιστημιακοί.

**ΜΑΥΡΟΥΔΗΣ ΒΟΡΙΔΗΣ:** Να σας ρωτήσω το εξής και θα το συνδέσω και με το γιατί σας το ρωτάω, για να μη φανεί τελείως ακαδημαϊκή ερώτηση.

Η οικονομική επιστήμη -και οι προβλέψεις της- είναι ακριβής επιστήμη ή αυτό που λέμε μη ακριβής επιστήμη ως ανθρωπιστική; Και το λέω γιατί, αν μπορεί κανείς να κατηγορήσει λόγου χάριν ένα ινστιτούτο, έναν οικονομολόγο ή έναν πολιτικό ή έναν διεθνή οργανισμό γιατί παραδείγματος χάριν κάνει εσφαλμένες προβλέψεις για οικονομικά μεγέθη. Μπορεί να του αποδώσει κάτι –ας το πούμε- βαρύ; Αυτό λέω.

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε εγώ ξεκινάω από την επιστημονική θέση ότι το παρελθόν ανήκει στους ιστορικούς, το παρόν ανήκει στους κοινωνιολόγους και το μέλλον ανήκει στους οικονομολόγους. Επομένως, εφόσον έχω αυτή την επιστημονική άποψη –σωστή ή λάθος αυτή είναι- είμαι από τους οικονομολόγους που με ενδιαφέρει να προβλέπω το μέλλον και να δίνω πληροφόρηση και γνώση για το μέλλον.

Εγώ λέω τώρα σε αυτή τη μελέτη λέω πώς θα είναι η ελληνική οικονομία το 2050 ή το ’40 ή το ’30. Επειδή το μέλλον δεν μπορεί να το προβλέψει κανείς –όπως αντιλαμβάνεστε- γι’ αυτό η βιβλιογραφία σε όλες αυτές τις μελέτες λέει ότι εφόσον έχεις μια βάση δεδομένων, κάθε τρία χρόνια κάνεις επανέλεγχο των προβλέψεων.

Παραδείγματος χάριν στη μελέτη που κάνουμε τώρα, που είναι ενδιαφέρουσα, τίθεται το θέμα της απασχόλησης -γιατί αυτός που τροφοδοτεί λεφτά την κοινωνική ασφάλιση είναι η απασχόληση- και με τι ρυθμούς αυξάνεται. Εάν πω εγώ, ας πούμε, αυτούς τους ρυθμούς, θα μου πείτε ότι εντάξει το έκανες έτσι για να εισπράξεις λεφτά και να μη βγάλεις έλλειμμα.

Λέω στην ομάδα εργασίας –γιατί είμαστε μια μεγάλη ομάδα εργασίας- «κάτι να δούμε» και κοιτάζω την αναλογιστική μελέτη των Ηνωμένων Πολιτειών. Κάθε χρόνο 120 μελέτες. Υπάρχει ένα Γραφείο που κάνει αυτή την αναλογιστική μελέτη στα πλαίσια της διοίκησης και ενημερώνει το Κογκρέσο και τον Πρόεδρο. Κοιτάζουμε την καινούρια αναλογιστική μελέτη του ’14. Ξέρετε ποιο ήταν το βασικό σενάριο για την απασχόληση; Όπως αυξήθηκε η απασχόληση μετά τον Β’ Παγκόσμιο Πόλεμο μέχρι τώρα, θα είναι το βασικό μας σενάριο από τώρα και μέχρι το 2050. Και πραγματικά με προβλημάτισε πάρα πολύ σαν ιδέα.

Εμείς το δοκιμάσαμε αυτό. Λέμε: Γιατί να μην το δοκιμάσουμε; Μας βγήκε, όμως, πολύ απασχόληση. Επειδή μετά το Β’ Παγκόσμιο Πόλεμο ξεκίνησε η εκβιομηχάνιση στην Ελλάδα κ.λπ., μας έβγαζε κάτι πολύ καλά αποτελέσματα. Και λίγο απομακρυνθήκαμε απ' αυτό.

Επομένως, θέλω να σας πω, ότι όλες αυτές οι μελέτες, όλα τα ινστιτούτα που ασχολούνται με τις προβλέψεις είτε τις οικονομικές είτε τις μακροοικονομικές είτε τις ασφαλιστικές κ.λπ., κάθε τρία χρόνια το αναθεωρούν και κοιτάζουν απ’ αυτό που είπαν τα προηγούμενα χρόνια τι τους ξέφυγε και γιατί τους ξέφυγε.

Πρέπει επίσης να σας πω ότι αυτές οι ομάδες δεν κλείνονται στον εαυτό τους. Λένε –ας πούμε- ότι διαβάσαμε το βιβλίο του τάδε και κάνει αυτός αυτή την πρόβλεψη. Οπότε όταν την βάζεις, βάζεις πηγή ότι αυτή την πρόβλεψη την βρήκα από εκεί.

 Εμείς αυτή τη στιγμή χρησιμοποιούμε πολύ τις προβλέψεις που κάνει είτε η Διεύθυνση Μακροοικονομικών Μελετών της Ευρωπαϊκής Επιτροπής που είναι μια πολύ καλή ομάδα οικονομετρών, είτε συναδέλφους του κ. Σταϊκούρα που έχουμε στην ΑΣΟΕΕ και είναι πολλοί καλοί οικονομέτρες και κάνουν προβλέψεις για την ελληνική οικονομία. Κάνουμε διάφορα σενάρια. Χρησιμοποιούμε τη βιβλιογραφία. Δηλαδή, δεν κλεινόμαστε.

Δεν είναι τόσο εύκολο αυτό. Είναι σύνθετο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Ρομπόλη, ευχαριστώ πολύ. Πήγατε στα ζητήματα της οικονομετρίας.

**ΣΑΒΒΑΣ ΡΟΜΠΟΛΗΣ (Μάρτυς):** Πήγα, γιατί δεν θέλω να δοθεί…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εγώ σας διακόπτω, γιατί σε αυτό που είπατε εξαιρέσατε τους νομικούς που μπλέκονται και στο παρελθόν και στο παρόν και στο μέλλον. Δεν λέω γι’ αυτό.

**ΣΑΒΒΑΣ ΡΟΜΠΟΛΗΣ (Μάρτυς):** Εγώ απλώς δεν ήθελα να δοθεί η εντύπωση ότι αυτές οι μελέτες είναι…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με συγχωρείτε, αλλά όπως κάνουν πάντοτε οι οικονομολόγοι, εξαιρούν τους φυσικούς. Δεν ξέρω γιατί. Γιατί υπάρχει μια μεγάλη…

**ΜΑΥΡΟΥΔΗΣ ΒΟΡΙΔΗΣ:** Γιατί η φυσική είναι ακριβής επιστήμη.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, γιατί υπάρχει μια διαφορά σε σχέση με το χρόνο.

**ΣΑΒΒΑΣ ΡΟΜΠΟΛΗΣ (Μάρτυς):** Όχι.

Κύριε Πρόεδρε, αν μου επιτρέπετε ένα σχόλιο σε αυτό που είπατε. Εγώ -νομίζω ότι δικαιούμαι μετά από τριάντα πέντε χρόνια μιας σταδιοδρομίας που έχω- θεωρώ ότι η επιστήμη των επιστημών δεν είναι τα οικονομικά, είναι η φυσικομαθηματική και η ιστορία.

(AR)

 (SM)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Συμφωνούμε.

Θέλει το λόγο για ένα λεπτό ο κ. Σταϊκούρας. Δίνω από το δικό μου χρόνο το ένα λεπτό στον κ. Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κύριε Πρόεδρε.

Πολύ σύντομα, επειδή αναφερθήκατε πάρα πολλές φορές στις εκτιμήσεις και στις προβλέψεις του πρώτου προγράμματος οικονομικής πολιτικής και εκ του αποτελέσματος απεδείχθη ότι υπήρχε μεγάλη απόκλιση των προβλέψεων και των εκτιμήσεων σε σχέση με αυτό που πραγματοποιήθηκε, για το δεύτερο μνημόνιο θα μπορούσατε να κάνετε την ίδια εκτίμηση ή ήταν καλύτερες οι προβλέψεις, πιο κοντά στην πραγματικότητα, κυρίως στα δημοσιονομικά και στα μακροοικονομικά; Αυτό είναι το ένα ερώτημα.

Δεύτερον, εκτιμάτε ότι η μετάβαση από το πρώτο στο δεύτερο μνημόνιο, με τη μετάθεση του στόχου για τα δημοσιονομικά πλεονάσματα κατά δύο χρόνια, με την επαναγορά του χρέους που έγινε στο τέλος του 2012, με την πρόβλεψη για περαιτέρω ενίσχυση της βιωσιμότητας του χρέους και με τη μείωση του επιτοκίου και της αύξησης της διάρκειας των διμερών δανείων, αλλά και την αναστολή πληρωμής τόκων, ήταν θετικά στοιχεία;

Ευχαριστώ πολύ.

**ΣΑΒΒΑΣ ΡΟΜΠΟΛΗΣ (Μάρτυς):** Στο δεύτερο μνημόνιο δεν ασχοληθήκαμε –τουλάχιστον εγώ και στο Ινστιτούτο- τόσο αναλυτικά και σοβαρά όσο στο πρώτο. Αυτό που είδα, όμως, στο δεύτερο μνημόνιο είναι πως σε ό,τι αφορά το δείκτη για την ανεργία -σας είπα- το είχαν 0,3 όταν εμείς το είχαμε βάλει 1. Μετά το πήγαν στο 0,8, δηλαδή το ανέβασαν πολύ και ήρθαν κοντά στο δικό μας, που ήταν το 1. Επομένως, από εκεί και μετά οι κάποιες διαφοροποιήσεις που είχαμε, άρχισαν να περιορίζονται επειδή ο πολλαπλασιαστής ήρθε κοντά, κατά τη γνώμη μας, στην πραγματικότητα της ελληνικής οικονομίας. Για τις άλλες χώρες είναι διαφορετικό.

Δεν έχω αξιολογήσει γι’ αυτές τις μεταβλητές που είπατε το δεύτερο μνημόνιο. Όμως, αυτό που καταλαβαίνω εκ του αποτελέσματος είναι ότι ακόμη και αν ήταν σε μια λογική διευθέτησης των ανισορροπιών του πρώτου μνημονίου, δεν μπορούσε το δεύτερο μνημόνιο να αναστείλει την αρνητική δυναμική που είχε δημιουργηθεί από το πρώτο μνημόνιο και ιδιαίτερα στους δύο βασικούς πυλώνες, δηλαδή στα νοικοκυριά και στις επιχειρήσεις. Οι επιχειρήσεις που έκλεισαν, δεν μπόρεσαν να ξανανοίξουν. Δηλαδή, οι διακόσιες ογδόντα χιλιάδες μικρομεσαίες που έκλεισαν, δεν ξανάνοιξαν. Τα νοικοκυριά που έχασαν το εισόδημά τους, δεν το ξαναπέκτησαν. Οι επενδύσεις που χάθηκαν ή που μειώθηκαν τόσο πολύ, δεν ανακτήθηκαν.

Επομένως, μπορεί να κάνει κανείς μια διαφοροποίηση σαν μια στρατηγική –δεν ξέρω, όμως, αν είχε επιτυχία- διευθέτησης των ανισορροπιών του πρώτου, όχι, όμως, των ελλειμμάτων και των προβλημάτων του πρώτου.

Αυτό μπορεί να το συναντήσουμε και στο μέλλον. Και στο μέλλον, δηλαδή, -αυτό που σας είπα προηγουμένως- το βάρος στο πολιτικό σύστημα θα είναι πολύ μεγάλο, με την έννοια ότι εάν πάμε σταδιακά σε μία ανάπτυξη στο 1%, θα λέμε ότι είμαστε καλύτερα από πριν, αλλά όχι ότι αντιμετωπίζουμε τα οικονομικά και τα κοινωνικά προβλήματα. Γιατί εάν εγώ το 2020 έχω ανεργία στο 18%, δεν πρέπει να είμαι ευχαριστημένος. Θα είμαι ευχαριστημένος σε σχέση με το 2013 που είχα 28%, αλλά τι θα γίνει σε σχέση με το πρόβλημα και με τη διάστασή του; Αυτή είναι η διαφοροποίησή μου και για τώρα, αλλά και για το μέλλον.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Ρομπόλη, εγώ θα σας κάνω τρεις γρήγορες ερωτήσεις και απαντάτε μία-μία.

Ο κάθε νόμος που έβγαινε όλα αυτά τα χρόνια, ήταν, φαντάζομαι, αναγκαστικός, δηλαδή εφαρμοζόταν. Δηλαδή, όταν είχαμε 751 ευρώ και υπήρξε η Πράξη Νομοθετικού Περιεχομένου για 586, αυτοί που πληρωνόντουσαν με 751 αμέσως μετά πληρώνονταν με 586 και 511. Έτσι δεν είναι;

**ΣΑΒΒΑΣ ΡΟΜΠΟΛΗΣ (Μάρτυς):** Κοιτάξτε, κάποιες διατάξεις του νόμου -και ήταν παράλειψή μου που δεν το ανέφερα προηγουμένως σε ερωτήσεις του κ. Λοβέρδου και το είχα σημειωμένο- εφαρμόστηκαν. Όμως, υπάρχουν και κάποιες διατάξεις που μπορεί να είχαν κάποιο αναγκαίο αποτέλεσμα και δεν εφαρμόστηκαν. Παραδείγματος χάριν, μιλάω για το άρθρο 40 του ν.3863/2010 που περιγράφει σε τρεις υποπαραγράφους την είσπραξη των εισφορών, ένα νέο τρόπο για την καταπολέμηση της φοροδιαφυγής. Αυτό το άρθρο δεν έχει εφαρμοστεί, γιατί λέει η τρίτη παράγραφος ότι για να υλοποιηθεί αυτό το άρθρο, πρέπει να εκδοθεί υπουργική απόφαση. Και από το 2010 μέχρι σήμερα δεν έχει εκδοθεί υπουργική απόφαση.

Εγώ πιστεύω ότι με αυτό το άρθρο, εάν ενεργοποιηθεί, ένα μέρος της φοροδιαφυγής αυτά τα πέντε χρόνια θα το καταπολεμούσαμε.

Επομένως, κάποιες διατάξεις εφαρμοζόντουσαν και κάποιες άλλες διατάξεις δεν εφαρμοζόντουσαν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Πάντως, αυτές που αφορούσαν το μεγαλύτερο κομμάτι της κοινωνίας, εφαρμοζόντουσαν κανονικά.

**ΣΑΒΒΑΣ ΡΟΜΠΟΛΗΣ (Μάρτυς):** Ακριβώς.

 (CB)

(3AR)

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Στο ζήτημα της ανεργίας, ιδιαίτερα στο προσωπικό των πλοίων, ναύτες κλπ., είχαμε αύξηση ή μείωση της ανεργίας;

**ΣΑΒΒΑΣ ΡΟΜΠΟΛΗΣ (Μάρτυς):** Συνολικά έχουμε αύξηση της ανεργίας. Παραδείγματος χάριν, στις κατασκευές -πολλές φορές βλέπω τον αριθμό εγώ και σκέφτομαι μήπως είναι και λάθος- έχει αυξηθεί η ανεργία 286%!

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, εγώ μιλάω περισσότερο για αυτούς που είναι σε πλοία.

**ΣΑΒΒΑΣ ΡΟΜΠΟΛΗΣ (Μάρτυς):** Ναι, σε πλοία. Διότι αυτή τη στιγμή η σύνθεση του πληρώματος κατά κύριο λόγο είναι ξένοι. Μόνο οι πλοίαρχοι και οι μηχανικοί είναι Έλληνες.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το εφοπλιστικό κεφάλαιο στην Ελλάδα έχει αυξηθεί ή έχει μειωθεί; Γιατί εγώ μαθαίνω ότι φτιάχνονται καινούρια πλοία…

**ΣΑΒΒΑΣ ΡΟΜΠΟΛΗΣ (Μάρτυς):** Έχει διευρυνθεί.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σε μια τέτοια περίπτωση, μια τροπολογία η οποία έγινε νόμος, ο οποίος μετέτρεπε την υποχρεωτική έκτακτη εισφορά των εφοπλιστών σε εθελοντική, πώς θα την κρίνατε;

**ΣΑΒΒΑΣ ΡΟΜΠΟΛΗΣ (Μάρτυς):** Εγώ θα την έκρινα σαν ανισοκατανομή του εισοδήματος και των βαρών, ο ορισμός της ανισοκατανομής του εισοδήματος και των βαρών.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα, ωραία. Αυτά ήθελα να σας ρωτήσω.

Θα ήθελα να σας ευχαριστήσω πάρα πολύ και εσάς που ήρθατε και υποστήκατε εξαντλητική συζήτηση -μάθαμε περισσότερα όλοι- αλλά και τον κ. Κόλλια και τη συνεργάτιδά του που με υπομονή περίμεναν.

**ΣΑΒΒΑΣ ΡΟΜΠΟΛΗΣ (Μάρτυς):** Σας ευχαριστώ πολύ κι εγώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Παρακαλώ την κ. Καφαντάρη να σας ξεπροβοδίσει.

(Στο σημείο αυτό αποχωρεί από την Αίθουσα ο μάρτυς κ. Σάββας Ρομπόλης)

Κύριοι συνάδελφοι, θα ήθελα να σας πω ότι εγώ πρέπει, λόγω ανειλημμένης υποχρέωσης, να φύγω στις 15.30΄.

Κύριε Κόλλια και κυρία Παπαδέα, παρακαλώ.

**ΑΝΔΡΕΑΣ ΛΟΒΕΡΔΟΣ:** Κι εγώ έχω Κοινοβουλευτική Ομάδα, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εντάξει, σας είπα πως θα κάνω ό,τι μπορώ για να διευκολύνω.

Ας ξεκινήσουμε, για να προλάβω κι εγώ όσο περισσότερο μπορώ.

Κύριε Κόλλια, έχουμε συνηθίσει ο εκπρόσωπος του φορέα με την έναρξη να λέει λίγα λόγια για τον φορέα και μια πρώτη άποψη για ό,τι έχει συμβεί τα τελευταία πέντε χρόνια. Οπότε έχετε τον λόγο παρακαλώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ευχαριστώ πολύ, κύριε Πρόεδρε.

Κύριοι Βουλευτές, η ελληνική οικονομία, όπως γνωρίζουμε όλοι, βρίσκεται σε οριακή κατάσταση. Η εικόνα της αγοράς είναι τραγική, οι επενδύσεις έχουν ανασταλεί και οι συμφωνίες έχουν παγώσει. Η εικόνα αυτή αποτυπώνεται με τον πλέον χαρακτηριστικό τρόπο και στα δημόσια οικονομικά, με την υστέρηση που παρατηρείται και στα έσοδα και την κατακόρυφη πτώση στις δαπάνες, που οφείλεται σε μεγάλο βαθμό στη στάση πληρωμών που έχει κηρύξει ατύπως το ελληνικό δημόσιο προς τους ιδιώτες.

Το Οικονομικό Επιμελητήριο της Ελλάδος, ως θεσμοθετημένος επιστημονικός σύμβουλος της πολιτείας και της κοινωνίας για τα θέματα της οικονομίας, από την ίδρυσή του, το 1983, παρεμβαίνει με τις θέσεις και προτάσεις του προς την πολιτική ηγεσία και την κοινωνία στην προσπάθειά του για την οικονομική ανάπτυξη αλλά και την κοινωνική πρόοδο.

Από τον Ιανουάριο, λοιπόν, κιόλας του 1988, είκοσι επτά ολόκληρα χρόνια πριν, ο φορέας μας, σε επιστημονικό διήμερο που διοργάνωσε, ανέλαβε την πρωτοβουλία για διάλογο με εκπροσώπους των κοινωνικών και πολιτικών φορέων αναφορικά με το εξωτερικό χρέος της χώρας μας και την αντιμετώπισή του. Ήδη, δηλαδή, από τότε είχαμε αρχίσει να χτυπάμε το καμπανάκι για το εξωτερικό χρέος και την ανησυχία που προκαλούσε η πορεία που αυτό είχε πάρει.

Στις εργασίες του εν λόγω διημέρου επισημάνθηκε ότι από το 1979, σιγά-σιγά, παρατηρείται μια υπέρμετρη διόγκωση του εξωτερικού χρέους της χώρας, που δεν επιβραδύνει ή ανατρέπει μόνο κάθε αναπτυξιακή προσπάθεια, αλλά παραπέρα υποθηκεύει το οικονομικό μέλλον και την ίδια την εθνική ανεξαρτησία της χώρας μας. Το πρόβλημα εντοπίζεται στην κάλυψη μέσω δανεισμού του ελλείμματος, που παρατηρούνταν από τότε, στο ισοζύγιο τρεχουσών συναλλαγών. Και λέγαμε τότε ότι αντιμετωπίζεται με έκτακτο κυβερνητικό πρόγραμμα σταθεροποίησης.

Στα συμπεράσματα του διεπιστημονικού διαλόγου σχετικά με την Ελλάδα, αναφέρθηκαν τα εξής:

Πρώτον, η επιδίωξη διασφάλισης συμφερότερων όρων αποπληρωμής και εξυπηρέτησης του εξωτερικού χρέους της χώρας. Δεύτερον, η απαίτηση των χρεών του γερμανικού κράτους προς το ελληνικό δημόσιο, τα οποία προέρχονται από τα γερμανικά δάνεια της κατοχικής περιόδου. Επαναλαμβάνω ότι όλα αυτά έγιναν το 1987.

(PE)

(CB)

Τρίτον, η επιδίωξη αξιοποίησης τόσο των εσωτερικών πόρων όσο και των προερχόμενων από εξωτερικό δανεισμό που θα κατευθύνονται σε συγκεκριμένους αναπτυξιακούς στόχους με παράλληλη ενεργοποίηση του δημόσιου και του ιδιωτικού τομέα.

Τέταρτον, η αναπτυξιακή στρατηγική, στηριζόμενη κυρίως στην αξιοποίηση εσωτερικών πόρων, με παράλληλη προσπάθεια ελαχιστοποίησης του εξωτερικού δανεισμού.

Γιατί αναφέρομαι τόσο αναλυτικά σε αυτό το συνέδριο; Διότι συμμετείχαν, μεταξύ άλλων, οι έχοντες διατελέσει Υπουργοί Οικονομικών κ.κ. Γεράσιμος Αρσένης και Παναγιώτης Ρουμελιώτης, ο κ. Γιάννης Δραγασάκης, νυν Αντιπρόεδρος της Κυβέρνησης και ο μετέπειτα Υπουργός Ανάπτυξης και Πρόεδρος της Βουλής κ. Δημήτρης Σιούφας.

Ο κ. Δραγασάκης, μάλιστα, εξέφρασε τότε την άποψη ότι το συσσωρευμένο χρέος έχει χρησιμοποιηθεί στη χώρα μας με τρόπο που δεν έχει δημιουργήσει προϋποθέσεις αποπληρωμής του. Τόνισε ότι δεν έχει δημιουργηθεί ένας μηχανισμός ικανός να εξυπηρετεί αυτό το τεράστιο χρέος. Στην αυξανόμενη εξωτερική χρέωση είναι αναγκαία η ανασυγκρότηση της εσωτερικής οικονομίας, «του δικού μας νοικοκυριού», έλεγε τότε. Μια ελλειμματική χρηματοδότηση της οικονομίας που προσφεύγει σε εξωτερικές πηγές, όχι για να ενισχύσει μια δυναμική ανάπτυξης, αλλά για να καλύψει τα ελλείμματά της, έχει σαν αποτέλεσμα τα χρέη αυτά να ξανασυσσωρευτούν. Πιο επίκαιρα από ποτέ!

Πάμε στο 1992. Σε μελέτη τότε του Οικονομικού Επιμελητηρίου για την ελληνική οικονομία και την προοπτική της συμμετοχής της χώρας μας στην ΟΝΕ περιληπτικά αναφέρω τις παρακάτω διαπιστώσεις: Η εξέλιξη του δημοσιονομικού ελλείμματος και η επεκτατική δημοσιονομική πολιτική τη δεκαετία 1981-1991 είχε ως αποτέλεσμα τον τριπλασιασμό του δημόσιου χρέους. Η συμμετοχή της Ελλάδας στην ΟΝΕ θα είχε διευκολυνθεί, εάν η Ευρωπαϊκή Κοινότητα είχε αποφασίσει τη διασύνδεση της οικονομικής και πολιτικής ολοκλήρωσης με τη νομισματική. Όμως, η Ελλάδα, για να επιτύχει τη συμμετοχή της, έπρεπε να αποκλιμακώσει τον πληθωρισμό, να μειώσει το δημοσιονομικό έλλειμμα και να συγκρατήσει το δημόσιο χρέος.

Η συμμετοχή της Ελλάδας στην ΟΝΕ δεν θα οδηγήσει, λέγαμε τότε, μόνο στη διαμόρφωση συνθηκών νομισματικής σταθερότητας, αλλά θα συμβάλλει στη διαμόρφωση ενός πρόσφορου κλίματος για επενδύσεις, επειδή έμμεσα μπορεί να υιοθετήσει τα κατάλληλα μέσα οικονομικής πολιτικής και τους θεσμούς που μπορεί πράγματι να προάγουν την οικονομική ανάπτυξη.

Για τη σύνταξη αυτής της μελέτης τότε είχαν συνεργαστεί μαζί μας, μεταξύ άλλων, οι κ.κ. Λουκάς Παπαδήμος, πρώην Διοικητής της Τράπεζας της Ελλάδος και μετέπειτα Πρωθυπουργός, Γιάννης Στουρνάρας, πρώην Υπουργός Οικονομικών και σήμερα Διοικητής της Κεντρικής μας Τράπεζας και Νίκος Καραμούζης, τραπεζικό στέλεχος σε θέσεις μεγάλης ευθύνης στην Εθνική Τράπεζα και στη Eurobank.

Τέλος, το 2006 σε μελέτη του Οικονομικού Επιμελητηρίου για το δημοσιονομικό πρόβλημα στην Ελλάδα κρίνεται ως επιτακτική η ανάγκη να μειωθεί το δημοσιονομικό έλλειμμα κάτω από το 3% του ΑΕΠ, όχι μόνο γιατί αυτό το επιβάλλει το Σύμφωνο Σταθερότητας και Ανάπτυξης, αλλά και διότι η αποκατάσταση της δημοσιονομικής και μακροοικονομικής ισορροπίας είναι αναγκαία προϋπόθεση για τη διατήρηση υψηλών ρυθμών οικονομικής μεγέθυνσης.

Επιτακτική, λέγαμε τότε, είναι και η ανάγκη για παρεμβάσεις διαρθρωτικής φύσης, με στόχο την προώθηση της αποτελεσματικότερης κατανομής των πόρων και τη βελτίωση της ποιότητας των δημόσιων οικονομικών μέσω της ενίσχυσης των θεσμών των δημοσιονομικών ελέγχων, της κατάρτισης ενός νέου πλαισίου λειτουργίας των ΔΕΚΟ με δραστική μείωση –τονίζαμε τότε- των δαπανών τους, της αξιοποίησης της ακίνητης περιουσίας του δημοσίου με την ενεργό συμμετοχή της ιδιωτικής πρωτοβουλίας, της ενίσχυσης των συμπράξεων δημοσίου και ιδιωτικού τομέα.

Και τότε τονίζαμε ότι οι προτεραιότητες της οικονομικής πολιτικής θα πρέπει να είναι η αποκατάσταση της δημοσιονομικής ισορροπίας και η εξασφάλιση της μακροχρόνιας βιωσιμότητας των δημοσίων οικονομικών, η αύξηση της παραγωγικότητας, η βελτίωση του επιχειρηματικού περιβάλλοντος, η ενίσχυση του ανταγωνισμού, το άνοιγμα των αγορών, η αύξηση της εξωστρέφειας και η αξιοποίηση της γεωπολιτικής θέσης της χώρας μας.

Τη μελέτη συνέταξαν, μεταξύ άλλων, οι κ.κ. Χρήστος Σταϊκούρας, πρώην Αναπληρωτής Υπουργός Οικονομικών και μέλος της σημερινής Επιτροπής, Γιάννης Μουρμούρας, Υποδιοικητής της Τράπεζας της Ελλάδας και πρώην Υφυπουργός Οικονομικών, Βασίλης Ράπανος, Πρόεδρος του Συμβουλίου Οικονομικών Εμπειρογνωμόνων από το 2000 έως το 2004, Πρόεδρος της Εθνικής Τράπεζας από το 2009 έως το 2012 και σήμερα Πρόεδρος της Alpha Bank.

(RG)

(PE)

Όσον αφορά πολλές προτάσεις μας σχετικά με τα προσχέδια των προϋπολογισμών και τις θέσεις και τις προτάσεις που καταθέταμε κατά καιρούς, έχω να σας πω ότι το Οικονομικό Επιμελητήριο Ελλάδος, αναγνωρίζοντας τον προϋπολογισμό του κράτους ως ένα από τα βασικά εργαλεία οικονομικής πολιτικής που καθορίζει την οικονομική πορεία της χώρας μας, συμμετείχε στο δημόσιο διάλογο πάντα με την κατάθεση απόψεων και προτάσεων επιστημονικά τεκμηριωμένων.

Μετά την ένταξη στην ΟΝΕ η χώρα μας δεν έχει πλέον στη διάθεσή της τα εργαλεία συναλλαγματικής και νομισματικής πολιτικής και μοναδικό εργαλείο για την άσκηση της αναπτυξιακής και αντικυκλικής της πολιτικής είναι η δημοσιονομική πολιτική, θέση που εκφράζεται από κείμενο του Οικονομικού Επιμελητηρίου, σχετικά με τον προϋπολογισμό του 2002.

Η άσκηση της νομισματικής πολιτικής πλέον από την Ευρωπαϊκή Κεντρική Τράπεζα –λέγαμε- καθιστά τη δημοσιονομική πολιτική της κάθε χώρας ως το κύριο μέσο παρέμβασής της στην οικονομία. Ενώ όμως ο ρόλος και η ευθύνη της δημοσιονομικής πολιτικής αντικειμενικά μεγαλώνει, οι βαθμοί ελευθερίας ως προς την άσκησή της περιορίζονται από το Σύμφωνο Σταθερότητας. Όσο το χρέος είναι τόσο υψηλό σε σχέση με το ΑΕΠ και όσο οι τόκοι του απορροφούν τόσο υψηλό ποσοστό των δημοσίων εσόδων, τα περιθώρια αύξησης των δημοσίων δαπανών για λόγους αντικυκλικής πολιτικής, αλλά και μονιμότερα για τη βελτίωση του επιπέδου των δημόσιων και κοινωνικών υπηρεσιών χωρίς κίνδυνο υπέρβασης των ορίων του Συμφώνου Σταθερότητας, περιορίζονται στο ελάχιστο.

Η Ελλάδα θεωρείται από τότε κιόλας ως η χώρα με τις δυσμενέστερες προοπτικές για τη μακροχρόνια εξέλιξη του δημόσιου χρέους συγκριτικά με τις άλλες χώρες της Ευρωπαϊκής Ένωσης.

Εκ των συντακτών του κειμένου, ο κ. Γιάννης Δραγασάκης είναι Αντιπρόεδρος της Κυβέρνησης.

Πάμε στο 2010, έτος που έχουμε εισέλθει στην οικονομική κρίση και την ύφεση. Ο προϋπολογισμός της συγκεκριμένης χρονιάς κλήθηκε να λύσει τη δύσκολη εξίσωση ανάμεσα στο να στηρίξει από τη μία την ανάπτυξη και την οικονομική δραστηριότητα, αλλά και να μην αφήσει τους αδύναμους να υποστούν και πάλι τις βασικές συνέπειες της οικονομικής κρίσης και στο να ξεκινήσει η δημοσιονομική προσαρμογή.

 Στον απολογισμό του Κρατικού Προϋπολογισμού του 2009 η επιστημονική ομάδα του Οικονομικού Επιμελητηρίου επεσήμανε τις μεγάλες αποκλίσεις στο έλλειμμα της Γενικής Κυβέρνησης και υποστήριξε τότε ότι ο φορέας μας ως επίσημος σύμβουλος της πολιτείας θα μπορούσε να συμμετέχει και με εκπροσώπους του στην Επιτροπή Εμπειρογνωμόνων του Υπουργείου Οικονομικών και να παρακολουθεί την πιστή εφαρμογή του προϋπολογισμού για λόγους που έχουν να κάνουν με τη δημοσιονομική εξυγίανση, αλλά και την αξιοπιστία της χώρας στις διεθνείς κεφαλαιαγορές, με τη βοήθεια περιοδικών εκθέσεων και δεικτών στη μέτρηση της απόδοσης των δαπανών και της αξιολόγησης της χρηματοδότησής τους από τα κονδύλια των εσόδων. Φυσικά, ουδέποτε «χρησιμοποιηθήκαμε».

Για την αξιοπιστία, δε, των δεδομένων διατυπώσαμε από τότε την αναγκαιότητα ανεξαρτητοποίησης των αρμόδιων υπηρεσιών για τη σύνταξη και παρακολούθηση του προϋπολογισμού του κράτους.

Για την εφαρμογή του προϋπολογισμού του 2010, από την ίδια επιστημονική ομάδα του Οικονομικού Επιμελητηρίου προτάθηκαν μία σειρά θέσεων, όπως σχεδιασμός ελέγχου και παρακολούθηση της υλοποίησης των δαπανών, θέσπιση μετρήσιμων στόχων, αξιολόγηση δαπανών, δεικτών διάρθρωσης και αποδοτικότητας, δεικτών εσόδων και δαπανών.

 Η επιδείνωση της ανταγωνιστικής θέσης της χώρας μας στις διεθνείς αγορές αντανακλά και τις αρνητικές εξελίξεις που καταγράφονται στη βιομηχανική παραγωγή και στο χαμηλό βαθμό της ανταγωνιστικότητας που διακρίνει την ελληνική οικονομία.

Στη σύνταξη των προτάσεων συμμετείχαν, μεταξύ άλλων, ο σημερινός Αναπληρωτής Υπουργός Οικονομικών, Δημήτρης Μάρδας και το μέλος της ομάδας οικονομικού σχεδιασμού του ΣΥΡΙΖΑ, Γιάννης Μηλιός.

Προϋπολογισμός του 2011. Ο Προϋπολογισμός εκείνης της χρονιάς, σύμφωνα με το Οικονομικό Επιμελητήριο, εντάσσεται στο ευρύτερο πλαίσιο οικονομικής πολιτικής που προβλέπεται στο μνημόνιο, που υπεγράφη ανάμεσα στην Ελληνική Κυβέρνηση, την Ευρωπαϊκή Επιτροπή, την Ευρωπαϊκή Κεντρική Τράπεζα και το Διεθνές Νομισματικό Ταμείο.

Υποστηρίξαμε τότε ότι οι δημοσιονομικές και μακροοικονομικές εξελίξεις κατά το 2010 διαμορφώθηκαν από τις προβλέψεις και τα μέτρα πολιτικής του μνημονίου. Στο πεδίο των δημοσιονομικών μεγεθών σημαντικές αποκλίσεις καταγράφονται στα έσοδα του προϋπολογισμού –σημαντική υστέρηση- στις δημόσιες δαπάνες και στις δημόσιες επενδύσεις, όπου αναμένεται η μείωσή τους να είναι μεγαλύτερη από την πρόβλεψη του μνημονίου.

 Είναι προφανές ότι η υστέρηση των εσόδων επιχειρήθηκε να καλυφθεί τότε με μεγαλύτερη μείωση των δημοσίων δαπανών και των δημόσιων επενδύσεων και ραγδαία αύξηση της φορολογίας, γεγονός που φυσικά επέτεινε την ύφεση.

 Το Οικονομικό Επιμελητήριο εκτίμησε ότι το μακροοικονομικό πλαίσιο για το 2010, όπως αυτό διαγράφεται από τον προϋπολογισμό, θα είναι ασφυκτικό τόσο για την ανάπτυξη της οικονομικής δραστηριότητας για τις μικρές και μεσαίες επιχειρήσεις, όσο και για την απασχόληση και το εισόδημα των εργαζομένων και των συνταξιούχων.

(ΑΒ)

(3RG)

Κατά την εκτίμηση του φορέα μας η κρίση της ελληνικής οικονομίας είναι σύνθετη τόσο ως προς τις αιτίες της, όσο και ως προς τις διαστάσεις και τις εκδηλώσεις της.

Ως προς τις αιτίες της είναι αποτέλεσμα ενδογενών αιτιών, οι οποίες, όμως, διατέμνονται με αιτίες που ανάγονται στην κρίση της Ευρωπαϊκής Ένωσης και τη διεθνή παγκόσμια οικονομική κρίση.

Ως προς τις διαστάσεις της, η κρίση άρχισε ως χρηματοπιστωτική, όμως πολύ σύντομα επεκτάθηκε στην πραγματική οικονομία, επηρεάζοντας αρνητικά τα δημόσια έσοδα, το δημόσιο χρέος και τα δημόσια οικονομικά.

Η ταχεία ανάπτυξη των χρηματοπιστωτικών δραστηριοτήτων και η επέκταση του δανεισμού, δημόσιου και ιδιωτικού, αρχικά λειτούργησε ως παράγοντας μεγέθυνσης της οικονομίας για να γίνει, όμως, τελικά σημαντικός παράγοντας κρίσης.

Η απάντηση στη δημοσιονομική κρίση με σκληρές περιοριστικές πολιτικές λιτότητας, με έντονα αναδιανεμητικά χαρακτηριστικά, μετατρέπει ταχύτατα τη δημοσιονομική κρίση σε κοινωνική με μοχλούς τη δραματική αύξηση της ανεργίας, τη μείωση των χαμηλών εισοδημάτων, την επέκταση της φτώχειας και τον κίνδυνο αποδιάρθρωσης του παραγωγικού και κοινωνικού ιστού της χώρας.

Η ΟΝΕ, όπως έχει συγκροτηθεί, λειτουργεί ως μηχανισμός εσωτερικής απόκλισης ανάμεσα σε πλεονασματικές και ελλειμματικές χώρες, χωρίς όμως μηχανισμούς ανακατανομής των πόρων.

Στη βάση αυτή η κρίση του ελληνικού δημόσιου χρέους έγινε παράγοντας αποσταθεροποίησης του ευρώ και αιτία διεθνών κερδοσκοπικών επιθέσεων.

Ταυτόχρονα, η απουσία κοινών πολιτικών άμυνας της Ευρωπαϊκής Ένωσης επέτεινε την κρίση του ελληνικού χρέους ειδικότερα λόγω της αδυναμίας της Ευρωπαϊκής Κεντρικής Τράπεζας να λειτουργήσει ως δανειστής ύστατης ανάγκης και της μη έγκαιρης παρέμβασης στις αγορές ομολόγων και της διαμόρφωσης μηχανισμού στήριξης.

Έτσι, η αδυναμία των ελληνικών Κυβερνήσεων να αντιδράσουν στην επερχόμενη και προβλέψιμη δημοσιονομική κρίση αφ’ ενός και αφ’ ετέρου η στάση της Ευρωπαϊκής Ένωσης και της Ευρωπαϊκής Κεντρικής Τράπεζας, σε συνδυασμό με τη γενικότερη έξαρση της ύφεσης στην Ευρώπη και διεθνώς, είχαν ως αποτέλεσμα τον ουσιαστικό αποκλεισμό της χώρας μας από τις διεθνείς αγορές δανεισμού.

Ανάλογες στάσεις, αν και με διαφορετική ένταση, παρατηρούνται και σε άλλες χώρες του Ευρωπαϊκού Νότου.

Το Οικονομικό Επιμελητήριο διατηρεί την εκτίμηση ότι οι εξελίξεις αυτές -και κυρίως η έκβασή τους- δεν ήταν αναπόφευκτες. Και αυτή δεν είναι μία διαπίστωση που γίνεται εκ των υστέρων, αλλά μία επισήμανση που με διάφορους τρόπους έγινε έγκαιρα από το Οικονομικό Επιμελητήριο με εκθέσεις προηγούμενων ετών, χωρίς όμως να εισακουστεί.

Το φορολογικό σύστημα συνιστά βασική διάσταση του δημοσιονομικού προβλήματος. Το ελληνικό φορολογικό σύστημα χαρακτηρίζεται από την υστέρηση των φορολογικών εσόδων ως ποσοστό του ΑΕΠ σε σχέση με τις υπόλοιπες χώρες της Ευρωπαϊκής Ένωσης.

Σημαντικό χαρακτηριστικό του ελληνικού φορολογικού συστήματος είναι η μεγάλη εξάρτηση των φορολογικών εσόδων από τους έμμεσους φόρους. Έτσι, η αναλογία άμεσων-έμμεσων φόρων είναι περίπου 40% με 60%, ενώ στην Ευρωπαϊκή Ένωση η σχέση αυτή διαμορφώνεται περίπου στο 50%-50%.

Τέλος, το ελληνικό φορολογικό σύστημα χαρακτηρίζεται από μεγάλη φοροδιαφυγή και φοροαποφυγή.

Επομένως, συνολικά συνυπάρχουν φορολογικές αδικίες και χαμηλή αποτελεσματικότητα.

Η διαχρονική εξέλιξη των δημόσιων δαπανών δείχνει ότι παρά την έντονα καλλιεργούμενη αντίθετη άποψη, το μέγεθος των δημοσίων δαπανών στην Ελλάδα δεν βρίσκεται σε απόκλιση από τις υπόλοιπες χώρες της Ευρωπαϊκής Ένωσης. Μέχρι και το 2008, μάλιστα, οι δημόσιες δαπάνες στην Ελλάδα ως ποσοστό του ΑΕΠ βρίσκονται σε πλήρη αντιστοιχία με το αντίστοιχο ποσοστό των χωρών της Ευρωζώνης και μάλιστα υπολείπονται των τελευταίων κατά δύο με τρεις ποσοστιαίες μονάδες. Το ίδιο ισχύει και με τις κοινωνικές δαπάνες, οι οποίες επίσης βρίσκονται σε αντιστοιχία με τις αντίστοιχες δαπάνες της Ευρωπαϊκής Ένωσης.

Όμως, μεγάλη υστέρηση παρουσιάζουν οι δαπάνες για την παιδεία, για την τεχνολογία και την έρευνα, ενώ μεγαλύτερες είναι οι δαπάνες για εξοπλισμούς και τόκους για την εξυπηρέτηση αυτού του δυσβάσταχτου δημόσιου χρέους.

Επομένως, η συμβολή των δημοσίων δαπανών στο δημοσιονομικό πρόβλημα της χώρας θα πρέπει να κατανοηθεί με όρους κυρίως ποιοτικούς, δηλαδή συνίσταται στην ανορθολογική διάρθρωση, τη σπατάλη και τελικά τη χαμηλή κοινωνική και παραγωγική αποτελεσματικότητα των δημόσιων δαπανών. Ακριβώς γι’ αυτό, οι οριζόντιες και ισοπεδωτικές περικοπές των δημοσίων δαπανών έχουν σοβαρές επιπτώσεις υφεσιακού, αλλά και αναδιανεμητικού χαρακτήρα.

Οι δημόσιες επενδύσεις αποτέλεσαν βασικό αναπτυξιακό μοχλό κατά τις τελευταίες δεκαετίες. Το χαμηλό επίπεδο των υποδομών επέβαλε αυξημένα ποσοστά δημοσίων επενδύσεων ως ποσοστό του ΑΕΠ και οι ευρωπαϊκοί πόροι επέτρεπαν τη χρηματοδότησή τους.

(PH)

(AB)

Η απουσία όμως ενός συνολικού σχεδίου παραγωγικής εξειδίκευσης, καθώς και μακροχρόνιου σχεδιασμού περιόριζαν την κοινωνική αποτελεσματικότητά τους. Επίσης η απουσία συστημάτων αξιολόγησης συγκαλύπτει σπατάλες και πιθανές υπερκοστολογήσεις κατά την εκτέλεση των έργων.

Παρά τη σχετική αύξηση των δημόσιων επενδύσεων κατά τα προηγούμενα έτη, το έλλειμμα σε υποδομές παραμένει μεγάλο και μάλιστα έχει διευρυνθεί. Η μείωση επομένως των δημόσιων επενδύσεων, η οποία κατά το μνημόνιο προβλέπεται να συνεχισθεί και πέραν του 2015, θα έχει, κατά την εκτίμηση του φορέα μας, μεγάλες και ενδεχομένως μη αναστρέψιμες, αντιαναπτυξιακές και κοινωνικές επιπτώσεις.

Όλα αυτά αποτυπώθηκαν ως απόψεις του Οικονομικού Επιμελητηρίου της Ελλάδος από την επιστημονική ομάδα, όπου συμμετείχαν οι κ.κ. Δραγασάκης, Σακελλαρίδης, Κυβερνητικός Εκπρόσωπος σήμερα, και ο νέος Υποδιοικητής της Τράπεζας της Ελλάδος, Θεόδωρος Μητράκος.

Δεν υπάρχει καμία αμφιβολία ότι το ζητούμενο για να βγει η Ελλάδα από την κρίση χρέους είναι η ανάπτυξη. Τα τελευταία χρόνια η ανάπτυξη της χώρας βασίστηκε στη δημόσια και ιδιωτική κατανάλωση με τις συνέπειες που βιώνουμε σήμερα. Το μοντέλο αυτό είναι φανερό ότι απέτυχε, οπότε θα πρέπει να γίνει στροφή σε ένα νέο πρότυπο ανάπτυξης με την αύξηση του μεριδίου των επενδύσεων και των εξαγωγών στο ΑΕΠ και αντίστοιχα τη μείωση της ιδιωτικής και δημόσιας κατανάλωσης.

Ταυτόχρονα, απαιτείται ο επανασχεδιασμός της οικονομικής πολιτικής, συμπεριλαμβανομένου και του μνημονίου, με άμεσες ενέργειες και με τη συμμετοχή όλων των υγιών πολιτών και τεχνοκρατών.

Τα μέτρα που προτείνει το Οικονομικό Επιμελητήριο σχετικά με την ολική αναδιάρθρωση και ανάταξη της οικονομίας μας για άμεση εφαρμογή από το 2012 και μετά είναι περισσότερο επίκαιρα από ποτέ και είναι τα παρακάτω:

Επιτάχυνση της μεταρρύθμισης στη δημόσια διοίκηση με λειτουργία του δημόσιου τομέα και των δημοσίων επιχειρήσεων με πλήρη ανεξαρτησία από κομματικές παρεμβάσεις.

Στην αγορά εργασίας: Καταπολέμηση της αδήλωτης εργασίας με την ενίσχυση της νομοθεσίας και τη στελέχωση της Επιθεώρησης Εργασίας, ώστε να ενισχυθεί ο ελεγκτικός της ρόλος.

Στον τομέα της υγείας θα πρέπει να ολοκληρωθούν οι μεταρρυθμίσεις για τη βελτίωση του συστήματος προμηθειών που ξεκίνησε και την εφαρμογή της διπλογραφικής λογιστικής στις οικονομικές υπηρεσίες του κάθε νοσοκομείου.

Αποτελεσματική καταπολέμηση της φοροδιαφυγής και της εισφοροδιαφυγής και απλοποίηση -που το τονίζουμε σε όλους τους τόνους- της φορολογικής νομοθεσίας. Είναι αναγκαία η άμεση, επαρκής και διαρκής στελέχωση του φοροεισπρακτικού μηχανισμού και η ολοκληρωμένη λειτουργία των συστημάτων πληροφορικής.

Αναβάθμιση του ρόλου του Ελεγκτικού Συνεδρίου αναφορικά με τον έλεγχο των δαπανών του κάθε δημόσιου οργανισμού με τη διερεύνηση και τη σκοπιμότητα της κάθε δαπάνης.

Γνωστοποίηση στη Βουλή των Ελλήνων κάθε έτος του απολογισμού του κρατικού προϋπολογισμού της προηγούμενης χρονιάς.

Θέσπιση αυστηρών ποινών σε όσους κατασπαταλούν αλόγιστα το δημόσιο χρήμα. Σε αυτήν την κατεύθυνση προτείνουμε την μετατροπή του ΣΔΟΕ σε Ανεξάρτητη Αρχή.

Να προβεί η κυβέρνηση σε έλεγχο των οικονομικών των τραπεζών και να ελέγξει τη ρευστότητα που διοχετεύουν στην αγορά.

Επαναπατρισμό των κεφαλαίων που βρίσκονται στο εξωτερικό με θεσμοθέτηση κινήτρων.

Άμεσο και ουσιαστικό έλεγχο του πόθεν έσχες όλων όσοι διετέλεσαν Υπουργοί, Υφυπουργοί και Βουλευτές τα τελευταία τριάντα χρόνια.

Τη βελτίωση της απορρόφησης των κοινοτικών πόρων μέσω του ΕΣΠΑ, την ενθάρρυνση και διευκόλυνση των επενδύσεων και την ενίσχυση του εξαγωγικού προσανατολισμού της οικονομίας με μέτρα όπως η ελάφρυνση της φορολογίας για τις καθαρά εξαγωγικές επιχειρήσεις.

Την αναβάθμιση του τουρισμού και ενίσχυση της ναυτιλίας.

Την ενίσχυση της αγροτικής παραγωγής με την περαιτέρω προώθηση των ελληνικών εξαγωγών.

Την ανάδειξη της Ελλάδας σε διαμετακομιστικό κόμβο εμπορίου με την αξιοποίηση των λιμένων της και του σιδηροδρομικού της δικτύου.

Προσέλκυση άμεσων ξένων επενδύσεων, κυρίως με την οικοδόμηση κλίματος εμπιστοσύνης. Οι συχνές αλλαγές των φορολογικών νόμων και τα αρνητικά δημοσιεύματα αποτελούν ανασχετικό παράγοντα για οποιονδήποτε θέλει να επενδύσει στη χώρα μας.

Απελευθέρωση της αγοράς ενέργειας.

Ταυτόχρονα, θα πρέπει να γίνει άμεσος επαναπροσδιορισμός της εξωτερικής πολιτικής της χώρας μας. Προς αυτήν την κατεύθυνση το ΟΕΕ προτείνει:

Επαναπροσδιορισμό της εξωτερικής πολιτικής και αναθέρμανση των πολιτικών σχέσεων της χώρας μας με παραδοσιακούς συμμάχους, χωρίς όμως να αποκλείσουμε τις σχέσεις με το περιβάλλον που ζούμε.

Συνεργασία με τις χώρες αυτές σε νέες βάσεις, που θα βοηθήσει στην αύξηση των επενδύσεων και των εξαγωγών, καθώς και τη διεύρυνση του τουρισμού προς τις χώρες αυτές. Η συνεργασία αυτή και νέους ορίζοντες θα ανοίξει και θα λάβουν το μήνυμα οι δανειστές και εταίροι στην Ευρωπαϊκή Ένωση και στο δυτικό κόσμο ότι η Ελλάδα έχει εναλλακτικές λύσεις και θα τις αξιοποιήσει.

(AS)

(AB)

Επίσης, προτείνεται ο άμεσος επαναπροσδιορισμός των δανειακών μας σχέσεων με τους εταίρους μας στην Ευρωπαϊκή Ένωση, αλλά και τους υπόλοιπους δανειστές μας, το Διεθνές Νομισματικό Ταμείο, κεντρικές τράπεζες και κατόχους ομολόγων.

Προς αυτήν την κατεύθυνση, προτείνουμε να σταματήσουμε επιτέλους να δανειζόμαστε με τους υφιστάμενους όρους, εφόσον οι εταίροι μας δεν αποφασίζουν ένα κοινό μέτωπο με την ελληνική Κυβέρνηση για την οριστική αντιμετώπιση της ελληνικής κρίσης κρατικού χρέους. Ο διαρκής και ακριβός δανεισμός δεν αποτρέπει την πτώχευση στον πτωχευμένο. Θα πρέπει να προβεί η χώρα σε απευθείας συζητήσεις με τους δανειστές και να συμφωνήσει το χρέος που οφείλει σε πόσο χρόνο και με ποιο επιτόκιο θα το αποπληρώσει. Ο στόχος πρέπει να είναι διπλός: η μετατόπιση της έναρξης αποπληρωμής του χρέους μας και η μείωσή του στην πάροδο του χρόνου. Ως μοναδικό κριτήριο θέτουμε τη σταδιακή μείωση του κόστους δανεισμού χρήματος του ελληνικού κράτους.

Η παρούσα οικονομική κρίση είναι κρίση συστημική και χαρακτηρίζεται από την αποτυχία του οικονομικού μοντέλου ανάπτυξης. Δεν πρέπει να αφήσουμε κανέναν να οδηγήσει την Ελλάδα στο να πληρώσει το κόστος της κατάρρευσης του παγκόσμιου οικονομικού μοντέλου που βασίζεται στη συνεχή αναχρηματοδότηση του χρέους με ολοένα υψηλότερο επιτόκιο, με αποτέλεσμα τη δημιουργία ολοένα και μεγαλύτερου χρέους.

Γιατί ανέφερα όλα τα παραπάνω; Διότι είναι προφανές ότι όλα αυτά τα χρόνια το πρόβλημα είναι γνωστό σε όλους μας και το γνώριζαν άπαντες, όσοι δηλαδή συμμετείχαν μετέπειτα με τον ένα ή τον άλλο τρόπο είτε στη διακυβέρνηση της χώρας είτε στα κέντρα λήψης των αποφάσεων και είχαν επιχειρηματολογήσει οι ίδιοι επ’ αυτού με συγκεκριμένες προτάσεις και λύσεις.

Θα ήθελα, κλείνοντας, να ευχαριστήσω πραγματικά τα μέλη της Επιτροπής για το γεγονός ότι καλέσατε το Οικονομικό Επιμελητήριο της Ελλάδος, το θεσμοθετημένο σύμβουλο σας για τα θέματα της οικονομίας, να καταθέσει τις απόψεις του για το πώς η χώρα βρέθηκε σε καθεστώς μνημονίων και παρατεταμένης ύφεσης, για το γεγονός δηλαδή ότι πράξατε, κατά τη δική μας άποψη, το αυτονόητο.

Βέβαια, δυστυχώς, οφείλουμε να ομολογήσουμε ότι δεν είχαν κάνει το ίδιο τα προηγούμενα χρόνια. Δεν μας καλούσατε και κυρίως δεν μας ακούγατε, γιατί όπως σας απέδειξα, εμείς μέσω των επιτροπών μας και με αυτούς που συμμετείχαν είχαμε κρούσει τον κώδωνα του κινδύνου εδώ και πολλά χρόνια.

Σας ευχαριστώ για την προσοχή σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Κόλλια, σας ευχαριστώ.

Θα μου επιτρέψετε, κύριοι συνάδελφοι, να κάνω δύο-τρεις ερωτήσεις, γιατί πρέπει να φύγω.

Κύριε Κόλλια, μπορείτε να μας πείτε, αν το έχετε πρόχειρο, πόσοι φορολογικοί νόμοι έχουν ψηφιστεί στην Ελλάδα από τη Μεταπολίτευση και μετά και πόσες αντίστοιχες εγκύκλιοι κτλ.; Διότι κάπου διάβασα ότι έχουν εκδοθεί πάνω από εκατό χιλιάδες εγκύκλιοι, όχι νόμοι. Όταν λέω «νόμοι», δεν εννοώ όλο το νόμο, αλλά και παρεμβάσεις σε άλλα νομοσχέδια. Στο περίπου ξέρετε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Πρόεδρε, πραγματικά είναι τόσο μεγάλος ο αριθμός των νόμων, των τροποποιήσεων των νόμων, των εγκυκλίων και των υπουργικών αποφάσεων που έχουν περάσει τα τελευταία τριάντα χρόνια είτε από την Ελληνική Βουλή είτε από τα Υπουργεία που δεν μπορώ να συγκρατήσω το νούμερο. Είναι ένας τεράστιος αριθμός, πολύ κοντά σε αυτό που είπατε και εσείς.

Εγώ θα σταθώ και στο γεγονός όμως ότι και τα τελευταία πέντε χρόνια που η χώρα περνάει όλο αυτό που περνάει, που έχει την ανεργία στο επίπεδο του 26% και που έχει περισσότερο ανάγκη από ποτέ τις επενδύσεις, ούτως ώστε να δημιουργηθούν θέσεις απασχόλησης, το φορολογικό μας σύστημα εξακολουθεί να μην είναι απλώς σταθερό και δίκαιο και να αλλάζει συνεχώς. Νομίζω ότι τα τελευταία πέντε χρόνια των μνημονίων έχουν έρθει πάνω από χίλιες τροποποιήσεις με εγκυκλίους, με αποφάσεις που έχουν περάσει. Όλο αυτό ασφαλώς δεν διευκολύνει, αλλά αποτρέπει τον επενδυτή από το να έρθει να επενδύσει στη χώρα μας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα, όταν λέμε ότι το σταθερό φορολογικό σύστημα το παίρνει υπόψη του ο επενδυτής, απλά λέμε λόγια, γιατί το αλλάζουμε κάθε τόσο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ασφαλώς.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεύτερον: Πρόσφατα, με ερώτηση του Βουλευτή του ΣΥΡΙΖΑ, του κ. Σταθά, ο Οργανισμός Δημόσιου Χρέους ενημέρωσε τη Βουλή για την πορεία αποπληρωμής του χρέους που προβλέπεται για τα επόμενα χρόνια. Αν κάποιος το κοιτάξει –φαντάζομαι το γνωρίζετε περίπου- θα δει ότι το μεγάλο κόστος είναι -θα έλεγα- εμπροσθοβαρές έως το 2015. Δηλαδή το 2015 πρέπει να πληρώσουμε για χρεολύσια …

**ΔΗΜΗΤΡΙΟΣ ΚΑΜΜΕΝΟΣ:** Είναι τα rollover.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι περίπου 13% συν 3,1% τόκους και 25% τα rollover που λέει και ο κ. Καμμένος.

(ΕΡ)

(AS)

Αμέσως μετά αρχίζει και πέφτει. Έχουμε το 2009 μια άνοδο πάλι στα τοκοχρεολύσια κλπ.

Εγώ ξέρω ότι αυτά είναι η συμφωνία που έγινε από τις δύο-τρεις προηγούμενες Κυβερνήσεις και στο πρώτο μνημόνιο και στο δεύτερο μνημόνιο. Όμως, από τους στόχους δεν έχει πιαστεί κανένας. Το μόνο πράγμα που παραμένει σταθερό είναι αυτό που πρέπει να πληρώσεις. Αυτό εσείς πώς θα το χαρακτηρίζατε; Για να έρθω μετά σε δύο άλλες πολύ σοβαρές ερωτήσεις που μου γεννήθηκαν.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Θεωρούμε, όπως σας είπα, από το 1987 και μετά ότι το χρέος δεν είναι βιώσιμο. Επομένως, νομίζω ότι αυτό που οφείλουμε να κάνουμε -και αυτή είναι και η πρότασή μας ως φορέας- είναι η μετατόπιση της έναρξης του χρόνου αποπληρωμής του χρέους, δηλαδή να μην είναι εμπροσθοβαρές, όπως είπατε κι εσείς, εν μέσω τέτοιας ύφεσης. Και από την άλλη είναι δεδομένο ότι λόγω του γεγονότος ότι δεν είναι βιώσιμο αυτό το χρέος πρέπει με κάποιο τρόπο να μειωθεί το ποσό, ούτως ώστε να καταστούν και δυνατότεροι και αποτελεσματικότεροι οι όροι αποπληρωμής αυτού του χρέους.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μάλιστα.

Και δύο ερωτήσεις που μου βγήκανε από την αρχική σας τοποθέτηση. Μιλήσατε για υπερτιμολογήσεις, αν δεν κάνω λάθος. Δεύτερον, ζητήσατε στα μέτρα το πόθεν έσχες των Υπουργών Οικονομικών των τριάντα τελευταίων ετών. Έτσι δεν είναι;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Όχι μόνο των Υπουργών Οικονομικών, αλλά των Βουλευτών, των Υπουργών, όσων έχουν περάσει…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Των Βουλευτών κλπ. Πέρα από το γεγονός ότι στο δεύτερο υπάρχει ένα… πλέον δεν είναι καν υπονοούμενο δηλαδή αυτό που λέτε. Πρέπει κάτι να ελέγξουμε εκεί πέρα.

Έχει το Οικονομικό Επιμελητήριο κάποια στοιχεία με τα οποία θα μπορούσε να εφοδιάσει την Επιτροπή μας σε σχέση με αυτά τα πράγματα, δηλαδή τις υπερτιμολογήσεις κατά κύριο λόγο; Δεν μπορεί να έχετε τα άλλα. Όσον αφορά το θέμα των υπερτιμολογήσεων γράφονται πάρα πολλά πράγματα και δεν βγαίνει τίποτα, βγαίνει μόνο ό,τι γράφεται.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Κοιτάξτε να δείτε, ασφαλώς και δεν θα μπορούσαμε να έχουμε στοιχεία και ασφαλώς δεν είμαστε και ο πρώτος φορέας που προτείνει κάτι τέτοιο. Το έχω ακούσει από Βουλευτές και από Υπουργούς να προτείνεται αυτό. Εμείς ως κεντρική διοίκηση του φορέα μας είχαμε πάρει την απόφαση να το ζητήσουμε και επίσημα να γίνει αυτό, γιατί θεωρούμε ότι η γυναίκα του Καίσαρα δεν πρέπει μόνο να είναι, αλλά πρέπει και να φαίνεται. Και από αυτή την άποψη το θεωρούμε σημαντικό κάποια στιγμή αυτά να γίνουν.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Σας ευχαριστώ εγώ.

Από τους Βουλευτές του ΣΥΡΙΖΑ θέλει κάποιος το λόγο;

**ΓΕΩΡΓΙΟΣ ΑΜΥΡΑΣ:** Μου επιτρέπετε κάτι κατατοπιστικό, επειδή το έψαξα, για το πόσους φορολογικούς νόμους έχουμε στην Ελλάδα;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Παρακαλώ.

**ΓΕΩΡΓΙΟΣ ΑΜΥΡΑΣ:** Ήταν στοιχεία που είχε δώσει η κ. Ειρήνη Γιανναδάκη, η Πρόεδρος της Ένωσης Διοικητικών Δικαστών. Ακούσατε, ακούσατε: 250 φορολογικοί νόμοι, 3.450 νόμοι με τροπολογίες φορολογικού ενδιαφέροντος και –αν έχεις το Θεό σου- 115.000 υπουργικές αποφάσεις με στοιχεία φορολογικού υποβάθρου.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Άρα και λίγα ήταν αυτά που είπα.

**ΓΕΩΡΓΙΟΣ ΑΜΥΡΑΣ:** Οπότε φανταστείτε και το άλλο: Άγνοια νόμου δεν συγχωρείται. Φαντάζεστε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι ότι δεν χρειάζονται, αλλά…

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Θα ήταν, επίσης, ενδιαφέρον το νούμερο των πέντε τελευταίων ετών, γιατί εξακολουθεί να είναι τεράστιο παρά αυτό που περιέγραψα πριν, που περιμένουμε επενδύσεις και αυτό είναι αποτρεπτικός παράγοντας για τις επενδύσεις στη χώρα μας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρία Καφαντάρη, ελάτε στην Έδρα.

Κύριε Σταϊκούρα, θέλετε να ξεκινήσετε εσείς;

**ΧΡΗΣΤΟΣ ΣΤΑΪΚΟΥΡΑΣ:** Πολύ ευχαρίστως.

(Στο σημείο αυτό την Προεδρική Έδρα καταλαμβάνει η Αντιπρόεδρος της Επιτροπής κ. **ΧΑΡΟΥΛΑ ΚΑΦΑΝΤΑΡΗ**)

Κύριε Πρόεδρε, ευχαριστούμε πάρα πολύ για την τοποθέτησή σας. Αντιλαμβάνομαι από τη χρονολογική σειρά των μελετών που έχει κάνει το Οικονομικό Επιμελητήριο ότι το βασικό πρώτο συμπέρασμα το οποίο βγάζετε είναι ότι τα προβλήματα στη χώρα είναι διαχρονικά. Ήταν θέματα δημοσιονομικής ισορροπίας, διαρθρωτικών παρεμβάσεων και ποιότητας των δημοσιονομικών στοιχείων, αν μπορώ σε τίτλους να αποτυπώσω λίγο το σκεπτικό των πρώτων εκθέσεων του Οικονομικού Επιμελητηρίου Αθηνών.

Συνεπώς, με δεδομένα αυτά, το 2004 η χώρα μπήκε σε μια διαδικασία υπερβολικού ελλείμματος εξαιτίας, όπως ορθώς είπατε, της επεκτατικής δημοσιονομικής πολιτικής που ασκούνταν τα προηγούμενα χρόνια και της συνεχούς αναθεώρησης των δημοσιονομικών στοιχείων εξαιτίας της μη καλής ποιότητας αυτών.

Ακολουθήθηκε μία συσταλτική δημοσιονομική πολιτική απ’ ό,τι φαίνεται από τα στοιχεία, μέχρι το 2007, με την έννοια ότι υπήρξε μία μείωση των δημοσίων ελλειμμάτων.

(ΑΜ)

(EP)

Θεωρείτε συνεπώς ότι λαμβάνοντας υπ’ όψιν την πολιτική και κοινωνική πραγματικότητα εκείνης της περιόδου ήταν ορθή η προσέγγιση της συσταλτικής δημοσιονομικής πολιτικής την περίοδο 2004-2007;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι ήταν ορθή. Ίσως αν δεν ήταν και τόσο ήπια, τα αποτελέσματα να ήταν ακόμη καλύτερα, αλλά ήταν ορθή.

**ΧΡΗΣΤΟΣ ΣΤΑΪΚΟΥΡΑΣ:** Πάμε στην περίοδο 2007-2009. Την περίοδο 2007-2009 -ουσιαστικά έχετε απαντήσει στο ερώτημα μου- είπατε ότι η κρίση είναι συστημική. Άρα, ουσιαστικά μία κρίση της Ευρώπης ήρθε και χτύπησε και στην Ελλάδα, η οποία είχε ούτως ή άλλως υποβόσκουσες παθογένειες που έχουν προκύψει από τη μελέτη σας.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Τα διαρθρωτικά προβλήματα της οικονομίας που λέγαμε.

**ΧΡΗΣΤΟΣ ΣΤΑΪΚΟΥΡΑΣ:** Το 2009 η Κυβέρνηση του πρώτου εξαμήνου πήρε κάποια πρώτα επίσης συσταλτικά μέτρα δημοσιονομικής πολιτικής. Σας θυμίζω ενδεικτικά κάποιο «πάγωμα» μισθών και συντάξεων πάνω από ένα ύψος.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστά.

**ΧΡΗΣΤΟΣ ΣΤΑΪΚΟΥΡΑΣ:** Θεωρείτε, συνεπώς, ότι εκείνη τη συγκυρία, εκείνη τη χρονική περίοδο, ήταν μέτρα προς τη σωστή κατεύθυνση;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Βέβαια.

**ΧΡΗΣΤΟΣ ΣΤΑΪΚΟΥΡΑΣ:** Μάλιστα. Οι πρόωρες εκλογές που έγιναν λίγο αργότερα, τον Οκτώβριο του 2009, εν μέσω αυτής της παγκόσμιας κρίσης, όπως αναφέρατε, θωρείτε ότι επιβάρυναν ή διευκόλυναν την πορεία της χώρας και των δημόσιων οικονομικών της;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θεωρώ ότι οι πρόωρες εκλογές πάντα επιβάρυναν τα οικονομικά αυτής της χώρας και συνεχίζουν να το κάνουν.

**ΧΡΗΣΤΟΣ ΣΤΑΪΚΟΥΡΑΣ:** Η Κυβέρνηση που προέκυψε τον Οκτώβριο του 2009 σήμερα, έξι χρόνια αργότερα, πιστεύετε ότι είχε ένα ολοκληρωμένο σχέδιο αντιμετώπισης της κρίσης ή συνέχιζε να πιστεύει ότι η κρίση είναι ελληνική;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ποια Κυβέρνηση είπατε;

**ΧΡΗΣΤΟΣ ΣΤΑΪΚΟΥΡΑΣ:** Η Κυβέρνηση που προέκυψε μετά τις εκλογές του Οκτωβρίου του 2009 πιστεύετε ότι είχε ολοκληρωμένο σχέδιο για την αντιμετώπιση της κρίσης τους προσεχείς μήνες μετά τον Οκτώβριο του 2009 ή συνέχιζε να πιστεύει ότι η κρίση είναι ελληνική και όχι συστημική;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εκ του αποτελέσματος, δεν φάνηκε ότι είχε κάποιο σχέδιο αντιμετώπισης της κρίσης. Νομίζω ότι μπήκαμε πολύ απροετοίμαστοι δηλαδή σ’ όλο αυτό το καθεστώς.

**ΧΡΗΣΤΟΣ ΣΤΑΪΚΟΥΡΑΣ:** Νομίζω ότι στην τοποθέτησή σας το είπατε για κάποια άλλη χρονική συγκυρία. Εγώ θα το επαναλάβω ως ερώτημα, αν και φαίνεται ότι η απάντησή σας είναι πρόδηλη από το σκεπτικό σας, που αναπτύξατε προηγουμένως.

Θεωρείτε ότι δηλώσεις επιβαρυντικές για τη χώρα, όπως, για παράδειγμα, «Τιτανικός», επηρεάζουν τη δανειοληπτική ικανότητα, το κύρος και την αξιοπιστία της χώρας;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ασφαλώς. Το κακό που κάνουν και στις αγορές είναι μεγάλο και όχι μόνο.

**ΧΡΗΣΤΟΣ ΣΤΑΪΚΟΥΡΑΣ:** Θεωρείτε ότι αν η Κυβέρνηση που προέκυψε μετά τις εκλογές του 2009 –είναι μία ολόκληρη ενότητα για το 2009 και μετά θα σας πηγαίνω κι εγώ χρονολογικά, όπως πηγαίνετε εσείς στο σκεπτικό σας- συνέχιζε να υλοποιεί τα μέτρα που είχε δεσμευθεί η προηγούμενη Κυβέρνηση -γιατί η προηγούμενη Κυβέρνηση υλοποίησε κάποια μέτρα, αλλά δεσμεύθηκε να προχωρήσει και στην υλοποίηση κάποιων πρόσθετων μέτρων- και ελάμβανε πιθανόν και πρόσθετα δημοσιονομικά μέτρα, η δημοσιονομική κατάσταση της χώρας το 2009 θα ήταν καλύτερη;

Αυτό θέλω να το συνδυάσω με το επόμενο ερώτημά μου -για να κλείσω αυτήν την ενότητα- ότι εάν η απάντηση στο ερώτημα είναι ότι θα ήταν καλύτερη, πιστεύετε ότι αυτό θα οδηγούσε τη χώρα να μην μπει σε μνημόνιο ή θα έμπαινε σε σ’ ένα μνημόνιο με καλύτερους όρους, καλύτερες προϋποθέσεις και άλλο περιεχόμενο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κατ’ αρχάς, θέλω να πω ότι ασφαλώς και αν συνεχιζόταν έστω και αυτή η μικρή δημοσιονομική προσαρμογή που προσπαθούσαμε να κάνουμε τότε μέσω των μισθών και των συντάξεων και το «πάγωμα» όλων αυτών το συνέχιζε η επόμενη Κυβέρνηση, τα πράγματα θα ήταν καλύτερα. Δεν ξέρω αν θα μπορούσε να αποφευχθεί η υπαγωγή της χώρας μας σε καθεστώς μνημονίων εκεί που είχαν φτάσει πλέον τα δημόσια οικονομικά μας, αλλά σαφέστατα είτε οι όροι θα μπορούσαν να ήταν καλύτεροι είτε εν πάση περιπτώσει να ήμασταν περισσότερο προετοιμασμένοι γι’ αυτό που ερχόταν.

**ΧΡΗΣΤΟΣ ΣΤΑΪΚΟΥΡΑΣ:** Ωραία. Πριν πάω στα μνημόνια, ένα διαχρονικό πρόβλημα που αντιμετωπίζουμε όχι μόνο σαν χώρα, αλλά και στην Ευρώπη εκτιμώ, έχει να κάνει με τη συχνή αλλαγή των δημοσιονομικών κανόνων. Το ένα στοιχείο είναι η ποιότητα των δημοσιονομικών στοιχείων -αυτό είχε η χώρα ως χρόνιο πρόβλημα και έπρεπε να το αντιμετωπίσει- είναι όμως και η συχνή αλλαγή των δημοσιονομικών στοιχείων. Έχετε εικόνα πόσο συχνά αλλάζουν οι κανόνες και αν αυτοί οι κανόνες υλοποιούνται σε όλη την Ευρώπη;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Οι τρόποι καταγραφής;

**ΧΡΗΣΤΟΣ ΣΤΑΪΚΟΥΡΑΣ:** Οι τρόποι καταγραφής δημοσιονομικών μεγεθών και αποτύπωσης κάποιων δημοσιονομικών στοιχείων.

Για να σας διευκολύνω, έχω μπροστά μου τα στοιχεία τα αναθεωρημένα. Ενδεικτικά θα σας πω για την ύφεση του 2009. Αρχικά, θεωρούσε η ΕΛΣΤΑΤ, η Ελληνική Στατιστική Αρχή, ότι η ύφεση το 2009 ήταν 2%. Στη συνέχεια, τον δέκατο του 2011, όταν υποτίθεται ότι η χώρα δεν είχε αστερίσκους στην ποιότητα των δημοσιονομικών μεγεθών, αυτό έγινε 3,2%. Σήμερα που μιλάμε η ύφεση του 2009 είναι 4,4%. Δηλαδή ουσιαστικά από το 2% πήγαμε στο 3,2% σε περίοδο που δεν υπήρχαν αστερίσκοι και στο 4% σήμερα για εκείνη την περίοδο, που σημαίνει ότι αλλάζουν πάρα πολλές φορές πολλά δημοσιονομικά μεγέθη, τα οποία επηρεάζουν συχνά και το ύψος των δημοσιονομικών μεγεθών.

(MO)

(AΜ)

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Φαντάζομαι ότι αλλάζουν συχνά.

**ΧΡΗΣΤΟΣ ΣΤΑΪΚΟΥΡΑΣ:** Τον Ιανουάριο του 2010 η Ευρωπαϊκή Επιτροπή έκανε μια μελέτη για τα ελληνικά στατιστικά στοιχεία. Δεν θα σας μιλήσω για την ποιότητα των δημοσιονομικών μεγεθών, νομίζω ότι δεν είναι αυτός ο ρόλος σας, αλλά σε αυτή τη μελέτη έκανε μια συγκεκριμένη αναφορά και θα ήθελα να δω εάν συμφωνείτε με αυτή την προσέγγιση.

Αυτή η μελέτη λοιπόν, που σας υπενθυμίζω ότι έγινε τον Ιανουάριο του 2010, εκτιμά ότι το δημοσιονομικό έλλειμμα του 2009 ήταν 12,5%, αντί για 3,7% που ήταν ο στόχος, εξαιτίας τριών παραγόντων:

 Ο ένας παράγοντας είναι η οικονομική κρίση, ο άλλος παράγοντας είναι οι δημοσιονομικές διολισθήσεις σε χρονιά εκλογών και ο τρίτος παράγοντας είναι οι λογιστικές αποφάσεις της καινούριας Κυβέρνησης, δηλαδή αυτής που προέκυψε μετά τον Οκτώβριο του 2009.

Θεωρείτε ότι έχει λογική αυτή η εκτίμηση της Ευρωπαϊκής Επιτροπής; Δεν έγινε καμία αναφορά σε ποιότητα δημοσιονομικών στοιχείων.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Φαντάζομαι ότι έγινε αλλαγή στον τρόπο καταγραφής κάποιων δαπανών της χώρας μας τότε, γι’ αυτό προέκυψε και αυτή η διαφορά.

 **ΧΡΗΣΤΟΣ ΣΤΑΪΚΟΥΡΑΣ:** Πάμε στα μνημόνια. Το πρώτο μνημόνιο, που είπατε ότι είχε αποκλίσεις μεταξύ εκτιμήσεων και προβλέψεων και υλοποίησης κάποιων μεγεθών, θεωρείτε ότι είχε αστοχίες στις εκτιμήσεις και στις προβλέψεις, υλοποιήθηκε πλημμελώς, ήταν καλό στο διαρθρωτικό του σκέλος και δεν ήταν καλό στο δημοσιονομικό του, δεν υλοποιήθηκαν οι διαρθρωτικές αλλαγές που ήταν μέσα στο μνημόνιο και εάν υλοποιούνταν θα ήταν καλύτερα τα πράγματα; Έχετε μια εικόνα γιατί, όπως εσείς αναφέρετε, το πρώτο μνημόνιο απέτυχε;

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω το μίγμα πολιτικής του πρώτου μνημονίου ήταν εντελώς λάθος και αυτό φάνηκε εκ του αποτελέσματος.

Νομίζω ότι με τη συνεχιζόμενη ύφεση και με τα φορολογικά βάρη που βάλαμε στα μικρά και μεσαία εισοδηματικά στρώματα της κοινωνίας μας και στις μικρές και μεσαίες επιχειρήσεις, με τη ραγδαία μείωση των μισθών και των συντάξεων, που αυτό φάνηκε άμεσα στην πραγματική οικονομία, και πέραν του γεγονότος ότι πολλές από τις παραδοχές και τις προβλέψεις σε διάφορους τομείς, για παράδειγμα οι αποκρατικοποιήσεις, ήταν ουτοπικές, σε λάθος κατεύθυνση, νομίζω ότι το σύνολο όλων αυτών των πραγμάτων έφερε το αποτέλεσμα, που ήταν πάρα πολύ κακό.

**ΧΡΗΣΤΟΣ ΣΤΑΪΚΟΥΡΑΣ:** Άρα, ουσιαστικά μου επικεντρώνεστε στη μία ενότητα του μνημονίου που είναι το δημοσιονομικό κομμάτι και μου λέτε ότι το μίγμα δημοσιονομικής πολιτικής δεν ήταν το ενδεδειγμένο.

Στο διαρθρωτικό του κομμάτι εκτιμάτε ότι είχε διαρθρωτικές αλλαγές προς τη σωστή κατεύθυνση, που πιθανόν θα έπρεπε πολλές κυβερνήσεις του παρελθόντος να είχαν υλοποιήσει;

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ναι.

**ΧΡΗΣΤΟΣ ΣΤΑΪΚΟΥΡΑΣ:** Δηλαδή εκεί υπήρχαν παρεμβάσεις που υλοποιήθηκαν και κάποιες που θα έπρεπε να υλοποιηθούν;

 **KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θεωρώ ότι και τα δύο μνημόνια είχαν παρεμβάσεις διαρθρωτικού χαρακτήρα, που κάποιες εξ αυτών θα μπορούσαμε και θα έπρεπε και μόνοι μας ως χώρα να τις έχουμε κάνει στο παρελθόν και δεν ασχοληθήκαμε ποτέ να τις κάνουμε.

Δυστυχώς, τολμώ να πω ότι κάποιες από αυτές, παρόλο που ήρθαν ως μνημόνιο, δεν καταφέραμε να τις εφαρμόσουμε στην πράξη.

 **ΧΡΗΣΤΟΣ ΣΤΑΪΚΟΥΡΑΣ:** Εάν μου επιτρέπετε, επειδή με πάτε στο δεύτερο μνημόνιο, όμως για να έχουμε μια συνοχή νομίζω ότι ορθώς τοποθετηθήκατε έτσι για το διαρθρωτικό κομμάτι.

Συνεπώς, εκτιμώ ότι η δική σας προσέγγιση και η πρόθεση του σημερινού Υπουργού Οικονομικών να πει ότι το 70% των διαρθρωτικών αλλαγών του τρέχοντος μνημονίου είναι προς τη σωστή κατεύθυνση, σας βρίσκει σύμφωνο.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι κοινή διαπίστωση, από ό,τι έχω καταλάβει, σχεδόν όλου του πολιτικού συστήματος ότι ένα ποσοστό αρκετά μεγάλο του μνημονίου που έχει να κάνει με το σκέλος των διαρθρωτικών παρεμβάσεων στην οικονομία μας και των μεταρρυθμίσεων που θα έπρεπε να εφαρμόσουμε είναι αποδεκτό από όλους, είναι προς τη σωστή κατεύθυνση.

**ΧΡΗΣΤΟΣ ΣΤΑΪΚΟΥΡΑΣ:** Ο λόγος που σας ρωτάω και επιμένω στη διάκριση των ενοτήτων του μνημονίου είναι διότι η πρόταση για τη σύσταση Εξεταστικής Επιτροπής αναφέρει ότι το πρόγραμμα έχει αποτύχει απολύτως, χωρίς να κάνει διακρίσεις.

Άρα, αυτό που καταλαβαίνω εγώ είναι ότι στο διαρθρωτικό του κομμάτι και το πρώτο και το δεύτερο μνημόνιο είχαν διαρθρωτικές αλλαγές που ήταν προς την σωστή κατεύθυνση.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό είναι αλήθεια.

**ΧΡΗΣΤΟΣ ΣΤΑΪΚΟΥΡΑΣ:** Ορθώς λοιπόν η σημερινή Κυβέρνηση υποστηρίζει ότι θα πρέπει το μεγαλύτερο κομμάτι αυτό να το υλοποιήσουμε, ό,τι δεν έχει υλοποιηθεί.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι χωράει μεγάλη συζήτηση για το ποιες είναι αυτές και με ποιο τρόπο προσπαθήσαμε να τις εφαρμόσουμε, αλλά η πραγματικότητα είναι αυτή, ότι υπάρχουν παρεμβάσεις που θα έπρεπε να τις έχουμε κάνει.

 (AG)

(MO)

**ΧΡΗΣΤΟΣ ΣΤΑΪΚΟΥΡΑΣ:** Ολοκληρώθηκε το πρώτο μνημόνιο το 2012. Από το Μάρτιο του 2012 μέχρι και σήμερα έχουμε το δεύτερο μνημόνιο είτε με την αρχική του μορφή είτε με τις τρεις επικαιροποιήσεις, που έχουν ψηφίσει οι κυβερνήσεις μέχρι και η σημερινή.

Θεωρείτε ότι υπήρχε η δυνατότητα από τις μετέπειτα κυβερνήσεις να βγουν εύκολα από το μνημόνιο στο οποίο μπήκε η χώρα, από το πρώτο μνημόνιο; Περιλαμβάνω και τη σημερινή κυβέρνηση σε αυτό. Δηλαδή από το Μάρτιο του 2012 που η χώρα υπέγραψε το δεύτερο μνημόνιο, που ουσιαστικά ήταν συνέχεια του πρώτου μνημονίου, θεωρείτε ότι η χώρα είχε τη δυνατότητα να βγει εύκολα από μνημόνια στα οποία είχε μπει το 2010;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν κρίνω από αυτό που ζούμε και τις τελευταίες ημέρες, νομίζω ότι δεν είναι και πολύ εύκολο.

**ΧΡΗΣΤΟΣ ΣΤΑΪΚΟΥΡΑΣ:** Οι αλλαγές μεταξύ πρώτου και δευτέρου μνημονίου, δηλαδή η μετατόπιση κάποιων δημοσιονομικών στόχων για δύο χρόνια αργότερα, η επαναγορά χρέους που έγινε το Δεκέμβριο του 2012 –είχε προηγηθεί και το PSI αρκετούς μήνες νωρίτερα-, η πρόβλεψη, που υπαινιχθήκατε και εσείς, για την περαιτέρω ενίσχυση της βιωσιμότητας του δημοσίου χρέους το Νοέμβριο του 2012, η μείωση του επιτοκίου και η αύξηση της διάρκειας των διμερών δανείων που ήδη είχε γίνει -εσείς είπατε ότι αυτό πρέπει να συνεχιστεί και να γίνει πιο έντονο- θεωρείτε ότι ήταν προς τη σωστή κατεύθυνση για να αλλάξει το δεύτερο μνημόνιο σε σχέση με το πρώτο, στο βαθμό που υπήρχαν βαθμοί ελευθερίας;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι όλα αυτά είναι προς τη σωστή κατεύθυνση και ιδιαίτερα αυτό που είπατε με την απόφαση του Eurogroup του Νοεμβρίου του 2012 ότι, όταν η χώρα περάσει σε καθεστώς πρωτογενών πλεονασμάτων, πρέπει να ανοίξει αυτή η συζήτηση για την αναδιάρθρωση του χρέους. Οφείλουμε ως χώρα να πιέσουμε όσο μπορούμε τους εταίρους μας, ούτως ώστε να υλοποιηθεί αυτή η απόφαση που ελήφθη τότε.

**ΧΡΗΣΤΟΣ ΣΤΑΪΚΟΥΡΑΣ:** Για την περαιτέρω ενίσχυση της βιωσιμότητας.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ακριβώς, για την περαιτέρω ενίσχυση της βιωσιμότητας, γιατί προηγήθηκε το PSI και το «κούρεμα» των ομολόγων.

**ΧΡΗΣΤΟΣ ΣΤΑΪΚΟΥΡΑΣ:** Πάμε στο τέλος του 2014, αρχές του 2015, εκεί που κλείνει η πρόταση της Εξεταστικής Επιτροπής.

Θεωρείτε ότι το δεύτερο πρόγραμμα δημοσιονομικής πολιτικής στο τέλος του 2014 επέτυχε κάποιους στόχους, κυρίως δημοσιονομικούς;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Επέτυχε κάποιους στόχους και είδαμε και κάποια τρίμηνα ανάπτυξης μετά από πάρα πολλά τρίμηνα υφεσιακά, από το 2007, αν θυμάμαι καλά. Νομίζω ότι μεσολάβησαν είκοσι και κάτι τρίμηνα υφεσιακά και στο τέλος του 2014 είδαμε δύο τρίμηνα ανάπτυξης, αφού περάσαμε τώρα πάλι βέβαια σε υφεσιακά τρίμηνα.

**ΧΡΗΣΤΟΣ ΣΤΑΪΚΟΥΡΑΣ:** Άρα πιστεύετε ότι η κατάσταση σταθεροποιήθηκε. Εγώ δεν θα μιλήσω με διθυραμβικούς όρους για το εάν υπήρξε θετικό πρόσημο σε δύο συνεχόμενα τρίμηνα για τους ρυθμούς οικονομικής μεγέθυνσης, αλλά τουλάχιστον η κατάσταση, όπως είπαν και οι άλλοι ομιλητές εδώ κατά τη διάρκεια της ακρόασης, φαίνεται να σταθεροποιήθηκε το 2014.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Υπήρχε σχετική σταθεροποίηση προς το τέλος του 2014…

**ΧΡΗΣΤΟΣ ΣΤΑΪΚΟΥΡΑΣ:** Η οποία όπως είπατε σήμερα…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Και αυτό φαινόταν και στην αγορά και στην πραγματική οικονομία.

**ΧΡΗΣΤΟΣ ΣΤΑΪΚΟΥΡΑΣ:** Σήμερα είπατε –το έχω κρατήσει- ότι η κατάσταση είναι τραγική.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όταν κλείνουν πεντέμισι χιλιάδες περίπου επιχειρήσεις –πέντε χιλιάδες τριακόσιες κάτι- μέσα στο πρώτο τετράμηνο και η πρόβλεψη είναι να φτάσουμε τις οκτώμισι μέσα στο εξάμηνο, όταν το δημόσιο δεν πληρώνει πλέον τίποτα από τις οφειλές του προς τις επιχειρήσεις και όταν έχει κλείσει και η γραμμή δανεισμού τους από τις τράπεζες, το αποτέλεσμα είναι αυτό που σας ανέφερα, τραγική κατάσταση.

**ΧΡΗΣΤΟΣ ΣΤΑΪΚΟΥΡΑΣ:**  Η Ευρώπη μπήκε σε μια κατεύθυνση από το 2010 και μετά ενίσχυσης του θεσμικού πλαισίου δημοσιονομικής πειθαρχίας, έκανε μια σειρά από κανόνες, θεσμοθέτησε μια σειρά από κανόνες και άρχισε να υλοποιεί μια σειρά από κανόνες –είναι η περίφημη «δέσμη των έξι μέτρων», η «δέσμη των δύο μέτρων», το δημοσιονομικό σύμφωνο για ισοσκελισμένους και πλεονασματικούς προϋπολογισμούς, για διορθωτικούς μηχανισμούς, όταν κάτι δεν πηγαίνει καλά στην Ευρώπη, για δημοσιονομικό συμβούλιο -που υπαινιχθήκατε κάποια στιγμή για την ανεξαρτησία-, που προχώρησε και υλοποίησε η προηγούμενη κυβέρνηση, υπάρχει πλέον δηλαδή αυτό το οπλοστάσιο που ισχύει και υλοποιείται σε όλες τις χώρες της Ευρώπης, ακόμα και σε αυτές που δεν είναι σε μνημόνια. Ενδεικτικά και χαρακτηριστικά είναι τα παραδείγματα δύο μεγάλων χωρών, που παρά την ευελιξία που τους δόθηκε για την υλοποίηση κάποιων δημοσιονομικών στόχων, έλαβαν μέτρα, δύσκολα μέτρα, επώδυνα μέτρα δημοσιονομικής προσαρμογής.

Πιστεύετε ότι αν η χώρα δεν είχε μπει σε μνημόνιο, θα έπρεπε ή όχι να πάρει επιπλέον μέτρα συσταλτικής δημοσιονομικής πολιτικής, προφανώς διαφορετικής έντασης και έκτασης;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Με συγχωρείτε, επειδή ο προκάτοχός μου δεν είχε βάλει το χρόνο και έχετε περάσει το είκοσι λεπτά, αν μπορείτε συντομεύετε.

(ΜΤ)

 (AG)

**ΧΡΗΣΤΟΣ ΣΤΑΪΚΟΥΡΑΣ:** Σας ευχαριστώ πάρα πολύ, σε δυο λεπτά ολοκληρώνω. Δεν είχα κι εγώ το χρόνο για να προσανατολιστώ, αλλά σε δυο λεπτά θα ολοκληρώσω.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως ανέφερα, από το 1988 κιόλας λέμε ότι εκεί που έχουμε φτάσει στα δημόσια οικονομικά η κατάσταση αντιμετωπίζεται μόνο με ένα έκτακτο κυβερνητικό πρόγραμμα σταθεροποίησης. Νομίζω ότι όλα αυτά που αναφέρατε και έχουν να κάνουν με τον έλεγχο των δημοσιονομικών μας, έπρεπε να γίνουν από τότε κιόλας και μάλιστα όχι απλά έπρεπε να γίνουν.

**ΧΡΗΣΤΟΣ ΣΤΑΪΚΟΥΡΑΣ:** Άρα, εσείς θεωρείτε ότι τα δυο, τρία τελευταία χρόνια κυρίως ενδυναμώθηκε το θεσμικό πλαίσιο για τη δημοσιονομική πειθαρχία στην Ελλάδα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θεωρώ ότι έγιναν βήματα προς την κατεύθυνση αυτή. Δεν ξέρω κατά πόσο έχουν εφαρμοστεί πολλά από αυτά. Έχουμε παραστεί κι εμείς σε διάφορες επιτροπές της Βουλής για να πούμε τη γνώμη μας ως φορέας σχετικά με επιτροπές δημοσιονομικών ελέγχων, με δημοσιονομικό συμβούλιο. Δεν νομίζω ότι έχουν εφαρμοστεί, μέχρι σήμερα τουλάχιστον, αυτά.

**ΧΡΗΣΤΟΣ ΣΤΑΪΚΟΥΡΑΣ:** Για παράδειγμα, αυτό που είπατε για το δημοσιονομικό συμβούλιο, πράγματι δεν έχει υλοποιηθεί ακόμα. Έχει θεσμοθετηθεί, αλλά δεν έχει υλοποιηθεί και είναι μια από τις δεσμεύσεις της παρούσας Κυβέρνησης -τουλάχιστον με τις αναφορές του Υπουργού Οικονομικών στο εξωτερικό- ότι θα προχωρήσει στην υλοποίηση.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όλα αυτά είναι προς τη σωστή κατεύθυνση.

**ΧΡΗΣΤΟΣ ΣΤΑΪΚΟΥΡΑΣ:** Το θεσμικό πλαίσιο θεωρείτε ότι ορθώς δημιουργήθηκε…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ορθώς φτιάχτηκε και το ζητούσαμε πολλά χρόνια πριν. Είναι αλήθεια.

**ΧΡΗΣΤΟΣ ΣΤΑΪΚΟΥΡΑΣ:** Το λέω γιατί, μια και ήταν βασική ενότητα του δεύτερου προγράμματος οικονομικής πολιτικής, η τότε Αξιωματική Αντιπολίτευση πριν από ένα χρόνο –σήμερα χαίρομαι γιατί φαίνεται ότι θα δρομολογήσει θετικά βήματα προς την κατεύθυνση που λέτε- έλεγε ότι όλο αυτό το πλαίσιο εντείνει το έλλειμμα δημοκρατικής νομιμοποίησης, γιατί θεσμοθετεί τη λιτότητα μέσω των χαμηλών ελλειμμάτων και δημιουργείται μια ανεξάρτητη αρχή με υπερβολικές εξουσίες.

Τον Ιούνιο του 2014 επί αυτών που αναφερόμαστε τώρα ήταν επικριτική και δεν στήριξε τη συγκεκριμένη πρωτοβουλία. Σήμερα φαίνεται ότι θα το στηρίξει και θα το υλοποιήσει.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εδώ και πολλά χρόνια θεωρούμε απαραίτητο το να θεσμοθετηθούν τέτοιες ανεξάρτητες αρχές, ούτως ώστε να ελέγχουν τα δημοσιονομικά μας, να ελέγχουν τον κρατικό προϋπολογισμό, την πορεία εκτέλεσής του και τον απολογισμό.

Φυσικά, αυτό που ζητούσαμε -και έγινε πραγματικότητα κάποια χρόνια πριν- ήταν το Γραφείο Προϋπολογισμού του Κράτους της Βουλής. Οφείλει να έχει κι αυτό την ανεξαρτησία του. Σωστά θεσμοθετήθηκε και λειτουργεί.

Επίσης, ζητάμε να γίνει ανεξάρτητη αρχή και το ΣΔΟΕ, ούτως ώστε να υπάρχει αυτός ο έλεγχος που θα έπρεπε να υπάρχει σε όλα τα μεγέθη της οικονομίας μας.

**ΧΡΗΣΤΟΣ ΣΤΑΪΚΟΥΡΑΣ:** Το Γραφείο Προϋπολογισμού του Κράτους στη Βουλή είναι ανεξάρτητο. Λειτουργεί ανεξάρτητα από το 2012 και μάλιστα με διευρυμένη σύνθεση κατόπιν επιλογής και της τότε Κυβέρνησης. Είναι διαπαραταξιακό με μια σειρά ανθρώπους της επιστήμης, που πράγματι κοσμούν το ρόλο τους.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πολύ ορθώς.

**ΧΡΗΣΤΟΣ ΣΤΑΪΚΟΥΡΑΣ:** Τελευταίο ερώτημα. Αναφερθήκατε συχνά στην έννοια της βιωσιμότητας του χρέους. Σύμφωνα με τη σημερινή Κυβέρνηση –το υποστήριξε και το ΙΟΒΕ και άλλοι φορείς που ήρθαν- η δομή του χρέους, το προφίλ του χρέους, όπως λέγεται, είναι το ίδιο σημαντικό όσο και ο δείκτης χρέους προς ΑΕΠ, προκειμένου να αξιολογηθεί η βιωσιμότητά του.

Ποια είναι η θέση σας συνεπώς από το γεγονός ότι σήμερα η δομή του χρέους έχει βελτιωθεί; Και αναφέρομαι σε τρία χαρακτηριστικά. Η μέση διάρκειά του έχει χρονικά υπερδιπλασιασθεί. Σήμερα είναι στα 15,67 έτη, σύμφωνα με τα σημερινά επίσημα στοιχεία του Υπουργείου Οικονομικών. Το μέσο επιτόκιό του έχει μειωθεί και οι δαπάνες για τόκους έχουν υποχωρήσει.

Αυτά δεν είναι βασικά συστατικά στοιχεία που έχουν ενισχύσει τη βιωσιμότητα του χρέους; Βεβαίως, χρειάζεται και η υλοποίηση της απόφασης του Νοεμβρίου του 2012 προς την κατεύθυνση που είπατε, προκειμένου να ενισχυθεί ακόμα περισσότερο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Η αλήθεια είναι ότι η διάρθρωση του χρέους έχει αλλάξει και το επιτόκιο, αμέσως μετά το PSI και λόγω του γεγονότος ότι πλέον τα επιτόκια δανεισμού μας και από το ΔΝΤ και από την Ευρωπαϊκή Κεντρική Τράπεζα και από τα κράτη είναι πολύ μικρότερο και σε σχέση με χώρες που δεν είναι στο μνημόνιο, ασφαλώς και είναι θετικό. Αυτό, όμως, δεν σημαίνει ότι κάνει το χρέος μας βιώσιμο στα νούμερα που έχει φτάσει σήμερα.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κύριε Σταϊκούρα, σας παρακαλώ ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ:** Ούτε μισό λεπτό, κυρία Πρόεδρε.

Με βάση αυτό που είπατε ότι πράγματι έχουμε δανεισθεί ή δανειζόμαστε τώρα με χαμηλότερο επιτόκιο απ’ ό,τι κάποιες άλλες χώρες, ήθελα να μου κάνετε αυτή τη διευκρίνιση, γιατί σε κάποιο σημείο είπατε ότι ο δανεισμός σήμερα είναι ακριβός και γίνεται όλο και ακριβότερος, ενώ επί της ουσίας…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό είναι αλήθεια. Ο δανεισμός είναι πλέον φτηνότερος. Αυτό είναι το βαρύ τίμημα, ας το πούμε έτσι, που πληρώνουμε για την υπαγωγή μας στο μνημόνιο.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Το λόγο έχει ο κ. Γαλέος.

**ΓΕΩΡΓΙΟΣ ΓΑΛΕΟΣ:** Καλησπέρα, κύριε Κόλλια.

Είπατε πολλά ενδιαφέροντα θέματα και θα προσπαθήσω κι εγώ χρονολογικά να τα εξετάσω.

(SO)

(MT)

Είπατε ότι λίγο πριν μπούμε στην ΟΝΕ είχε τριπλασιαστεί το χρέος μας. Εάν είναι έτσι, εσείς βρίσκετε ότι ήταν σωστό να προχωρήσουμε σε αυτό το βήμα και πώς προχωρήσαμε, αφού ήταν τόσο μεγάλα τα ελλείμματα; Ξέρετε κάτι πάνω σε αυτό;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστό ήταν. Προετοιμασμένοι φαίνεται ότι δεν ήμασταν.

**ΓΕΩΡΓΙΟΣ ΓΑΛΕΟΣ:** Αναφέρετε σε όλα τα έτη και σε όλες τις μελέτες τη δημοσιονομική πολιτική και προτείνατε μάλιστα και κάποια μέτρα, τα οποία ποτέ δεν πάρθηκαν.

Σήμερα πώς τα βλέπετε; Πώς είναι η δημοσιονομική πολιτική και οι κοινωνικές δαπάνες; Ξέρουμε ότι ελαττώνονται συνέχεια. Είστε κι εσείς της γνώμης ότι πρέπει να συμβεί αυτό ή προβλέπετε κάτι άλλο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Οι κοινωνικές δαπάνες δεν πρέπει να μειώνονται, γι’ αυτό υπάρχει το κοινωνικό κράτος. Οι πολιτικές αυτές πρέπει πάντα να εφαρμόζονται για τα χαμηλότερα στρώματα της κοινωνίας.

Αυτό που λέγαμε και τότε, σε σχέση με τη χώρα μας και τις υπόλοιπες χώρες της Ευρωπαϊκής Ένωσης, είναι ότι και οι δαπάνες για την υγεία και οι δαπάνες για την παιδεία είναι χαμηλότερες από το μέσο όρο. Ασφαλώς και πρέπει να συνεχίσει να υπάρχει κοινωνικό κράτος στη χώρα, ειδικά στα υφεσιακά χρόνια των μνημονίων που ζούμε σήμερα.

**ΓΕΩΡΓΙΟΣ ΓΑΛΕΟΣ:** Για την εξυγίανση της δημοσιονομικής πολιτικής προτείνατε κάποια πράγματα. Υπάρχουν κάποια άλλα που πρέπει να γίνουν για να γίνει πιο αποτελεσματική; Διότι βλέπουμε ότι παίρνονται μέτρα, αλλά αποτελεσματική δεν γίνεται. Το κράτος διογκούται ή το κράτος δεν λειτουργεί σωστά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όλες αυτές οι προτάσεις που κατέθεσα είναι διαχρονικές προτάσεις του φορέα μας και οι περισσότερες από αυτές δεν έχουν ακόμη αποτέλεσμα γιατί δεν έχουν εφαρμοστεί. Αυτές είναι οι προτάσεις μας. Δεν νομίζω ότι υπάρχουν κάποιες άλλες τις οποίες δεν έχω βάλει στο τραπέζι.

**ΓΕΩΡΓΙΟΣ ΓΑΛΕΟΣ:** Είπατε ότι το 2011 είδατε ότι τα έσοδα μειώθηκαν και έγινε μια προσπάθεια, μέσω φορολογίας, αυτό το έλλειμμα να το πάρουμε πίσω, να ισοζυγιστεί.

Βλέπετε κάποιον άλλον τρόπο; Τι θα έπρεπε να γίνει; Διότι η φορολογία δεν αποδίδει. Υπάρχει ήδη μια φορολογία, η οποία είναι υπέρ το δέον και οι Έλληνες πολίτες χρωστούν αυτή τη στιγμή και δεν την πληρώνουν. Δεν έχουν να την πληρώσουν, δηλαδή.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι αυτό που κατέθεσα στις προτάσεις τις οποίες έκανα: η μείωση της φοροαποφυγής, να πιάσουμε επιτέλους τη φοροδιαφυγή και την εισφοροδιαφυγή σε αυτή τη χώρα.

 Είναι προτάσεις για να μπορέσουμε να ενισχύσουμε όσο μπορούμε τους εξαγωγικού προσανατολισμού τομείς της οικονομίας μας. Είναι προτάσεις τις οποίες έχουμε καταθέσεις και έχουν να κάνουν όχι μόνο με την ενίσχυση των φορολογικών βαρών και να πληρώσουν πάλι τα συνήθη υποζύγια όλη αυτή την κατάσταση, αλλά προτάσεις οι οποίες θα βοηθήσουν στην οικονομική μεγέθυνση της οικονομίας μας, που θεωρούμε ότι αυτός είναι ο τρόπος ώστε να αυξήσουμε και τα έσοδα του κράτους.

**ΓΕΩΡΓΙΟΣ ΓΑΛΕΟΣ:** Αναφερθήκατε σε δύο σημεία σε όλες αυτές τις προτάσεις που κάνατε και συγκεκριμένα στη ναυτιλία και την απελευθέρωση της ενέργειας.

Πώς θα μπορούσαμε να ενισχύσουμε τη ναυτιλία, που είναι πολύ βασικός πόρος για την Ελλάδα, και γιατί νομίζετε ότι μια απελευθέρωση της ενέργειας θα προσέφερε κάτι θετικό στο οικονομικό θέμα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θεωρώ ότι η ναυτιλία και ο τουρισμός μας είναι οι «προμετωπίδες», ας το πούμε έτσι, της οικονομίας αυτής της χώρας. Οι ενισχυτικές πολιτικές, η θέσπιση φορολογικών κινήτρων, αν θέλετε, και ό,τι μπορούμε να δώσουμε περισσότερο σε αυτούς τους δύο τομείς της οικονομίας μας, από τη στιγμή που τα έσοδα που προέρχονται από αυτούς τους δύο τομείς είναι σε ένα ποσοστό πάνω του 25% με 30% του ΑΕΠ, είναι προς τη σωστή κατεύθυνση.

Από εκεί και πέρα, σε σχέση με την απελευθέρωση της αγοράς ενέργειας, θεωρούμε την ενέργεια ως έναν από τους πυλώνες στους οποίους θα έπρεπε να επενδύσουμε ως χώρα. Αυτός ο πυλώνας, εφόσον απελευθερωθεί και λειτουργήσει ο ανταγωνισμός, νομίζω ότι μόνο κέρδη θα φέρει στην ελληνική οικονομία και όχι ζημίες.

**ΓΕΩΡΓΙΟΣ ΓΑΛΕΟΣ:** Είπε διαφορετικές γνώμες, αλλά αυτό δεν παίζει κανέναν ρόλο.

Αυτό που θα ήθελα να ρωτήσω -και θα επιμείνω στη ναυτιλία- είναι το εξής.

(DE)

(SO)

Ακούω τον τελευταίο καιρό που μιλάμε για φορολογία στη ναυτιλία και ότι οι εφοπλιστές είναι αυτοί που δεν πληρώνουν φόρο, ως φοροφυγάδες κ.λπ. Τέτοια πράγματα ακούγονται.

Εσείς, προφανώς, δεν είστε αυτής της γνώμης, γιατί λέτε ότι πρέπει να δώσουμε κίνητρα στην ελληνική ναυτιλία, ώστε να αναπτυχθεί.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Η ελληνική ναυτιλία λόγω της ιδιαιτερότητάς της, όπως ξέρετε, μπορεί να μετατοπιστεί ολόκληρη στο εξωτερικό, παρόλο που μπορεί να ασκείται από Έλληνες και νομίζω ότι εμείς πρέπει να δώσουμε κίνητρα να την ξαναφέρουμε στη χώρα μας.

**ΓΕΩΡΓΙΟΣ ΓΑΛΕΟΣ:** Συμφωνώ απολύτως.

Ένα πράγμα που δεν άκουσα από εσάς -γιατί τα περισσότερα μέτρα που προτείνετε με βρίσκουν πάρα πολύ σύμφωνο- είναι για το δημοσιονομικό χρέος. Δεν άκουσα από εσάς να λέτε ότι πρέπει να το αναλύσουμε και να δούμε αν, πράγματι, είναι το χρέος που οφείλουμε, γιατί εδώ πέρα υπάρχουν και επαχθή χρέη τα οποία προσωπικά πιστεύω ότι δεν θα έπρεπε να πληρώσει το ελληνικό κράτος και ο Έλληνας πολίτης. Εσείς είστε της γνώμης ότι πρέπει να γίνει μία τέτοια διερεύνηση;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν υπάρχει τέτοιο ενδεχόμενο, καλό είναι να διερευνηθεί και αυτά τα οποία μπορεί να βγει ως αποτέλεσμα ότι δεν θα έπρεπε να τα πληρώσουμε -τα οποία δεν μπορώ να καταλάβω ποια μπορεί να είναι, αλλά μπορεί και να βγουν τέτοια, αφού το λέτε- να μην τα πληρώσουμε. Νομίζω ότι, από όλες τις αναλύσεις που έχουμε διαβάσει τουλάχιστον, το χρέος είναι συγκεκριμένο. Από εκεί και πέρα, εάν θεωρείτε ότι υπάρχει κάποιο τέτοιο πράγμα, καλό είναι να διερευνηθεί.

**ΓΕΩΡΓΙΟΣ ΓΑΛΕΟΣ:** Δηλαδή, μια διερεύνηση δεν θα πείραζε καθόλου. Ίσα-ίσα, μπορεί να…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εφόσον υπάρχουν φωνές που ακούγονται να λένε ότι υπάρχει τέτοιο κομμάτι του χρέους που δεν θα έπρεπε να πληρωθεί, καλό είναι να το διερευνήσουμε.

**ΓΕΩΡΓΙΟΣ ΓΑΛΕΟΣ:** Προηγουμένως λέγαμε ότι τα δύο τελευταία συνεχόμενα τρίμηνα παρουσίασαν μία καλυτέρευση της ελληνικής οικονομίας.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Του 2014.

**ΓΕΩΡΓΙΟΣ ΓΑΛΕΟΣ:** Ναι, του 2014. Σαν οικονομολόγος που είστε, ποιο είναι το μέτρο που ισχύει για να ισχυριστούμε κάτι τέτοιο; Πόσα τρίμηνα τουλάχιστον χρειάζονται;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πόσα τρίμηνα χρειάζονται, ώστε να φύγουμε από την ύφεση και να περάσουμε στην ανάπτυξη;

**ΓΕΩΡΓΙΟΣ ΓΑΛΕΟΣ:** Ναι.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πάντως, όχι μόνο δύο. Είναι η πραγματικότητα αυτό που λέτε.

**ΓΕΩΡΓΙΟΣ ΓΑΛΕΟΣ:** Τουλάχιστον τρία συνεχόμενα, αν δεν κάνω λάθος. Άρα, προτρέχουμε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εμείς οι οικονομολόγοι κοιτάμε τα νούμερα. Τα νούμερα, λοιπόν, τα δύο συγκεκριμένα τρίμηνα έδειξαν ότι σε σχέση με τα προηγούμενα η οικονομία πέρασε σε μεγέθυνση από εκεί που ήταν σε ύφεση, έστω και οριακά. Αυτό είναι σημαντικό από μόνο του, όταν συμβαίνει μετά από είκοσι επτά τρίμηνα, όπως είπα, που ήταν υφεσιακά.

Από εκεί και πέρα, για να σταθεροποιηθεί η κατάσταση, θέλει περισσότερα τρίμηνα. Αυτό είναι αλήθεια.

**ΓΕΩΡΓΙΟΣ ΓΑΛΕΟΣ:** Θέλει τουλάχιστον τρία και δεν μπορούμε να μιλάμε από τα δύο για σταθεροποίηση. Θέλει μάλλον και πολύ περισσότερα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Μια σχετική σταθεροποίηση πάντως υπήρξε.

**ΓΕΩΡΓΙΟΣ ΓΑΛΕΟΣ:** Μιλήσαμε και με τον προηγούμενο κύριο εδώ πέρα, τον κ. Ρομπόλη. Είπε από πού προέρχεται -κάτι το οποίο με βρίσκει σύμφωνο- ίσως από την αύξηση του ΕΣΠΑ, ίσως από την καλύτερη διαχείριση του ΕΣΠΑ, όπου μπορούσαμε να παίρνουμε μεγαλύτερους πόρους. Όμως, αν κρίνω από την αύξηση ή τη μείωση των θέσεων εργασίας, νομίζω ότι εκεί υπήρξε μείωση πραγματικής εργασίας…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι αλήθεια. Δεν αποτυπώθηκε στην ανεργία αυτό, στους δείκτες της ανεργίας μας. Έστω και αυτά τα δύο τρίμηνα που πέρασαν, που βγήκαμε από την ύφεση, δεν αποτυπώθηκε κάτι τέτοιο, ώστε να δημιουργηθούν θέσεις απασχόλησης.

**ΓΕΩΡΓΙΟΣ ΓΑΛΕΟΣ:** Ακριβώς. Αυτά ήθελα να ρωτήσω.

Ευχαριστώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):**Ακολουθεί ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ.

Γεια σας, κύριε Κόλλια και από εμένα.

Εγώ πάντα με τους ανθρώπους που έρχονται εδώ, ξεκινώ με μία ερώτηση: Κατά την άποψή σας, η κρίση έφερε το μνημόνιο ή το μνημόνιο την κρίση;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ωραία ερώτηση! Νομίζω ότι δεν υπάρχει μία απάντηση σε αυτό. Δηλαδή, θεωρώ ότι η παγκόσμια οικονομική κρίση, όπως είπα και πριν, πέρασε στη χώρα μας πολύ γρήγορα και την έπληξε βάναυσα, γιατί δεν ήταν προετοιμασμένη. Αυτό, λοιπόν, έφερε το μνημόνιο. Το μνημόνιο, όταν ήρθε, συνέχισε αυτό τον φαύλο κύκλο, όπως λέμε, της οικονομίας μας και λόγω του κακού μείγματος πολιτικής, όπως ανέφερα και πριν, συνέχισε και μεγιστοποίησε αυτή την κρίση.

**ΓΕΩΡΓΙΟΣ ΑΜΥΡΑΣ:** Ωραία. Ίσως να το διατυπώσω και λίγο διαφορετικά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Άρα, είναι ένα πέρασμα: Παγκόσμια οικονομική κρίση, συστημική κρίση που έπληξε βάναυσα τη χώρα μας, μνημόνιο, πιο μεγάλη κρίση.

(AD)

(DE)

**ΓΕΩΡΓΙΟΣ ΑΜΥΡΑΣ:** Ωραία. Ας δούμε, λοιπόν, κάποιο από τα οικονομικά μεγέθη που ήταν πιεστικά, πιεστικότατα, το 2009. Βέβαια, μιλώ για το πρωτογενές έλλειμμα των 25 δισεκατομμυρίων ευρώ το 2009. Με ποιον άλλο τρόπο, εκτός μνημονίου, θα μπορούσαμε να το κλείσουμε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν κάναμε αυτό που λέμε ως Οικονομικό Επιμελητήριο από το 1988, δηλαδή μία δημοσιονομική προσαρμογή, όταν μπορούσαμε και είχαμε ακόμα τη δυνατότητα να το κάνουμε από μόνοι μας, αλλά ποτέ δεν ασχοληθήκαμε μ’ αυτό. Θα μείωνε ασφαλώς τα ελλείμματά μας.

**ΓΕΩΡΓΙΟΣ ΑΜΥΡΑΣ:** Εννοείται, αλλά είναι λογικό να επιχειρείς δημοσιονομική προσαρμογή και ταυτόχρονα να εφαρμόζεις διαρθρωτικά μέτρα που μειώνουν την απόδοση των φόρων, όπως για παράδειγμα με τη μείωση των μισθών στον ιδιωτικό τομέα και τα δημόσια έσοδα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Μιλάτε για τώρα, όχι για τότε.

**ΓΕΩΡΓΙΟΣ ΑΜΥΡΑΣ:** Μιλώ για το 2009, για την εποχή εκείνη που ήμασταν στο κατώφλι της εισόδου στο μνημόνιο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εγώ, κύριε Αμυρά, αυτό που ξέρω είναι ότι όταν έχω ένα μαγαζί που ξοδεύει περισσότερα απ’ αυτά που εισπράττει, τότε πρέπει κάτι να κάνω, δηλαδή ή να μειώσω τα έξοδά μου ή να αυξήσω τα έσοδά μου.

Εμείς σαν οικονομία δεν κάναμε τίποτα. Αυξάναμε τα έξοδά μας από τότε που τα λέμε, δηλαδή από τη δεκαετία του 1980, για να μπορέσουμε να δίνουμε τεράστιους μισθούς και συντάξεις και για να ασκούμε μία πολιτική η οποία ήταν πολύ συγκεκριμένη. Δεν ασχοληθήκαμε ποτέ με το να μειώσουμε αυτά τα έξοδά μας ή να αυξήσουμε τα έσοδά μας, με την έννοια ότι το παραγωγικό μοντέλο της οικονομίας μας ήταν πολύ συγκεκριμένο και τα τελευταία χρόνια είναι ακόμα πιο συγκεκριμένο. Δηλαδή, αυτό που παράγουμε ως χώρα πλέον δεν μπορεί να μας οδηγήσει σε τεράστια αύξηση των εσόδων μας. Γι’ αυτό εστιάσαμε και στη δημοσιονομική προσαρμογή στο σκέλος των δαπανών.

**ΓΕΩΡΓΙΟΣ ΑΜΥΡΑΣ:** Σύμφωνοι, αλλά εγώ έρχομαι και λέω για τη δημοσιονομική προσαρμογή του 2009-2010, η οποία μείωσε την απόδοση των φόρων με το να βάλει χέρι –και άγριο- στους μισθούς του ιδιωτικού τομέα.

Αυτό εσείς πώς το κρίνετε ως οικονομολόγος;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Λάθος πολιτική.

**ΓΕΩΡΓΙΟΣ ΑΜΥΡΑΣ:** Μάλιστα.

Είναι λογικό να περιμένεις έσοδα από ΦΠΑ, για παράδειγμα, όταν λαμβάνεις μέτρα περιοριστικού χαρακτήρα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν είναι.

**ΓΕΩΡΓΙΟΣ ΑΜΥΡΑΣ:** Ωραία. Και ιδιαίτερα, σε μία οικονομία σαν τη δική μας που βασίζεται στην κατανάλωση και βρίσκεται σε ύφεση. Εσείς ως οικονομολόγος θα το διδάσκατε αυτό…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι. Συμφωνώ μ’ αυτό που λέτε.

**ΓΕΩΡΓΙΟΣ ΑΜΥΡΑΣ:** Μάλιστα.

Θα ήθελα να σας ρωτήσω κάτι άλλο. Υπάρχει ιστορικό παράδειγμα άλλης χώρας που να επιδιώκει δημοσιονομική προσαρμογή μέσα σε δύο χρόνια 12% του ΑΕΠ της ή 40 δισεκατομμύρια ευρώ σε αριθμούς, αν δεν κάνω λάθος, ενώ η χώρα ήδη είναι σε ύφεση και να προβλέπει ότι θα επιστρέψει σε ανάπτυξη το 2012; Βγαίνουν τα κουκιά;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι, δεν βγαίνουν. Είναι αυτό που λέγαμε σε σχέση με το αρχικό σας ερώτημα ότι το μνημόνιο και αυτά που προέβλεπε, μας έριξαν ακόμα πιο βαθιά στην κρίση.

**ΓΕΩΡΓΙΟΣ ΑΜΥΡΑΣ:** Θα μπορούσε να αποφευχθεί το πρώτο μνημόνιο με κάποιον τρόπο και με ποιον;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Καλό ερώτημα. Όμως, δεν έχω απάντηση για το αν θα μπορούσε να αποφευχθεί στο σημείο που είχαμε φθάσει, αλλά ίσως οι όροι του ….

Δεν έχω απάντηση στο αν θα μπορούσε να αποφευχθεί το πρώτο μνημόνιο.

**ΓΕΩΡΓΙΟΣ ΑΜΥΡΑΣ:** Μάλιστα. Το δεύτερο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι όπως ακούστηκε και πριν, το δεύτερο ήταν η συνέχεια του πρώτου και όταν με ρώτησαν αν θα μπορούσαμε να απαλλαγούμε κάποια στιγμή, είπα ότι εκ του αποτελέσματος και απ’ αυτό που ζούμε τους τελευταίους μήνες, δεν είναι και τόσο εύκολο, απ’ ό,τι έχω καταλάβει.

**ΓΕΩΡΓΙΟΣ ΑΜΥΡΑΣ:** Προηγουμένως απαντήσατε για τη διάρθρωση του χρέους. Προφανώς, την έχετε μελετήσει. Ετέθη από τους συναδέλφους η ερώτηση για το επαχθές ή μη κάποιου κομματιού του χρέους. Εσείς πιστεύετε ότι υπάρχει, ότι κρύβεται επαχθές χρέος μέσα…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν έχω την εικόνα αυτή.

**ΓΕΩΡΓΙΟΣ ΑΜΥΡΑΣ:** Μάλιστα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εννοώ ότι δεν έχω την εικόνα του χρέους με όλες τις λεπτομέρειές του και με όλες τις πτυχές του, για να μπορέσω να απαντήσω σε κάτι τέτοιο.

**ΓΕΩΡΓΙΟΣ ΑΜΥΡΑΣ:** Υπήρχαν κάποια –ορθά, να τα πω εγώ- μέτρα και δεσμεύσεις στο πρώτο μνημόνιο ή και στο δεύτερο; Μιλώ για μέτρα μη δημοσιονομικού χαρακτήρα. Αυτό το λέω για να το ξεκαθαρίσω. Υπαινιχθήκατε κάτι προηγουμένως…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι αυτό που έλεγα και προηγουμένως και το λέω καθαρά. Υπήρχαν παρεμβάσεις διαρθρωτικού χαρακτήρα που έπρεπε να έχουμε κάνει στην οικονομία μας δεκαετίες πριν και, δυστυχώς, τώρα έρχονται κάποιοι άλλοι να μας τις επιβάλλουν, ενώ θα έπρεπε να τις έχουμε κάνει από μόνοι μας και πολλά χρόνια πριν.

**ΓΕΩΡΓΙΟΣ ΑΜΥΡΑΣ:** Θέλετε να μας πείτε ένα, δύο παραδείγματα, αν έχετε πρόχειρα;

(ΚΜ)

(AD)

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι το άνοιγμα κάποιων κλειστών αγορών έπαιξε το ρόλο του. Νομίζω ότι στην οικονομία κάποιες παρεμβάσεις, όπως αυτές που έχουν να κάνουν με την ίδρυση μιας επιχείρησης -όπου φωνάζαμε ως Οικονομικό Επιμελητήριο «χωρίς γραφειοκρατικά εμπόδια», «μέσα σε μία μέρα»-, με την αδειοδότηση των επιχειρήσεων που έπρεπε να γίνει γρήγορα, όλες αυτές οι παρεμβάσεις και άλλες ακόμα διαρθρωτικού χαρακτήρα ήταν προς τη σωστή κατεύθυνση και βοηθούσαν την επιχειρηματικότητα και την ανταγωνιστικότητα της ελληνικής οικονομίας μας, γιατί αυτό έχει να κάνει και με την προσέλκυση επενδύσεων.

**ΓΕΩΡΓΙΟΣ ΑΜΥΡΑΣ:** Επομένως, είναι συναφές να σας ρωτήσω και ποια γνώμη έχετε για την εργαλειοθήκη του ΟΟΣΑ. Βέβαια, θα μου πείτε, ποια εργαλειοθήκη, αυτήν που παρουσιάστηκε πριν από τέσσερα χρόνια, πριν από δύο ή η φετινή;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι κάποια από όλα αυτά τα οποία συζητάμε, περιλαμβάνονταν σε κάποια από όλες αυτές τις εργαλειοθήκες του ΟΟΣΑ που εφαρμόσαμε. Παρόλα αυτά, δεν θεωρώ ότι ήταν όλες έτσι.

**ΓΕΩΡΓΙΟΣ ΑΜΥΡΑΣ:** Ότι ήταν όλες;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι όλα αυτά που περιελάμβανε η εργαλειοθήκη του ΟΟΣΑ δεν ήταν προς τη σωστή κατεύθυνση και δεν οδηγούσαν σε κάτι καλό για την οικονομία μας. Παρόλα αυτά, τις εφαρμόσαμε.

**ΓΕΩΡΓΙΟΣ ΑΜΥΡΑΣ:** Μάλιστα.

Εσείς, αν δεν κάνω λάθος, έχετε διατελέσει Ειδικός Γραμματέας Αποκρατικοποιήσεων. Σωστά; Θέλετε να μας πείτε ποιες αποκρατικοποιήσεις χειριστήκατε; Και μετά θα σας ρωτήσω επ’ αυτών κάποια συγκεκριμένα πράγματα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Διαχειρίστηκα τότε το κλείσιμο της συμφωνίας με την Ντόιτσε Τέλεκομ για τον ΟΤΕ, και την αποκρατικοποίηση της ΟΛΥΜΠΙΑΚΗΣ ΑΕΡΟΠΟΡΙΑΣ.

**ΓΕΩΡΓΙΟΣ ΑΜΥΡΑΣ:** Μάλιστα.

Θα ήθελα να μείνω στην, την βαρβάτη αποκρατικοποίηση, την Ντόιτσε Τέλεκομ με τον ΟΤΕ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Η δεύτερη ήταν βαρβάτη, αν αναλογιστούμε το πόσο βάρυνε τον κρατικό προϋπολογισμό μας η ΟΛΥΜΠΙΑΚΗ ΑΕΡΟΠΟΡΙΑ.

**ΓΕΩΡΓΙΟΣ ΑΜΥΡΑΣ:** Για αυτό ήταν βαρβάτη η δεύτερη. Ναι. Σύμφωνοι. Αλλά δεν είδα να έχει την ίδια απόδοση η αποκρατικοποίηση ή -αν θέλετε, τέλος πάντων- η νέα μοίρα της ΟΛΥΜΠΙΑΚΗΣ, με την απόδοση που είχε, τουλάχιστον σε φορολογικά έσοδα, η συνεργασία Ντόιτσε Τέλεκομ με ΟΤΕ για το ελληνικό κράτος. Εν πάση περιπτώσει…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κοιτάξτε, η μία ήταν μια κερδοφόρος επιχείρηση, όπως ήταν ο ΟΤΕ, και η συνέργειες που θα αναπτύσσονταν -και αναπτύχθηκαν- με τη συμφωνία με τους Γερμανούς –με την Ντόιτσε εννοώ- ήταν επωφελείς, ενώ η ΟΛΥΜΠΙΑΚΗ ήταν μια εταιρεία η οποία βάρυνε τον προϋπολογισμό 350 εκατομμύρια ετησίως και το ελληνικό κράτος εδώ και πάρα πάρα πολλά χρόνια, από το 199κάτι, προσπαθούσε να απεμπλακεί από την ιδιοκτησία της.

**ΓΕΩΡΓΙΟΣ ΑΜΥΡΑΣ:** Ωραία. Ήταν ξεπούλημα ή αξιοποίηση για το ελληνικό Δημόσιο αυτές οι δύο, για παράδειγμα, αποκρατικοποιήσεις;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι αναλύοντας αυτά που είπα, μόνο ξεπούλημα δεν θεωρώ ότι ήταν.

**ΓΕΩΡΓΙΟΣ ΑΜΥΡΑΣ:** Υπάρχει κάποιος λόγος να φοβόμαστε τις αποκρατικοποιήσεις; Υπάρχει και μια –θα έλεγα ενδεχομένως- κακή εμπειρία του παρελθόντος, όπου συμμετείχαν ημέτεροι, ήταν στημένοι κανόνες, χαρτιά μόνο για δικά μας παιδιά και όχι για άλλα. Υπάρχουν τέτοιες δικλείδες ασφαλείας σήμερα ή όχι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι δεν χρειάζεται καν να κάνουμε λόγο για τις διαφανείς διαδικασίες που θα πρέπει να ακολουθούνται σε όλες αυτές τις διαδικασίες αποκρατικοποιήσεων.

Από εκεί και πέρα, ξαναλέω ότι μόνο ξεπούλημα δεν θεωρώ αυτές τις δύο αποκρατικοποιήσεις και με τον τρόπο με τον οποίο έγιναν, αλλά και με το αποτέλεσμα που έφεραν.

**ΓΕΩΡΓΙΟΣ ΑΜΥΡΑΣ:** Μάλιστα.

Έτσι, επί τη ευκαιρία, μια που έχετε εμπλακεί, η σχεδόν ημιτελής μέχρι στιγμής διαδικασία για την αποκρατικοποίηση των δεκαοκτώ αεροδρομίων, εσάς που έχετε την εμπειρία…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεκατεσσάρων περιφερειακών.

**ΓΕΩΡΓΙΟΣ ΑΜΥΡΑΣ:** Δεκατεσσάρων συν τέσσερα που νομίζω ότι θα είναι…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω είναι δύο κλάστερς των δεκατεσσάρων.

**ΓΕΩΡΓΙΟΣ ΑΜΥΡΑΣ:** Των δεκατεσσάρων, λοιπόν. Σας ακούγεται εσάς για ξεπούλημα; Σας ακούγεται μια κίνηση απελπισίας ή ενδεχομένως κάτι άλλο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν μου ακούγεται για ξεπούλημα με την έννοια ότι το κόστος αυτών των αεροδρομίων και οι επενδύσεις που πρέπει να γίνουν σε αυτά τα αεροδρόμια για να ξαναγίνουν λειτουργικά -γιατί διαβάζουμε διάφορα για όλα αυτά τα αεροδρόμια κάθε μέρα- και υπό την έννοια ότι το κράτος δεν έχει τα χρήματα για να επενδύσει σε όλα αυτά τα αεροδρόμια και πάντα υπό το πρίσμα ότι η διαδικασία που ακολουθήθηκε είναι διαφανής με τους διεθνής κανόνες ανταγωνισμού, αν έγιναν λοιπόν όλα αυτά, θεωρώ ότι έγινε προς τη σωστή κατεύθυνση.

**ΓΕΩΡΓΙΟΣ ΑΜΥΡΑΣ:** Μάλιστα.

Να ρωτήσω κάτι σε σχέση με το κούρεμα ως προς το χρέος των ξένων πιστωτών. Πιστεύετε ότι θα μπορούσε να επιτευχθεί κούρεμα τους χρέους των ξένων πιστωτών χωρίς να ακολουθήσει και των εγχωρίων πιστωτών; Και αναφέρομαι κυρίως στους ομολογιούχους και στα ταμεία.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Από νομικής άποψης αν θα μπορούσε να γίνει; Γιατί από νομικής άποψης δεν μπορώ να σας απαντήσω, δεν το ξέρω.

**ΓΕΩΡΓΙΟΣ ΑΜΥΡΑΣ:** Από οικονομική κυρίως με ενδιαφέρει, και η πολιτική προσέγγιση.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Από οικονομικής άποψης, αν αναφέρεστε στο κακό που έγινε εσωτερικά με το κούρεμα των διαθεσίμων των ασφαλιστικών ταμείων, δεν μπορώ να διαφωνήσω.

(KO)

(3KM)

Νομίζω ότι επέτεινε το ήδη τεράστιο πρόβλημα που υπάρχει στο ασφαλιστικό και η συνέπειά του είναι ότι πρέπει άμεσα να το αντιμετωπίσουμε, τουλάχιστον τώρα, γιατί θα έπρεπε να το έχουμε αντιμετωπίσει πάρα, πάρα πολλά χρόνια πριν.

**ΓΕΩΡΓΙΟΣ ΑΜΥΡΑΣ:** Να θεωρήσω ότι ενδεχομένως το ίδιο ισχύει και ως προς την οπτική σας και για τους ομολογιούχους;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ασφαλώς.

**ΓΕΩΡΓΙΟΣ ΑΜΥΡΑΣ:** Ωραία.

Εάν υπάρξει νέο κούρεμα χρέους, θα αφορά και τους εγχώριους πιστωτές του δημοσίου; Τι λέει η δική σας εμπειρία και θεώρηση;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό δεν μπορώ να το ξέρω.

**ΓΕΩΡΓΙΟΣ ΑΜΥΡΑΣ:** Όχι. Μάλιστα. Να ρωτήσω κάτι άλλο – ευτυχώς έχω λίγο χρόνο: Όσον αφορά τα «κόκκινα» δάνεια, οι επισφάλειες των επιχειρηματικών δανείων έχουν φτάσει τα 39 δισεκατομμύρια ευρώ. Εσείς θα προκρίνατε με κάποιο τρόπο «κούρεμα» σε αυτά τα δάνεια; Θα συμβουλεύατε την Κυβέρνηση και το Υπουργείο Οικονομικών να το σκεφτεί;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι σύμφωνα με τα νούμερα που ακούμε –γιατί δεν έχουμε κάτι επίσημο- το νούμερο είναι τόσο μεγάλο που το κακό που θα γινόταν πολλαπλάσια μετά στο τραπεζικό σύστημα και στο ότι το κράτος θα έπρεπε να ανακεφαλαιοποιήσει ξανά τις τράπεζες, θα ήταν επίσης πολύ δύσκολο να αντιμετωπιστεί στην οικονομία μας.

**ΓΕΩΡΓΙΟΣ ΑΜΥΡΑΣ:** Θα ήταν, δηλαδή, λίγο σαν φαύλος κύκλος;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι είναι και αυτό φαύλος κύκλος.

**ΓΕΩΡΓΙΟΣ ΑΜΥΡΑΣ:** Μάλιστα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Παρ’ όλα αυτά, θα πρέπει να αντιμετωπιστεί άμεσα το θέμα των «κόκκινων» επιχειρηματικών δανείων. Σαν Οικονομικό Επιμελητήριο φωνάζουμε γι’ αυτό πολύ καιρό τώρα. Και δεν φωνάζουμε γιατί πρέπει να καθαριστούν λίγο τα οικονομικά των χρηματοπιστωτικών ιδρυμάτων, ούτως ώστε να αρχίσουν να ενισχύουν με ρευστότητα τις επιχειρήσεις, αλλά και γιατί υπάρχουν και υγιείς επιχειρηματίες, οι οποίοι έχουν βιώσει την κρίση αυτά τα τελευταία πέντε χρόνια στο πετσί τους και προσπαθούν, ενώ δεν μπορούν να ανταποκριθούν στα δάνεια τα οποία έχουν πάρει, να βρουν μια ρύθμιση, ούτως ώστε να υπαχθούν σ’ αυτή.

**ΓΕΩΡΓΙΟΣ ΑΜΥΡΑΣ:** Νωρίτερα είχαμε εδώ τον κ. Ρομπόλη. Οπότε, όπως καταλαβαίνετε, μιλήσαμε για την ασφαλιστική μεταρρύθμιση ουκ ολίγον. Θα ήθελα, όμως, και τη δική σας οπτική επ’ αυτής. Δηλαδή μέχρι πριν τρία χρόνια, αν δεν κάνω λάθος, δαπανούσαμε 1 στα 5 ευρώ του ΑΕΠ για τις συντάξεις μας. Μετά είχαμε μια δραστική μείωση. Ενδεχομένως με το λάθος τρόπο μειώσαμε αυτή τη δαπάνη. Είμαστε κοντά στον ευρωπαϊκό μέσο όρο. Το ποσοστό αναπλήρωσης, δηλαδή, από 96% το 2008 έχει φτάσει –έτσι νομίζω ότι μας είπε ο κ. Ρομπόλης- το 64%. Το πρόβλημα, όμως, παραμένει. Πώς θα λυθεί; Ποια είναι η δική σας τοποθέτηση; Δηλαδή, το ασφαλιστικό θα είναι μονίμως ένα μεγάλο βαρίδι στο αερόστατο της ελληνικής οικονομίας και κοινωνίας, που θα το κρατάει μονίμως κάτω και μπορεί να το ρίξει και στα βράχια να γκρεμοτσακιστεί; Εσείς τι πιστεύετε επ’ αυτού;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι πραγματικότητα αυτό που λέτε. Είναι ένα πολύ μεγάλο βαρίδι στους ώμους της ελληνικής οικονομίας. Εδώ και πάρα πολλά χρόνια και εμείς σαν Οικονομικό Επιμελητήριο, χρησιμοποιώντας και τον κ. Ρομπόλη, που ήταν εδώ, και τον κ. Ρωμανιά, έχουμε κάνει διάφορες μελέτες, προτάσεις και τοποθετήσεις γι’ αυτό. Νομίζω ότι πλέον το σημείο στο οποίο έχει φτάσει το ασφαλιστικό μας σύστημα είναι οριακό. Από τη μία δεν μπορούν να περικοπούν πλέον…

**ΓΕΩΡΓΙΟΣ ΑΜΥΡΑΣ:** Μισθοί και συντάξεις.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** ...συντάξεις, στην κατάσταση που έχει φτάσει και ο συνταξιούχους. Από την άλλη όμως υπάρχουν διάφορες στρεβλώσεις με τις πρόωρες συνταξιοδοτήσεις, οι οποίες θα μπορούσαν να αντιμετωπιστούν, με την έννοια ότι πρέπει να αντιμετωπίσουμε το πρόβλημα και στην πηγή του κάποια στιγμή και να σκεφτούμε ότι μπορεί να υπάρχουν άνθρωποι μικρότεροι από εμάς, οι οποίοι όταν βγουν στη σύνταξη, δεν θα υπάρχουν χρήματα για να πάρουν. Και από την άλλη, έχουμε πολλά παραδείγματα πρόωρων συνταξιοδοτήσεων στις ηλικίες των 45 και 50 ετών, οι οποίες παραμένουν ακόμα και δεν τις έχει θίξει κανείς. Νομίζω ότι τουλάχιστον ως προς αυτό το σκέλος θα έπρεπε να το εξετάσουμε. Θα έπρεπε να δράσουμε όχι να το εξετάσουμε. Θα έπρεπε να δράσουμε.

**ΓΕΩΡΓΙΟΣ ΑΜΥΡΑΣ:** Μάλιστα.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κύριε Αμυρά, έχετε τρία λεπτά ακόμα.

**ΓΕΩΡΓΙΟΣ ΑΜΥΡΑΣ:** Είναι και αυτή μια ερώτηση που την κάνω προς όλους τους ανθρώπους που έρχονται εδώ. Πιστεύετε ότι τα πολιτικά πρόσωπα που μετείχαν στις διαπραγματεύσεις –κυρίως για το πρώτο μνημόνιο- επέδειξαν την απαιτούμενη επιμέλεια και προσοχή σε ένα χειρισμό εθνικού ενδιαφέροντος που είχε να κάνει με τη χρεωκοπία της χώρας; Ποια είναι η άποψή σας;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν μπορώ να αμφισβητήσω τις προθέσεις κανενός Έλληνα, γιατί θεωρώ αυτονόητο ότι έπραξε το καθήκον του, όπως θα το έπραττε ο οποιοσδήποτε ήταν στη θέση του.

**ΓΕΩΡΓΙΟΣ ΑΜΥΡΑΣ:** Ναι, αλλά εμείς θέλουμε να αξιολογήσετε το αποτέλεσμα αυτών των προθέσεων και των δράσεων.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Το αποτέλεσμα το έχουμε αξιολογήσει. Όμως, αυτό νομίζω ότι δεν έχει να κάνει με τις προθέσεις. Δεν μπορώ να αμφισβητήσω τις προθέσεις οποιουδήποτε Έλληνα συμμετέχει σ’ αυτές τις διαπραγματεύσεις.

**ΓΕΩΡΓΙΟΣ ΑΜΥΡΑΣ:** Επιτρέψτε μου να επιμείνω και να το πω λίγο διαφορετικά.

(FT)

(KO)

Με άριστα το 10, στην κλίμακα 1 έως 10 –αφού είστε οικονομολόγος βεβαίως χρησιμοποιείτε αυτά τα εργαλεία, για να κάνετε και τις καμπύλες- ο μέσος όρος που θα δίνατε εσείς μέσω της αξιολόγησης στους χειρισμούς –αφήστε τις προθέσεις- των πολιτικών προσώπων που χειρίστηκαν την είσοδο ή μη της χώρας στο πρώτο μνημόνιο, ποιος θα ήταν; Τι βαθμολογία θα δίνατε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κοιτάξτε, όπως είπα και πριν, υπάρχουν πολλά από τα μέτρα που σαν μνημόνιο, όταν καταλήξαμε τέλος πάντων, θα έπρεπε να τα εφαρμόσουμε και δεν καταφέραμε να τα εφαρμόσουμε. Kαι υπήρξαν και μέτρα τα οποία εφαρμόσαμε και είχαν τα αντίθετα αποτελέσματα από αυτά που περιμέναμε. Δεν θα ήθελα, λοιπόν, να μπω στη διαδικασία του να βαθμολογήσω ούτε τις προθέσεις πολύ περισσότερο, αλλά ούτε και την εκτέλεση αυτών που υπεγράφησαν τότε.

**ΓΕΩΡΓΙΟΣ ΑΜΥΡΑΣ:** Σημείωσα κάτι που νομίζω άπαντες συμφωνούμε. Το πρόβλημα –αναφερόμενος εσείς στο δημόσιο χρέος- το γνώριζαν άπαντες, είτε συμμετέχοντας στα κέντρα αποφάσεων είτε στην Κυβέρνηση, με διαφόρους τρόπους. Θέλω να ρωτήσω το εξής: Το πρόβλημα αυτό –του χρέους εννοώ- ήταν όντως γνωστό πριν το 2009;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως σας απέδειξα, ήταν γνωστό από το 1988.

**ΓΕΩΡΓΙΟΣ ΑΜΥΡΑΣ:** Σε εσάς.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι μόνο σε εμάς, αλλά και σε όλους αυτούς που συμμετείχαν αργότερα είτε σε κυβερνήσεις είτε σε κέντρα αποφάσεων.

**ΓΕΩΡΓΙΟΣ ΑΜΥΡΑΣ:** Δηλαδή, θέλω να πω ο Υπουργός Οικονομικών…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δηλαδή, όταν τα αποτελέσματα, όπως σας ανέλυσα, της διημερίδας που κάναμε ήταν η επιδίωξη διασφάλισης συμφερότερων όρων αποπληρωμής και εξυπηρέτησης του εξωτερικού χρέους της χώρας, νομίζω ότι ήταν αντιληπτό το πρόβλημα από τότε.

**ΓΕΩΡΓΙΟΣ ΑΜΥΡΑΣ:** Από την εμπειρία σας και την επαφή σας –διότι προφανώς θα είχατε επικοινωνία με Υπουργούς, με οικονομικούς παράγοντες κ.λπ., αλλά εστιάζω στους Υπουργούς και δη οικονομικών της περιόδου 2004-2009- είδατε ότι είχαν βάλει σε πρώτη προτεραιότητα το ζήτημα αυτό, που λέτε ότι ήταν ένα πρόβλημα καυτό, που εσείς από το 1988 το είχατε θέσει;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως φαίνεται εκ του αποτελέσματος, γιατί σαν φορέας, σας ξαναλέω, το επισημαίναμε σε κάθε είτε ημερίδα που κάναμε είτε πρόταση την οποία υποβάλαμε, δεν αντιμετωπίστηκε όπως θα έπρεπε.

**ΓΕΩΡΓΙΟΣ ΑΜΥΡΑΣ:** Κάτι ακόμα: Εάν εμείς η Εξεταστική παίρναμε μια απόφαση –παρόμοια ερώτηση έκανα και στο ΙΟΒΕ- και σας αναθέταμε μια διερεύνηση των συνθηκών εισαγωγής, υπαγωγής της χώρας στα μνημόνια και ενδεχομένως και αναζήτηση ευθυνών προσώπων –αλλά αφήστε τις ευθύνες των πολιτικών προσώπων-, από ποια χρονολογία και μετά θα αρχίζατε την έρευνά σας; Από το 2009 έως το 2015 ή από πιο πριν;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θα πηγαίναμε πολύ πιο πίσω.

**ΓΕΩΡΓΙΟΣ ΑΜΥΡΑΣ:** Μάλιστα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως είπα, ήταν αντιληπτό το πρόβλημα σε όλους από το 198κάτι και μετά.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Παρακαλώ, ολοκληρώστε.

**ΓΕΩΡΓΙΟΣ ΑΜΥΡΑΣ:** Ξέρετε, καθυστέρησα και λίγο, για να ενισχύσω τον κ. Λοβέρδο. Μια τελευταία ερώτηση: Υπάρχει αισιοδοξία για την έξοδο της χώρας από αυτήν τη μαύρη τρύπα και από αυτό το σπιράλ του θανάτου; Ποια είναι η γνώμη σας;

Ευχαριστώ. Αυτά ήθελα να σας ρωτήσω.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αισιοδοξία θα υπάρχει πάντα, απλά η ψυχολογία έχει να κάνει πολύ και με αυτό που ζούμε κάθε μέρα. Όσο παρατείνεται αυτή η αγωνία με τη μη υπογραφή της συμφωνίας, η ψυχολογία επιβαρύνεται και δεν είναι και τόσο καλή. Νομίζω ότι αυτό που θα γίνει άμεσα με την επίτευξη συμφωνίας, επειδή, ξέρετε, το 50% της οικονομίας έχει να κάνει με την ψυχολογία και το άλλο 50% με όλα τα υπόλοιπα, τουλάχιστον στο κομμάτι της ψυχολογίας και της αισιοδοξίας θα είναι πολύ καλύτερα τα πράγματα.

**ΓΕΩΡΓΙΟΣ ΑΜΥΡΑΣ:** Σας ευχαριστώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κι εγώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Σας ευχαριστούμε.

Ο κ. Καμμένος έχει το λόγο. Κύριε Καραθανασόπουλε, θα μιλήσετε μετά;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, κυρία Πρόεδρε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, έχω ένα διαδικαστικό θέμα. Θα ήθελα να ρωτήσω εσάς, για ένα λεπτό. Περνάνε οι μέρες, περνάνε άνθρωποι εδώ, έγκριτοι επιστήμονες. Ο καθένας μας, με βάση την προσέγγισή του, κάνει τις ερωτήσεις του. Εντάξει. Η Επιτροπή μας πώς δουλεύει; Θα περιμένουμε μετά από τέσσερις, πέντε μήνες να δημιουργήσουμε κοινά… Πώς το έχετε στο μυαλό σας; Θα κάνετε ομαδοποιημένες…

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κατ’ αρχάς, θα υπάρξει μια συμφωνία μεταξύ των κομμάτων και των συμμετεχόντων. Όπως συμφωνήσαμε και στη διαδικασία και το χρόνο κ.λπ., κ.λπ. θα υπάρξει. Εκτιμώ –αυτό θα αποφασιστεί- ότι όταν τελειώσουν τα πρόσωπα αυτά τα οποία εξετάζουμε τώρα που είναι επιστημονικού ενδιαφέροντος κ.λπ., ναι, θα βγει κάποια πρώτη εκτίμηση και θα προχωρήσουμε παραπέρα. Αλλά αυτό θα το συμφωνήσουμε και θα το συζητήσουμε σε επίπεδο κομμάτων που συμμετέχουν.

(LA)

(FT)

**ΑΝΔΡΕΑΣ ΛΟΒΕΡΔΟΣ:** Έχετε κατά νου να μας προτείνετε μια απόπειρα κοινών εκτιμήσεων;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Η προσπάθεια είναι πάντα…

**ΑΝΔΡΕΑΣ ΛΟΒΕΡΔΟΣ:** Θα κάνουμε, δηλαδή, συνεδρίαση για να το βρούμε;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Θα το δούμε. Μπορεί να είναι και συνεδρίαση. Η προσπάθεια είναι και το θετικό είναι να υπάρχει κάτι κοινό. Σωστά; Αλίμονο.

**ΓΕΩΡΓΙΟΣ ΑΜΥΡΑΣ:** Να ρωτήσω κάτι επί της διαδικασίας;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Άσχετα αν θα επιτευχθεί ή όχι. Νομίζω το ζητούμενο αυτό είναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Πρόεδρε, είπα και πριν ότι δημιουργείται η εντύπωση εδώ ότι πρόκειται για καμιά επιστημονική ημερίδα. Δεν είναι επιστημονική ημερίδα εδώ.

**ΑΝΔΡΕΑΣ ΛΟΒΕΡΔΟΣ:** Έτσι είναι. Σαν να είναι συνέδριο.

**ΧΑΡΑΛΑΜΠΟΣ ΑΘΑΝΑΣΙΟΥ:** Εξεταστική Επιτροπή είμαστε. Υπάρχουν πολλές ωραίες απόψεις και όλα αυτά, αλλά να οργανώσουμε αργότερα, όταν τελειώσει η Επιτροπή, ένα επιστημονικό συνέδριο να πούμε τις απόψεις μας.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Έχετε δίκιο, αλλά εδώ είναι Εξεταστική Επιτροπή, όπως είπαμε, και είμαστε στο πρώτο στάδιο των ειδικών, των επιστημόνων, των φορέων.

Δεύτερον, θα έλεγα να προσπαθήσουμε ο καθένας –αυτό ισχύει και για μένα και για όλους- να έχουμε μια αυτοσυγκράτηση σε πιο συγκεκριμένες πολιτικές ερωτήσεις.

**ΑΝΔΡΕΑΣ ΛΟΒΕΡΔΟΣ:** Μα είμαστε αυτοσυγκρατημένοι. Ρωτάμε τρία, τέσσερα, πέντε, δέκα λεπτά. Έχει δίκιο ο κ. Αθανασίου. Το ύφος είναι οικονομικοπολιτικού φόρουμ εδώ ή, όπως είχα πει –για να είμαι λίγο πιο επιθετικός-, ΙΕΚ ή σχολής κομματικών στελεχών. Δεν βγαίνει συμπέρασμα. Πρέπει κάπως να το βρείτε.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Με συγχωρείτε, δεν έχουν βγει κάποια συμπεράσματα σε πρώτη φάση από συζητήσεις;

**ΑΝΔΡΕΑΣ ΛΟΒΕΡΔΟΣ:** Ναι, μα είναι επτά συμπεράσματα. Μόνο ο κ. Αμυράς κινείται κάπως πιο ελεύθερα. Όλοι έχουμε τις προσεγγίσεις μας. Δεν θα βγάλει κάτι αυτό.

Γι’ αυτό σας ρώτησα αν τουλάχιστον θα μας δώσετε μια ευκαιρία -τώρα ενοχλώ τον κ. Καραθανασόπουλο, αλλά τελειώνω- μήπως κάνουμε μια απόπειρα ομαδοποίησης, για το τι καταλάβαμε, αν δεν απατόμεθα.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κύριε Λοβέρδο, είπαμε ότι όταν τελειώσει το κομμάτι των φορέων, αυτό θα γίνει. Και θα γίνει με συζήτηση.

Ο κ. Καραθανασόπουλος, παρακαλώ, θέλει κάτι να πει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ήθελα να παρουσιάσω τη δική μου μεριά. Με το Οικονομικό Επιμελητήριο γνωριζόμαστε. Άλλωστε, είχα συμμετάσχει και στο Οικονομικό Επιμελητήριο και στην κεντρική διοίκηση. Έχουμε διαφορετικές προσεγγίσεις. Ο ρόλος του είναι –το έλεγα και εκείνη την περίοδο, όχι μόνο τώρα- να προσπαθήσει να εξωραΐσει το σύστημα, το κεφάλαιο, την Ευρωπαϊκή Ένωση και τις πολιτικές που οξύνουν, ας το πούμε, τις ταξικές ανισότητες.

Από αυτήν την άποψη, λοιπόν, μια συζήτηση δεν έχει να προσφέρει κάτι περισσότερο. Και να τον ρωτήσω και να με ρωτήσει, δεν πρόκειται ούτε εγώ να τον πείσω, ούτε ο κ. Κόλλιας να με πείσει. Είναι φυσιολογικό. Δεν υπάρχει τέτοιο ζήτημα. Έκανε την εισηγητική του ομιλία, κατέθεσε τέσσερα, πέντε σημεία που θεωρούσαν εκείνοι ότι είναι τα βασικά. Από εκεί και πέρα, για επιμέρους ζητήματα δεν αξίζει τον κόπο, κατά τη γνώμη μας.

Αυτό το οποίο θα άξιζε να ρωτήσουμε τον κ. Κόλλια –ρώτησα και τον κ. Ρομπόλη- είναι αν, από την εικόνα την οποία έχει ως εκπρόσωπος, ως Πρόεδρος του Οικονομικού Επιμελητηρίου, εντοπίζει πλευρές που θα έπρεπε να ψάξουμε σε όλη αυτήν τη διαδικασία για τυχόν ύπαρξη ποινικών ευθυνών. Αν ναι, ποιες πλευρές είναι αυτές και τι χρειάζεται να κάνουμε; Αυτό. Τα υπόλοιπα είναι περισσότερο συζήτηση, η οποία δεν οδηγεί κατά τη γνώμη μας πουθενά, γιατί ο καθένας έχει κατασταλαγμένες απόψεις για τις πολιτικές επιλογές, για τις εξελίξεις, για τις οικονομικές θεωρίες και απόψεις.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Καραθανασόπουλε, όπως είπα και πριν, πραγματικά δεν μπορώ να αμφισβητήσω τις προθέσεις και τις ενέργειες οποιουδήποτε Έλληνα συμμετείχε σε όλη αυτήν την πορεία και των διαπραγματεύσεων, αλλά και της εκτέλεσης όλου αυτού του προγράμματος.

Επομένως, υπό αυτήν την έννοια δεν θα μπορέσω και να συμφωνήσω ή να συμμετέχω σε οποιαδήποτε ποινικοποίηση όλου αυτού του πράγματος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εγώ τελείωσα, κυρία Πρόεδρε.

**ΑΝΤΩΝΙΟΣ ΣΥΡΙΓΟΣ:** Κυρία Πρόεδρε…

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Αμυράς έχει το λόγο για μισό λεπτό.

**ΑΝΤΩΝΙΟΣ ΣΥΡΙΓΟΣ:** Ναι, αλλά να κάνουμε κι εμείς ένα σχόλιο, πάνω σε αυτό.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Να προχωρήσουμε όμως.

**ΑΝΤΩΝΙΟΣ ΣΥΡΙΓΟΣ:** Για τη διαδικασία θέλω να μιλήσω όχι για παρακάτω.

**ΓΕΩΡΓΙΟΣ ΑΜΥΡΑΣ:** Κι εγώ για τη διαδικασία θέλω να μιλήσω.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Αμυράς και ακολουθεί ο κ. Συρίγος για τη διαδικασία.

**ΓΕΩΡΓΙΟΣ ΑΜΥΡΑΣ:** Θα ήθελα να επισημάνω ότι κάθε φορά που ζητάω εγώ το λόγο, το πρώτο πράγμα που ακούω από το Προεδρείο είναι «Κύριε Αμυρά για μισό λεπτό». Δεν έχω ακούσει για τους άλλους συναδέλφους να το λέτε αυτό.

**ΑΝΤΩΝΙΟΣ ΣΥΡΙΓΟΣ:** Εντάξει, δεν το εφαρμόζουν αυτό.

**ΓΕΩΡΓΙΟΣ ΑΜΥΡΑΣ:** Δεν το εφαρμόζουν, αλλά μονίμως το επικαλούνται σε μένα, στο Ποτάμι, δηλαδή.

Εν πάση περιπτώσει, είπε κάτι πολύ σοβαρό ο κ. Λοβέρδος και γι’ αυτό θέλω να το διευκρινίσουμε λίγο, για να καταλάβω που βρισκόμαστε. Μετά το πέρας της ακρόασης των επιστημόνων, εμπειρογνώμων κλπ, συνηθίζεται να γίνεται σε άλλες Εξεταστικές Επιτροπές μια ομαδοποίηση, κύριε Λοβέρδο; Δεν ξέρω, ρωτάω.

**ΑΝΔΡΕΑΣ ΛΟΒΕΡΔΟΣ:** Ποτέ σε Εξεταστικές Επιτροπές δεν πήγαμε έτσι. Το κλίμα ήταν να εξετάσει πράγματα για να βρει σκοτεινές πλευρές. Όπως έλεγε η πλειοψηφία από την πρώτη μέρα.

**ΓΕΩΡΓΙΟΣ ΑΜΥΡΑΣ:** Κατευθείαν. Κυρίως πολιτικά πρόσωπα. Μάλιστα.

**ΑΝΔΡΕΑΣ ΛΟΒΕΡΔΟΣ:** Εδώ, αντί να έλθουν οι τεχνοκράτες να πουν τι ελλείμματα βρήκαν, πώς τα βρήκαν, αν τα κάλυψαν και εμείς να τους ρωτάμε και να υπάρχει μια πραγματική διαδικασία εξέτασης πραγμάτων, προσώπων, καταστάσεων, τώρα είναι «τι γνωρίζετε, αν δεν απατάσθε». Ο καθένας λέει τη γνώμη του, όπως είπε ο κ. Καραθανασόπουλος, για την πορεία της οικονομίας και εδώ διασταυρώνονται απόψεις αντίθετες.

**ΓΕΩΡΓΙΟΣ ΑΜΥΡΑΣ:** Κύριε Λοβέρδο, εσείς προτείνετε να πάμε σε ομαδοποίηση κάποια στιγμή;

**ΑΝΔΡΕΑΣ ΛΟΒΕΡΔΟΣ:** Πώς θα συμφωνήσω εγώ, ας πούμε, με ένα άλλο κόμμα που μας διαχωρίζει πολύ μεγάλη απόσταση σε ό,τι αφορά τα δημόσια οικονομικά ή την ιδιωτική πρωτοβουλία. Δεν ξέρω αν με καταλαβαίνετε.

(ΑΤ)

(LA)

**ΓΕΩΡΓΙΟΣ ΑΜΥΡΑΣ:** Απολύτως.

**ΑΝΔΡΕΑΣ ΛΟΒΕΡΔΟΣ:** Άρα λέω αφού υπάρχει αυτή η ιδιαιτερότητα…

**ΓΕΩΡΓΙΟΣ ΑΜΥΡΑΣ:** Ναι, ναι…

**ΑΝΔΡΕΑΣ ΛΟΒΕΡΔΟΣ:** Και σπαταλάμε τώρα ώρες, χαρτί, υπάλληλοι της Βουλής, κόμματα. Γιατί εγώ τώρα γράφω τα δικά μου συμπεράσματα, για να μην τα γράψω στο τέλος όλα μαζί.

**ΓΕΩΡΓΙΟΣ ΑΜΥΡΑΣ:** Όλοι το κάνουμε αυτό.

**ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Επειδή δεν θα γίνει διάλογος εδώ, με συγχωρείτε…

**ΑΝΔΡΕΑΣ ΛΟΒΕΡΔΟΣ:** Γι’ αυτό, κύριε Αμυρά, λέω μήπως, αφού τελειώσουν οι πρώτοι είκοσι πέντε –γιατί μετά αρχίζουν πολιτικότερα πρόσωπα- κάνουμε μια απόπειρα ομαδοποίησης. Και μου είπε η Πρόεδρος ότι το έχει στο μυαλό της.

**ΓΕΩΡΓΙΟΣ ΑΜΥΡΑΣ:** Ωραία αυτό ήθελα να διευκρινίσω.

**ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Καταρχάς να διευκρινίσω ότι δεν το έχω στο μυαλό μου. Όπως αυτήν τη διαδικασία που ακολουθούμε την έχουμε αποφασίσει και έχουμε συμφωνήσει για το στάδιο και ποιοι θα έρθουν πρώτα και μετά κ.λπ., έτσι θα προχωρήσουμε από εδώ και πέρα. Και ξαναλέω –επιτρέψτε μου– να έχουμε όλοι κάποια αυτοσυγκράτηση. Αφορά τους πάντες. Να μην γίνει αυτό του ιστορικού, επιστημονικού περιεχομένου. Να είμαστε πιο σαφείς –εάν θέλετε- και στις ερωτήσεις μας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εγώ την έδειξα την αυτοσυγκράτηση.

**ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Συμφωνώ, κύριε Καραθανασόπουλε.

Υπάρχει κάποιος άλλο να μιλήσει επί της διαδικασίας για μισό λεπτό;

**ΑΝΤΩΝΙΟΣ ΣΥΡΙΓΟΣ:** Θα ήθελα το λόγο, κυρία Πρόεδρε.

**ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Έχετε το λόγο για μισό λεπτό, κύριε Συρίγο, και συνεχίζουμε με τον κ. Καμμένο.

**ΑΝΤΩΝΙΟΣ ΣΥΡΙΓΟΣ:** Ό,τι θα αποφασιστεί, όπως μέχρι τώρα αποφασίστηκε, όπως είπατε –και δεν αντέλεξε κανείς-, θα αποφασιστεί όταν κάνετε αυτή τη συζήτηση.

Εγώ απλώς να επισημάνω, όσον αφορά τη διαδικασία, ότι πρωτίστως εξαρτάται από εμάς πρώτα που κάνουμε τις ερωτήσεις. Οπότε μπορώ να δεχθώ οποιαδήποτε κριτική στο επίπεδο αυτό, εάν οι ερωτήσεις που κάνω ή δεν κάνω είναι καλές ή πού οδηγούν. Αυτό είναι ένα θέμα και δεν αφορά τη διαδικασία εν γένει αλλά εμένα.

Το δεύτερο είναι ότι εκλήθησαν οι φορείς χωρίς να αντιλέξει κανείς ούτε να θέσει τέτοια ζητήματα ότι γίνεται μια συζήτηση άλλου τύπου ή ότι δεν είναι εξεταστική επιτροπή. Δεν αντέλεξε κανείς. Δεν ξέρω και αν η πρόταση περί της παρουσίας των φορέων είχε πολλά κοινά σημεία ή συνέπεσαν οι προτείνοντες σε αυτό το ζήτημα.

Συνεπώς, νομίζω ότι με το να λέμε ότι μεταβάλλεται η συζήτηση σε επιστημονικού τύπου συνέδριο ή φόρουμ είναι λάθος. Αυτό θέλω να πω. Από εκεί και πέρα εσείς θα συνεννοηθείτε, όλοι οι εκπρόσωποι των κομμάτων, πώς θα εξελιχθεί.

**ΧΑΡΟΥΛΑ ΚΑΦΑΝΤΑΡΗ (Αντιπρόεδρος της Επιτροπής):** Ακολουθεί ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Γεια σας.

Ερώτηση πρώτη: Έχετε δει τις δανειακές συμβάσεις με το Διεθνές Νομισματικό Ταμείο σας οικονομολόγος; Ποιο είναι το ποσοστό δανεισμού μας το ΔΝΤ και πώς το αποπληρώνουμε; Τι σημαίνει το SDR και πώς αποπληρώνουμε κάθε δόση κάθε εβδομάδα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Να απαντήσω συγκεκριμένα με νούμερα; Γιατί συγκεκριμένα νούμερα δεν τα έχω ούτε τα θυμάμαι.

**ΔΗΜΗΤΡΙΟΣ ΚΑΜΜΕΝΟΣ:** Όχι. Τη διαδικασία θέλω, αλλά να μου πείτε το κόστος δανεισμού. Με ενδιαφέρει.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Το κόστος δανεισμού, όπως λέγαμε και πριν, σε σχέση με τις χώρες ακόμα που δεν είναι και…

**ΔΗΜΗΤΡΙΟΣ ΚΑΜΜΕΝΟΣ:** Διεθνές Νομισματικό Ταμείο. Είμαι σαφής. Γνωρίζετε το ύψος των δανείων του Διεθνούς Νομισματικού Ταμείου;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ύψος δανεισμού από το Διεθνές Νομισματικό Ταμείο;

**ΔΗΜΗΤΡΙΟΣ ΚΑΜΜΕΝΟΣ:** Ποιο είναι το χρέος μας, το κομμάτι του ΔΝΤ;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι εκατόν κάτι δισεκατομμύρια.

**ΔΗΜΗΤΡΙΟΣ ΚΑΜΜΕΝΟΣ:** Όχι, κάνετε μεγάλο λάθος.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πόσο είναι;

**ΔΗΜΗΤΡΙΟΣ ΚΑΜΜΕΝΟΣ:** Ξεκίνησε με τριάντα τρία και είναι είκοσι. Σε ευρώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Μάλιστα.

**ΔΗΜΗΤΡΙΟΣ ΚΑΜΜΕΝΟΣ:** Γνωρίζετε το κόστος δανεισμού με το Διεθνές Νομισματικό Ταμείο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Μόνο από το Διεθνές Νομισματικό Ταμείο είναι 20 δισεκατομμύρια ευρώ…

**ΔΗΜΗΤΡΙΟΣ ΚΑΜΜΕΝΟΣ:** Όχι EFSF, όχι διακρατικά, όχι ομόλογα, όχι ΕΚΤ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Μάλιστα.

**ΔΗΜΗΤΡΙΟΣ ΚΑΜΜΕΝΟΣ:** ΔΝΤ. Το κομμάτι του ΔΝΤ το γνωρίζετε; Από ό,τι καταλαβαίνω, δεν το γνωρίζετε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Το κόστος δανεισμού μας;

**ΔΗΜΗΤΡΙΟΣ ΚΑΜΜΕΝΟΣ:** Ναι. Τι επιτόκιο μας χρεώνουν;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πείτε μου πού θέλετε να καταλήξετε.

**ΔΗΜΗΤΡΙΟΣ ΚΑΜΜΕΝΟΣ:** Όχι, λέω, το γνωρίζετε; Θέλω να καταλήξω ότι δεν γνωρίζετε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι πολύ μικρό.

**ΔΗΜΗΤΡΙΟΣ ΚΑΜΜΕΝΟΣ:** Όχι, δεν είναι πολύ μικρό. Δεν το ξέρετε. Ξέρετε πόσο είναι; 3,70% το κυμαινόμενο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Το ακριβές ποσοστό δεν το ξέρω.

**ΔΗΜΗΤΡΙΟΣ ΚΑΜΜΕΝΟΣ:** Σταθερό 5%. Είναι μικρό το 3,70% ή μεγάλο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σε σχέση με τις υπόλοιπες χώρες που βγαίνουν στις αγορές;

**ΔΗΜΗΤΡΙΟΣ ΚΑΜΜΕΝΟΣ:** Σε σχέση με τις αγορές, σε σχέση με τον EFSF.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν είναι πολύ μικρό.

**ΔΗΜΗΤΡΙΟΣ ΚΑΜΜΕΝΟΣ:** Είναι το τριπλάσιο σχεδόν από ό,τι του EFSF.

Την πρώτη ερώτηση την κάνω, γιατί καταλήγω ότι σαν Οικονομικό Επιμελητήριο θα έπρεπε τουλάχιστον να γνωρίζετε τα κομμάτια του χρέους του ελληνικού δημοσίου και πόσο μας κοστίζει. Γιατί όταν κάνετε ένα συνέδριο, μια σύναξη όλοι οι ειδικοί της Ελλάδος θα πρέπει να βάζετε κάτω κάποια δεδομένα. Σας έδωσα τον πίνακα που είναι το split όλου του δανείου.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συγγνώμη, αλλά δεν υπήρχαν τότε αυτά που αναφέρετε.

**ΔΗΜΗΤΡΙΟΣ ΚΑΜΜΕΝΟΣ:** Υπήρχαν από το 2010 του ΔΝΤ τα χρέη.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ.

**ΔΗΜΗΤΡΙΟΣ ΚΑΜΜΕΝΟΣ:** Έχουν περάσει πέντε χρόνια. Έχουμε Ιούνιο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Καμμένε, αυτά τα συνέδρια στα οποία αναφέρθηκα έχουν γίνει πολύ πριν από το 2010.

**ΔΗΜΗΤΡΙΟΣ ΚΑΜΜΕΝΟΣ:** Δεν θέλω να μακρηγορήσω. Πηγαίνω σε κάτι συγκεκριμένο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θέλω να απαντήσω όμως σε αυτό που λέτε.

**ΔΗΜΗΤΡΙΟΣ ΚΑΜΜΕΝΟΣ:** Δεν φταίτε εσείς. Δεν είναι δικό σας λάθος. Διαπίστωση κάνω.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν διαφωνούμε, αλλά θα ήθελα να απαντήσω σε αυτό που λέτε σχετικά με τα συνέδρια στα οποία αναφερθήκατε, τα οποία είναι πολύ πριν ξεκινήσουμε να δανειζόμαστε από το Διεθνές Νομισματικό Ταμείο. Επομένως, η διάρθρωση των δανείων και το κόστος δανεισμού από τον κάθε έναν από τους φορείς που δανειστήκαμε, δεν αφορούσε τα συνέδριά μας. Αυτό θα ήθελα να το διευκρινίσω.

(PS)

(AT)

**ΔΗΜΗΤΡΙΟΣ ΚΑΜΜΕΝΟΣ:** Εμείς μιλάμε τώρα από την υπογραφή των δανειακών την άνοιξη του 2010 μέχρι σήμερα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό θα ήθελα να το διευκρινίσω.

**ΔΗΜΗΤΡΙΟΣ ΚΑΜΜΕΝΟΣ:** Δανειακών, όχι μνημονίων. Εγώ πάω καθαρά στο χρηματοοικονομικό. Το μνημόνιο είναι ένα ποιοτικό κομμάτι της δανειακής, που κακώς μπήκε εκεί, αλλά τέλος πάντων ήταν κατά συνθήκη και κατά συμφωνία της τότε κυβέρνησης.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνούμε. Όλα αυτά που αναφέρθηκα ήταν πολύ πριν αρχίσουμε να δανειζόμαστε από τους τρεις θεσμούς.

**ΔΗΜΗΤΡΙΟΣ ΚΑΜΜΕΝΟΣ:** Γιατί νομίζετε εσείς ότι δεν γνωρίζετε καθόλου, δεν έχετε δει ούτε καν το σχέδιο της δανειακής σύμβασης με το Διεθνές Νομισματικό Ταμείο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Γιατί δεν μας εδόθη ποτέ.

**ΔΗΜΗΤΡΙΟΣ ΚΑΜΜΕΝΟΣ:** Ωραία. Έχετε δει τη δανειακή σύμβαση με τον EFSF τη διακρατική; Την έχετε δει;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν μας έχουν δοθεί σαν Οικονομικό Επιμελητήριο, ξαναλέω, όλα αυτά τα έγγραφα.

**ΔΗΜΗΤΡΙΟΣ ΚΑΜΜΕΝΟΣ:** Τις έχετε ζητήσει;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Τι εννοείτε;

**ΔΗΜΗΤΡΙΟΣ ΚΑΜΜΕΝΟΣ:** Όλα αυτά τα χρόνια που πέρασαν έχετε ζητήσει να δείτε τη δανειακή σύμβαση; Βγήκε ο κ. Παπανδρέου, στη Βουλή και θριαμβολόγησε για 240 δισεκατομμύρια, το τεραστιότερο δάνειο στον κόσμο και έπρεπε να πάρουμε και εκατό παράσημα. Αυτά τα 240 δισεκατομμύρια ζητήσατε σαν Οικονομικό Επιμελητήριο να δείτε τη δανειακή σύμβαση που τα διέπουν;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Οφείλω να σας πω ότι ούτε αυτά, αλλά και τα τελευταία χρόνια ούτε τα προσχέδια των κρατικών προϋπολογισμών έχουν φτάσει έγκαιρα στο Οικονομικό Επιμελητήριο, για να πει την άποψή του.

**ΔΗΜΗΤΡΙΟΣ ΚΑΜΜΕΝΟΣ:** Ωραία. Ξέρετε πού πήγαν τα 253 δισεκατομμύρια που έχουμε πάρει μέχρι σήμερα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Και γι’ αυτό το λόγο υπάρχει και η άγνοια στην οποία αναφερθήκατε πριν.

**ΔΗΜΗΤΡΙΟΣ ΚΑΜΜΕΝΟΣ:** Να σας ενημερώσω για το πού πήγαν τα 253 δισεκατομμύρια που έχουμε πάρει δάνεια από τα μνημόνια και μετά: 149 δισεκατομμύρια πήγαν για να ανακυκλώσουμε το χρέος που έληγε το παλιό, 48 δισεκατομμύρια πήγαν σε ανακεφαλαιοποίηση τραπεζών, 35 δισεκατομμύρια πήγαν σε αυτά που λέγαμε, τα «γλυκαντικά» για το PSI, σύνολο 231 από τα 252.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πώς γίνεται από τα 231 μόνο τα 20 να είναι από το ΔΝΤ; Γιατί εκεί με πιάσατε λίγο απροετοίμαστο.

**ΔΗΜΗΤΡΙΟΣ ΚΑΜΜΕΝΟΣ:** Τα 33 ήταν από το ΔΝΤ όλα, απλώς τα ξεπληρώνουμε, ενώ τα άλλα δεν τα ξεπληρώνουμε, έχουν μορατόριουμ. 33 ξεκίνησαν, αλλά επειδή το ΔΝΤ δεν είναι ευρώ, είναι σε ένα καλάθι νομισμάτων δικό του, τα SDR, τα Special Drawing Rights,είναι κάτι διαφορετικό, δεν είναι νόμισμα, είναι ένα virtual νόμισμα του ΔΝΤ που μας δανείζει. Δεν είναι αυτό όμως το ζητούμενο.

Θα καταθέσω στη Βουλή και σε εσάς όλες τις δόσεις με την ισοτιμία πριν δεκαπέντε μέρες του ΔΝΤ, εβδομάδα–εβδομάδα μέχρι το 2030, όλο το excel. Είναι η ισοτιμία όμως SDR με ευρώ πριν δεκαπέντε μέρες, με 0,80 νομίζω, αν και έχει αλλάξει. Αυτό μπορούμε να το βγάλουμε φωτοτυπία, να το έχουμε όλοι.

(Στο σημείο ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο της Γραμματείας της Εξεταστικής Επιτροπής)

Γιατί τα λέω όλα αυτά; Διότι θα πάμε στον Οκτώβριο του 2009 με την αλλοίωση των στατιστικών στοιχείων, αλλά θέλω να πάω και λίγο πιο πριν. Εσείς για τα swaps του κ. Σημίτη, έχετε ακούσει την υπόθεση, δηλαδή την απόκρυψη μέρους του χρέους με ανταλλαγή συμβολαίων;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Έχουμε ακούσει για τα γνωστά swaps.

**ΔΗΜΗΤΡΙΟΣ ΚΑΜΜΕΝΟΣ:** Αυτά ξέρετε ότι λήγουν το 2037; Δεν το ξέρετε. Θα σας τα στείλω κάποια στιγμή, όταν έρθουν οι κατάλληλοι, να τα δείτε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ευχαρίστως.

**ΔΗΜΗΤΡΙΟΣ ΚΑΜΜΕΝΟΣ:** Γιατί τα λέω όλα αυτά; Η παραποίηση των στοιχείων στην Ελλάδα ήταν εγκληματική. Εγώ θα σας διαβάσω δύο πίνακες –και πιο πολύ για τα Πρακτικά– για τις αναθεωρήσεις του ελλείμματος…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Φαντάζομαι δεν έχετε απαίτηση από το Οικονομικό Επιμελητήριο να απαντήσει και να έχει τη γνώση για το αν υπήρχε παραποίηση στοιχείων.

**ΔΗΜΗΤΡΙΟΣ ΚΑΜΜΕΝΟΣ:** Σας θεωρώ υπεύθυνους σαν Οικονομικό Επιμελητήριο. Ποια είναι τα μέλη σας σαν Οικονομικό Επιμελητήριο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Οικονομολόγοι.

**ΔΗΜΗΤΡΙΟΣ ΚΑΜΜΕΝΟΣ:** Δηλαδή, καθηγητές;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι μόνο, οποιοσδήποτε έχει οικονομικό πτυχίο. Εκατό χιλιάδες μέλη.

**ΔΗΜΗΤΡΙΟΣ ΚΑΜΜΕΝΟΣ:** Σαν οικονομολόγοι δεν έχετε μια ευθύνη να γνωρίζετε τα οικονομικά της πατρίδας τα τελευταία πέντε χρόνια; Ναι ή όχι; Γιατί είσαστε και οι καθ’ ύλην αρμόδιοι; Και εγώ οικονομολόγος είμαι, συνάδελφος, αλλά διάβασα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως και κάθε οικονομολόγος, πόσω μάλλον και το Οικονομικό Επιμελητήριο.

**ΔΗΜΗΤΡΙΟΣ ΚΑΜΜΕΝΟΣ:** Αυτό τι σημαίνει; Ότι αν οι οικονομολόγοι πέντε χρόνια δεν έχουν διαβάσει δανειακές, υπάρχει πρόβλημα στο Οικονομικό Επιμελητήριο και θα με συγχωρήσετε. Υπάρχει μεγάλο πρόβλημα, αν δεν ξέρετε και αν δεν έχετε δει τη δανειακή σύμβαση με το ΔΝΤ, που συζητάμε σήμερα αν θα μας δώσει δόση. Εδώ σας έδωσα εγώ τις δόσεις μέχρι το 2030, γιατί θα έπρεπε να τις έχετε βρει εσείς, γιατί είναι η δουλειά σας. Είστε το Οικονομικό Επιμελητήριο, δεν είστε Επιμελητήριο Εμπορικό.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Καμμένο, θα έπρεπε να μας τις στέλνουν και θα έπρεπε να μας ζητάνε και τη γνώμη μας.

**ΔΗΜΗΤΡΙΟΣ ΚΑΜΜΕΝΟΣ:** Όχι. Θα με συγχωρήσετε. Έχετε ευθύνη. Είστε θεσμικό όργανο, έχετε ευθύνη να ζητήσετε από την Κυβέρνηση και να απαιτήσετε και να έρθετε και σε εμάς του Βουλευτές -αν ήμουν τότε Βουλευτής- και να μας πείτε: «Ζήτησα και δεν μου την δίνουν. Πήγαινε στη Βουλή, χτύπα την πόρτα και σπάσ’ τη και πάρ’ τη».

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Πιάνετε το πρόβλημα στο δεύτερο σημείο του, εγώ εστιάζω στο πρώτο σημείο του, ότι θα έπρεπε να μας αποστέλλονται και θα έπρεπε να μας ζητάνε και τη γνώμη μας.

**ΔΗΜΗΤΡΙΟΣ ΚΑΜΜΕΝΟΣ:** Ξέρετε τώρα πώς λειτουργεί το σύστημα όχι μόνο εδώ, σε όλο τον κόσμο, ότι σου στέλνουν ό,τι ζητήσεις και αν δεν ζητήσεις κάτι δεν στο στέλνουν.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό λέω, ότι δεν θα έπρεπε να λειτουργεί έτσι το σύστημα, γιατί …

**ΔΗΜΗΤΡΙΟΣ ΚΑΜΜΕΝΟΣ:** Και πρέπει να κάνεις και τη σωστή ερώτηση για να πάρεις το σωστό αποτέλεσμα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Καμμένο, αυτό που λέω είναι ότι δεν θα έπρεπε να λειτουργεί έτσι το σύστημα, γιατί αποδεδειγμένα η πολιτεία έχει αποδείξει ότι όταν θέλει τη γνώμη του Οικονομικού Επιμελητηρίου και του στέλνει αυτά που πρέπει να του στείλει και τη γνώμη τους ζητάει. Απλά δεν το κάνει πάντα και δεν το κάνει συνήθως.

**ΔΗΜΗΤΡΙΟΣ ΚΑΜΜΕΝΟΣ:** Για εμένα, που είμαι νέος Βουλευτής, αυτό σημαίνει ότι υπάρχει ερασιτεχνισμός και πιθανόν δόλος – όχι από εσάς, από την μεριά των κυβερνήσεων, διότι σας χρησιμοποιούν όποτε θέλουν.

(OR)

(PS)

Ή σας ζητούν κάτι όποτε κρίνουν σκόπιμο ότι θα τους δώσετε μια απάντηση για να τη χρησιμοποιήσουν πολιτικά. Διότι είστε επιστημονικό όργανο. Ας πούμε ότι ήσασταν επιμελητήριο ιατρών. Δεν θα έπρεπε να διαβάσετε την τελευταία εξέλιξη στα επιθέματα στα γόνατα οι ορθοπαιδικοί, για να ξέρετε τι λέτε; Ναι ή όχι; Ναι!

Δεν μπορεί, όμως, να είστε Οικονομικό Επιμελητήριο και να μην έχετε γνώση, να μην έχετε στα αρχεία σας από την πρώτη ημέρα όλες τις δανειακές συμβάσεις. Ξέρετε πόσες συμβάσεις έχουμε με το ΔΝΤ; Δύο. Γιατί έχουμε δύο δανειακές συμβάσεις; Γνωρίζετε; Όχι. Θα έπρεπε να γνωρίζετε; Ναι. Έχετε ευθύνη που δεν γνωρίζετε; Ναι. Είναι η άποψή μου και καταγράφεται στα Πρακτικά.

Απαγορεύεται σε αυτό το κράτος να υπάρχουν επιμελητήρια, οικονομολόγοι που… Πόσα μέλη έχετε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εκατό χιλιάδες.

**ΔΗΜΗΤΡΙΟΣ ΚΑΜΜΕΝΟΣ:** Εκατό χιλιάδες μέλη! Εξαιρετικά! Το στατιστικό ποιο είναι; Μηδέν στα εκατό χιλιάδες μέλη έχει γνώση των δανειακών συμβάσεων της Ελλάδας. Άρα, πού καταλήγουμε, ότι τι όργανο είστε εσείς ακριβώς; Συζήτησης;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θέλετε να απαντήσω ή όταν τελειώσετε;

**ΔΗΜΗΤΡΙΟΣ ΚΑΜΜΕΝΟΣ:** Τελείωσα. Πείτε μου.

Τι παράγετε; Βάσει ποιας γνώσης παράγετε κάτι; Διότι αν δεν έχεις τη δανειακή σύμβαση, πώς θα παράξεις γνώση σε εμένα που είμαι άσχετος, στον Έλληνα πολίτη;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ σε αυτό που λέτε.

**ΔΗΜΗΤΡΙΟΣ ΚΑΜΜΕΝΟΣ:** Πώς θα το κάνετε, αν δεν έχετε το μνημόνιο για να το διαβάσετε; Το έχω εδώ. Πεντακόσιες σελίδες είναι το πρώτο, αλλά παραπέμπει στη δανειακή σύμβαση. Αν δεν έχεις τη δανειακή σύμβαση… Οικονομολόγοι είμαστε. Δεν είμαστε θεσμικοί.

**ΧΑΡΑΛΑΜΠΟΣ ΑΘΑΝΑΣΙΟΥ:** Αφήστε τον να απαντήσει.Θα απαντήσει ο άνθρωπος.

**ΔΗΜΗΤΡΙΟΣ ΚΑΜΜΕΝΟΣ:** Σας παρακαλώ πολύ, κύριε Αθανασίου.

Αν δεν έχετε την άμεση γνώση των δανειακών συμβάσεων, του κόστους δανεισμού και των κανόνων εμπλοκής, που λέμε εμείς οι οικονομολόγοι… Πώς δανείζομαι; Πότε έγινε amendment; Το 2012. Μου μείωσαν το επιτόκιο, σωστά; Το είδα πουθενά; Δεν έπρεπε να το ψάξουμε όλοι μαζί; Πότε ξεκίνησε να μειώνεται το επιτόκιο; Μας ήρθε δεύτερη επαναγορά χρέους 30 δισεκατομμύρια και πήραμε δάνειο 11,3 δισεκατομμύρια. Αυτή ήταν η δεύτερη επαναγορά.

Τα έχετε δει στο δημόσιο χρέος αυτά; Τα έχετε δει κάπου; Έχετε δει τη σύμβαση που δανειστήκαμε 11,3 δισεκατομμύρια για να σβήσουμε 30 δισεκατομμύρια; Ξέρετε πόσα δάνεια πήραμε για το PSI; Να σας τα αριθμήσω; Αυτά λέγονται σε μια παράγραφο μέσα στη δανειακή του PSI, που είναι δύο οι δανειακές του PSI.

Λένε όλοι ότι το PSI ήταν εξαιρετικό. Εξαιρετικό! Εγώ διαφωνώ. Δεν είναι πολιτική θέση, είναι οικονομική. Διότι το PSI μπορεί να μου «κούρεψε» ονομαστικά 106 δισεκατομμύρια, αλλά με χρέωσε 118 δισεκατομμύρια. Είναι τόσο απλό, γιατί είναι καταγεγραμμένες δανειακές συμβάσεις τα νέα δάνεια που πήραμε για το PSI. Δεν τα λέω εγώ. Τα λένε οι δανειακές συμβάσεις.

Πού καταλήγω; Ότι σε αυτό το κράτος έχουν γίνει εγκλήματα. Όλοι πρέπει να βοηθάμε. Δηλαδή, ήμουν πολίτης τέσσερις μήνες και τρελαινόμουν, όχι από εσάς, από ΕΛΣΤΑΤ, από επιμελητήρια, από καθηγητές, που έβλεπα στην τηλεόραση. Κανένας δεν ήξερε τα βασικά.

Γιατί πιστεύετε ότι το 1997-2003 είχαμε επτά αναθεωρήσεις του ελλείμματος και του χρέους; Γιατί πιστεύετε ότι τις είχαμε; Θα σας τις διαβάσω. Το 1997 είχανε βάλει δημοσιονομικό έλλειμμα 4%, το πραγματικό της αναθεώρησης ήταν 6,6%. Το 1998 από 2,5% πήγε στο 4,3%. Το 1999 από 1,8% πήγε στο 4,3%. Το 2000 από το 2% πήγε στο 4,1%. Το 2001 από το 1,4% πήγε στο 3,7%. Το 2002 από 1,4% πήγε στο 3,7%. Το 2003 από 1,7% πήγε στο 4,6%. Κάπου καταλήγω. Οι αναθεωρήσεις αυτές είναι σχεδόν διπλάσιες όσον αφορά το έλλειμμα από το 1997 ως το 2003.

Θέλετε να σας πω για το χρέος; 108%-114%, 105%-112%, 105%-112%, 106%-114%, 106%-114%, 104%-112%, 102%-109%. Τι σημαίνει αυτό; Δύο, τρεις, πέντε μονάδες του ΑΕΠ λάθος χρέος σημαίνει ότι κάποιος έκανε λάθος. Κάποιος πρέπει να πληρώσει γι’ αυτό.

Εσείς γιατί πιστεύετε ότι είχαμε επτά αναθεωρήσεις σε επτά χρόνια και στο έλλειμμα και στο χρέος; Διότι θέλω να καταλήξω σε αυτό, γιατί τα άλλα ήταν πιο πολύ διαπιστώσεις και έκρινα ότι σαν Επιμελητήριο δεν έχετε γνώση βασική των δανειακών συμβάσεων και δεν μπορείτε να μας διαφωτίσετε πάνω στις δανειακές συμβάσεις.

Για το πώς μπήκαμε θα δούμε τώρα το έλλειμμα. Πάμε τώρα στο 2009 και στα χρόνια πριν το 2009, δηλαδή 1997-2003. Γιατί είχαμε τόσες αλλοιώσεις, τόσα λάθη και στο έλλειμμα και στο χρέος;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θα ήθελα να πω μόνο ότι στις γενικές διαπιστώσεις που κάνατε δεν μπορώ να διαφωνήσω μαζί σας.

**ΔΗΜΗΤΡΙΟΣ ΚΑΜΜΕΝΟΣ:** Λογικό είναι.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Θεωρώ ότι το Οικονομικό Επιμελητήριο το θυμόταν η πολιτεία όποτε ήθελε να το θυμηθεί. Θεωρώ ότι στην πλειονότητα των περιπτώσεων η πολιτεία ξέχασε δυστυχώς γιατί θεσμοθέτησε κάποιους φορείς, όπως είναι το Οικονομικό Επιμελητήριο και δυστυχώς αυτό στην πορεία των μνημονίων ενισχύθηκε στον απόλυτο βαθμό.

Θεωρώ ότι ούτε τη δυνατότητα είχαμε να σχολιάσουμε τα προσχέδια των προϋπολογισμών που έρχονταν, γιατί έρχονταν με βάση τις μνημονιακές μας υποχρεώσεις, και να πούμε τις θέσεις και τις παρατηρήσεις μας ούτε στα χέρια μας είχε ήρθε ποτέ οποιαδήποτε δανειακή σύμβαση με οποιαδήποτε προσάρτημά της ή οποιαδήποτε αλλαγή της.

**ΔΗΜΗΤΡΙΟΣ ΚΑΜΜΕΝΟΣ:** Συμφωνώ. Ούτε στη Βουλή υπάρχουν. Εσείς, όμως, έπρεπε να τα απαιτήσετε και να κάνετε παράσταση, να τα ζητήσετε με εξώδικο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Άρα, σαν γενική παρατήρηση, οφείλω να πω ότι όποιος Πρόεδρος με το Προεδρείο πήγαινε σε Υπουργούς και συζήταγαν είτε για θέματα της οικονομίας είτε όχι, πάντα ζήταγε όλες αυτές τις πληροφορίες. Δεν έλαβε ποτέ τίποτα.

 (SM)

 (OR)

Αυτό, όμως, δεν έχει σημασία. Αυτό που έχει σημασία είναι ότι δεν…

**ΔΗΜΗΤΡΙΟΣ ΚΑΜΜΕΝΟΣ:** Τις ζητούσε, όμως, γραπτώς ή προφορικά; Έχει μεγάλη σημασία. Αυτό διερευνούμε εδώ, γιατί δεν είμαστε ΙΕΚ που λέει και ο φίλος μου ο Αντρέας. Το ΙΕΚ το γνωρίζω ή οποιαδήποτε σχολή επιμόρφωσης. Εδώ η επιμόρφωση θα φέρει βαριά αμέλεια έως δόλο. Εγώ δεν φοβάμαι τα ελληνικά. Η βαριά αμέλεια –δεν είμαι και νομικός- επιφέρει και δόλο. Τα ξέρω από τα οικονομικά. Η βαριά αμέλεια στα οικονομικά σημαίνει ότι στο δικαστήριο μπορεί να πας και για ενδεχόμενο ή μη ενδεχόμενο δόλο.

Άρα όταν εσείς ζητούσατε αυτά που λέτε ότι ζητούσατε, τα ζητούσατε προφορικά ή γραπτά;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ξαναλέω ότι δεν είμαι σε θέση να γνωρίζω αν υπήρχε γραπτό αίτημα. Από εκεί και έπειτα οφείλω να παραδεχθώ ότι το Οικονομικό Επιμελητήριο δεν έλαβε ποτέ τη γνώση που θα έπρεπε να έχει λάβει ούτως ώστε να εκφέρει άποψη σε όλα αυτά τα χρόνια που ζούμε σε καθεστώς μνημονίων.

**ΔΗΜΗΤΡΙΟΣ ΚΑΜΜΕΝΟΣ:** Πολύ ωραία. Καταγράφεται.

Πείτε μου τώρα για τις αλλαγές, ότι σε επτά χρόνια είχαμε επτά αναθεωρήσεις σε έλλειμμα και χρέος. Δηλαδή έφταιγε η τότε ΕΛΣΤΑΤ; Έφταιγαν οι λογιστικοί κανόνες; Θα ήταν το ‘95 ή το ‘10 το ESA; Έφταιγε ο πρόεδρος ή οι υπάλληλοι της ΕΛΣΤΑΤ; Έφταιγε η κυβέρνηση που έδινε λάθος νούμερα; Τι νομίζετε; Επτά χρόνια, επτά αναθεωρήσεις και σε έλλειμμα και σε χρέος.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν είναι σε θέση ο φορέας μας να ξέρει γιατί έγινε αυτή η αναθεώρηση επτά φορές. Νομίζω ότι γίνονταν και στο παρελθόν αναθεωρήσεις στοιχείων, σύμφωνα πάντα με τη Eurostat. Δεν νομίζω να το έκαναν…

**ΔΗΜΗΤΡΙΟΣ ΚΑΜΜΕΝΟΣ:** Από το 2000 και μετά άρχισαν να γίνονται οι μεγάλες αναθεωρήσεις. Από το 1997 και μετά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό εννοώ, ότι γίνονταν και πριν το καθεστώς των μνημονίων.

**ΔΗΜΗΤΡΙΟΣ ΚΑΜΜΕΝΟΣ:** Εγώ σας είπα από το ’97. Γι’ αυτό τώρα διάβασα τους πίνακες.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Φαντάζομαι ότι όλες αυτές οι αναθεωρήσεις που γινόντουσαν και η αλλαγή στην καταγραφή κάποιων δαπανών θα γινόντουσαν σύμφωνα και με τους κανόνες της Eurostat. Από εκεί και πέρα δεν γνωρίζω εάν γίνονταν με δόλο.

**ΔΗΜΗΤΡΙΟΣ ΚΑΜΜΕΝΟΣ:** Από το ’97 έως το 2003 δεν είχαμε καμία αλλαγή. Ήταν λάθος στοιχεία. Ξαναερχόταν η Eurostat πίσω και έλεγε, «παιδιά, κάτι λάθος μου στείλατε, τσίμπα 3% στο έλλειμμα, τσίμπα 4% στο χρέος προς ΑΕΠ».

Αυτό δεν γινόταν έτσι χονδρικά, μπακάλικο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό δεν είναι αλλαγή στην καταγραφή δαπανών. Αυτό είναι…

**ΔΗΜΗΤΡΙΟΣ ΚΑΜΜΕΝΟΣ:** Το 3% ως προς ΑΕΠ, δηλαδή από 102 σε 110 το χρέος προς ΑΕΠ σε μια χρονιά είναι 7 - 8 μονάδες. Τότε ήταν 120 δισεκατομμύρια. Μιλάμε για 10 δισεκατομμύρια διαφορά χρέος προς ΑΕΠ. Χάναμε από το χρέος προς ΑΕΠ 10 δισεκατομμύρια. Αυτό θα ερευνηθεί.

Απλώς ρωτάω από επιστημονική άποψη εάν μπορείτε να κρίνετε, γιατί τότε δεν είχαμε παραποίηση, δεν είχαμε ΔΕΚΟ, δεν είχαμε Γεωργίου και ΕΛΣΤΑΤ που μου έβαλε μέσα δεκαπέντε ΔΕΚΟ, δηλαδή 17,5 δισεκατομμύρια. Τότε δεν είχαμε τίποτε απ’ αυτά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αναφέρεστε σε ψευδή νούμερα. Αναφέρεστε σε ψευδή στοιχεία.

**ΔΗΜΗΤΡΙΟΣ ΚΑΜΜΕΝΟΣ:** Σε ψευδή στοιχεία, σαφώς, ή αλλοιωμένα ή από λάθος.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν μιλάτε για αλλαγή στην καταγραφή κάποιων δαπανών.

**ΔΗΜΗΤΡΙΟΣ ΚΑΜΜΕΝΟΣ:** Λάθος, λάθος, πιθανόν να υπάρχει δόλος. Θα ερευνηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε, κυρία Πρόεδρε.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Έχετε άλλα τέσσερα λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Συγγνώμη που τα βάζω με εσάς, αλλά είναι ευκαιρία να καταγραφούν κάποια πράγματα.

Σαν οικονομολόγος θα αισθανόμουν πολύ άσχημα εάν ήμουν στο σύλλογό σας και δεν είχα μάθει, ας πούμε…

Πείτε μου σας παρακαλώ επειδή είπατε ότι δανειζόμαστε φθηνότερα, τι ακριβώς δανειζόμαστε σήμερα, γνωρίζετε; Σε τι νόμισμα, τι δανειζόμαστε; Η πρώτη δανειακή σύμβαση -διακρατική, τράπεζα με τράπεζα, κεντρική με κεντρική- του κ. Παπακωνσταντίνου ήταν 52,9 δισεκατομμύρια. Από τα 110 δισεκατομμύρια πήραμε τα 52,9 δισεκατομμύρια. Αυτοί τι είναι ακριβώς που μας έδωσαν τα 52,9 δισεκατομμύρια, γνωρίζετε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ξαναλέω ότι αναφέρεστε σε λεπτομέρειες τις οποίες…

**ΔΗΜΗΤΡΙΟΣ ΚΑΜΜΕΝΟΣ:** Όχι, δεν είναι λεπτομέρεια. Όχι!

Κυρία Πρόεδρε, δεν θα βάλω άλλο τις φωνές. Θα ηρεμήσω.

Είσαστε 100.000 οικονομολόγοι. Δανειστήκαμε 53 δισεκατομμύρια. Θέλω να μου πείτε τι ήταν αυτά τα 53 δισεκατομμύρια. Είσαστε 100.000 οικονομολόγοι. Δεν είσαστε 100.000 νομικοί. Ο Ανδρέας Λοβέρδος ως νομικός–με συγχωρείτε- θα μπορούσε να μην το ξέρει ή εγώ. Ή αν μου πει κάτι ο Ανδρέας για το Συνταγματικό Δίκαιο θα σηκώσω τα χέρια ψηλά.

Θέλω, όμως, να μου πείτε τι ήταν τα 53 δισεκατομμύρια. Ήταν ευρώ, ήταν εγγυήσεις, ήταν τίτλοι, ήταν χρέος; Τι ήταν ακριβώς; Μου λέτε, δηλαδή, ότι δεν ξέρετε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Χωρίς να έχουμε την επίσημη πληροφορία, θέλετε να σας απαντήσω κάτι…

**ΔΗΜΗΤΡΙΟΣ ΚΑΜΜΕΝΟΣ:** Άρα, πέντε χρόνια καταλήγουμε –και καταγράφεται, κυρία Πρόεδρε- ότι δεν γνωρίζουμε…Είναι ευθύνη όλων, ημών και υμών.

Να σας πω τι ήταν: κρατικές εγγυήσεις. Όπως έχω δώσει εγώ στην τράπεζά μου 130 δισεκατομμύρια, μου έδωσε κρατική εγγύηση ο Ραχόι και μου ήρθε εδώ πέρα πριν τέσσερις μήνες και μου είπε θέλω τα λεφτά μου πίσω και θα με πληρώσεις. Τον θυμάστε στην τηλεόραση.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Γνωρίζω τι είναι οι κρατικές εγγυήσεις.

**ΔΗΜΗΤΡΙΟΣ ΚΑΜΜΕΝΟΣ:** Έχετε ξανακούσει να χρεώνεται τόκος σε κρατική εγγύηση στα χρόνια που είστε οικονομολόγος; Έχετε ξανακούσει χώρα να δανείζει κρατική εγγύηση σε άλλη χώρα και να ζητάει τόκο γι’ αυτό που πληρώνουμε εμείς; Όχι. Μη μου πείτε ναι, γιατί δεν υπάρχει.

Πάμε στο δεύτερο. Έχουν εκταμιευτεί 142 δισεκατομμύρια στον EFSF. Γνωρίζετε τι είναι αυτά τα λεφτά; Είναι ευρώ; Τι είναι τα 142 δισεκατομμύρια του EFSF που όλοι λένε ότι εμείς δανειζόμαστε φθηνά και οι άλλοι δανείζονται ακριβά;

(AR)

(SM)

Πρώτον, στο πρώτο κομμάτι της ερώτησής μου, στα 52,9, είναι μηδενικό το κόστος. «Zero». Ό,τι κέρδος βάζεις, είναι νταβατζιλίκι, είναι τοκογλυφία, γιατί δεν έχεις κόστος δανεισμού στην κρατική εγγύηση.

Συμφωνούμε;

Παρακαλώ όχι νεύμα, απαντήστε με ένα ναι ή όχι, για να καταγράφεται.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εάν υπάρχει κόστος δανεισμού…

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Παρακαλώ, με λίγο πιο χαμηλούς τόνους, κύριε Καμμένο. Ο μάρτυς ήρθε, συμμετέχει…

**ΔΗΜΗΤΡΙΟΣ ΚΑΜΜΕΝΟΣ:** Δεν έχω με τον κ. Κόλλια τίποτα. Θέλω να καταγράφεται απλώς.

Θα κάνουμε ωραίο σχολείο! Είναι εξαιρετικό το σχολείο που περνάμε.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Εντάξει, όχι μάθημα οικονομίας μόνο, κύριε Καμμένο. Δεν θα κάνουμε πολιτική οικονομία εδώ.

**ΑΝΔΡΕΑΣ ΛΟΒΕΡΔΟΣ:** Πέρασα γραμμή, κυρία Πρόεδρε!

**ΔΗΜΗΤΡΙΟΣ ΚΑΜΜΕΝΟΣ:** Πέρασε γραμμή ο Ανδρέας!

Τα 142 δισ. να ξέρετε ότι είναι στο 85% - 87% χρέος. Τι σημαίνει χρέος; Να σας πω. Είναι ομόλογα. Εδώ έχω μια λίστα ομολόγων του EFSF που ήρθαν για την ανακεφαλαιοποίηση των τραπεζών.

Μας έστειλε ο EFSF το χρέος του, το βάλαμε εμείς οι τράπεζες στο ενεργητικό και κάναμε ανακεφαλαιοποίηση. Επάνω στο ομόλογο του EFSF το οποίο έχει κουπόνι Eurobank εξαμήνου και 46 basis points, με 0,4 δηλαδή στο Euribor, μου χρέωσε και τόκο. Το ξέρετε; Δεν πληρώνω τόκο στον EFSF; Πληρώνω. Άρα, αυτός μου έδωσε εμένα το χρέος του, τον τίτλο του, που εγώ κερδίζω 0,5% στο εξάμηνο και μου χρεώνει κι επιτόκιο. Και μου κάνει και χάρη που μου χρεώνει 1,60! Το θεωρείτε φυσιολογικό αυτό;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Καμμένο, αν θέλετε να σας απαντήσω…

**ΔΗΜΗΤΡΙΟΣ ΚΑΜΜΕΝΟΣ:** Είναι τεχνικοί όροι γιατί είμαστε οικονομολόγοι Θα μιλήσουμε οικονομικά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν θέλετε, θα ήθελα να σας απαντήσω συνολικά και να σας πω το εξής: Μου κάνει τεράστια εντύπωση το γεγονός ότι δεν σας κάνει καμία εντύπωση και δεν ασχολείστε καθόλου με το γεγονός ότι σαν Οικονομικό Επιμελητήριο είχαμε επισημάνει όλους αυτούς τους κινδύνους και ιδιαίτερα για το χρέος, που λέγαμε ότι δεν είναι βιώσιμο, από το 1988…

**ΔΗΜΗΤΡΙΟΣ ΚΑΜΜΕΝΟΣ:** Τώρα γι’ αυτό που μου λέτε, έχω να σας δώσω επτακόσιες αναλύσεις και να σας το αναλύσω. Θα σας διακόψω.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν θέλετε να ολοκληρώσω λίγο αυτό που λέω…

**ΔΗΜΗΤΡΙΟΣ ΚΑΜΜΕΝΟΣ:** Όσον αφορά το αν ένα χρέος είναι βιώσιμο, το πώς θα το αναδιαρθρώσω, έχω κάνει επτακόσιες αναλύσεις στη ζωή μου…

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κύριε Καμμένο, αφήστε να απαντήσει. Σας παρακαλώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν θέλετε να το ολοκληρώσω λίγο αυτό που λέω.

**ΔΗΜΗΤΡΙΟΣ ΚΑΜΜΕΝΟΣ:** Δεν είναι αυτό που σας ρωτώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Για μας είναι αυτό ζητούμενο.

**ΔΗΜΗΤΡΙΟΣ ΚΑΜΜΕΝΟΣ:** Δεν είναι αυτό.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν σας κάνει καμία εντύπωση ότι από το 1988…

**ΔΗΜΗΤΡΙΟΣ ΚΑΜΜΕΝΟΣ:** Μπορείτε να μου πείτε διαφορά εξυπηρετήσιμου και βιώσιμου χρέους, μιας και μου κάνετε αυτήν την ανάλυση; Να σας πάω κι εκεί.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Δεν θα κάνουμε σεμινάριο τώρα. Σας παρακαλώ!

**ΔΗΜΗΤΡΙΟΣ ΚΑΜΜΕΝΟΣ:** Μα, δεν είναι! Όχι, δεν θα λέμε ανακρίβειες εδώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Αφήστε τον να απαντήσει.

**ΔΗΜΗΤΡΙΟΣ ΚΑΜΜΕΝΟΣ:** Τι σημαίνει βιώσιμο χρέος, τι σημαίνει εξυπηρετήσιμο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ποια ήταν η ανακρίβεια που είπα;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Αφήστε τον να απαντήσει, κύριε Καμμένο. Σας παρακαλώ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Η ανακρίβεια που είπα, κατ’ εσάς, ήταν ότι από το 1988 επισημαίνουμε όλους αυτούς τους κινδύνους με προτάσεις και μελέτες μας και με επιτροπές στις οποίες έχει περάσει όλο το πολιτικό σύστημα της χώρας, δεν μας έδωσε κανένας καμία σημασία και σας κάνει εντύπωση ότι δεν μας έδωσαν τις δανειακές συμβάσεις, ούτως ώστε να ξέρουμε όλες αυτές τις λεπτομέρειες στις οποίες αναφέρεστε τώρα.

Δεν έχω να πω τίποτε άλλο, κύριε Καμμένο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Κόλλια μου, από το ’80 μέχρι σήμερα έχουμε τόσους πίνακες από τον Παπανδρέου που έδινε…

Να σας κάνω μια άλλη ερώτηση. Ξέρετε πόσες εγγυήσεις κρατικές έχουν χαθεί σε αυτήν τη χώρα, πόσες εγγυήσεις πήγαν σε συνεταιριστικές τράπεζες και σε ΠΑΣΕΓΕΣ και πόσες κατέπεσαν; Να σας πω εγώ πώς αυξήθηκε το χρέος; Να σας πω ότι το ’86 με ’89 κατέπεσαν 26 δισ. εγγυήσεις που τα δανειστήκαμε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κακώς.

**ΔΗΜΗΤΡΙΟΣ ΚΑΜΜΕΝΟΣ:** Κακώς; Κάκιστα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Άμα ζητάτε την άποψή μου, λέω, κακώς, αλλά γιατί αναφέρεστε σε αυτό; Δεν καταλαβαίνω. Συμφωνούμε απόλυτα.

**ΔΗΜΗΤΡΙΟΣ ΚΑΜΜΕΝΟΣ:** Ξέρετε πόσα πλήρωσε η τετραετία του κ. Καραμανλή με νούμερα των υπολογισμών; 54,7 δισ. περισσότερα απ’ ό,τι πλήρωσε η τετραετία Σημίτη. Ξέρετε γιατί; Στην τετραετία του κ. Καραμανλή, πληρώσαμε 194 δισεκατομμύρια ευρώ εξυπηρέτηση χρέους, ενώ στην τετραετία Σημίτη 139 δισ. Ο κ. Καραμανλής από τον προϋπολογισμό του κράτους πλήρωνε τα χρέη του κ. Σημίτη που του «σκάγανε» και τους εξοπλισμούς 10987. Εξυπηρέτησε τους εξοπλισμούς όταν ήρθε αυτός. Όλο αυτό το χρέος σωρεύτηκε, όμως. Σωρεύτηκε κάπου. Εγώ τι λέω;

Και για να κλείσω -και να μου συγχωρέσετε και την ένταση- θα πω το εξής. Εδώ πέρα δεν ήρθαμε να κάνουμε βόλτα. Εγώ προσωπικά δεν ήρθα για να περάσω την ώρα μου. Είμαι εδώ πέρα επτά ώρες. Έχω γράψει πάνω από χίλια άρθρα σε επτά χρόνια. Η γνώση είναι βασική, το αν είναι ένα χρέος βιώσιμο ή όχι. Είχε πει ο κ. Βενιζέλος «θα το φέρω σε καθαρή παρούσα αξία». Να σου φέρω εγώ τους τύπους της καθαρής παρούσας αξίας του χρέους να συζητάμε δύο βδομάδες, να μου το κάνεις εξήντα. Και η Japonica μού το είπε σαράντα πέντε. Μα, άλλο λογιστικά πρότυπα, όμως.

Μπορούμε να κάνουμε χίλιες συζητήσεις για τη βιωσιμότητα του χρέους. Η πράξη ποια είναι; Ότι αν ξέρουμε πώς και γιατί δανειστήκαμε 250 δισ. επί μνημονίων, μόνο έτσι θα βρούμε το δόλο. Διότι για μένα υπάρχει δόλος που δεν πήρατε ποτέ τις δανειακές, όπως για μένα υπάρχει, προσωπικά, δόλος που δεν είναι πουθενά υπογεγραμμένες με το κόστος δανεισμού, το κόστος που μας χρεώνει τον τόκο. Γιατί δεν έπρεπε να είναι δημόσιο αυτό, δημόσια πληροφόρηση; Χρεώνω, το ΔΝΤ, 3,7% στα 33 δισ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνούμε.

**ΔΗΜΗΤΡΙΟΣ ΚΑΜΜΕΝΟΣ:** Αυτό για εμένα, ενέχει δόλο. Και ως προς αυτό σας λέω ότι είσαστε και σχετικά υπεύθυνοι σαν Επιμελητήριο. Εκατό χιλιάδες άνθρωποι θα έπρεπε να τα έχετε απαιτήσει, διότι είναι η βασική γνώση που μας φέρνει στο πώς μπήκαμε και για τη μπίζνα του χρέους. Εδώ μιλάμε για τεράστια μπίζνα. «Αέρα» με τόκο. Είναι τεράστια η μπίζνα.

Και κλείνω λέγοντάς σας ότι δεν ξέρετε ότι έχουμε πληρώσει κόστος εξυπηρέτησης φακέλου, εκταμίευσης του «αέρα», πάνω από μισό δισεκατομμύριο αυτά τα χρόνια. Μισό δισ. κόστος εκταμίευσης «αέρα» στον προϋπολογισμό!

Ευχαριστώ πάρα πολύ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Θα κάνουμε ένα διάλειμμα για τέσσερα-πέντε λεπτά. Είμαι μόνη μου στο Προεδρείο. Να ξεκουραστούμε λίγο όλοι.

 (ΔΙΑΚΟΠΗ)

(AR)

(SM)

(ΜΕΤΑ ΤΗ ΔΙΑΚΟΠΗ)

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Επαναλαμβάνεται η διακοπείσα συνεδρίαση.

Είναι η σειρά του κ. Λοβέρδου να απευθύνει ερωτήσεις, για δεκαπέντε λεπτά σε πρώτη φάση.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μετά την παρέμβαση του προηγούμενου συναδέλφου είμαι υποχρεωμένος να θυμίσω στο Σώμα ότι εδώ προσκαλούμε φορείς και επιστήμονες, επικαλούμενοι την καλή τους διάθεση να έρθουν και να ενημερώσουν κατά τις απόψεις τους. Με πολλούς απ’ αυτούς συμφωνούμε, με πολλούς και διαφωνούμε.

Δεν είστε μάρτυρες εδώ. Ούτε εδώ είναι μία Επιτροπή που σας κάλεσε για να πείτε τι γνωρίζετε για έναν κατηγορούμενο οπότε μπορούμε και να σας επιτεθούμε. Ευχαριστούμε που ήρθατε και συγγνώμη που σας έχουμε τόσο πολύ κουράσει να περιμένετε απ’ έξω, να χάνετε το χρόνο σας, για να πείτε στην Επιτροπή αυτά που η Επιτροπή θεωρεί ότι θα μπορούσαν να είναι χρήσιμα από τις απόψεις και τις γνώσεις σας.

Εγώ θέλω να σας ρωτήσω: Το δημοσιονομικό πρόβλημα της Ελλάδας γνωρίζουμε ότι παρήχθη από τα ελλείμματα, από το αρνητικό ισοζύγιο τρεχουσών συναλλαγών και από το συσσωρευόμενο, όχι συσσωρευμένο, δημόσιο χρέος.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστό.

**ΑΝΔΡΕΑΣ ΛΟΒΕΡΔΟΣ:** Από εκεί και πέρα τα αίτια αυτών, όπως η έλλειψη ανταγωνιστικότητας και ούτω καθεξής είναι μια άλλη συζήτηση.

Ως προς τα ελλείμματα τι πιστεύετε ότι ήταν ο καθοριστικός παράγοντας για να τα δημιουργήσει τα χρόνια προ, ας πούμε, της διαχείρισης της κρίσης μέσω μνημονίων; Γιατί κρίση εκδηλωνόταν στην Ελλάδα από το 2008. Τώρα σας θυμίζω πράγματα που είναι σε όλων μας τις μνήμες. Από το 2008 είχαμε αρχίσει να συζητάμε για ανησυχίες, όπως η Lehman Brothers, θα έρθει στην Ελλάδα δεν θα έρθει στην Ελλάδα, υπήρχε μια πολύ έντονη ανησυχία καλοκαίρι-φθινόπωρο του 2008 και ύφεση. Από τότε υπήρξε και ένας προβληματισμός. Εσείς τι πιστεύετε ότι ήταν η κύρια αιτία δημιουργίας των ελλειμμάτων; Δεν αναφέρομαι στις τρέχουσες συναλλαγές, δεν αναφέρομαι στο χρέος, αλλά στα ελλείμματα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι είναι αυτό που ανέφερα λέγοντας για το πρώτο επιστημονικό διήμερο που είχαμε διοργανώσει και είχαμε αναφέρει όλα αυτά τα προβλήματα που έχουν να κάνουν με τα ελλείμματα και το χρέος. Νομίζω ότι η επεκτατική δημοσιονομική πολιτική από το 1980 και μετά έφερε αυτό το αποτέλεσμα με τα πολύ υψηλά ελλείμματα, με το πολύ υψηλό χρέος στο οποίο αναγκαζόμασταν να καταφεύγουμε ούτως ώστε να καλύψουμε αυτό το έλλειμμα στο ισοζύγιο τρεχουσών συναλλαγών και που δυστυχώς δεν τα αντιμετωπίσαμε, παρ’ όλο που σαν Επιμελητήριο φωνάζαμε ότι έπρεπε να τα αντιμετωπίσουμε από το 1987 κιόλας, λέγοντας ότι πρέπει να γίνει μια έκτακτη δημοσιονομική προσαρμογή, μια κυβερνητική πολιτική, δηλαδή, που να έχει ως στόχο τη δημοσιονομική προσαρμογή ούτως ώστε να φύγουμε απ’ αυτό το καθεστώς των πολύ υψηλών ελλειμμάτων, αυτόν το συνδυασμό δηλαδή ελλειμμάτων-χρέους, που είναι ένας φαύλος κύκλος που ανατροφοδοτείται.

**ΑΝΔΡΕΑΣ ΛΟΒΕΡΔΟΣ:** Από την εμπειρία μου είμαι πεπεισμένος ότι το μεγάλο πρόβλημα μιας χώρας είναι τα ελλείμματά της κι όχι τόσο το χρέος της. Διότι το χρέος με συμφωνίες που κάνεις, ειδικά όταν προέρχεται από κράτη, μπορείς να το μετακυλίσεις χρονικά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστά. Αλήθεια είναι αυτό.

**ΑΝΔΡΕΑΣ ΛΟΒΕΡΔΟΣ:** Θυμάμαι, κυρία Πρόεδρε -ήμουνα ή φρέσκος Υφυπουργός ή φρέσκος Βουλευτής, αλλά πάντως ήταν οι αρχές της δεκαετίας του 2000- την Ελλάδα να αποπληρώνει δάνειο του επαναστατικού αγώνα για φρεγάτες, που ετεροχρονίστηκε και έφτασε στις αρχές του 21ου αιώνα.

 (CB)

(4AR)

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Προς επίρρωση αυτού που λέτε να πω ότι η Ιαπωνία ξέρουμε πολύ καλά ότι έχει 1 τρισ. δημόσιο χρέος, αλλά δεν αντιμετωπίζει κανένα δημοσιονομικό πρόβλημα.

**ΑΝΔΡΕΑΣ ΛΟΒΕΡΔΟΣ:** Οι Ηνωμένες Πολιτείες έχουν 14 τρισεκατομμύρια δολάρια, η Ευρώπη συνολικώς έχει 7 τρισ., εκ των οποίων το 1 τρισ. είναι της Γερμανίας.

**ΓΕΩΡΓΙΟΣ ΑΜΥΡΑΣ:** 1,4 τρισ. για την ακρίβεια.

**ΑΝΔΡΕΑΣ ΛΟΒΕΡΔΟΣ:** Ναι, δεν είμαι ακριβής ούτε πρόχειρος, μιας και το έφερε η συζήτηση το λέω. Το ζήτημα είναι αν είσαι αξιόχρεη χώρα ή αναξιόχρεη.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστό.

**ΝΙΝΑ ΚΑΣΙΜΑΤΗ:** Ήταν προς τράπεζες, πάντως, το χρέος για τις φρεγάτες, δεν ήταν κρατικό.

**ΑΝΔΡΕΑΣ ΛΟΒΕΡΔΟΣ:** Κι αυτό ισχύει, βεβαίως. Κι αυτό που λέει η κ. Κασιμάτη είναι σωστό. Είναι προς ποιον χρωστάς, κι αυτό παίζει ρόλο.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σωστά.

**ΑΝΔΡΕΑΣ ΛΟΒΕΡΔΟΣ:** Τα λέω αυτά για να θεμελιώσω ακόμη το πρώτο μου ερώτημα. Εδώ έχουμε έναν παροξυσμό ελλειμμάτων την πρώτη δεκαετία του 2000, που φτάνει στο δυσθεώρητο ποσό των 25 δισεκατομμυρίων πρωτογενές έλλειμμα και 36 δισεκατομμύρια έλλειμμα. Εάν σας ρώταγε ένας τρίτος «τι πιστεύετε ότι δημιούργησε αυτά τα ελλείμματα και συνοδά τα ελλείμματα στις τρέχουσες συναλλαγές -15 και κάτι ήταν τον ίδιο χρόνο, το 2009- τι τα δημιούργησε αυτά στην οικονομία μας;» τι θα απαντούσατε; Λέτε ότι ήταν η εκτεταμένη δημοσιονομική πολιτική.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι είναι αυτό που λέγαμε πριν, τα τεράστια έξοδα του κράτους.

**ΑΝΔΡΕΑΣ ΛΟΒΕΡΔΟΣ:** Μπορείτε να τα επικεντρώσετε σε τομείς, κατά κύριο λόγο και κατά δεύτερο λόγο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι τα έξοδα του κράτους έχουν να κάνουν με ΔΕΚΟ, έχουν να κάνουν με φορείς του δημοσίου, έχουν να κάνουν με μισθούς, με συντάξεις. Αυτά νομίζω ότι είναι.

**ΑΝΔΡΕΑΣ ΛΟΒΕΡΔΟΣ:** Θέλω να επιστήσω την προσοχή σας -και το λέω τώρα, μετά τα χρόνια της εμπειρίας- στις δημοσιονομικές δαπάνες που στηρίζονται γύρω από το συνταξιοδοτικό, γύρω από το Ασφαλιστικό, γύρω από την ιατροφαρμακευτική περίθαλψη και μετά στους μισθούς του δημόσιου τομέα και ούτω καθεξής. Εάν δείτε, μέσα στις δεκαετίες, τις δαπάνες αυτές, θα δείτε ότι τα ποσά που προήλθαν από εκεί είναι αστρονομικά και κακώς στον τρέχοντα διάλογο εμφανίζουν ως πρωτεύοντα τα θέματα διαφθοράς, τους Ολυμπιακούς κ.λπ.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Στις προμήθειες του δημοσίου, σε πολλά.

**ΑΝΔΡΕΑΣ ΛΟΒΕΡΔΟΣ:** Αυτά είναι δευτερεύοντα, τριτεύοντα, τεταρτεύοντα. Το πρώτο είναι, όπως λέτε, οι εκτεταμένες δημοσιονομικές δαπάνες, αλλά εγώ σας τις προσδιορίζω σε συγκεκριμένους τομείς.

Τα ελλείμματα του 2009 επηρεάζουν τον αποκλεισμό της χώρας από τις αγορές;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι ο αποκλεισμός από τις αγορές ήταν αποτέλεσμα αυτού του μείγματος ελλειμάτων και χρεών που είπα, που επακολούθησε την κρίση που έφερε το εξωτερικό. Δηλαδή νομίζω ότι ήταν μία συστημική κρίση, η οποία χώρες όπως είναι η Ελλάδα με τα δημοσιονομικά μεγέθη έτσι όπως τα αναλύσαμε, τις έπληξε περισσότερο και φτάσαμε σε αυτό το αποτέλεσμα.

**ΑΝΔΡΕΑΣ ΛΟΒΕΡΔΟΣ:** Συμφωνώ και σε αυτό που απαντάτε.

Επειδή ο κ. Καμμένος είπε κάτι, αλλά τώρα λείπει, θέλω να υπογραμμίσω το ζήτημα του ύψους του επιτοκίου στο ΔΝΤ. Ήταν 3,70 και λέει «υψηλό ή χαμηλό;». Δεν θυμάμαι τι απαντήσατε, δεν άκουσα να του απαντάτε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Απάντησε μόνος του ότι ήταν υψηλό.

**ΑΝΔΡΕΑΣ ΛΟΒΕΡΔΟΣ:** Ναι, είναι σχετική η αξιολόγηση αυτή. Εάν το συγκρίνετε με τις αγορές -δεν ξέρω, κύριε Σταϊκούρα, 13% ήταν τότε το επιτόκιο δανεισμού από τις αγορές; Δηλαδή δεν υπήρχε θέμα να πάμε στις αγορές- τότε είναι πολύ χαμηλό το 3,70. Αν το συγκρίνει κανείς με το επιτόκιο τώρα…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δανεισμού της Γερμανίας ας πούμε.

**ΑΝΔΡΕΑΣ ΛΟΒΕΡΔΟΣ:** Αν το συγκρίνει κανείς με το επιτόκιο τώρα από την Ευρωπαϊκή Ένωση, από τον EFSF, εντάξει, αυτό είναι 0,5-0,7, ως προς αυτό είναι υψηλό. Δηλαδή η απάντηση δεν είναι μία, χρειάζεται αυτή η διευκρίνιση.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ.

**ΑΝΔΡΕΑΣ ΛΟΒΕΡΔΟΣ:** Εκτιμώ, κύριε Πρόεδρε, και θέλω τη γνώμη σας, ότι παρ’ ότι λένε πως προσφύγαμε σε τοκογλύφους κ.λπ., αυτή είναι μια κριτική χωρίς στοιχεία, γιατί σε σχέση με τις αγορές ο δανεισμός μας, είτε από τον Ευρωπαϊκό Μηχανισμό είτε από το ΔΝΤ ήταν προφανώς ωφελιμότερος σε σχέση. Και θέλω να το επιβεβαιώσετε αυτό και αν δεν σας κάνει κόπο θυμηθείτε λίγο τι σήμαινε η τοκογλυφία όταν δανείστηκε ο Ελευθέριος Βενιζέλος το 1932 ή όταν δανειζόμασταν στα τέλη του 19ου αιώνα, που πηγαίναμε σε πραγματικούς τοκογλύφους για να πάρουμε λεφτά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτός ήταν κι ο λόγος που δεν χρησιμοποίησα τέτοιους χαρακτηρισμούς ούτε απάντησα στο σχετικό ερώτημα-τοποθέτηση του κ. Καμμένου.

**ΑΝΔΡΕΑΣ ΛΟΒΕΡΔΟΣ:** Δεν ήθελε να σας προσβάλλει πάντως.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σίγουρα, δεν το εκλαμβάνω έτσι. Απλώς θεωρώ ότι η κατάσταση στην οποία είχαμε φτάσει τότε, σε συνδυασμό με το γεγονός ότι δεν μπορούσαμε να βγούμε στις αγορές και να δανειστούμε και σε σχέση με το γεγονός ότι πολλές χώρες οι οποίες μπορεί να μην έχουν υπαχθεί σε καθεστώς μνημονίων αλλά από συγκεκριμένους θεσμούς που δανειζόμαστε εμείς το επιτόκιο που δανείζονται πλέον αυτοί είναι πιο μεγάλο, νομίζω ότι σε γενικές γραμμές ο μέσος όρος κόστους δανεισμού των μνημονίων ήταν σχετικά μικρός.

(PE)

(CB)

**ΑΝΔΡΕΑΣ ΛΟΒΕΡΔΟΣ:** Τα μέλη σας, κύριε Πρόεδρε, τι σας λένε; Υπάρχει επιδείνωση των συνθηκών στην αγορά ή τα πράγματα είναι καλύτερα σε σχέση με το τέλος του 2014; Κάνετε γενικές συνελεύσεις; Εσείς πώς επικοινωνείτε με τα μέλη σας; Δεν εννοώ τι λένε τα μέλη του Διοικητικού Συμβουλίου του Επιμελητηρίου, αλλά αναφέρομαι σε ένα σώμα μελών. Σε εσάς είναι τα μέλη, νομίζω, οικονομολόγοι, όχι επιχειρηματίες;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Σε εμάς είναι μέλη οικονομολόγοι και υπάρχει τακτική συνέλευση των αντιπροσώπων κάθε εξάμηνο, εκτός από τις κεντρικές διοικήσεις που γίνονται σχεδόν κάθε εβδομάδα. Έχουμε εικόνα της αγοράς. Έτσι ξεκίνησα την τοποθέτησή μου, λέγοντας ότι η κατάσταση στην οποία έχουν περιέλθει η αγορά και οι επιχειρήσεις είναι τραγική.

**ΑΝΔΡΕΑΣ ΛΟΒΕΡΔΟΣ:** Υπάρχει επιδείνωση σε σχέση με τη λήξη του περασμένου έτους, που υπήρχε ένδειξη αναπτυξιακή 0,8%;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως έλεγα και πριν, υπήρξαν τρίμηνα που επιστρέψαμε στην ανάπτυξη το 2014, δυο συγκεκριμένα, μετά από είκοσι επτά τρίμηνα ανάπτυξης που έδειχναν μια σχετική σταθερότητα…

**ΑΝΔΡΕΑΣ ΛΟΒΕΡΔΟΣ:** Ανάπτυξης ή ύφεσης;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ανάπτυξης, αναπτυξιακά τρίμηνα. Είχαμε δυο αναπτυξιακά τρίμηνα το 2014.

**ΑΝΔΡΕΑΣ ΛΟΒΕΡΔΟΣ:** Δυο, γιατί είπατε είκοσι επτά.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είχαμε δυο αναπτυξιακά τρίμηνα το 2014, μετά από είκοσι επτά τρίμηνα ύφεσης –συγγνώμη- που έδειχναν σε κάποια τουλάχιστον νούμερα -όχι στην ανεργία, όπως ειπώθηκε και πριν, αλλά σε κάποια άλλα- μια σχετική σταθεροποίηση της κατάστασης, που αυτό δεν συνεχίστηκε και λόγω των πρόωρων εκλογών, όπως είπα και πριν, που πάντα έχουν κάνει κακό στην οικονομία αυτού του τόπου.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα κάνω το τελευταίο μου ερώτημα και αν θέλετε, το απαντάτε.

Από την Κυβέρνηση χθες εστάλη ένα κείμενο σαράντα επτά σελίδων, όπως διαβάζουμε στον Τύπο, γιατί δεν έχουμε επίσημη ενημέρωση.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εστάλη από;

**ΑΝΔΡΕΑΣ ΛΟΒΕΡΔΟΣ:** Από την Κυβέρνηση. Προς, δεν ξέρω ακριβώς, ας πούμε προς τις Βρυξέλες. Δεν ξέρω ποιος είναι ο παραλήπτης.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κείμενο συμφωνίας, εννοείτε;

**ΑΝΔΡΕΑΣ ΛΟΒΕΡΔΟΣ:** Ως μια πρόταση. Δεν ξέρουμε τι εμπεριέχει, για να σας ρωτήσω κάτι συγκεκριμένο. Ωστόσο, χθες μας έκανε τρομερή εντύπωση ότι συνεδρίασαν πέντε κορυφαίοι χωρίς εμάς. Εμείς επιδιώκουμε μια πολιτική λύση, όπως μας λέγεται, αλλά συνεδριάζουν για εμάς χωρίς εμάς.

Επίσης, πριν από λίγο καιρό ή πριν από λίγες μέρες υπήρχαν διαφόρων ειδών συνεδριάσεις με εμάς, αλλά σε μια λογική τελείως εξωθεσμική ευρωπαϊκή. Δηλαδή, παρ’ ότι τούτη η Κυβέρνηση, όταν ήταν Αντιπολίτευση, έλεγε ότι θέλει να συζητά μόνο στο θεσμικό πλαίσιο της Ευρωπαϊκής Ένωσης, τελικά μας έχει συνηθίσει το τελευταίο πεντάμηνο να είναι εκτός θεσμών ο διάλογος που κάνει πάρα πολλές φορές.

Τώρα, όμως, και αυτοί οι ηγέτες ορισμένων χωρών ή θεσμών συνεδρίασαν χωρίς εμάς. Απ’ ό,τι φαίνεται από το κείμενο που εστάλη -αλλά κρατώ επιφυλάξεις και την ερώτησή μου προσπαθώ να θεμελιώσω, δεν θεμελιώνεται διαφορετικά- δεν θα υπάρξει και με βάση αυτό το κείμενο κάποια συμφωνία.

Εάν φθάσουμε στις 30 Ιουνίου που λήγει η παράταση και δεν έχει υπάρξει συμφωνία, έχει υπάρξει αυτό που λένε ρήξη, ποιες μπορεί να είναι οι συνέπειες μιας τέτοιας ρήξης στην οικονομία;

Και εμείς ψηλαφούμε αυτά τα θέματα. Δεν το έχουμε ξαναπεράσει αυτό, ούτε έχουμε κάποιον να ρωτήσουμε. Είναι πρωτοφανή θέματα αυτά, γιατί και στις δικές μας γενιές δεν υπάρχει πτώχευση, αλλά και τώρα μια τέτοια ιστορία μέσα στο ευρώ είναι πρωτοφανής και για την Ευρώπη. Πώς το φαντάζεστε εσείς;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Γι’ αυτό, κύριε Λοβέρδο, και η απάντηση που θα δώσω…

**ΑΝΔΡΕΑΣ ΛΟΒΕΡΔΟΣ:** Γιατί όλοι λένε «καταστροφή, καταστροφή, καταστροφή», αλλά εσείς πώς το φαντάζεστε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Γι’ αυτό και η απάντηση που θα δώσω εγώ θα είναι σχετική με όλο αυτό το κλίμα, του γεγονότος ότι δεν έχουμε ξαναζήσει κάτι τέτοιο.

Όπως έλεγα και πριν, θεωρώ ότι η κατάσταση είναι πολύ άσχημη στην οικονομία και στη ρευστότητα που διοχετεύεται στις επιχειρήσεις ακόμη και αν είχαμε σήμερα συμφωνία, πόσω μάλλον εάν φθάσουμε στις 30 Ιουνίου και δεν οδηγηθούμε σε μια συμφωνία. Δεν μπορώ να ξέρω ποιες θα είναι οι συνέπειες όλου αυτού, αλλά οι συνέπειες που ζουν κάθε μέρα οι μικρομεσαίες επιχειρήσεις στην αγορά είναι πολύ συγκεκριμένες, πολύ άσχημες.

Μιλήσαμε πριν για διάφορα τα οποία πρέπει να γίνουν και στο κομμάτι της ψυχολογίας –ας το πούμε έτσι- με τη συμφωνία αλλά και της ουσίας, που έχουν να κάνουν με την ενίσχυση της ρευστότητάς τους από τις τράπεζες, αφού κλείσει το θέμα των «κόκκινων» επιχειρηματικών δανείων που έχει φθάσει στο απροχώρητο πλέον και επιδεινώνεται κάθε μέρα.

(RG)

(PE)

Η ζήτηση είναι συγκεκριμένη και έχει πέσει κατακόρυφα τους τελευταίους μήνες. Όχι ότι συνέβαινε κάτι εντελώς διαφορετικό τα πέντε προηγούμενα χρόνια, αλλά η κατάσταση που ζούμε αυτή τη στιγμή είναι πολύ κακή. Τα λουκέτα που έχουν μπει το πρώτο τετράμηνο του έτους είναι πολύ συγκεκριμένα και το νούμερο αυτό αυξάνεται επικίνδυνα, όταν γίνονται προβλέψεις για το εξάμηνο. Πραγματικά δεν μπορώ να φανταστώ τι θα γίνει, αν στις 30/6 φτάσουμε σε σημείο να μην έχουμε συμφωνία. Ελπίζω να έχουμε γρήγορα.

**ΑΝΔΡΕΑΣ ΛΟΒΕΡΔΟΣ:** Ολοκλήρωσα, κύριε Πρόεδρε.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ευχαριστούμε.

Ακολουθεί ο κ. Αναστασιάδης. Απουσιάζει αυτή τη στιγμή, αλλά θα έρθει.

**ΑΝΔΡΕΑΣ ΛΟΒΕΡΔΟΣ:** Θα διακόψουμε στις 17.00΄, κυρία Πρόεδρε;

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Στις 17.00΄ με 17.15΄ το πολύ θα ολοκληρώσουμε. Δεν θα έρθει τρίτος μάρτυρας.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κυρία Πρόεδρε, θα ήθελα μόνο να ζητήσω συγγνώμη που επαναλαμβάνομαι κάποιες φορές σε κάποιες από τις απαντήσεις μου, αλλά επειδή οι ερωτήσεις επικαλύπτονται σε πολλές περιπτώσεις, γι’ αυτό και επαναλαμβάνω αρκετές φορές τα ίδια πράγματα.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ο κ. Αθανασίου έχει το λόγο για οχτώ λεπτά και ακολουθεί ο κ. Συρίγος.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα ήθελα να πω το εξής: Οι δανειακές συμβάσεις, που λέει ο συνάδελφος ότι «δεν τις αναζητήσατε» κ.λπ., έχουν όλες κυρωθεί με νόμο στους δύο βασικούς νόμους, το ν. 3845/2010 και το ...

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό που έλεγα, κύριε Αθανασίου, είναι ότι δεν είχαμε τη δυνατότητα πριν από την κύρωσή τους με νόμο να σχολιάσουμε και να πούμε την άποψή μας…

**ΧΑΡΑΛΑΜΠΟΣ ΑΘΑΝΑΣΙΟΥ:** Συνεπώς, ο καθένας μπορεί να ….

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** ...γιατί δεν μας έγιναν γνωστές από πριν, αλλά κυρώθηκαν μετά με νόμο.

**ΧΑΡΑΛΑΜΠΟΣ ΑΘΑΝΑΣΙΟΥ:** Σας το εξηγώ αυτό, λοιπόν, για να μη νιώθετε -ας το πω έτσι- «ένοχος».

Είχατε γράψει τον Δεκέμβριο που μας πέρασε σε μελέτη του Οικονομικού Επιμελητηρίου επί λέξει: «Η αργή, αλλά σταδιακή αποκατάσταση της αξιοπιστίας της χώρας προς το εξωτερικό, όπως αυτή χτίστηκε την τελευταία διετία και κυρίως η βελτίωση του κλίματος που επέφερε κινδυνεύει να γκρεμιστεί σε σύντομο χρονικό διάστημα από το γεγονός ότι στον πολιτικό κόσμο εξακολουθεί να υπάρχει έλλειμμα συμφωνίας και συνεννόησης».

Μπορείτε να μας πείτε αν ισχύει αυτό σήμερα; Ποια είναι η άποψη σας σήμερα με τη διαμορφωθείσα κατάσταση, συνδέοντας το σήμερα με το τότε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κύριε Αθανασίου, είναι ένα θέμα το οποίο το έχουμε εγείρει αρκετές φορές στο Οικονομικό Επιμελητήριο, το θέμα της πολιτικής συναίνεσης και της συνεννόησης του πολιτικού συστήματος, ούτως ώστε και το μέτωπο της χώρας να είναι αρραγές προς το εξωτερικό, όταν πηγαίνουμε να κάνουμε διαπραγματεύσεις, είτε αφορά το χρέος είτε αφορά οποιαδήποτε δανειακή σύμβαση ή μνημόνιο, αλλά και τη σημασία αυτού, κρίνοντας από άλλες χώρες οι οποίες έχουν μπει σε καθεστώς μνημονίου και υπάρχει μια σχετική συνεννόηση ακόμα και για τα αυτονόητα, όπως είναι ο χρόνος διεξαγωγής εκλογών ή πρόωρων εκλογών ή οτιδήποτε βλάπτει την οικονομία, γιατί όλα αυτά αποδεδειγμένα τη βλάπτουν και στη διαπραγμάτευση και εντός της χώρας.

Θεωρούμε, λοιπόν, ότι το πολιτικό προσωπικό αυτής της χώρας σε τέτοια υφεσιακή κατάσταση στην οποία ζει η οικονομία μας, αλλά και η κοινωνία μας, θα έπρεπε να συναινέσει τουλάχιστον σε κάποια minima, ούτως ώστε να μπορέσουμε να επιτύχουμε τα περισσότερα για τη χώρα στο εξωτερικό, αλλά και να αντιμετωπίζουμε όσον το δυνατόν καλύτερα τα προβλήματα της οικονομίας στο εσωτερικό μας.

**ΧΑΡΑΛΑΜΠΟΣ ΑΘΑΝΑΣΙΟΥ:** Μάλιστα.

Η δεύτερη ερώτηση έχει ως εξής: Σύμφωνα με το Γραφείο του Προϋπολογισμού του Κράτους στη Βουλή, η τρέχουσα κατάσταση –σας διαβάζω ακριβώς- δεν απειλεί μόνο όσες επιχειρήσεις βρίσκονται σε οριακό σημείο, αλλά και όσες στα χρόνια της κρίσης άντεξαν, επένδυσαν, συγκράτησαν μισθούς, κατέβαλαν φόρους και απέφυγαν απολύσεις. Απειλεί δηλαδή την υγιή επιχειρηματικότητα. Αν η αβεβαιότητα που περιβάλλει την πολιτικοοικονομική συγκυρία παραταθεί, η κατάσταση θα επιδεινωθεί δραματικά. Ήδη σημερινά δεδομένα λένε ότι ο δείκτης του οικονομικού κλίματος καταρρέει. Έχει πάει στις 91,4 μονάδες, το χαμηλότερο επίπεδο δηλαδή από τον Δεκέμβριο του 2013.

Ποια είναι η θέση η δική σας; Τι λέτε;

(AB)

(4RG)

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ απόλυτα. Το έβαλα και εγώ προηγουμένως αυτό το θέμα. Η κατάσταση έχει φτάσει στο απροχώρητο.

Λέω ξανά ότι ακόμη και σήμερα να έχουμε συμφωνία, η περίοδος που χρειάζεται ούτως ώστε να επανέλθει η οικονομία -γιατί όπως πολύ καλά γνωρίζετε, οι αποφάσεις που παίρνονται σήμερα για την οικονομία απεικονίζονται σε αυτήν έξι μήνες και ένα χρόνο αργότερα και με δεδομένο ότι η οικονομία δουλεύει και με μία ελάχιστη ώθηση που υπήρχε από το 2014, για να αποτυπωθούν αυτά, θα περάσουν έξι μήνες και ένας χρόνος.

**ΧΑΡΑΛΑΜΠΟΣ ΑΘΑΝΑΣΙΟΥ:** Μάλιστα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ, λοιπόν, με αυτό που διαβάσατε σε σχέση με την τοποθέτηση του Γραφείου Προϋπολογισμού του Κράτους στη Βουλή.

**ΧΑΡΑΛΑΜΠΟΣ ΑΘΑΝΑΣΙΟΥ:** Ήθελα την άποψή σας, ως Οικονομικό Επιμελητήριο. Εκτιμάτε ότι η ανάπτυξη το 2015 θα είναι μεγαλύτερη ή μικρότερη σε σχέση με το 2014; Δηλαδή, θα έχουμε ύφεση το 2015;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό εξαρτάται εν πολλοίς από τις αποφάσεις που θα πάρουμε, από το τι μέτρα θα έχει η συμφωνία –εάν έρθει συμφωνία- γιατί όλα αυτά θα έχουν επίπτωση και στα μεγέθη της οικονομίας μας. Τα πρώτα στοιχεία δεν είναι και πολύ καλά πάντως.

**ΧΑΡΑΛΑΜΠΟΣ ΑΘΑΝΑΣΙΟΥ:** Κατά την άποψή σας, για τη μείωση του ελλείμματος τι μέτρα έπρεπε να παρθούν; Ειπώθηκε από συναδέλφους σας ότι έπρεπε να αυξηθούν οι προσφερόμενοι πόροι.

Σας θυμίζω ότι στις χώρες της Ευρωπαϊκής Ένωσης -απ’ ό,τι γνωρίζουμε- δεν ακολουθείται η ίδια πολιτική την τελευταία τετραετία, αλλά προσπαθούν να μειώσουν το έλλειμμα μέσω κυρίως της μείωσης των δαπανών και κάποιες μέσω της αύξησης των φόρων. Η άποψη του Επιμελητηρίου ποια είναι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Κοιτάξτε να δείτε, η μείωση των δαπανών έχει αποτέλεσμα ως προς το έλλειμμα. Από την άλλη, κάποια φορολογικά μέτρα με αύξηση φορολογικών βαρών δεν φέρνουν τα συνήθη αποτελέσματα και πολύ καλά κάναμε σε πολλές περιπτώσεις να ζητήσουμε αυτά να αλλάξουν. Δηλαδή, η αύξηση του Ειδικού Φόρου Κατανάλωσης στο πετρέλαιο, που είχε παρθεί ως απόφαση στο παρελθόν, δεν έφερε τα αντίστοιχα έσοδα που περιμέναμε να φέρει. Αντίθετα, ο κόσμος κρύωνε.

Από την άλλη, η αύξηση του ΦΠΑ στην εστίαση επίσης δεν έφερε τα αποτελέσματα που νομίζαμε. Θέλω να πω ότι υπάρχουν συγκεκριμένα παραδείγματα φορολογικών βαρών, που όχι απλώς δεν αυξάνουν τα έσοδά μας, αλλά τα μειώνουν. Αυτό έχει επίπτωση και στο έλλειμμά μας.

Από εκεί και πέρα, υπάρχουν διάφορες πολιτικές μείωσης των ελλειμμάτων. Αυτό έχει να κάνει και με την αύξηση του ΑΕΠ, που αυτό, κατά συνέπεια, θα αυξήσει τα έσοδα του κράτους όχι μέσω αύξησης φορολογίας, αλλά μέσω αύξησης του προϊόντος που παράγεται σε αυτή τη χώρα.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα σας κάνω και μία τελευταία ερώτηση που πάντα την κάνω σε όλους εν όψει του ότι είμαστε και Εξεταστική Επιτροπή.

Αν υποθέσουμε ότι μερικά μέτρα δεν ήταν σωστά, ότι μερικές εκτιμήσεις και στη συνέχεια δράσεις της πολιτικής εξουσίας ως προς τα μέτρα που πήρε δεν ήταν σωστά, εσείς βλέπετε να υπήρχαν έστω και ενδείξεις τέλεσης παράνομων πράξεων από πολιτικά ή μη πολιτικά πρόσωπα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είπα ξανά λίγο πριν ότι δεν μπορώ να φανταστώ οποιονδήποτε Έλληνα συμμετείχε είτε σε όλες αυτές τις διαπραγματεύσεις για τη συμφωνία από το παρελθόν μέχρι και τώρα είτε και στην εκτέλεση ότι θα μπορούσε να λειτουργήσει όχι με βάση το πατριωτικό καθήκον.

**ΧΑΡΑΛΑΜΠΟΣ ΑΘΑΝΑΣΙΟΥ:** Ούτε υπέπεσε στην αντίληψή σας κάτι τέτοιο;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ασφαλώς και όχι.

**ΧΑΡΑΛΑΜΠΟΣ ΑΘΑΝΑΣΙΟΥ:** Εντάξει. Ευχαριστώ πολύ.

Τελείωσα, κύρια Πρόεδρε.

**ΧΑΡΟΥΛΑ ΚΑΦΑΝΤΑΡΗ (Προέδρευσα της Επιτροπής):** Ακολουθεί ο κ. Συρίγος για οκτώ λεπτά.

**ΑΝΤΩΝΙΟΣ ΣΥΡΙΓΟΣ:** Θα είμαι συντομότερος.

Να ρωτήσω το εξής: Είστε ο Πρόεδρος του Οικονομικού Επιμελητηρίου. Το Νομικό Πρόσωπο Δημοσίου Δικαίου, όπως είναι αυτό, είναι σωματειακής μορφής, δηλαδή λειτουργεί και ως Νομικό Πρόσωπο Δημοσίου Δικαίου, αλλά και ως φορέας –να το πω- συνδικαλιστικός μελών;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι, είναι επιστημονικός φορέας.

**ΑΝΤΩΝΙΟΣ ΣΥΡΙΓΟΣ:** Άλλο ρωτάω. Επιστημονικοί είναι και οι δικηγορικοί σύλλογοι, αλλά έχουν και μία σωματειακή μορφή. Αυτό ρωτάω. Εκφράζετε δηλαδή και τα συνδικαλιστικά συμφέροντα των ανθρώπων αυτών, ενενήντα χιλιάδων περίπου;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Βεβαία.Ασφαλώς τα επαγγελματικά δικαιώματα των μελών μας.

**ΑΝΤΩΝΙΟΣ ΣΥΡΙΓΟΣ:** Είστε και σύμβουλος της πολιτείας.

Αρχίζω από το πρώτο. Σας ρώτησαν καθόλου αυτό το χρονικό διάστημα…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** …ή τουλάχιστον για επιστημονικός σύμβουλος φτιαχτήκαμε…

**ΑΝΤΩΝΙΟΣ ΣΥΡΙΓΟΣ:** Από τον ν.1080/1980. Έτσι δεν είναι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Από το 1982.

(PH)

(AB)

**ΑΝΤΩΝΙΟΣ ΣΥΡΙΓΟΣ:** Εν πάση περιπτώσει, σας ρώτησαν καθ’ όλη αυτή τη διάρκεια; Πήραν τις συμβουλές σας; Προσέξτε, όχι μόνο με μορφή μελετών, γιατί εσείς μπορεί να βγάζετε και έχετε το δικαίωμα να βγάζετε εθνικές μελέτες, να λέτε αν αυτό είναι σωστό ή είναι λάθος κλπ.

Εγώ ρωτάω κάτι άλλο. Στο πλαίσιο του ότι είστε και σύμβουλος της πολιτείας εκλήθητε να έχετε άποψη γύρω από αυτά τα ζητήματα των συμβάσεων και των μνημονίων;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι.

**ΑΝΤΩΝΙΟΣ ΣΥΡΙΓΟΣ:** Όχι. Άρα, δεν έγινε ούτε κάποιας μορφής συμβάσεως μεταξύ του Οικονομικού Επιμελητηρίου και της Πολιτείας.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ακριβώς.

**ΑΝΤΩΝΙΟΣ ΣΥΡΙΓΟΣ:** Πολύ ωραία.

Πάμε στο δεύτερο τώρα που είπατε, γιατί είπαμε ότι έχετε μέλη, είναι και σωματειακής μορφής. Τι επιπτώσεις υπήρξαν κατά αυτό το διάστημα; Είχατε παραιτήσεις μελών, διαγραφές, που έφευγαν από το επάγγελμα θέλω να πω; Τις έχετε υπολογίσει; Ξέρετε να μας πείτε; Δηλαδή ας πούμε ότι ήταν ενενήντα χιλιάδες τα μέλη σας. Έφυγαν κάποιοι; Πόσοι έφυγαν; Απ’ αυτό το λόγο μόνο. Από την πολιτική αυτή.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ο αριθμός των ενεργών μελών είναι αλήθεια ότι έχει μειωθεί. Από εκεί και πέρα τα μηνύματα που μας έρχονται είναι συγκεκριμένα και έχουν να κάνουν με όλο αυτό που ζούμε τα τελευταία χρόνια στη χώρα και εκεί το εστιάζω.

**ΑΝΤΩΝΙΟΣ ΣΥΡΙΓΟΣ:** Μάλιστα. Κάτι ακόμη, αν γνωρίζετε. Υπήρχαν μέλη σας ομολογιούχοι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αν υπήρχαν μέλη μας μικροομολογιούχοι; Δεν έχουμε υπ’ όψιν. Τουλάχιστον δεν έχει φτάσει στην αντίληψή μας από τα ίδια τα μέλη κάτι τέτοιο.

**ΑΝΤΩΝΙΟΣ ΣΥΡΙΓΟΣ:** Μάλιστα. Γιατί ήθελα να ρωτήσω τις επιπτώσεις. Δεν το ξέρετε, δεν μου απαντάτε.

Λοιπόν, τώρα θα ήθελα να σας ρωτήσω το εξής: Εσείς κατά τη διάρκεια της σταδιοδρομίας σας κατείχατε δημόσιο αξίωμα; Όχι να είσαστε δημόσιος υπάλληλος. Έτσι; Είσαστε κάπου, για να δω αν έχετε και από εκεί κάποια γνώση και εμπειρία.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως ανέφερε ο κ. Αμυράς, ήμουν μεταξύ 2008 και 2009 Ειδικός Γραμματέας Αποκρατικοποιήσεων.

**ΑΝΤΩΝΙΟΣ ΣΥΡΙΓΟΣ:** Μάλιστα. Άρα, έχετε μια εμπειρία για τα πράγματα. Μέχρι το 2009. Δηλαδή από τον Οκτώβριο και μετά εσείς δεν θα είσαστε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ακριβώς.

**ΑΝΤΩΝΙΟΣ ΣΥΡΙΓΟΣ:** Αυτό ήθελα να ρωτήσω.

Επομένως έχετε μια εμπειρία σε αυτά τα ζητήματα. Από την εμπειρία σας αυτή γι’ αυτό το χρονικό διάστημα που είσαστε και με βάση αυτό, αν μπορείτε, να βγάλετε κάποιες κρίσεις γύρω από το ζήτημα αυτό των αποκρατικοποιήσεων που επιχειρήθηκαν μετά, αν είχαν κάποια επιτυχία σε σχέση με αυτό που δόθηκε και με το τίμημα που εισεπράχθη, αν γνωρίζετε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι εκ του αποτελέσματος, με βάση τις προβλέψεις που είχαν γίνει από το πρώτο κιόλας μνημόνιο, όπου υπήρχε πρόβλεψη εσόδων 50 δισεκατομμυρίων ευρώ στην πενταετία από αποκρατικοποιήσεις, κρίνοντας όλο αυτό το πόνημα, θεωρώ ότι δεν ήταν ιδιαίτερα επιτυχές.

**ΝΙΝΑ ΚΑΣΙΜΑΤΗ:** Ως πρόβλεψη;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εκ του αποτελέσματος βάσει της πρόβλεψης που έγινε.

**ΝΙΝΑ ΚΑΣΙΜΑΤΗ:** Ως πρόβλεψη την κρίνετε θετική; Την κρίνετε βιώσιμη;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όχι. Η πρόβλεψη ήταν ουτοπική.

**ΑΝΤΩΝΙΟΣ ΣΥΡΙΓΟΣ:** Ή εν πάση περιπτώσει δεν έπεσε η πρόβλεψη μέσα.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ήταν σαφέστατα ουτοπική.

**ΑΝΤΩΝΙΟΣ ΣΥΡΙΓΟΣ:** Ακριβώς.

Τώρα η τελευταία μου ερώτηση, γιατί είπαμε να κάνουμε μόνο ερωτήσεις. Λοιπόν, ειπώθηκε προηγουμένως και είναι μια ρητορική ερώτηση, γιατί με αυτό τον τρόπο που τίθεται στην ουσία υπαγορεύει απάντηση. Αν η κότα έκανε το αυγό ή το αυγό την κότα.

Εγώ θα σας ρωτήσω ευθέως, γιατί μόνο έτσι λύνεται το πρόβλημα. Εάν είμαι Κυβέρνηση και βλέπω κατά τη διάρκεια της πορείας μου -δηλαδή Κυβέρνηση, Πρωθυπουργός, Υπουργός, μέλη Υπουργικού Συμβουλίου κ.λπ.- ότι πρέπει να πάρω μέτρα και δεν το κάνω, έχω ευθύνη ή όχι; Δεν σας ρωτάω ούτε για ποινικές ούτε για πολιτικές. Εγώ ρωτάω τη δική σας αξιολόγηση. Την αξιολόγησή μου θα την κάνω εγώ. Εάν, λοιπόν, βλέπω ότι πάμε σε άσχημη κατάσταση, έχω ευθύνη ή όχι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι δύσκολη η ερώτηση που μου κάνετε και η απάντηση έχει να κάνει όχι μόνο με την απόφαση που πρέπει να πάρω, κατ’ εμέ, για να πάρω μέτρα, αλλά και με το αν μπορώ να τα εφαρμόσω αυτά τα συγκεκριμένα μέτρα.

**ΑΝΤΩΝΙΟΣ ΣΥΡΙΓΟΣ:** Συμφωνώ. Εγώ σας ρωτώ εσείς…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Γι’ αυτό θεωρώ ότι όση ευθύνη έχει αυτός που δεν πήρε τα μέτρα ή προσπάθησε να τα πάρει και δεν τα κατάφερε τόση έχει και αυτός που δεν τον άφησε να τα πάρει.

**ΑΝΤΩΝΙΟΣ ΣΥΡΙΓΟΣ:** Εγώ σας ρωτάω ευθέως, γιατί η ευθύνη των κυβερνήσεων είναι αποκλειστική. Δεν φταίει ούτε αυτός που δεν τον αφήνει ούτε κανένας άλλος.

Ρωτάω, λοιπόν: Εγώ βλέπω την αναγκαιότητα λήψεως μέτρων. Οφείλω να τα πάρω; Και αν δεν τα πάρω, έχω ευθύνη ή δεν έχω ευθύνη;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ευθέως κι εγώ σας απαντάω ότι η ευθύνη βαρύνει όλο το πολιτικό σύστημα: και αυτόν που προσπάθησε να τα πάρει και δεν τα πήρε και αυτόν που δεν αποφάσισε να τα πάρει και αυτούς που δεν τον άφησαν να τα πάρει.

**ΑΝΤΩΝΙΟΣ ΣΥΡΙΓΟΣ:** Ποιος κυβερνάει; Οι υπόλοιποι ή η Κυβέρνηση; Επειδή μου λέτε για το πολιτικό σύστημα. Δεν θα σας έκανα περαιτέρω ερώτηση. Νομίζω ότι αυτός που έχει τον χειρισμό αυτός είναι που έχει και την ευθύνη.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Εντάξει, σίγουρα η ευθύνη αυτού που κυβερνάει είναι μεγαλύτερη, αλλά πιστεύω ότι έχει ευθύνη γι’ αυτό που ζούμε όλο το πολιτικό σύστημα.

(AS)

 AB

**ΑΝΤΩΝΙΟΣ ΣΥΡΙΓΟΣ:** Δηλαδή, ξέρετε τι μου λέτε τώρα; Μου λέτε ότι θα είμαι εγώ Κυβέρνηση κι επειδή δεν με αφήνουν τα σωματεία ή η Αντιπολίτευση, δεν έχω καμία ευθύνη. Αυτό μου λέτε.

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Η πράξη έδειξε πάντως ότι συμβαίνει αυτό που λέτε, παρόλο που δεν μπορώ να διαφωνήσω μαζί σας για την ευθύνη. Είναι σε αυτόν που κυβερνάει.

**ΑΝΤΩΝΙΟΣ ΣΥΡΙΓΟΣ:** Τελειώνω με το επόμενο σκέλος της ερώτησης: Εάν, λοιπόν, όλη αυτή η κατάσταση που υπήρχε και την έβλεπαν κάποιοι οδηγεί σε ένα κακό, που αναγνωρίζουν όλοι ότι είναι κακό, είναι ευθύνη το να επιχειρείς να εφαρμόσεις ένα κακό, να βλέπεις ότι δεν επιφέρει αποτελέσματα…

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Σαφέστατα.

**ΑΝΤΩΝΙΟΣ ΣΥΡΙΓΟΣ:** ...κι όμως το εφαρμόζεις. Υπάρχει ευθύνη και για αυτό το πράγμα; Και εννοώ για το μνημόνιο τώρα. Σας το κάνω λιανά.

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Ξαναλέω ότι εφόσον γνωρίζει ότι αυτό που θα εφαρμόσεις θα φέρει κακό αποτέλεσμα και το γνωρίζεις εκ των προτέρων, φέρεις ευθύνη που το αποφάσισες.

**ΑΝΤΩΝΙΟΣ ΣΥΡΙΓΟΣ:** Ευχαριστώ πολύ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ακολουθεί ο κ. Ψυχογιός για οκτώ λεπτά.

**ΓΕΩΡΓΙΟΣ ΨΥΧΟΓΙΟΣ:** Θα χρειαστώ πολύ λιγότερο χρόνο, κυρία Πρόεδρε. Σας ευχαριστώ.

Κύριε Κόλλια, Καλησπέρα. Καλώς ήρθατε στην Επιτροπή.

Η πρώτη ερώτησή μου έχει να κάνει με τη βλάβη, ζημία που είχατε ως Επιμελητήριο από τις μνημονικές πολιτικές, όπως αναλύσατε, και το PSI συγκεκριμένα και αν γνωρίζετε σε τι επίπεδο υπήρξαν αυτές οι επιπτώσεις –καταλαβαίνετε τι εννοώ- σε αποθεματικά. Μπορείτε να μας διαφωτίσετε; Έχετε στοιχεία;

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Απαντάω στην πρώτη, λέγοντας ότι δεν είχαμε επιπτώσεις εμείς στο κομμάτι αυτό, στο οποίο αναφέρεστε.

**ΓΕΩΡΓΙΟΣ ΨΥΧΟΓΙΟΣ:** Άλλοι, όμως, είχαν και επιμελητήρια και…

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Σαφέστατα.

**ΓΕΩΡΓΙΟΣ ΨΥΧΟΓΙΟΣ:** Το δικό σας δεν είχε. Σαφές.

Το δεύτερο ερώτημα είναι το εξής: Εάν και εισηγητικά είπατε ότι οι επιπτώσεις των μνημονίων ήταν ξεκάθαρες και αποδείχθηκε ότι δεν απέφεραν τα αναμενόμενα αποτελέσματα, εντούτοις στη συνέχεια και στις ερωτήσεις του κ. Σταϊκούρα αποδεχθήκατε ότι αυτή η δημοσιονομική προσαρμογή, η οποία επιτεύχθηκε είχε ένα αντίκτυπο μερικώς και στην πραγματική οικονομία. Κάποια στιγμή το είπατε αυτό, αν δεν κάνω λάθος.

Θέλω να ρωτήσω σε συνέχεια και του ερωτήματος του κ. Συρίγου: Υπάρχει απώλεια μελών του Οικονομικού Επιμελητήριου -είτε από το επάγγελμα είτε εκτός Ελλάδος- τεράστια, δηλαδή, δυναμικό, το οποίο και στη δική μου τη δουλειά ως δικηγόροι αναζητούν εκτός Ελλάδας πλέον την τύχη τους.

Το γεγονός ότι μετά βίας κάποιοι καλύπτουν τις ασφαλιστικές τους εισφορές ή την υγειονομική τους κάλυψη και, επίσης, μετά βίας –γιατί θυμάμαι πρόσφατα και τις εκλογές που είχε πέρυσι το Οικονομικό Επιμελητήριο- τακτοποιούν τις εισφορές τους, δηλαδή έχουμε φτάσει σε αυτό το σημείο, πώς αποτυπώνεται αυτό στην πραγματική οικονομία στον κλάδο το δικό σας;

Το δεύτερο που θέλω να ρωτήσω –επειδή αναφερθήκαμε και στο κοινωνικό κράτος- που θέλω να ρωτήσω είναι το εξής: Το κοινωνικό κράτος με τις πολιτικές που ακολουθήθηκαν απαξιώθηκε και αποδιαρθρώθηκε. Εδώ, δεν μιλάμε για αναδιαρθρώσεις. Εδώ, μιλάμε για αποδιάρθρωση του κοινωνικού κράτους σε επίπεδο και χρηματοδότησης και προσωπικού.

Θέλω να σας ρωτήσω: Η επίκληση των αριθμών για τη δημοσιονομική προσαρμογή, για τη σταθεροποίηση της οικονομίας κ.λπ., κατά τη γνώμη του Επιμελητηρίου, όταν αγνοείται πλήρως η κοινωνική πραγματικότητα και η πρόσβαση των πολιτών σε βασικά αγαθά, είναι δικαιολογημένη και στη σωστή κατεύθυνση;

Ευχαριστώ πολύ.

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Κοιτάξτε, είναι γενική αρχή ότι ποτέ όταν ευδοκιμούν οι αριθμοί, δεν σημαίνει ότι θα ευδοκιμούν και οι άνθρωποι. Από εκεί ξεκινάμε και κάνουμε αυτήν την τοποθέτηση.

Η κατάσταση, όπως είπατε κι εσείς, της δημοσιονομικής προσαρμογής είχε τα καλά του, είχε και τα κακά του. Παρ’ όλα αυτά στην πορεία και εκεί που είχε φτάσει η χώρα έπρεπε να ληφθούν συγκεκριμένες αποφάσεις πολλά χρόνια πριν, παρ’ όλο που φτάσαμε να τις λάβουμε τελευταία στιγμή και υπό το καθεστώς των μνημονίων και της βαθιάς ύφεσης που «έτρεχε» η οικονομία μας.

Ασφαλώς και όταν ευδοκιμούν οι αριθμοί, δεν ευδοκιμούν και οι άνθρωποι. Και αυτό το ζήσαμε πολύ τα τελευταία χρόνια. Αυτό το έχουμε ζήσει κι εμείς στο Οικονομικό Επιμελητήριο και ως προς το σκέλος που είπατε και ως προς το σκέλος των επιχειρήσεων, των λογιστικών γραφείων, των λογιστών. Διότι, ξέρετε, εκφράζουμε όλους αυτούς τους ανθρώπους.

Αυτό που έχουν περάσει τα τελευταία πέντε χρόνια και που οφείλω να ομολογήσω ότι τώρα το περνούν σε μεγάλο βαθμό, επίσης, -δηλαδή, μετά από πέντε χρόνια ιδρώτα και αίματος έχουμε φτάσει σε ένα σημείο το οποίο δεν είναι το καλύτερο μας, ενώ θα περιμέναμε να βγαίνουμε απ’ όλη αυτήν την κατάσταση- θεωρώ ότι είναι πολύ σημαντικό.

**ΓΕΩΡΓΙΟΣ ΨΥΧΟΓΙΟΣ:** Είναι σαφές ότι έχετε το δικαίωμα να τοποθετήστε και για τη σημερινή περίοδο, αλλά η αναφορά της Εξεταστικής είναι στην προηγούμενη.

**ΚΩΝΤΑΝΤΙΝΟΣ ΚΟΛΛΙΑΣ (Μάρτυς):** Ναι, σαφέστατα. Απλά, προσπαθώ να μεταφέρω μία εικόνα.

**ΓΕΩΡΓΙΟΣ ΨΥΧΟΓΙΟΣ:** Σαφές και δεκτό σε κάθε περίπτωση.

(ΕΡ)

(AS)

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Η κυρία Κασιμάτη έχει το λόγο για οκτώ λεπτά και μετά ο κ. Αναστασιάδης.

**ΝΙΝΑ ΚΑΣΙΜΑΤΗ:** Γειά σας κι από μένα.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Καλησπέρα.

**ΝΙΝΑ ΚΑΣΙΜΑΤΗ:** Άκουσα ότι το Επιμελητήριο από το 1987 έχει κρούσει τον κώδωνα του κινδύνου για τη μη βιωσιμότητα του ελληνικού δημοσίου χρέους. Σωστά;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Σωστά.

**ΝΙΝΑ ΚΑΣΙΜΑΤΗ:** Θα ήθελα να μου πείτε το εξής: Η αποτυχία των πολιτικών του μνημονίου είναι πλέον αποδεκτή από όλους. Ακόμη και αυτοί που το αποδέχονταν -κάποιοι δεν το αποδέχονταν έτσι κι αλλιώς- έχουν κατανοήσει εκ του αποτελέσματος, όπως λέτε, ότι δεν έχει αποδώσει. Το λέει και ο επιστημονικός σας κλάδος. Ένα πρόγραμμα μπορεί να αξιολογηθεί είτε κατά την εκπόνησή του είτε εκ του αποτελέσματος. Κατά τις συζητήσεις για την αποτελεσματικότητα του προγράμματος στην άνοιξη του 2010 είχαν διατυπωθεί με πολύ καθαρό τρόπο και από την Ελλάδα και από το Διεθνές Νομισματικό Ταμείο αιτιάσεις ότι το πρόγραμμα θα αποτύχει γιατί δεν εμπεριέχει το μέτρο της αναδιάρθρωσης.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Του χρέους;

**ΝΙΝΑ ΚΑΣΙΜΑΤΗ:** Ναι, του χρέους.

Παρόλα αυτά, η ελληνική Κυβέρνηση δέχτηκε το πρόγραμμα ως είχε και δεν έθεσε θέμα αναδιάρθρωσης με τα γνωστά αποτελέσματα.

Καταρχάς, είχε διατυπώσει τη γνώμη του τότε το Επιμελητήριο για την αναδιάρθρωση του 2010;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Συνεχώς και στο σχολιασμό και στις προτάσεις που κάναμε σε σχέση με τον Κρατικό Προϋπολογισμό, αλλά και από το 1988 που αναφερθήκατε…

**ΝΙΝΑ ΚΑΣΙΜΑΤΗ:** Ρωτάω για το 2010. Σε σχέση με το μνημονιακό πρόγραμμα είχε πάρει θέση το Οικονομικό Επιμελητήριο;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Εκεί είχαμε πάρει θέση, ξαναλέω, σχολιάζοντας τον Κρατικό Προϋπολογισμό, που εν πολλοίς ήτανε εφαρμογή του μνημονίου, λέγοντας ότι πρέπει να αντιμετωπιστεί το θέμα του χρέους.

**ΝΙΝΑ ΚΑΣΙΜΑΤΗ:** Όχι, όχι. Πριν…

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Για το 2010 αναφέρομαι εγώ.

**ΝΙΝΑ ΚΑΣΙΜΑΤΗ:** Μιλάτε για το Δεκέμβριο του 2010, για τον Προϋπολογισμό του 2011.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Ακριβώς.

**ΝΙΝΑ ΚΑΣΙΜΑΤΗ:** Εγώ μιλάω πριν από το πρώτο μνημόνιο, κατά τη διάρκεια εκπόνησης του σχεδίου του πρώτου μνημονίου και την ψήφισή του.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Δεν είχε ζητηθεί η άποψή μας, αν με ρωτάτε αυτό, σε σχέση με το χρέος.

**ΝΙΝΑ ΚΑΣΙΜΑΤΗ:** Δεν είχε οπότε το Επιμελητήριο κάποια άποψη τότε;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Σε σχέση με το χρέος, συγκεκριμένα τότε, το 2009;

**ΝΙΝΑ ΚΑΣΙΜΑΤΗ:** Συγκεκριμένα τότε, το 2010.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Νομίζω ότι ναι, το 2010…

**ΝΙΝΑ ΚΑΣΙΜΑΤΗ:** Πριν από το Μάιο.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Μισό λεπτό να κοιτάξω λίγο τα χαρτιά μου.

Είναι ο Προϋπολογισμός του 2010 που σχολιάσαμε και είχαμε πει τις προτάσεις μας και αναφερθήκαμε και στον Απολογισμό του Κρατικού Προϋπολογισμού του 2009 και λέγαμε ότι η πορεία των δαπανών και η πορεία του δημόσιου χρέους έχει φτάσει σε σημείο που πρέπει επιτέλους να το διαχειριστούμε.

**ΝΙΝΑ ΚΑΣΙΜΑΤΗ:** Ναι. Αυτό είναι σε μια άλλη εποχή, με την έννοια ότι μπαίνουμε σε μία νέα εποχή με το πρώτο μνημόνιο. Όταν εκπονείται το πρόγραμμα είχατε εσείς εκφράσει κάποια κριτική σε μία κριτική που υπήρχε και επιστημονική και πολιτική και μέσα στην Ελλάδα και στο εξωτερικό και μέσα το Διεθνές Νομισματικό Ταμείο, ότι πρέπει οπωσδήποτε να προηγηθεί αναδιάρθρωση για να αποδώσει το πρόγραμμα ακόμη και για εκείνους που ήταν υπέρ του προγράμματος;

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Με ρωτάτε τώρα κάτι πολύ συγκεκριμένο που δεν μπορώ να θυμηθώ, αν εκείνη τη συγκεκριμένη χρονική στιγμή είχαμε πει ότι πρέπει να γίνει αναδιάρθρωση του χρέους, αλλά το γεγονός ότι το λέμε εδώ και πάρα πολλά χρόνια…

**ΝΙΝΑ ΚΑΣΙΜΑΤΗ:** Όχι, έχει διαφορά. Σας ρωτάω για το μνημονιακό πρόγραμμα.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Έχει διαφορά, αλλά δεν είμαι σε θέση να γνωρίζω αν εκείνη τη συγκεκριμένη χρονική στιγμή…

**ΝΙΝΑ ΚΑΣΙΜΑΤΗ:** Γενικά ότι ένα χρέος πρέπει να εξυπηρετείται και ότι πρέπει να αντιμετωπίζεται είναι κοινός τόπος. Ρωτάω για την τεχνικότητα του προγράμματος.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Εμείς αυτό που κάναμε είναι να το λέμε κάθε χρόνο σε σχέση με το σχολιασμό και τις προτάσεις που κάναμε σε σχέση με τον Κρατικό Προϋπολογισμό.

Όλα αυτά που με ρωτάτε αν έγιναν τη συγκεκριμένη χρονική στιγμή δεν είχαν φτάσει σε εμάς ως μνημόνιο για να σχολιάσουμε ούτως ώστε να ξαναπούμε τη θέση μας για το χρέος, αλλά γινόταν κάθε χρόνο…

**ΝΙΝΑ ΚΑΣΙΜΑΤΗ:** Ούτε εσείς πήρατε την πρωτοβουλία, δηλαδή, να έχετε άποψη για το πρώτο μνημόνιο ως Οικονομικό Επιμελητήριο.

**ΚΩΝΣΤΑΝΤΙΝΟΣ ΚΟΛΛΙΑΣ (ΜΑΡΤΥΣ):** Νομίζω ότι το πρώτο μνημόνιο και το δεύτερο μνημόνιο, όπως συζητήσαμε και λίγο πριν, έγινε γνωστό σε όλους αφότου ψηφίστηκε, στους περισσοτέρους τουλάχιστον.

(ΑΜ)

(EP)

**ΝΙΝΑ ΚΑΣΙΜΑΤΗ:** Ωραία. Αφού ψηφίστηκε το πρώτο μνημόνιο, είχε εκφράσει το Επιμελητήριο κάποια άποψη για την αναδιάρθρωση του δημοσίου χρέους;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Για την αναδιάρθρωση του χρέους συγκεκριμένα;

**ΝΙΝΑ ΚΑΣΙΜΑΤΗ:** Μάλιστα, δεδομένου ότι είδατε το πρώτο μνημόνιο, είδατε το πρόγραμμα. Ποια ήταν η άποψή σας;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν το έχω πρόχειρα στα χαρτιά μου, αλλά νομίζω ότι και τότε το εκφράσαμε. Ναι.

**ΝΙΝΑ ΚΑΣΙΜΑΤΗ:** Τι εννοείτε νομίζετε; Θέλω να πω ότι χρειαζόμαστε να το δούμε. Θέλουμε την άποψη του Οικονομικού Επιμελητηρίου.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συγκεκριμένα τότε;

**ΝΙΝΑ ΚΑΣΙΜΑΤΗ:** Τότε.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν το έχωπρόχειρο αυτό για να σας το πω. Λυπάμαι.

**ΝΙΝΑ ΚΑΣΙΜΑΤΗ:** Στον απολογισμό του 2010 είχατε μιλήσει για αναγκαιότητα αναδιάρθρωσης του δημοσίου χρέους;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Βεβαίως. Και στο 2010 και στο 2011. Ναι. Βεβαίως.

**ΝΙΝΑ ΚΑΣΙΜΑΤΗ:** Ωραία. Μπορείτε να μας αποστείλετε;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όλα θα σας τα καταθέσουμε αυτά. Τα έχω φέρει μαζί για να σας τα καταθέσουμε. Όλα είναι σε έντυπη μορφή.

Από τότε και μετά συνεχώς αναφερόμαστε στην απόφαση του Eurogroup του Νοεμβρίου του 2012, ότι πρέπει, επιτέλους, να εφαρμοστεί σε σχέση με το χρέος μας η απόφαση που πάρθηκε τότε.

**ΝΙΝΑ ΚΑΣΙΜΑΤΗ:** Καλά. Τότε ήταν ήδη πολύ αργά, έτσι κι αλλιώς.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ναι, θέλω να πω ότι ακόμη και μετά από αυτό συνεχίζουμε να το λέμε.

**ΝΙΝΑ ΚΑΣΙΜΑΤΗ:** Μετά από αυτό το λένε όλοι. Το θέμα είναι ποιος το είπε τότε, γιατί τότε λεγόταν, αλλά δεν εισακουγόταν.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Επειδή λείπατε στην αρχή, θέλω μόνο να σας τονίσω -με ό,τι σημασία αυτό μπορεί να έχει- ότι στα συμπεράσματα του διαλόγου που έγινε τότε, το 1988, το πρώτο συμπέρασμα ήταν η επιδίωξη διασφάλισης συμφερότερων όρων αποπληρωμής και εξυπηρέτησης του εξωτερικού χρέους της χώρας μας.

**ΝΙΝΑ ΚΑΣΙΜΑΤΗ:** Μου το επαναλαμβάνετε, παρακαλώ;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ένα από τα συμπεράσματα του διεπιστημονικού διαλόγου που διοργανώσαμε τότε με συμμετοχή μεταξύ άλλων του κυρίου Αρσένη, του κυρίου Ρουμελιώτη, του κυρίου Δραγασάκη και του κυρίου Σιούφα, το πρώτο συμπέρασμα ήταν η επιδίωξη διασφάλισης συμφερότερων όρων αποπληρωμής και εξυπηρέτησης του εξωτερικού χρέους της χώρας μας.

**ΝΙΝΑ ΚΑΣΙΜΑΤΗ:** Μάλιστα. Θα ήθελα, επίσης, να μου πείτε το εξής: Είπατε πριν από λίγο…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συγγνώμη που σας διακόπτω. Επίσης, το τρίτο συμπέρασμα ήταν η επιδίωξη αξιοποίησης τόσο των εσωτερικών πόρων, όσο και των προερχόμενων από εξωτερικό δανεισμό, που θα κατευθύνονται σε συγκεκριμένους αναπτυξιακούς στόχους με παράλληλη ενεργοποίηση του δημόσιου και του ιδιωτικού τομέα και όχι απλά στην αποπληρωμή του εξωτερικού χρέους

**ΝΙΝΑ ΚΑΣΙΜΑΤΗ:** Ναι. Αυτό, όμως, δεν αναφέρεται στο μέγεθος του δημοσίου χρέους.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αναφέρεται και στο που πηγαίνει το χρέος, το οποίο είναι, επίσης, πολύ σημαντικό.

**ΝΙΝΑ ΚΑΣΙΜΑΤΗ:** Ναι, αλλά ρωτάω για το μέγεθος του χρέους.

Είπατε πριν από λίγο σχετικά με το τώρα, ότι ό,τι μέτρα και να παρθούν χρειάζονται –είπατε- έξι μήνες με ένα χρόνο, για να αποδώσουν.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Στην οικονομία συνήθως τότε φαίνονται οι αποφάσεις που παίρνουμε.

**ΝΙΝΑ ΚΑΣΙΜΑΤΗ:** Το είχε πει και ο κ. Βέττας –νομίζω- για τον χρόνο επώασης των διαρθρωτικών μεταρρυθμίσεων κ.λπ., όταν τον ρωτήσαμε.

Εσείς, λοιπόν, πώς κρίνετε το τερατώδες, όπως χαρακτηρίστηκε, 6% πρωτογενές πλεόνασμα, που προβλέφθηκε για την Ελλάδα το 2010; Πιστεύετε ότι αν είχαν εφαρμοστεί τότε οι διαρθρωτικές μεταρρυθμίσεις, που, όπως λέτε εσείς, χρειάζονται πολύ χρόνο για να αποδώσουν, ήταν ρεαλιστικό το να παράγει ένα τέτοιο πρωτογενές πλεόνασμα η οικονομία μας το 2010;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Νομίζω ότι είναι τόσο μεγάλα τα προβλήματα που είχε η οικονομία μας και το νούμερο τόσο μεγάλο -το 6%- το οποίο δεν νομίζω ότι θα μπορούσε να είχε εφαρμογή ούτε αποτέλεσμα. Νομίζω ότι είναι πολύ μεγάλο το ύψος του πρωτογενούς πλεονάσματος στο 6%.

**ΝΙΝΑ ΚΑΣΙΜΑΤΗ:** Πολύ μεγάλο. Και το ΙΟΒΕ τερατώδες το έχει χαρακτηρίσει τώρα.

Πριν από λίγο είπατε ότι και η πρόβλεψη για τις αποκρατικοποιήσεις των 50 δισεκατομμυρίων ήταν ουτοπική.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Με βάση την εμπειρία μου ήταν σίγουρα ουτοπική η πρόβλεψη για έσοδα 50 δισεκατομμυρίων από αποκρατικοποιήσεις. Νομίζω ότι και είκοσι χρόνια να τη βάλουμε αυτήν την πρόβλεψη ή τριάντα, δεν θα το πιάσουμε το νούμερο.

**ΝΙΝΑ ΚΑΣΙΜΑΤΗ:** Άρα, ένα πρόγραμμα, το οποίο περιέχει αυτά, το οποίο υποτίθεται ότι εκπονήθηκε από top τεχνοκράτες, πώς το χαρακτηρίζετε τελικά; Θα μπορούσε να έχει κάποιο αποτέλεσμα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είπαμε ότι εκ του αποτελέσματος και το μίγμα πολιτικής δεν ήταν σωστό, αλλά και τα αποτελέσματα που είχαν προβλεφθεί απείχαν πολύ από την πραγματικότητα.

**ΝΙΝΑ ΚΑΣΙΜΑΤΗ:** Ωραία. Ευχαριστώ πολύ.

**ΚΑΦΑΝΤΑΡΗ ΧΑΡΟΥΛΑ (Προεδρεύουσα της Επιτροπής):** Κι εμείς ευχαριστούμε.

Ο κ. Αναστασιάδης έχει τον λόγο για οκτώ λεπτά.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κυρία Πρόεδρε.

Κύριε Πρόεδρε, να σας καλησπερίσουμε και να σας ευχαριστήσουμε και για την υπομονή σας και για τον χρόνο που διαθέτετε εδώ.

Στις 2 Οκτωβρίου του 2010 η τότε Κυβέρνηση της Νέας Δημοκρατίας είχε υποβάλει στην Eurostat…

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** 2010;

**ΣΑΒΒΑΣ ΑΝΑΣΤΑΣΙΑΔΗΣ:** Του 2009. Συγγνώμη. Δύο ημέρες πριν από τις εκλογές.

(MO)

(AΜ)

Είχε υποβάλει τότε στην Eurostat στοιχεία για το κυβερνητικό έλλειμμα του 2005-2008 και στοιχεία για την πρόβλεψη του ελλείμματος του 2009.

Μερικές ημέρες αργότερα, στις 21-1-2009, αφού άλλαξε η Κυβέρνηση, η νέα Κυβέρνηση του ΠΑΣΟΚ υπέβαλε προς την Eurostat νέα στοιχεία για το κυβερνητικό έλλειμμα του 2005-2008 και νέα πρόβλεψη για το έλλειμμα του 2009, αναθεωρημένο προφανώς σημαντικά προς τα πάνω, χωρίς να έχει καμία νομική υποχρέωση.

Πώς ερμηνεύετε εσείς αυτή την κίνηση της Κυβέρνησης; Θεωρείτε ότι αυτή η κίνηση της Κυβέρνησης ήταν η αρχή της συζήτησης για την ένταξη της χώρας στο Διεθνές Νομισματικό Ταμείο;

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν μπορώ να ερμηνεύσω την απόφαση της Κυβέρνησης.

**ΣΑΒΒΑΣ ΑΝΑΣΤΑΣΙΑΔΗΣ:** Το λέω επειδή δεν είχε νομική υποχρέωση να το κάνει.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Από τεχνοκρατικής άποψης, αυτό που καταλαβαίνω είναι ότι τότε επιδεινώθηκαν τα νούμερα και προφανώς έπρεπε να περάσουμε σε ένα άλλο καθεστώς, από τη στιγμή που οι διεθνείς αγορές σταμάτησαν τη στρόφιγγα και δεν μπορούσαμε να δανειστούμε από τις αγορές.

Δεν μπορώ να το χαρακτηρίσω, αλλά από τεχνοκρατικής άποψης ήταν η επιδείνωση των αριθμών που έφερε αυτό το αποτέλεσμα.

**ΣΑΒΒΑΣ ΑΝΑΣΤΑΣΙΑΔΗΣ:** Συγγνώμη. Σας υπενθυμίζω ότι τον Οκτώβριο του 2009 η χώρα δανειζόταν και τον Ιανουάριο του 2010 η χώρα δανειζόταν άνετα από τις αγορές, άρα δεν υπήρχε τέτοιο θέμα εκείνη τη στιγμή.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Είναι γνωστό αυτό, το θυμάμαι.

Η επιδείνωση τότε των αριθμών, δεν ξέρω εάν ήταν συνέπεια ότι έκλεισε η στρόφιγγα από τις αγορές, αλλά το επιτόκιο δανεισμού…

**ΣΑΒΒΑΣ ΑΝΑΣΤΑΣΙΑΔΗΣ:** Μα, σας λέω και πάλι ότι τότε δεν υπήρχε τέτοιο θέμα.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ναι.

**ΣΑΒΒΑΣ ΑΝΑΣΤΑΣΙΑΔΗΣ:** Αυτό δημιουργήθηκε, αφού αναθεωρήθηκε προς τα πάνω το έλλειμμα, με στοιχεία που έστειλε η τότε Κυβέρνηση.

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Συμφωνώ. Αυτό είπα και εγώ, ότι η αλλαγή των αριθμών και του τρόπου καταγραφής των μεγεθών ή οτιδήποτε άλλο, οδήγησε τότε στο κλείσιμο της πρόσβασης της χώρας μας στις αγορές και φτάσαμε στο σημείο που φτάσαμε.

**ΣΑΒΒΑΣ ΑΝΑΣΤΑΣΙΑΔΗΣ:** Τον Απρίλιο του 2010 ο τότε Πρωθυπουργός. μετά από εξάμηνη αδράνεια και απραξία και μετά από μια τεράστια εκστρατεία δυσφήμισης της χώρας, με υποτιμητικές για τη χώρα δηλώσεις από αυτόν και από πολλούς υπουργούς του, ανακοίνωσε από το Καστελόριζο την ένταξη της χώρας στο πρόγραμμα του Διεθνούς Νομισματικού Ταμείου, προκειμένου να αντιμετωπίσει αυτό που αναφέρατε πριν, δηλαδή την έλλειψη ρευστότητας και τις πιέσεις που υπήρχαν από τις αγορές.

Στο διάγγελμά του ο τότε Πρωθυπουργός έκανε ιδιαίτερη αναφορά στο ότι παρέλαβε από την προηγούμενη Κυβέρνηση μια διαλυμένη οικονομία με μεγάλα ελλείμματα, κάνοντας επίμονα αναφορά στο μέγεθος της διαφθοράς και της ανομίας που επικρατούσε στη χώρα.

Πέντε χρόνια μετά την ένταξη στο μηχανισμό στήριξης, δηλαδή σήμερα, έχει γίνει πλέον ξεκάθαρο ότι η ένταξη της χώρας στο μηχανισμό στήριξης δεν ήταν ζήτημα που αφορούσε μόνο τη δυσχερή οικονομική κατάσταση που βρισκόταν η χώρα μας τότε. Θα μπορούσε να έχει αποφευχθεί σύμφωνα και με την παραδοχή του κ. Ρομπόλη, που ήταν πριν από εσάς εδώ, και να αντιμετωπιστεί μέσα στα πλαίσια της Ευρωπαϊκής Ένωσης.

Πιστεύετε ότι η ένταξη της χώρας στο μηχανισμό του Διεθνούς Νομισματικού Ταμείου και η έλευση της χώρας του Διεθνούς Νομισματικού Ταμείου στην Ευρώπη εξυπηρετούσε έναν ευρύτερο σχεδιασμό, κάτι που υποστήριξε και ο κ. Ρομπόλης προηγουμένως;

**KΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Αυτό που ξέρω είναι ότι το γεγονός ότι προσφύγαμε στο ΔΝΤ και το ΔΝΤ ήρθε να επιβάλει πολιτικές στη χώρα -η οποία χώρα λειτούργησε πολλές φορές σαν πειραματόζωο, γιατί ποτέ δεν είχαν εφαρμοστεί κάποιες από τις πολιτικές από αυτές σε άλλες χώρες του εξωτερικού- δεν ήταν ευκταίο για τη χώρα.

(AG)

(MO)

Δεν ξέρω εάν στοχευμένα επιλέξαμε να είναι και το ΔΝΤ ένας εκ των δανειστών μας. Σίγουρα, όμως, όσο το δυνατόν γρηγορότερα μπορέσουμε να απαλλαγούμε από το Διεθνές Νομισματικό Ταμείο και μείνουμε στα της Ευρωπαϊκής Ένωσης, τόσο το καλύτερο για τη χώρα μας.

**ΣΑΒΒΑΣ ΑΝΑΣΤΑΣΙΑΔΗΣ:** Δεν πιστεύετε, δηλαδή, ότι ήταν το αποτέλεσμα ενός ευρύτερου σχεδιασμού και όχι μόνο της αντιμετώπισης των προβλημάτων της χώρας μας;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν είμαι σε θέση να το γνωρίζω αυτό.

**ΣΑΒΒΑΣ ΑΝΑΣΤΑΣΙΑΔΗΣ:** Όπως αποδεικνύεται και σήμερα, το 2014 τα οικονομικά της χώρας βελτιώθηκαν. Αυτό φαίνεται και από όλους τους δείκτες, το μηδενισμό του ελλείμματος, τους ισοσκελισμένους προϋπολογισμούς, τα πλεονάσματα κ.λπ. Τι εκτιμάτε; Εάν η χώρα δεν οδηγούνταν σε εκλογές, πώς θα ήταν η κατάσταση σήμερα σε σχέση με αυτό που ζούμε σήμερα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Όπως ανέφερα και πριν, κάθε φορά που η χώρα έχει προσφύγει σε πρόωρες εκλογές, επιβαρύνεται η οικονομία της και τα μεγέθη της οικονομίας. Αυτό το ζούμε και τώρα, το ζήσαμε και πολλές φορές στο παρελθόν, όσες φορές –και είναι πολλές αυτές δυστυχώς- κατέφυγε η χώρα σε πρόωρες εκλογές.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ. Δεν έχω άλλη ερώτηση, κυρία Πρόεδρε.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Άλλη ερώτηση υπάρχει;

**ΝΙΝΑ ΚΑΣΙΜΑΤΗ:** Κυρία Πρόεδρε, θα ήθελα το λόγο.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Κυρία Κασιμάτη, για ένα λεπτό μόνο, για μια ερώτηση μόνο.

**ΝΙΝΑ ΚΑΣΙΜΑΤΗ:** Πιστεύετε ότι το 2010 έπρεπε να έχει γίνει αναδιάρθρωση του χρέους πριν από την ένταξή μας στο μνημονιακό πρόγραμμα;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Ναι, νομίζω ότι έπρεπε τότε να το βάλουμε στο τραπέζι.

**ΝΙΝΑ ΚΑΣΙΜΑΤΗ:** Δεν εννοώ αν έπρεπε να το διαπραγματευτούμε. Απ’ ό,τι ξέρουμε, τότε απαγορευόταν και η λέξη. Εσείς οικονομικά και τεχνικά θεωρείτε ότι έπρεπε τότε να έχει γίνει αναδιάρθρωση;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Βεβαίως. Θα έπρεπε να το παλέψουμε να γίνει. Η αλήθεια είναι ότι, αν γινόταν από τότε αναδιάρθρωση του χρέους, η πορεία του χρέους θα ήταν μέχρι σήμερα διαφορετική.

**ΝΙΝΑ ΚΑΣΙΜΑΤΗ:** Γνωρίζετε από κάποια πηγή αν αυτό τέθηκε ποτέ στο τραπέζι;

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Δεν το γνωρίζω.

**ΝΙΝΑ ΚΑΣΙΜΑΤΗ:** Δεν γνωρίζετε.

Ευχαριστώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ευχαριστούμε τον κ. Κόλλια.

**ΚΩΝΣΤΑΝΤΙΝΟΣ ΚΟΛΛΙΑΣ (Μάρτυς):** Και εγώ ευχαριστώ.

**ΧΑΡΟΥΛΑ ΚΑΦΑΝΤΑΡΗ (Προεδρεύουσα της Επιτροπής):** Ευχαριστούμε και τους εκπροσώπους του Οικονομικού Επιμελητηρίου.

Τελειώσαμε για σήμερα. Αύριο έχουμε την επόμενη συνεδρίαση στις 10.00΄ με τον κ. Κασιμάτη και τον κ. Μίχαλο.

Καλό απόγευμα!

Ώρα λήξης: 17.17΄